
RETROSPECTIVĂ NECESARĂ 


În paginile acestui număr de revistă readucem în actualitate eve- 
nimente şi fapte, încercând să conturăm o imagine a Chişinăului de 
ieri şi de azi, să reconstituim trăsăturile esenţiale ce l-au caracterizat 
mereu. Or, Chişinăul, cu istoria lui zbuciumată şi dramatică, cu un 
prezent agitat şi imprevizibil, este, deja pe parcursul a două secole, 
un statornic şi recunoscut centru al identităţii basarabenilor. Situat la 
confluenţe de interese — politice, militare, comerciale etc. —, oraşul are 
un trecut zigzagat, cu spectaculoase şi frecvente schimbări de decor, 
itinerarul lui în timp fiind puţin cunoscut. Evocăm, aşadar, personali- 
tăţi şi destine care au marcat biografia, în continuă devenire, a urbei 
noastre. Un rol important la edificarea imaginii moderne a oraşului 
le revine, evident, edililor aflaţi de-a lungul anilor în serviciul munici- 
palităţii. Pentru că, indiferent de regim şi segmentul istoric traversat, 
contribuţia lor la propăşirea localităţii a fost constantă şi, în majoritatea 
cazurilor, cu un scop bine definit: schimbarea la faţă a Chişinăului. 
Considerat cel mai important centru economic şi cultural, capitala 
moldovenilor de la est de Prut, în virtutea împrejurărilor istorice, de 
regulă nefavorabile afirmării şi consolidării cauzei naţionale, s-a impus 
drept un barometru al stărilor de spirit. Ne referim la etapele cruciale 
din biografia nouă a oraşului, legate de începutul şi sfârşitul secolu- 
lui trecut, când, printr-un miracol greu explicabil pentru cei care ne 
cunosc insuficient soarta şi adevărata fiinţă, energiile acumulate 
de-a lungul deceniilor au dat peste cap calcule şi prognoze. Fiind 
însă la cheremul marilor puteri, ne-am pomenit adesea în derivă. Dar 
şi în momentele de grea încercare, am găsit forțe capabile să ne redea 
echilibrul moral şi certitudinea că, indiferent de conjunctură, suntem 
datori să rezistăm şi să supravieţuim. Am rămas optimişti pentru că, 
în cele mai dramatice şi mai descumpănite vremi, ne-au fost pavăză 
figurile marilor noştri intelectuali, ale căror inimi au pulsat la unison cu 
cei mulţi şi necăjiţi. 

„„„Mai este încă viu ecoul exploziei sociale de acum un deceniu 
şi ceva, în urma căreia la Chişinău, apoi în întreaga republică, a fost 
arborat Tricolorul. La Marile Adunări ale Basarabenilor am obţinut 
libertatea de a scrie cu literele strămoşilor, de a vorbi deschis şi ne- 
stingherit despre originea neamului, de a ne proiecta un viitor care 
să ne aparţină cu adevărat. N 

De ce vremurile ne sunt potrivnice? In ce măsură purtăm vina 
deziluziilor care ne învălmăşesc? Oare nu pentru că uităm să re-citim 
trecutul? Incotro mergem? — se întreabă cu neascunsă înfrigurare 
cei care mai cred în deşteptarea noastră. 

Răspunsul reclamă maximă onestitate şi nevoia stringentă de a 
scruta retrospectiv evenimentele care ne-au marcat sau urmează să ne 
marcheze existenţa. 


Alexandru BANTOŞ 

Valeriu RUSU 


ORAŞUL DIN INIMA MEA 


Îmi scria, într-un ceas inspirat, un distins poet basarabean că inima 
unui om în care încap două ţări-patrii este o inimă mare. 

Şi mă tot uimesc, de atunci, de inima mea: o fi ea chiar aşa de mare? 

Ceea ce pot să-i transmit oraşului meu de suflet, al cărui cetăţean (de 
onoare!) sînt, este că inima mea, cît de mică ar fi, vibrează puternic pentru 
oraşul meu de suflet, cu un fel de teamă dar şi cu totală încredere, ori de cîte 
ori un mesaj scris sau oral vine către mine sau pleacă de la mine spre Chişinău. 

Mi-au plăcut multe în acest oraş în care regăseşti peste tot mîna gos- 
podărească şi gîndul înţelept al primului cetăţean al urbei, primarul ei. 

„..Şi parcurile, şi bulevardele, şi Aleea scriitorilor, şi liceele, şi statuia 
lui Ştefan cel Mare, şi monumentele (cîte s-au mai păstrat, după atita zbu- 
cium), şi Casa Limbii Române (pîngărită adesea, în ultimul timp, de năimiţi 
ai neomeniei), dar şi Casa lui Eminescu, şi Buciumul domnului Tătaru etc... 

Dar, mai presus de orice, mi-au plăcut, mi-au copleşit sufletul oame- 
nii — de la aleşii cărturari (profesori, poeţi, savanţi) — la neamurile mele din 
Niorcanii Sorocii, la ţăranii veniţi cu colaci şi boabe de grîu, în ştergarele lor 
înflorate, ca să le depună la picioarele lui Eminescu, ca să dea roadă bună. 

Şi mai ales mi-au plăcut copiii Chişinăului, roind, duminică de duminică, 
la ceea ce am numit, cîndva, „Academia civică a Cetăţenilor de miine”, în jurul 
lui lulian Filip, al maestrului Sainciuc, al lui lanoş Ţurcanu... 

Am participat, din fericire, în ultimii şapte-opt ani, de cînd mi-am regăsit 
„Țara de dor”, a copilăriei mele petrecute pe malul Nistrului, la multe întîlniri 
de simtire românească, la botezul a numeroase edificii culturale româneşti 
în Chişinău. 

La toate aceste manifestări, vorba blîndă, gestul cumpătat, ideea în- 
drăzneaţă a primarului general al Chişinăului, domnul Serafim Urecheanu, 
ne-au împuternicit pe noi toţi, cei din preajma-i şi chiar mai de departe, în 
iniţiativele şi în munca noastră creatoare de bine şi de frumos. 

Oraşul Chişinău, noi toţi, avem nevoie acum, mai mult decit oricînd, de 
această îmbărbătare. 

Acum, cînd trebuie să spunem răspicat: 

În lături, pîngăritori de neam şi de ţară! 


7 mai 2003 
Aix-en-Provence, Franţa 


Oraş al meu, al tău, al tuturor 


Grigore VIERU 


CHIŞINĂU, ORAŞ DE VIS 


Am întreprins pe la sfârşitul anului trecut o călătorie în SUA... O 
nouă, o cu totul nouă lume am descoperit pe continentul american. Trei 
lucruri m-au frapat în mod deosebit: 1) respectul reciproc între lege şi om, 
2) cultul muncii responsabile, 3) cultul unei libertăţi ordonate. 

Bineînţeles că vom găsi şi la noi lucruri frumoase, pe care ni le-a 
lăsat chiar Dumnezeu. Printre ele se prenumără splendorile irepetabile ale 
Naturii — bogăţia cea mai de preţ pe care o avem. Chiar urbanismul nostru, 
mai exact Chişinăul, este un segment al Naturii. Acolo, pe continentul 
american, mi s-a făcut dor de Chişinău. Acolo, la umbra zgârie-norilor, 
am compus acest cântec pe care îl veţi asculta în curând în interpretarea 
strălucitului artist Mihai Ciobanu. A slăvi oraşul tău este un lucru firesc. 


Mai ales că merită să fie slăvit. 


Am umblat din loc în loc, 
Chişinăul meu, 

După bine şi noroc, 
Chişinăul meu, 

Nu ştiam că binele 

Eşti tu, Chişinăule, 

Nu ştiam că dragostea 
Chiar în tine se găsea. 


Un mărgărit, 

Un luceafăr luminos, 

Un prea mândru curcubeu — 
Aşa eşti tu, Chişinău! 

Te-am îndrăgit 

Nu de-atât că eşti frumos, 
Dar de-atât că eşti al meu 
Şi al meu vei fi mereu! 


Chişinău, oraş cu tei, 
Chişinăul meu, 

Şi cu focul dragostei, 
Chişinăul meu, 

Cu femei ca nişte flori, 
Când te uiţi la ele mori, 
lar fetele-n facultăţi 

Le citeşti în loc de cărţi. 


Un mărgărit, 

Un luceafăr luminos, 

Un prea mândru curcubeu — 
Aşa eşti tu, Chişinău! 

Te-am îndrăgit 

Nu de-atât că eşti frumos, 
Dar de-atât că eşti al meu 
Şi al meu vei fi mereu! 

Chişinău, oraş de vis, 
Chişinăul meu, 

Eşti în sufletul meu scris, 
Chişinăul meu, 

Scris alături de-al meu prag 
Şi de tot ce am mai drag, 
Scris în versul care-l spun 
Lângă tot ce am mai bun. 


Un mărgărit, 

Un luceafăr luminos, 

Un prea mândru curcubeu — 
Aşa eşti tu, Chişinău! 

Te-am îndrăgit 

Nu de-atât că eşti frumos, 
Dar de-atât că eşti al meu 
Şi al meu vei fi mereu! 


Repere 

Mihai CIMPOI 


MARCA ONTOLOGICĂ 
A CHIŞINĂULUI 


Se pare că marca ontologică a 
Chişinăului, dedusă din descrierile 
documentar-literare, este închide- 
rea. George Meniuc vorbea în acest 
sens de „orizontul închis” basara- 
bean, pe care îl scruta din mahalaua 
Munceştilor, zisă şi mahalaua Balan. 
Tot el îşi amintea de bălăriile şi stu- 
fărişurile Bâcului ca de un tărâm al 
visării şi al născocirilor imaginare. 
E un orizont închis ce visează la 
deschidere, cel puţin prin intermediul 
proiecţiilor fantasmagorice. 

Ce este în fond Chişinăul, 
înscris într-un cerc al închiderii fiinţi- 
ale? Stea încremenită, după cum se 
credea în vechime? Oraş-sat, adică o 
localitate hibridă ruralo-orăşenească? 
Un Turn Babel al naționalităților, în 
care alături de români (moldoveni), 
atestaţi cu o prezenţă de circa 50 de 
procente la sfârşitul secolului al XIX- 
lea, locuiesc evrei, ruşi, ucraineni, 
germani, armeni conduşi de Manuc 
Bei, greci conduşi de fraţii Ipsilanti? 
Oază de viaţă patriarhală, loc de exil 
(cazul Puşkin) sau penitenciar, căci, 
după mărturisirea lui Elisee Reclus, 
clădirea principală a oraşului era, 
la un moment dat, uriaşa puşcărie cu 
patru turnuri dințate, care se înălţau 
deasupra caselor joase? Oraş de 
margine, centru de provincie, centru 
natural al Basarabiei, prin căile ferate 
şi şoselele care îi lipsesc, după cum 
îl credea Gheorghe Bezviconi, învă- 
ţatul? Selişte a străinilor care veneau 
(vin) să petreacă şi să uite de proble- 
me şi necazuri, îmbrăcat în costum 
arlechinesc de dolmane husăreşti, 
şepci căzăceşti, mitre greceşti şi tichii 
evreieşti, căciuli de miel autohtone 
(aşa îl vedea şi Negruzzi, cu streini 
petrecând, în nuvelele sale). Cuibar al 


nacialnicilor, ofiţerilor, pomoşnicilor, 
vlădicilor, namestnicilor, serdarilor, 
moşierilor şi boierilor, guvernatorilor, 
spătarilor, logofeţilor (în 1436 voievo- 
zii Moldovei llie şi Ştefan dădeau un 
hrisov logofătului Vancea, în care se 
precizează, ca hotar, şi Chişinăul pe 
Bâc), generalilor (ruşi), mitropoliţilor, 
senatorilor, preoţilor, jicnicerilor, vel- 
pitarilor, stolnicilor, „fruntaşilor”, cămi- 
narilor, burgomiştrilor, medelnicerilor, 
vistiernicilor, paharnicilor? 

Oraş blestemat, vorba lui 
Puşkin, care poartă pecetea unui 
blestem negru, al unui fatum ireme- 
diabil? Târg al ocârmuitorilor civili 
sau şi centru de cultură cu scriitori, 
preoţi luminaţi şi cărturari puşi pe 
fapte culturale? Oraş oriental, după 
cum îl vedeau mulţi călători? 

Să ne oprim un pic la această 
din urmă întrebare. Dovezi că avem 
de-a face şi cu un Chişinău literar şi 
artistic sunt destule. Maria Cebotari şi 
Bogdan Petriceicu Hasdeu ar fi două 
nume de ajuns. La ele se adaugă, 
însă, multe altele de prestigiu cultural 
deosebit: Al. Hâjdeu, Negruzzi, Rus- 
so, Stamati, Donici, Moruzi, Stere, 
Mateevici, Dobronravov, Bănulescu- 
Bodoni, Gurie Grosu, Bernardazzi, 
Grecu, Sulac, Loteanu, generaţia de 
intelectuali care a votat Unirea în şe- 
dinţa Sfatului Ţării din 27 martie 1918, 
toate generaţiile de scriitori interbelici 
şi postbelici. Chişinăul a inspirat 
excelente pagini de beletristică, de 
memorii şi filozofie a culturii — ale lui 
Sadoveanu, Gala Galaction, Goga, 
Rebreanu, Crainic, Blaga. 

El semnifică, etimologiceşte, 
izvor, după cum spune legenda, şi 
constituie o sursă de inspiraţie pen- 
tru o cohortă întreagă de oameni de 
litere şi artă. 

Revenind la marca sa onto- 
logică paradoxală pe care i-o dă 
închiderea/deschiderea, ne amintim, 
cu strângeri spasmatice ale creierului 
nostru şi ale fiinţei noastre de margi- 
ne de ţară şi de margine de continent, 
de ceea ce spunea Wiegel, fost 
viceguvernator (centru de „murdărie 
morală sau acea fizică”), de ceea ce 

spunea într-un „negru” reportaj al său, 
din 1939, Geo Bogza: „Chişinău. In 
pata neagră a pământului, oază de 
culori albe şi verzi, case şi copaci, 
interferenţe cromatice. Case aliniate, 
egale, acoperişuri roşii de ţiglă. Şi în 
partea de nord a oraşului, spectacol 
straniu, cimitirul evreiesc, puzderie de 
pietre albe, mortuare. E singura pată 
albă, compactă, din toată Basarabia” 
(vezi Basarabia, ţară de pământ, 
Bucureşti, 1991, p. 15). Tot astfel, 
înfundat în noroi, îl vede şi Stere. La 
constatarea lui Vania Răutu că este 
murdar, un personaj din romanul În 
preajma revoluţiei al lui Constantin 
Stere, pe nume Manin, replică: „— Bre, 
bre, bre, câte fasoane! Apoi noi sun- 
tem deprinşi ca să ne aduceţi de sus 
glodul boieresc. Aşa-i făcut Chişinăul. 
Pe străzi se scurge noroiul de sus 
în vale, din cartierele boiereşti spre 
mizeria Broscăriei. Aşa-i toată soci- 
etatea basarabeană. Aşa-i toată Ba- 
sarabia. De sus se scurg murdăriile 


Ghenadie Jalbă. În oraşul vechi 


boiereşti şi îneacă mizeria din vale”. 

Pe noroiul acesta fatal a mai 
căzut totuşi câte o rază de lumină. Şi 
dacă la 1912 Nicolae lorga remarca 
lipsa unei conştiinţe basarabene (în 
volumul Basarabia noastră), iată 
că ora stelară care a fost perioada 
interbelică, anii '60-'80 şi în special 
ultimul deceniu al secolului al XX-lea, 
a schimbat marca ontologică a Chi- 
şinăului şi însăşi hlamida Chişinăului 
literar şi artistic. El a fost repus în ma- 
tricea lui stilistică firească, devenind 
o cetate a culturii româneşti. „Oraşul 
asiat are parte de o deschidere 
europeană. S-a restrâns şi acţiunea 
neantizatoare a noroiului. Oricum, 
are şansa supravieţuirii prin cultură. 


Mai 2003 

„CHIŞINĂUL A FOST 
ŞI VA RAMANE 
AL NOSTRU...” 


Dialog: Alexandru BANTOŞ — 
Serafim URECHEANU, 
Primar General 

al municipiului Chişinău 


— Propun să începem acest dia- 
log, stimate domnule Primar General 
Serafim Urecheanu, cu o succintă 
trecere în revistă a rezultatelor alege- 
rilor locale generale din 25 mai 2003. 
Cum apreciați modul de desfăşurare 
a acestui scrutin? Ce concluzii se 
impun? 

— Actuala campanie electorală, 
chiar dacă rezultatele primului tur 
sunt altele decât cele scontate, ne 
îndeamnă să fim optimişti. Deşi par- 
tidul de guvernământ a pus în acţiune 
toate mijloacele de discreditare şi de- 
făimare a candidaţilor din opoziţie, în 
special a pretendentului nr. 1 la postul 
de Primar General al municipiului 
Chişinău, electoratul, dând dovadă 
de discernământ, conştiinţă civică şi 
înţelegere justă a importanţei actua- 
lelor alegeri, s-a orientat corect, ple- 
dând pentru libertate şi democraţie, 
împotriva totalitarismului pe cale de 
a se instaura în Republica Moldova. 
Rezultatele alegerilor le calificăm 
pozitive şi avem certitudinea că în 
turul doi de scrutin chişinăuienii îşi vor 
alege primarul capabil să le asigure 
condiţii pentru echilibru şi integrare 
socială, toleranţă şi respectarea 
tuturor drepturilor civice, indiferent 
de apartenenţă etnică, lingvistică, 
confesională etc. Insă, şi acest lucru 
trebuie subliniat, comportamentul 
unor factori de decizie din republică 
impune, indiscutabil, o altă şi extrem 
de îngrijorătoare concluzie — în Re- 
publica Moldova democraţia se află 
în pericol. Este un adevăr trist, dar 
absolut real: consecinţele nefaste 
ale dezmăţului politic declanşat în 
ultimii doi ani, cu precădere în timpul 
campaniei electorale curente, vor fi, 
sunt sigur, resimtite foarte curând de 


întreaga societate, în special de către 
cetăţenii simpli, pentru că ei, în defi- 
nitiv, sunt ostaticii aventurilor politice. 
Evident, la ora actuală, sunt necesare 
acţiuni comune, energice, eficiente, 
realiste din partea tuturor formatiu- 
nilor politice, a fiecărui politician în 
particular — lider sau simplu membru 
de partid — pentru a contracara tenta- 
tivele de instaurare a autoritarismului 
şi dictaturii unui singur partid. 


— Comentatorii politici de la noi, 
observatorii internaţionali, în analize 
şi sinteze, simplii alegători, în sesi- 
zările venite pe adresa instituţiilor 
implicate în organizarea şi monito- 
rizarea alegerilor, constată aproape 
unanim, că primul tur de scrutin a fost 
cel mai fraudulos din întreaga istorie 
a R. Moldova... 

— Subscriu la această opinie. 
Participând pe parcursul a trei de- 
cenii la diverse campanii electorale, 
nu mi-a fost dat să constat o erodare 
atât de gravă a celor mai elementare 
şi mai esenţiale drepturi şi libertăţi 
cetăţeneşti. Nici pe timpul regimului 
sovietic, regim unanim recunoscut 
ca fiind totalitar şi antidemocratic, 
opinia publică nu era manipulată cu 
atâta cinism, presa de stat nu era 
monopolizată în mod deliberat şi 
transformată în unealtă docilă a unui 
grup de politicieni. Presingul orga- 
nelor de drept, dirijate şi încurajate 
de către conducerea ţării, difuzarea 
informaţiilor false, urmărind scopul 
compromiterii lui Urecheanu, a an- 
turajului său şi diminuarea ratingului 
Alianţei „Moldova Noastră” — sunt 
acţiuni dezaprobate de organismele 
internaţionale şi de către cetăţenii cu 
drept de vot, fapt care trebuie să ne 
pună în gardă. 


— Acest lucru e necesar să-l 
conştientizeze toate partidele şi 
formațiunile de orientare naţională şi 
proeuropeană. Or, situaţia actuală re- 
clamă unirea forțelor pentru a consoli- 
da societatea şi a ne recâştiga dreptul 
de a fi noi, de a avea sentimentul că 
suntem stăpâni ai destinului nostru. 

— Evident, a sosit timpul să 
analizăm fără părtinire care sunt 
erorile, gafele pe care le-am săvâr- 

şit de la 1989 încoace. Acest lucru 
e necesar nu pentru a stabili cine 
poartă vina multiplelor cedări, involuţii 
de ordin politic, social, economic, ci 
pentru a constata, a clarifica ce avem 
de făcut ca să revenim la o viaţă po- 
litică normală, la democraţie şi echi- 
tate socială. Trebuie să recunoaştem 
deschis că, pentru moment, suntem 


dispersaţi, că nu avem capacitatea 
de a depăşi ranchiuna şi orgoliile, 
că nu avem încredere reciprocă, că 
vrem multe, dar nu suntem conşti- 
enţi de faptul că putem face puţine. 
Trebuie, în sfârşit, să înţelegem că 
acţiunile noastre politice, toate fără 
excepţie, trebuie să ia în calcul o 
realitate obiectivă. Or, noi trăim o 

viaţă concretă, şi nu una imaginară. 
E nevoie de mai multă demnitate şi 
responsabilitate. Datori suntem să 
fim mai cooperanţi, mai îngăduitori, 
mai oneşti, altfel riscăm să pierdem 
totul: limbă, alfabet, tricolor, dreptul 
de a fi noi înşine, cum aţi remarcat şi 
Dumneavoastră. 


— Să trecem, stimate domnule 
Primar General, de la alegeri, un fe- 
nomen totuşi efemer, la preocupările 
obişnuite, „eterne”, ale Chişinăului. 
Oraşul nostru, aproape două secole 
consecutiv, este considerat o adevă- 
rată fortăreață a culturii şi civilizaţiei 
moldovenilor de la est de Prut. Timp 
îndelungat, sub diferite regimuri, ca- 
pitala noastră a fost epicentrul unor 
importante evenimente cu rezonanţă 
în destinul basarabenilor. In ce mod 
şi-a consolidat „rezistenţa” această 
cetate în anii aflării Dvs. la postul de 
Primar General? Care sunt cele mai 
memorabile şi în acelaşi timp mai 
necesare pentru municipiu proiecte 
realizate în ultimii nouă ani? 

— Chişinăul este, pe bună drep- 
tate, cel mai important centru politico- 
administrativ al Republicii Moldova, 
centru, care, evident, adună în per- 
manenţă ilustre, luminate minţi ale 
neamului. Insă, datorită evenimente- 
lor social-politice din ultimii 15 ani, el 
într-adevăr a devenit o fortăreață, mă 
tem să zic ultima, care rezistă tentati- 
vei de a ne întoarce spre totalitarism, 
de a reveni la vremurile de odinioară, 
când moldovenii erau desconsideraţi, 
iar patrimoniul nostru spiritual margi- 
nalizat sau chiar negat în totalitate. 
Pentru capitală în aceste zile se dă 
o bătălie crâncenă, deoarece par- 
tidul de guvernământ înţelege că 
fără Chişinău — simbol al rezistenţei 
naţionale — liderii comunişti nu se 
vor simţi stăpâni în întreaga ţară. E 
lesne de înţeles de ce toate resursele 
administrative, umane, mediatice ale 
statului sunt concentrate anume pe 
frontul chişinăuian. 

In ceea ce priveşte proiectele 
realizate în ultimii nouă ani — orăşenii 
le cunosc foarte bine: Clopotnița rezi- 
dită şi restabilită (primăria a investit în 


acest scop 30 milioane de lei), liniile 
de troleibuz spre Porţile Oraşului, 
Gara de Sud, Poşta Veche, Durleşti; 
străzile reconstruite: Ismail, Ceucari, 
Ciuflea şi altele, activitatea eficientă 
a organizaţiilor fiscale care a asigurat 
o stabilitate în plătirea operativă a 
pensiilor şi indemnizaţiilor, creşte- 
rea continuă a numărului agenţilor 
economici, care dinamizează viaţa 
economică a oraşului. Sub aspect 
cultural Chişinăul trăieşte o intensă 
viaţă spirituală. In rândul acţiunilor 
organizate anual aş vrea să remarc 
numeroasele festivaluri-concurs de 
creaţie şi interpretare, între care “Cri- 
zantema de Argint”, festivalul copiilor 
cu aptitudini muzicale “Roşu. Galben. 
Albastru”, manifestările desfăşurate 
cu ocazia sărbătorilor de Crăciun 
şi Anul Nou, de Paşti, de Ziua In- 
dependenţei Republicii Moldova şi 
Sărbătorii Naţionale “Limba Noastră”, 
de Hramul Chişinăului. Pe parcursul 
ultimilor nouă ani în capitală au fost 
dezvelite busturile iluştrilor înain- 
taşi: Tudor Arghezi (1995); George 
Călinescu (1996); Mihail Kogălni- 
ceanu (1997); Mircea Eliade (1997); 
Mihail Sadoveanu (1998); Alexei 
Mateevici (1998); Nichita Stănescu 
(1999); Nicolae Costenco (2000); 
Octavian Goga (2000); George 
Bacovia (2001); lon Luca Caragiale 
(2002); monumentele Mihai Emi- 
nescu (1996); Mitropolit Petru Movilă 
(1996); Vasile Alecsandri (1997) etc. 

A fost, de asemenea, inaugura- 
tă o reţea întreagă de biblioteci naţi- 
onale — “Târgovişte” (1995); “Târgu 
Mureş” (1996); “Alba lulia” (1998); 
Biblioteca Publică de Drept (1999), 
“Maramureş” (2001). 

Un eveniment aparte a fost 
deschiderea Casei Cărţii “Petru Movi- 
lă” — (1996); precum şi a Casei Cărţii 
“Ciocana” — (1997); a Centrului de 
Cultură şi Asistenţă Didactică “Casa 
Limbii Române” (1998); a Casei Cărţii 
“Grătieşti” — com. Grătieşti (1998); Sa- 
lonului de carte străină DANTE (2000); 
Centrului Academic „M. Eminescu” 
(2000). In sectoarele municipiului Chi- 
şinău, în perioada anilor 1994-2002, 
au fost deschise 11 librării noi. 

— În ultimul deceniu al seco- 
lului trecut Chişinăul a fost locul de 
desfăşurare a numeroase acţiuni 
(demonstraţii de stradă, greve, în- 
truniri ştiinţifice) având drept scop 
afirmarea, apărarea şi promovarea 
însemnelor esenţiale ale identităţii 
noastre: stemă, tricolor, limbă de 
stat, imn, alfabet. Promovarea limbii 
de stat a rămas printre preocupările 
constante ale administraţiei publice 
locale. Ce a întreprins primăria pen- 
tru asigurarea funcţionării de facto a 
limbii române? 

— Pe parcursul acestor ani s-a 
lucrat necontenit în vederea extinderii 
ariei de utilizare a limbii de stat, evident, 
urmărindu-se din start menţinerea 
echilibrului social, sensibilizându-se 
conlucrarea dintre diferite comuni- 
tăţi etnice, cultivându-se spiritul de 
toleranţă într-un mediu multietnic 
cum este cel al municipiului nostru. 
In perioada vizată oraşul a fost un 
exemplu de stabilitate interetnică 
sub toate aspectele. Aici convieţuiesc 
oameni care istoric sunt legaţi de 
localitate. Din acest considerent, în 
domeniul politicii lingvistice Primăria 
s-a condus de principiul integrării 
sociale a cetăţenilor, or, limba este 
mijlocul principal care face posibilă 
integrarea respectivă. Limba română, 
în calitatea ei de limbă de stat, a unit 
lumea noastră. Un efect benefic au 
avut cursurile de limba română or- 
ganizate pe parcursul tuturor acestor 
ani, dar în special după deschiderea, 
în 1998, a Casei Limbii Române. La 
momentul actual, în pofida condiţiilor 
nefavorabile pentru buna funcţionare 
a limbii de stat, interesul pentru limba 
română, paradoxal, nu scade, ci dim- 
potrivă. Dovadă în acest sens sunt şi 
cei peste 500 cetăţeni care însuşesc, 
în cadrul cursurilor de limba română 
pentru adulţii alolingvi, din proprie 
iniţiativă, limba română, conştienti- 
zând necesitatea cunoaşterii celui 
mai important însemn al statalității. 


— În Proiectul de Federalizare 
a R. Moldova este prevăzută decla- 
rarea şi funcţionarea concomitentă a 
limbii de stat (română, zisă şi moldo- 
venească) şi a limbii oficiale (rusă). 


Cum credeţi, ce repercusiuni ar putea 
avea oficializarea limbii ruse asupra 
modului de utilizare a limbii majorităţii 
populaţiei R. Moldova? Nu vor apărea 
premise pentru noi conflicte şi explozii 
sociale? 

— Nu vreau să vorbesc despre 
repercusiuni, de altfel, uşor progno- 
zabile. Realitatea demonstrează că 
oficializarea statutului oricărei limbi, 
într-un alt mediu lingvistic decât cel 
propriu, este în detrimentul acesteia. 
La noi, în Chişinău, pe lângă limba 
română, se vorbeşte liber şi limba 
rusă, şi ucraineană, şi idiş, şi bulgară, 
şi găgăuză, şi multe altele. Bariere 
pentru utilizarea lor n-a creat nimeni. 
Consider că toate conflictele având 
la origine premise lingvistice sunt o 
urmare a politizării problemei în ca- 
uză şi, implicit, aceste fenomene pot 
fi calificate drept artificiale. 


— La capitolul Educaţie, Vă rog 
să vorbiti despre instituirea burselor 
de merit pentru cei mai dotați elevi şi 
studenţi din municipiu. Care este im- 
pactul unui asemenea proiect asupra 
vieţii culturale, asupra sistemului de 
educaţie etc. ? 

— Primăria municipiului Chişinău 
a organizat deja cea de-a opta ediţie 
a sărbătorii tradiţionale prilejuite de 
acordarea burselor destinate celor 
mai dotați studenţi şi elevi din învă- 
ţământul superior şi preuniversitar. 
Primii 10 bursieri au fost desemnaţi 
în anul 1996, cu timpul numărul lor 
a crescut. In anul 1997 aveam deja 
20 de bursieri, în 1998 — 66, în anul 
1999 — 80, în 2000 — 120, iar în anul 
curent au fost desemnaţi 175 de 
bursieri ai Primăriei municipiului Chi- 
şinău. Printre ei sunt 27 de studenţi ai 
instituţiilor de învăţământ superior, 66 
de elevi ai instituţiilor preuniversitare, 
43 ai şcolilor şi colegiilor de artă, 30 
ai şcolilor sportive, 9 premianţi ai 
festivalului “Roşu. Galben. Albastru”. 
Mijloacele financiare alocate se esti- 
mează la 210 mii lei. In general, din 
anul 1996 până acum Primăria a alo- 
cat burse elevilor şi studenţilor dotati 
în suma totală de peste 1 milion 33 
mii lei. Este o investiţie care, suntem 
siguri, va fi recuperată. Chişinăul a 

fost şi va rămâne pururi al nostru, iar 
oraşul de mâine, modern, civilizat, 
democrat, de o înaltă prestanţă inte- 
lectuală, aparţine tinerilor. Anume ei 
vor contura imaginea proeuropeană, 
occidentală a urbei noastre. 


— Aţi remarcat în repetate rân- 
duri situaţia paradoxală din învăţă- 
mânt: primăria finanţează, iar Ministe- 
rul Educaţiei dictează politica actuală 
a cadrelor. Cum  explicaţi această 
stare de lucruri? E o tentativă de a 
politiza şcoala? 

— Cu regret, constatăm că feno- 
menul la care vă referiţi nu este doar o 
tentativă. Şcoala se politizează într-un 
mod dinamic, cu virulență chiar. Se 
exercită o influenţă nefastă asupra 
unor anumite discipline de studiu, in- 
sistându-se, în mod abuziv şi absolut 
nemotivat, asupra revizuirii concepţi- 
ilor de predare. Mă refer la limba şi 
literatura română, la istoria românilor, 
la introducerea forţată a limbii ruse 
ca obiect obligatoriu de studiu. Sunt 
reanimate organizaţiile de pionieri 
şi comsomoliste. Şcoala, conform 
legislaţiei în vigoare, nu este însă 
un domeniu care poate fi politizat. 
Acţiunile întreprinse vor avea conse- 
cinţe negative şi vor aduce prejudicii 
irecuperabile moralității tinerei gene- 
raţii, vor influenţa calitatea acumulării 
cunoştinţelor atât de necesare pentru 
relansarea ţării într-o formulă nouă, 
prosperă, cu un viitor decent, alături 
de alte state civilizate. Or, mulţi dintre 
actualii politicieni nu înţeleg un simplu 
adevăr — cale întoarsă nu există, ziua 
de ieri nu mai poate fi readusă, chiar 
dacă unii nostalgici ai vechiului regim 
cred altfel. 


- Într-un interviu afirmaţi că 
„dacă am gestiona sută la sută mij- 
loacele financiare acumulate, am 
putea majora pensiile de patru ori”. 
De ce, cum se întâmplă că nu aveţi 
libertatea de a acţiona în funcţie de 
necesităţi şi spre binele unei mari 
părţi de cetăţeni? 

— Voi răspunde la această în- 
trebare operând cu cifre exacte: în 
anul 1994 municipalitatea transfera în 
fondul social 145 milioane lei, folosind 


pentru oraş 170 milioane lei. Aici era 
indispensabilă o dotare din partea 
statului echivalentă cu 25 milioane lei. 
In urma măsurilor întreprinse pentru 
lărgirea bazei fiscale, crearea con- 
diţiilor de dezvoltare a businessului 
mic şi mijlociu, acumulările în fondul 
social s-au majorat de la 145 la 785 
milioane lei, din care numai 200 mili- 
oane sunt utilizate pentru necesităţile 
capitalei, iar 585 sunt transferate în 
fondul social al ţării pentru achitarea 
pensiilor. Conform legislaţiei, acestea 
sunt sursele orăşenilor şi ele, prin 
urmare, trebuie să rămână în fondul 
social al municipalităţii, lucru care 
ne-ar permite să facem majorările la 
care vă referiţi. O asemenea soluţie 
ne-ar oferi şansa schimbării radicale 
a nivelului de trai al pensionarilor şi 
invalizilor. Dar cum ţara ne este foarte 
săracă, guvernul, inapt de a redresa 
situaţia în teritoriu, bagă mâna în 
buzunarul Chişinăului. 


— Problema spaţiului locativ, a 
construcțiilor, în general, este masiv 
vehiculată de oponenții Dvs. 

— Cei care mediatizează pro- 
blema, lasă impresia că sunt total 
incompetenti şi nu cunosc situaţia. 
Pentru cei care vor să ştie adevărul 
precizez: problema spaţiului locativ 
constituie axa activităţii primăriei 
municipiului Chişinău. Astfel, dacă în 
1994 au fost daţi în folosinţă 140 mii 
metri pătraţi, în 2002 — 190 mii metri 
pătraţi. In anii aflării lui Urecheanu 
la primărie s-au construit un milion 
patru sute mii metri pătraţi de spaţiu 
locativ. Căutăm în permanenţă noi 
şi eficiente posibilităţi de soluţionare 
a acestei probleme stringente. În 
context, edificatoare sunt programele 
destinate categoriilor social-vulnera- 
bile. Un detaliu deloc lipsit de impor- 
tanţă: în ultimii zece ani guvernul n-a 
investit nici un leu pentru construcţia 
spaţiului locativ, având restanţe faţă 
de cetăţenii capitalei şi ai republicii. 
Comentariile sunt de prisos. 


— Amplificarea relaţiilor externe 
(culturale şi economice) constituie un 
factor determinant şi obligatoriu în 
actualele condiţii de competiţie şi con- 

lucrare în plan internaţional. Dialogul, 
colaborarea eficientă cu alte oraşe 
şi tări sunt virtuțile unei autentice „di- 
plomaţții”. Referiţi-Vă la coordonatele 
acestei „diplomaţii a oraşelor”. 

— O trăsătură distinctivă a Chi- 
şinăului este integrarea în structurile 
europene şi internaţionale. Placheta 
de onoare a Consiliului Europei acor- 
dată recent municipiului Chişinău 
este un semn al aprecierii activităţii 
administraţiei noastre. Aşa cum se 
constată şi într-o notă informativă a 
Adunării Parlamentare a Consiliului 
Europei, pe parcursul ultimilor ani 
Chişinăul a semnat acorduri de înfră- 
tire cu 13 municipii din lume, precum 
şi numeroase acorduri de colaborare 
care au permis implementarea unor 
proiecte de cooperare economică şi 
culturală, o mai bună colaborare în do- 
meniul învăţământului şi sportului. Cu 
sprijinul Primăriei Chişinău s-au desfă- 
şurat conferinţe ştiinţifice şi festivaluri 
internaţionale, târguri de artizanat şi 
saloane de carte. Totodată, Chişinăul 
a promovat numeroase proiecte de 
cooperare economică şi comercială 
între oamenii de afaceri, precum şi 
programe de asistenţă medicală şi 
de protecţie socială a categoriilor de 
persoane dezavantajate. În cadrul 
Zilei Europei, în 1999, în capitala 
Republicii Moldova a fost inaugurat 
scuarul Consiliului Europei. Mai subli- 
niem şi faptul că tot atunci Chişinăului 
i-a fost decernat Drapelul de Onoare al 
Consiliului Europei. Din 1997 munici- 
piul Chişinău este membru cu drepturi 
depline al Adunării Regiunilor Europei 
(ARE), care întruneşte 300 de regiuni 
de pe continent. Programele sale 
EURODYSSEY, CENTURIO, Şcoala 
de Vară oferă o largă posibilitate de 
cunoaştere reciprocă. Şi o ultimă in- 
formaţie la temă: în septembrie 2003 
Chişinăul va găzdui cea de-a IV-a Adu- 
nare Generală a Asociaţiei Capitalelor 
din Bazinul Mării Negre. 


— Ce calităţi apreciaţi la colegii 
de lucru, ne referim la angajaţii din 
administraţia publică locală. Ce cali- 
tăti trebuie să aibă în mod obligatoriu 
un primar pentru a reuşi să-şi onoreze 
obligaţiunile de serviciu? 


— Am respectat întotdeauna 
omul competent, devotat meseriei. 
Calitatea muncii prestate şi respon- 
sabilitatea le-am apreciat mai mult 
decât apartenenţa la partide, etnii etc. 
Un primar trebuie să aibă toate aceste 
calităţi şi, în plus, mai multă răbdare; 
să fie receptiv, să cunoască la modul 
pragmatic, şi nu la nivel teoretic, toate 
problemele oraşului, fără excepţie. Să 
țină minte că nu are dreptul să gre- 
şească, să ezite în faţa alegătorului. 


— Când, în ce împrejurări a co- 
mis greşeli, a ezitat, totuşi, Serafim 
Urecheanu? 

— „Errare humanum est”, — afir- 
mau strămoşii noştri latini. O mare 
greşeală, pe care o regret mult, a 
fost că nu m-am implicat în alegerile 
parlamentare anticipate din 2001. 
Recunosc, cu toată sinceritatea şi 
convingerea, că am comis o greşeală 
şi voi face tot posibilul pentru a o re- 
para în viitorul cel mai apropiat. 


— Care sunt câteva din cele 
mai îndrăznețe, cele mai ambitioase 
proiecte de viitor, a căror realizare Se- 
rafim Urecheanu o consideră foarte 
importantă pentru următorul mandat 
de primar? 

— Cele mai valoroase proiecte 
pe care aş vrea să le transpurn în viaţă 
sunt: amenajarea bulevardului Can- 
temir, a zonei de odihnă „Râul Bâc”; 
transformarea bulevardului Ştefan cel 
Mare într-o arteră destinată agremen- 
tului după modelul oraşelor civilizate. 
In doi-trei ani va fi finalizată integral 
gazificarea municipiului Chişinău. 
Voi opta, şi de acum încolo, pentru 
crearea unei administrații publice 
locale în temeiul celor mai cunoscute 
şi afirmate principii democratice, res- 
pectând întocmai Carta Europeană şi 
Constituţia R. Moldova. 


— Mărturisiţi-ne gândul, afo- 
rismul, vorba de duh la care ţineţi 
foarte mult. 

— Pe masa mea de lucru, în 
dreapta, stă scris: „Doamne, nu 
cumva să nu fii, că numai Tu mi-ai 
rămas!”. 

Silviu ANDRIEŞ-TABAC 


SIMBOLURILE MUNICIPIULUI CHIŞINĂU 


„Viaţa omului modern freamă- 
tă de mituri pe jumătate uitate, de 
hierofanii decăzute, de simboluri 
dezafectate. Desacralizarea neîn- 
treruptă a omului modern a alterat 
conținutul vieţii sale spirituale, nu i-a 
sfărâmat însă matricele imaginaţiei: 
un întreg deşeu mitologic dăinuie în 
zonele slab supuse controlului.” 

Mircea Eliade 


Omul trăieşte într-o lume de simboluri create de mintea sa şi de tradiţia 
colectivă. Scrierea, gesturile, sunetele, imaginile, arborii, animalele sau orice 
altceva ce există fizic sau spiritual nu sunt doar simple lucruri, fenomene, 
obiecte şi realităţi. Tot ce ne înconjoară poartă şi o încărcătură simbolică. 
Simbolurile pot fi universale, naţionale, etnice, comunitare, colective, familiale, 
personale sau de altă natură. 

Comunitățile urbane întotdeauna s-au individualizat prin fenomene em- 
blematice făcând parte din sistemele heraldic, vexilologic, faleristic, arhitectonic 
etc. Stema, drapelul, imnul sunt atributele simbolice minime ale unei localităţi. 
Lor li se pot adăuga şi altele, în funcţie de necesităţile curente, moda şi mora- 
vurile epocii, ingeniozitatea edililor sau alţi factori. 

Capitala Republicii Moldova, municipiul Chişinău, aflat pe calea autoa- 
firmării şi definirii entității sale, a făcut deja câţiva paşi siguri întru realizarea 
unor însemne proprii. La aceste prime simboluri municipale ale Chişinăului ne 
vom referi în cele ce urmează. 


l. STEMA 

Istoriografia heraldicii chişinăuiene cuprinde mai multe capitole. Dintre 
acestea vom recomanda două, a căror paternitate ne aparţine. Monografia 
Heraldica teritorială a Basarabiei şi Transnistriei (Chişinău, Editura Museum, 
1998) tratează istoria simbolurilor heraldice ale Chişinăului în contextul întregii 
provincii, urmărind evoluţia şi involuţia gândirii heraldice în spaţiul evocat în 
titlul monografiei, iar în studiul Heraldica Chişinăului: trecut şi viitor, publicat în 
anuarul arhivelor Republicii Moldova Pergament (vol. |, 1998, p. 109-126), se 
analizează critic procesele şi simbolurile heraldice ale urbei adoptate şi utilizate 
în fiecare din perioadele istorice parcurse. Concluziile rezultate din aceste două 
cercetări, pe scurt, ar fi următoarele. 

1. Nici unul dintre specialiştii care au tratat până în prezent istoria Chi- 
şinăului nu a reuşit să depisteze stema medievală moldovenească a târgului, 
fie pe sigilii, fie pe alt tip de surse istorice. 

2. După anexarea interfluviului Nistru-Prut în 1812 de către Imperiul Rus 
şi constituirea pe acest teritoriu a Regiunii Basarabia cu reşedinţa la Chişinău, 
conform obiceiului heraldic rusesc, oraşul-capitală a purtat întotdeauna stema 
provinciei. În răstimpul aflării în cadrul Imperiului Rus Basarabia a avut trei steme: 

a) Scut tăiat. Sus, pe aur, acvila bi- 
cefală neagră a Imperiului Rus, iar jos, pe 
albastru, capul de bour al Principatului 
Moldovei. [Fig. 1]. Această primă stemă a 
provinciei, dată uitării repede de contemporani 
şi aproape necunoscută istoricilor, a fost şi 
primul blazon al Chişinăului. 

b) Scut tăiat. Sus, pe roşu, acvila 
bicefală, purtând pe piept un scut roşu cu 
stema Moscovei (Sf. Mare Mucenic Gheor- 
ghe -— purtătorul de biruinţă, călare pe un 
cal alb şi lovind cu sulița un balaur), ţinând 
în gheara dreaptă o făclie şi un fulger, iar în 
cea stângă o cunună de laur. Jos, pe aur, 
un cap de bour negru învederând Principa- 
tul Moldovei. [Fig. 2]. Această a doua stemă, 
aprobată de împăratul rus Nicolai | la 2 aprilie 


Fig. 1. Stema Regiunii Basara- 
bia purtată şi de Chişinău, cca 
1815-1817 


1826, avea aceeaşi comozi cu cea din 1815. S-au schimbat doar smalturile, 


Fig. 2. Idem, 2 aprilie 1826 


însă greşit din punct de vedere heraldic. Semantic 
acest blazon exprima ideea că Rusia, prin forța 
sa militară, a reuşit să rupă şi să stăpânească o 
parte din teritoriul istoric al Țării Moldovei. Această 
stemă a fost în vigoare pentru provincie şi pentru 
capitala ei până la 1878. 

c) In 1873 Basarabia a fost transformată din 
Regiune (unitate administrativă cu un regim special 
de organizare) în Gubernie (unitate administrativă 
ordinară cu regim de organizare comun pentru tot 
imperiul). O nouă stemă a Guberniei Basarabia a 
fost introdusă prin decretul imperial din 5 iulie 1878. 
Ea reprezenta: In câmp albastru un cap de bour 
de aur, cu ochii, limba şi coarnele roşii, însoţit 
între coarne de o stea de aur cu cinci raze şi din 
flancuri la dreapta de o roză de argint cu cinci 


petale şi la stânga de o semilună de argint 
spre stânga. Bordură din culorile Imperiului 
(negru, aur, argint- n.n., S. A.-T.). Scutul este 
timbrat de o coroană imperială şi înconjurat 
cu frunze de stejar de aur unite cu lenta 
ordinului Sfântul Andrei (alb-albastră — n.n., 
S. A.-T.). (Fig. 3]. 

Intre timp, în cadrul Departamentului 
Heraldic de la Sankt-Petersburg au fost 
elaborate reguli noi pentru ierarhizarea ste- 
melor. Conform acestora, Chişinăul urma să 
poarte aceeaşi stemă a guberniei, dar cu 
decoruri exterioare prevăzute pentru oraşele 
de reşedinţă, adică scutul trebuia timbrat 
cu o coroană murală de aur şi înconjurat 
de două spice de aur unite cu lenta ordi- 
nului Sfântul Alexandru Nevski (roşie de 
moar — n.n., S. A.-T.). [Fig. 4]. Anume acest 


Fig. 3. Stema Guberniei 
Basarabia, 5 iulie 1878 


proiect, discutat în prealabil la 13 februarie 1875, după aprobarea noii steme 
a Guberniei Basarabia, devine în mod automat stema oficială a Chişinăului. 

Astfel, constatăm că în această perioadă, 
contrar canoanelor heraldice europene, Chişi- 
năul nu a avut o stemă proprie. 

3. In cadrul României Mari, pentru prima 
dată s-a încercat stabilirea unei steme a Chişi- 
năului. Oraşul a fost declarat municipiu în urma 
reformei administrativ-teritoriale din 1925, iar 
stema lui, elaborată de Comisia Consultativă 
Heraldică de pe lângă Ministerul de Interne al 
Regatului, s-a introdus prin decretul regal din 
31 iulie 1930, cu următoarea descriere oficială: 
„Pe scut albastru, o acvilă de aur, cu aripile 
lăsate în jos, privind spre dreapta. Peste tot: Fig, 4. Stema Chişinăului după 
stema Moldovei. Scutul timbrat de o coroană aprobarea stemei Guberniei 
murală cu 7 turnuri. Simbolizează realipirea Basarabia din 5 iulie 1878 
acestui vechi oraş moldovenesc la patria- 
mumă.” [Fig. 5]. Acest blazon a fost prima stemă oficială a oraşului. 

4. Epoca sovietică a fost vitregă pentru 
heraldică până în anii 1960, când renaşterea 
acestei ştiinţe a început cu paşi mărunți. În 
R.S.S. Moldovenească prima manifestare în 
sens heraldic a fost tocmai emblema sărbăto- 
ririi semimileniului Chişinăului (a doua oară!) 
în 1966. Această emblemă, rezultată dintr-un 
concurs, a fost concepută de arhitectul Alexan- 
dru Minaev, care a pornit de la legenda potrivit 
căreia toponimul Chişinău provine de la cuvântul 
arhaic „chişinău” ce însemna izvor. Emblema 
reprezenta un scut triunghiular scobit în cap 
de ambele părţi, de culoare neagră, zidit cu 
piatră albă în forma unei frunze de viță-de-vie 
stilizată, cu vârful în jos, din care curge un 
izvor albastru, şi având deasupra inscripţia 

Fig. 5. Stema municipiului în două rânduri „500” şi „Chişinău” cu litere 
Chişinău, 31 iulie 1930 chirilice. [Fig. 6]. 

Această emblemă a fost foarte populară 
şi s-a manifestat plenar în diverse domenii. Mai 
târziu edilii oraşului au încercat în două rânduri, 
în 1970 şi 1988, să elaboreze prin concurs un 
blazon pentru capitala noastră, dar în ambele 
cazuri fără izbândă. 

5. În şedinţa din 8 august 1991 Comitetul 
executiv al Consiliului municipal Chişinău de 
deputaţi ai poporului (şedinţă prezidată de 
Nicolae Costin), în baza faptului că stema inter- 
belică a municipiului „n-a fost anulată legislativ 
nici de România, nici de Republica Moldova”, 
a decis reluarea, începând cu 31 august 1991, 
a acesteia (în noua variantă grafică a pictorului 
Gheorghe Vrabie) pe ştampilele, blanchetele, 
insignele sale, pe obiectele designului urban şi 
de informaţie vizuală. [Fig. 7]. 

6. Cu toate că Gh. Vrabie a redesenatve- Fig. 6. Emblema Chişinăului în 
chiul blazon mai frumos şi mai modern, această 1966. Autor Alexandru Minaev 

stemă nu-şi îndeplineşte funcţia sa primordială: 
să identifice cu maximă claritate localitatea, să 
scoată în evidenţă individualitatea urbei, să fie 
inconfundabilă cu altele. Or, stema actuală a Chi- 
şinăului poate fi utilizată cu acelaşi succes şi în 
cazul altor oraşe moldoveneşti situate pe ambele 
maluri ale Prutului. În acelaşi timp, obiceiul de a 
acorda stema unui teritoriu reședinței acestuia 
este, după cum am arătat mai sus, un obicei 
rusesc şi nu se înscrie în tradiţia europeană şi 
românească. Acum Chişinăul poartă de facto 
stema Republicii Moldova. 

La aceste concluzii mai vechi ar fi de 
adăugat observaţia că autorităţile capitalei, din 
anul 1995, de când a fost instituită pe lângă 
Preşedintele Republicii Moldova Comisia Na- 
Fig. 7. Stema municipiului  ţională de Heraldică — organism însărcinat cu 
Chişinău din 1930, reluată supravegherea utilizării simbolurilor heraldice pe 
UE CI clu teritoriul Republicii Moldova —, şi până în prezent, 
Gheorghe Vrabie din motive pe care le putem doar presupune, nu 

au înregistrat în mod oficial blazonul în Armorialul 
General al Republicii Moldova. 


II. DRAPELUL 

Cel de-al doilea simbol ca importanţă al oraşului este drapelul municipal. 
Acesta a fost elaborat de cuplul de pictori Gheorghe Vrabie şi Eudochia Cojo- 
caru-Vrabie şi aprobat de Primăria municipiului în şedinţa din 11 iunie 1998, iar 
de către Comisia Naţională de Heraldică în şedinţa din 28 septembrie 1998. 

Drapelul reprezintă o pânză dreptunghiulară albă (1:2), având la mijloc 
un brâu torsant galben alcătuit din trei fire, peste care broşează în centrul 
pânzei armele municipale. [Fig. 8]. 

Flamura albă a drapelului, conform explicaţiei date de autori, simbolizează 
spaţiul „cetății, iar brâul torsant, element împrumutat din ornamentica monu- 
mentelor de arhitectură, — timpul în care evoluează şi se dezvoltă „cetatea”, 
cu fazele sale: prezent, trecut şi viitor, precum şi Trinitatea. 

Acest drapel poate fi admirat flotând pe sediul Primăriei municipale, pre- 
cum şi în cadrul unor manifestații urbane cu caracter divers. 

Lăsând aprecierile artistice (care sunt secundare, de altfel) pe seama 
criticilor de artă, vom insista doar asupra unor defecte de ordin ştiinţific pe 


Fig. 8. Drapelul municipiului Chişinău, adoptat la 11 iunie 1998. Autori: Gheorghe 
Vrabie şi Eudochia Cojocaru-Vrabie 


Repere 37 


care le conţine acest drapel. Nu înainte, însă, de a reaminti că vexilologia, 
ca şi heraldica, este o ştiinţă cu reguli şi canoane stabilite care se dezvăluie 
doar celor iniţiaţi şi care nu pot fi ignorate în nici un chip de cei ce se implică 
în producerea unor mostre vexilologice noi. 

1. Brâul torsant nu este o piesă vexilologică. Pentru a exprima ideea 
dorită de autori existau modalităţi ştiinţifice suficiente şi nu era deloc nevoie 
de „descoperiri” noi, extracanonice. 

2. Problema incompatibilităţii culorilor alb şi galben şi cea a utilizării a două 
nuanţe de galben (pleonasm vexilologic) nu au fost rezolvate, dar nici motivate. 

3. Reprezentarea stemelor în drapel tale quale, deşi este un procedeu 
vexilologic legal, este totuşi ultimul ca valoare şi se utilizează doar atunci când 
celelalte procedee, mai corecte şi mai valoroase, nu pot individualiza suficient 
posesorul. Or, Chişinăul a avut destule. 

In fine, cu amărăciune trebuie să recunoaştem că acceptarea acestui 
drapel de către Comisia Naţională de Heraldică, chiar dacă s-a făcut sub 
anumite presiuni, a fost o greşeală, totuşi, doar, aşa cum ne învaţă (în zadar 
oare?!) strămoşii: Caesar non supra grammaticos. Dar, ca şi în cazul stemei, 
ne păstrăm convingerea că drapelul municipal va fi adus în conformitate cu ca- 
noanele vexilologice şi va avea înfăţişarea ce va întruni toate calităţile care să-i 
permită să reziste în timp. 


III. IMNUL 

Cel de-al treilea simbol al oraşului — imnul său — a fost adoptat la 11 
iunie 1998. Muzica aparţine compozitorului Eugen Doga, iar versurile poetului 
Gheorghe Vodă. 

Imnul oraşului are o istorie pe măsura valorii sale prezente şi viitoare. 
Ca toate imnurile adevărate, acesta nu a fost scris special, ci a devenit imn 
în timp. Cântecul s-a născut în 1971 şi a fost scris de autori pentru filmul 
televizat Chişinău-Chişinău, realizat de regizorul lon Mija. Se numea Cântec 
despre oraşul meu şi era menit să unească imaginile oraşului de pe peliculă 
într-un tot întreg. ` 

Tema Chişinăului nu era una nouă pentru creaţia lui Eugen Doga. In 
1967 compozitorul, în calitate de alcătuitor, publică la Editura Cartea Moldo- 
venească culegerea bilingvă româno-rusă de cântece Oraşul cântă, în care 
vom găsi şi trei melodii ale sale: Cu mine-i cântecul pe versuri de P. Darie, 
Mări de flori pe versuri de A. Ciocanu şi Şantier ni-i ţara toată pe versuri de 
N. Esinencu — piese care făceau parte din ciclul muzical pentru orchestrele de 
estradă Ritmurile oraşului scris în anii '60. 

Noua melodie ce însuma o profundă simţire naţională şi un impecabil 
profesionalism era de un lirism pătrunzător care nu oboseşte auzul nici după 30 
de ani. Versurile simple ale lui Gheorghe Vodă exprimau o sinceritate tinerească 
şi naivă, creând o atmosferă feerică de linişte, bucurie şi încredere în viitor, 
iar varianta tradusă în limba rusă de V. Lazarev cu multă pasiune şi dragoste, 
variantă ce a avut o circulaţie mai largă, a reuşit să prindă şi chiar să întărească 
această atmosferă şi s-o facă apropiată inimii ascultătorului. Toate acestea, 
îmbinate cu vocea atât de profundă şi cutremurătoare prin curăţenia şi lumina 
ei, dar şi prin naturaleţea, autenticitatea şi frumuseţea primei interprete Sofia 
Rotaru, au acordat cântecului o şansă unică şi nesperată atunci de autori dar 
valorificată multiplu pe parcursul anilor. 

In 1972 melodia a obţinut premiul doi la Concursul unional al cântecelor 
dedicate semicentenarului U.R.S.S. In acelaşi an ea a fost publicată în numă- 
rul 178 al periodicului Pesni radio i kino, îngrijit la Editura moscovită Muzika. 
La 5 mai 1973, Sofia Rotaru a interpretat cântecul în Studioul de concerte 
„Ostankino” în cadrul primului tur al Festivalului unional televizat „Pesnea-73”, 
repetându-l şi în finala festivalului, imprimată la 16 decembrie 1973, când 
E. Doga a primit şi diploma de laureat. In iunie 1973 Sofia Rotaru va obţine 
cu aceeaşi melodie premiul | la Festivalul Internaţional „Orfeul de aur” din 

Bulgaria. În acelaşi an lui Eugen Doga i s-a decernat premiul „Boris Glavan” 
al comsomolului din Moldova, inclusiv pentru acest cântec, pentru prologul la 
telefilmul Chişinău-Chişinău şi semnalele postului de radio „Luceafărul” derivate 
din aceeaşi melodie. 

Melodia a fost înalt apreciată atât în mediul profesional (în fondul personal 
„Eugen Doga” păstrat la Arhiva Naţională a Republicii Moldova există scrisori 
de felicitare de la compozitorul bielorus Igor Lucenok, compozitorul lituanian 
Mikas Novikas şi alţii), cât şi de cel mai larg public. Pe parcursul anilor 1973- 
1974 piesa era difuzată la posturile de radio centrale şi locale din fosta U.R.S.S., 
dar şi în Bulgaria, Polonia, R.D. Germană, Cehoslovacia şi alte ţări. Cântecul 
era interpretat de diverse colective de artişti amatori sau profesionişti, a fost 
publicat în ziare (Moskovski Komsomoleţ, Govorit i pokazivaet Moskva ş.a.), în 
câteva culegeri de cântece de estradă, s-a înregistrat pe discuri. Prima frază 
muzicală a cântecului a devenit semnal oficial de identificare al postului 
de radio „Luceafărul”, al programului | de radio, ulterior al ceasului de 
pe turnul Primăriei. Concertele susţinute de ansamblul vocal-instrumental 
„Cervona Ruta” în august 1974 la Teatrul de estradă „Ermitaj” din Moscova 
se încheiau cu acest cântec. 

Dacă e să răspundem la întrebarea de ce Cântec despre oraşul meu 
s-a bucurat de un succes atât de mare, cred că am putea spune că el a avut 
valoarea unui manifest al generaţiei tinere din anii '60— epocă de mari izbucniri 
creative şi spirituale — manifest care exprima şi întruchipa cele mai frumoase 
sentimente ale oamenilor de atunci, scăpaţi de sărăcie, nevoi, foamete, răni ale 
războiului şi persecuții politice dure soldate cu morţi, precum şi ale copiilor lor 
care simțeau noi energii şi aveau destulă încredere într-un viitor bun, manifest 
care exprima şi întruchipa toate acestea într-un mod foarte sincer, convingător 
şi strălucit. Melodia era predestinată să dăinuie. 

In această ordine de idei, este de înţeles de ce edilii oraşului, atunci 
când s-a pus problema creării unui imn pentru urbe, şi-au aplecat urechea la 
sfaturile care au venit pe mai multe căi şi au rugat autorii muzicii şi versurilor 
Cântecului despre oraşul meu să le revadă, după care i-au acordat statutul de 
imn oficial al Chişinăului. 

E. Doga a rescris melodia pentru cor şi orchestră, iar Gh. Vodă a creat 
practic un text nou, din care, cu regret, au dispărut frumoasele versuri cu valoare 
de simbol „oraşul meu cu umeri albi de piatră” şi „oraşul meu, al tău, al tuturor”. 
Textul nou, în general, a devenit mai solemn, mai pompos şi are amprenta unei 
seriozităţi imnice premeditate, dar a pierdut din lirismul şi tinereţea de altădată. 


IV. ALTE SIMBOLURI ŞI UNELE CONCLUZII 

In afara celor trei simboluri iminente, Chişinăul are şi altele. 

Dintre monumentele de arhitectură, în epoca sovietică, oraşul de cele mai 
multe ori era identificat cu Arcul de Triumf sau Sediul Primăriei. In ultimii 10 ani, 
însă, numărul monumentelor-simbol ale capitalei noastre a crescut. Cel mai 
important este monumentul lui Ştefan cel Mare, figura căruia a marcat întreaga 
mişcare de renaştere naţională. Clopotnița Catedralei, prin însuşi faptul rezidirii 
ei pe locul vechi, a devenit o emblemă a renaşterii spirituale şi pocăinţei pentru 
păcatele din trecut. Edificiul Palatului prezidenţial, denumit în popor cu căldură 
„păpuşoiul”, tinde să devină personificarea puterii stăpânului lui. Poartă anumite 
încărcături simbolice Aleea Clasicilor, Monumentul lui Puşkin, Porţile oraşului 
şi alte edificii sau monumente. 


* k*k 


Analizând ansamblul simbolistic existent al capitalei, constatăm că pro- 
cesul creării simbolurilor municipale este abia la începuturi, ideile urmând să 
se cristalizeze cu timpul în forme definitive. Prin lipsa de experienţă, dar şi prin 
nivelul în general scăzut al conştiinţei heraldice, vexilologice şi simbolistice în 
societate, se explică greşelile deja comise, care, accentuăm, pot fi depăşite 
cu sprijinul puţinilor specialişti şi al forurilor competente. 

lurie COLESNIC 


PRIMARII CAPITALEI 
BASARABENE 


Atunci când scriem despre 
primarii Chişinăului, probabil că ar 
trebui să găsim un punct sigur de re- 
ferinţă: contribuţia reală a acestora la 
dezvoltarea sub mai multe aspecte a 
localităţii noastre. Două figuri distincte 
se profilează în capul listei celor care 
au lăsat urme adânci în istoria mai 
nouă a oraşului — Carol Schmidt şi 
Serafim Urecheanu. 

Jurist de profesie, neamţul Ca- 
rol Schmidt a pus temelia Chişinăului 
modern. Primul sistem de asigurare 
cu apă şi canalizare, pavarea străzilor, 
primul transport în comun — tramvaiul 
cu cai, întâiul sistem de electrificare 
şi, desigur, clădirea actuală a Primă- 
riei, edificiul Muzeului de Etnografie 
şi Istorie Naturală al Moldovei (str. M. 
Kogălniceanu), şcoli, spitale, gara 
din Chişinău — iată doar câteva din 
însemnele Primăriei conduse de 
C. Schmidt, preocupată nu numai 
de gospodăria comunală, ci şi de 
viaţa spirituală a cetăţenilor. Astfel, 
la Chişinău, au fost găzduite în mai 
multe rânduri expoziţii itinerante ale 
„peredvijnicilor” (pictori realişti ruşi), 
inclusiv în sediul Primăriei. Oraşul era 
vizitat de trupe teatrale, de cântăreţi 
de operă şi prin aceste acţiuni capi- 
tala gubernială era plasată în rândul 
oraşelor de prestigiu din Rusia ţaristă. 
Plecarea din post a primarului a avut 
loc imediat după pogromul din 1903. 
Declaraţia, în momentul prezentării 
demisiei, suna astfel: „Eu nu pot să 
fiu primar într-un oraş în care se comit 
asemenea barbarii”. 

Atunci când se scrie şi se vor- 
beşte despre primarii Chişinăului, Ca- 
rol Schmidt este unul care nu poate fi 
inclus într-o categorie obişnuită. A fost 
primar timp de 25 de ani. A schimbat 
radical aspectul urbei. Dintr-un oră- 


şel provincial, cu relaţii economice 
subdezvoltate, Chişinăul s-a trans- 
format într-o localitate cu evidente 
trăsături europene. A fost unicul pri- 
mar pentru care, pe când era încă în 
viaţă, orăşenii au cerut ca una dintre 
străzile centrale să-i poarte numele. 
Dispunem de mai multe documente 
ce confirmă calităţile excepţionale ale 
acestui om. 

Gheorghe Bezviconi, în cartea 
sa Boierimea Moldovei dintre Prut 
şi Nistru (Bucureşti, 1943), prezintă 
în felul următor originea lui C. Sch- 
midt: 

„acte 1841, Germani. Urma- 
şul lui Alexandru Schmidt (m. 1886), 
medic, Carol S. (1845-1928), jude 
de instrucţie, primar-reformator al 
Chişinăului (1877-1903), căsătorit cu 
Maria |. Cristi.” 

Un alt document important, 
semnat chiar de Carol Schmidt, este 
expus în volumul lui Nicolae Laşcov 
Istoria pervoi Kişiniovskoi: 

„M-am născut în 1846. La 
gimnaziul pe care aveţi onoarea să-l 
conduceţi am fost primit în 1857 în 
clasa a doua şi am absolvit gimnaziul 
în 1863, fiind decorat cu medalie de 
argint. După terminarea cursului de 
juridică al Universităţii din Odesa, 
în 1868, mi-a fost confirmat titlul de 
doctor în ştiinţe juridice. 

In acelaşi an am fost primit în 
calitate de candidat în judecătorie, 
iniţial în Judecătoria regională pe- 
nală, apoi în Judecătoria judeţeană 
Chişinău...” 

Această perioadă este redată 
foarte exact în formularul de serviciu 
al lui Carol Schmidt, întocmit în luna 
august 1903 şi care se păstrează 
în Arhiva Naţională a R. Moldova în 
fondul 78, inv. 1., dos. 271: 

„Carol Alexandru Schmidt, 
consilier de stat, primarul Chişinăului 
(în etate de 57 de ani, de confesiune 
luterană). Are următoarele distincţii: 
ordinul Sf. Stanislas, gr. II; medalia 
de bronz în memoria războiului ori- 
ental din 1877-1878, semnul Crucii 
Roşii instituit la 13 martie 1879 prin 
aprobare supremă, medalia de bronz 

instituită în memoria încoronării îm- 
păratului Alexandru III; ordinul Sf. 
Ana, gr. Il; ordinul Sf. Vladimir, gr. IV; 
medalia de argint întru consemnarea 
încoronării împăratului Nicolai II, me- 
dalia de argint în memoria guvernării 
împăratului Alexandru III şi medalia 
de bronz pentru munca depusă la 
recensământul populaţiei din Rusia 
în 1897”. 

Al doilea capitol din dosarul 
personal este mai scurt, dar la fel de 
important. Originea socială este defi- 
nită ca provenind din nobili ereditari. 

Despre averea pe care o po- 
seda şi despre venituri scrie clar: 
„Are o moşie de o mie de desetine în 
Căbăeşti, judeţul Chişinău, care este 


avere comună cu a copiilor, şi mai 
are în posesie o livadă în Chişinău 
ce valorează 6.000 rub.”. 

Referitor la situaţia familială 
informaţia este sumară. La momen- 
tul completării dosarului era văduv. 
Copiii lui erau creştini ortodocşi: Vla- 
dimir, născut la 26 decembrie 1877; 
Alexandru, născut la 18 noiembrie 
1879 şi fiicele: Maria, născută la 13 
noiembrie 1880, şi Tatiana, născută 
la 29 noiembrie 1881. 

Cronologic, activitatea lui Carol 
Schmidt poate fi descifrată cu mare 
exactitate datorită dosarului personal. 
Ordinea consecutivă a mişcării lui 
pe scara ierarhică începe cu data 


confirmării titlului de candidat (doctor) 
în ştiinţe. 

Într-un manuscris, semnat de 
Pantelimon V. Sinadino şi intitulat 
Naş Chişiniov (1904-1910), portretul 
lui Carol Schmidt este redat după 
cum urmează: 

„Câteva cuvinte despre C.A. 
Schmidt, care în timp de mai bine de 
25 de ani (iar pentru istoria Chişinău- 
lui acest termen este impunător) a 
fost primar al oraşului constituit în 
formula actuală abia în 1812. C.A. 
Schmidt a fost ales în postul de primar 
al oraşului pe când era un tânăr de 
treizeci de ani şi care anterior lucra- 
se anchetator judiciar. Probabil, se 
deosebea de alţi semeni prin calităţi 
extrem de preţioase şi utile pentru un 
funcţionar public. Mai întâi de toate 
tânărul primar avea studii superioare 
juridice, pe când marea majoritate a 
consilierilor nu beneficiaseră decât 
de o instruire în condiţii casnice. Era 
foarte energic şi demonstra o mare ca- 
pacitate de muncă, ceea ce era foarte 
important, dacă precizăm că la 1877 
Chişinăul era o cloacă de murdărie.” 

În cartea lui Gheorghe Bez- 
viconi Semimileniul Chişinăului 
Chişinău, Editura Museum, 1996) 
autorul descrie conducerea comunală 
a oraşului, trecând în revistă primarii 
care, după părerea lui, s-au remarcat: 

„Încă din secolul XVIII apar 
pârcălabii de Chişinău; administrarea 
târgului rămâne în sarcina acestor 
castelani, cărora le succedă generalii 
şi guvernatorii ruşi. Totuşi, în 1817, 
se mai înfiinţează o primărie propriu- 
zisă — Duma orăşenească, consiliul 
comunal completându-se cu cinci 
consilieri, aleşi după naţionalităţi, 
câte un moldovean, rus, bulgar, grec 
şi evreu. Pe anii 1817-19 se alege un 
primar — căpitanul moldovean Anghel 
Nour... De la 1819, pentru sarcini ad- 
ministrativ-judecătoreşti ale oraşului 
se instituie postul de Magistrat, con- 
dus de un burgomistr şi doi ratmani. 
Primul burgomistr este Stavru Dimu”. 

In baza documentelor de ar- 
hivă s-a făcut o reconstituire a listei 

primarilor de Chişinău, pe care am 
inclus-o şi în Enciclopedia Chişinău 
(Editura Museum, 1997). Cel dintâi 
primar al Chişinăului a fost căpitanul 
moldovean Anghel Nour, care s-a 
aflat în acest post până în 1821. Cel 
de-al doilea primar al cărui nume 
a ajuns până la noi este Dimitrie 
Lovcinski — (1825-1830). Urmează 
în ordine cronologică: (1831-1833) — 
Stavru Dimu, (1834-1836) — Dimitrie 
Lovcinski, (1837-1839) — Panteli- 
mon Sinadino, (1840-1842) — Pan- 
telimon Sinadino, (1843-1845) — 
Dimitrie Durdufi, (1849-1854) — Di- 
mitrie Mincu, (1855-1858) -— Anghel 
Nicolau, (1858-1860) — Dimitrie 
Mincu, (1861-1866) — Dimitrie 
Mincu, (1867-1869) — Adam Kri- 
janovski, (1870-1871) — Pavel 
Gumalic, (1871-1877) — Clemente 
Şumanski, (1877-1903) — Carol 
Schmidt, (1904-1905) — Leopold 
Siţinski, (1905-1910) — Pantelimon 
Sinadino, (1910-1917)-1. Levinski, 
(1917-1918) — Alexander Schmidt, 
(1918-1919) — Vladimir Hertza, 
(1919-1920) — Teodor Cojocaru, 
(1920-1922) — I. Levinski, (1922- 
1923) — Vasile Bârcă, (1923) — 
Gherman Pântea, (1923-1924) — 
Nicolae Bivol, (1924-1925) — Va- 
sile Bârcă, (1925-1926) — Nicolae 
Bivol, (1926-1927) — Sebastian 
Teodorescu, (1927-1928) - Gher- 
man Pântea, (1928-1931) — lon 
Negrescu, (1931-1932) — Constan- 
tin lonescu, (1932) - Gherman 
Pântea, (1932-1933) — Dimitrie 
Bogos, (1933-1937) — lon Costin, 
(1937-1938) — Alexandru Sibirski, 
primar-girant, (1938) — Constantin 
Dardan, (1938-1940) — Vladimir 
Cristi, (1941) — Anibal Dobjanschi, 
(1991-1994) — Nicolae Costin, din 
1994 — Serafim Urecheanu... 

Cei care ajungeau în funcţia 
de primar erau selectaţi din rândurile 
persoanelor cu o anumită pondere 
în municipiu. In mare parte erau 
comercianţi, oameni ai finanţelor şi 
chiar moşieri. O dată cu constituirea 
unei structuri municipale clare, cam 
pe la 1870, în fruntea primăriei vin 


personalităţi cu un profil profesional, 
moral şi politic bine definit. 

Un exemplu definitoriu în acest 
sens îl găsim într-un capitol special 
din cartea lui Gheorghe Bezviconi 
Semimileniul Chişinăului: 

„In calitate de primari ajung inte- 
lectuali distinşi ai Chişinăului, primul 
ales fiind C.P Şumanski, fost jude 
de instrucţie, căsătorit cu Ecaterina 
Stroescu, sora marelui mecena Vasile 
Stroescu. Şumanski moare subit, în 
vârstă de 48 de ani, la 3 septembrie 
1877, în urma unui incendiu al teatru- 
lui de vară din Grădina Publică. 

Succesorul lui Şumanski este 
C.A.Schmidt (1846-1928), şi el fost 
jude de instrucţie, ilustru primar al 
Chişinăului, sub a cărui conducere 
oraşul nostru trece din treapta de sat 
la cea de oraş. Pe la sfârşitul anilor 
'80 ai secolului trecut se face un îm- 
prumut de înzestrare a Chişinăului, în 
valoare de 1.500.000 ruble; acest îm- 
prumut dă posibilitate să se achite da- 
toriile mai mici din trecut, iar 800.000 
ruble se depun la Comisia edilitară, 
prezidată de dr. L.E. Siţinski. Se 
construieşte clădirea primăriei, cea a 
pompieriei, a spitalului orăşenesc şi a 
celui militar, mai multe şcoli. Schmidt 
demisionează la 14 septembrie 1903, 
în urma pogromului evreiesc, fiind un 
fruntaş obştesc de concepţie liberală, 
care nu e de acord cu manifestări de 
acest gen. 

Locul lui Schmidt îl ocupă 
dr. L.E. Siţinski (născ. 1854). Ur- 
mează dnii PV. Sinadino, l.l. Levinski 
(1859-1923) şi Al. C. Schmidt, retras 
în 1918 în Rusia. La conducerea 
Chişinăului este numită o Comisie 
Interimară, prezidată de Vlad. de 
Herţa (1868-1924). Abia la 19 februa- 
rie 1926 se strânge primul Consiliu 
Comunal de după Unire, condus de 
primarul S. Teodorescu. Ca primari, 
aleşi de Consilii, se succed anii: /.D. 
Negrescu, D.D. Bogos şi I.T. Costin. 
Chişinăul este primul Municipiu al 
României, după Capitală.” 

Remarcăm că printre primarii 
Chişinăului s-a făcut simțită şi o ten- 
dinţă de a prelua prin moştenire acest 

post. Au fost câteva cazuri când tatăl 
şi fiul au condus primăria Chişinăului. 
Fiul lui Carol Schmidt, Alexandru, a 
fost primar de Chişinău în 1917-1918, 
iar Pantelimon Sinadino a fost primar 
în perioada 1905-1910, fiind nepotul 
unui alt Sinadino, şi acela Pantelimon, 
primar în două rânduri — în perioada 
1837-1839 şi 1840-1842 — şi al cărui 
nume l-a purtat o stradă — Sinadino, 
actuala Vlaicu Pârcălab. 

Acest primar din secolul XX, 
Pantelimon Sinadino, a avut un des- 
tin tragic: a murit în GULAG. Medic de 
profesie, om al finanţelor, a fost, între 


primari, unul dintre cei mai interesanti 
şi cu spirit gospodăresc. Biografia lui 
ilustrează perfect un destin deosebit. 

S-a născut în anul 1875 în ora- 
şul Chişinău, în familia unui negustor 
grec. 

Şi-a făcut studiile la Universi- 
tatea din Kiev, învățând medicina, 
economia şi finanţele. 

Intre anii 1907 şi 1917 a făcut 
parte din Duma de Stat. A fost ales 
deputat în Sfatul Ţării din partea co- 
munităţii greceşti, cuvântând în acest 
for chiar din ziua deschiderii lui; doar 
din motive de sănătate n-a participat 
la majoritatea şedinţelor. 

In anii 1924-40 a ocupat funcţii 
de răspundere la Banca Populară din 
Basarabia. 


În toamna lui 1933, la invitaţia 
lui lon Duca, liderul Partidului Naţio- 
nal-Liberal, devine membru al acestui 
partid. In acelaşi an este ales senator 
în Parlamentul României. In cadrul 
discuţiilor sale cu lon Duca, care urma 
să creeze noul guvern al României, P. 
Sinadino a negociat anumite privilegii 
pentru Basarabia: o reducere a impo- 
zitelor cu 25%, intensificarea luptei 
împotriva agenţilor sovietici veniţi 
clandestin de peste Nistru ş.a. 

A fost arestat la 9 iulie 1940 de 
către NKVD. Despre soarta lui de mai 
departe nu se cunoaşte nimic. Soţia 
Xenia şi cei doi copii, Alexandra şi 
Victor, au reuşit să scape cu viaţă 
refugiindu-se la Bucureşti. 

A scris câteva lucrări impor- 
tante: 

Naş Chişiniov (1904-1906 
9.9.), Vospominania, 1911 (maşin- 
opisi s pravkoi, 151 p.); 

Creditul în Basarabia (Kredit v 
Bessarabii, Chişinău, 1929, 122 p.); 

Ce este necesar pentru în- 
sănătoşirea vieții economice în 
Basarabia (Chişinău, Tip. Dreptatea, 
Pasaj, 1930, 16 p.). 

Din amintirile lui Pantelimon 
Sinadino am extras un fragment legat 
direct de felul cum se făceau alegerile 
primarului, care era jocul în culise şi 
cum ştiau intelectualii de odinioară să 
regizeze nişte alegeri de-o importanţă 
majoră: 

„Candidatura mea a fost îndeo- 
sebi susţinută de L. E. Siţinschi, încât 
eu am lucrat mult timp cu el împreună 
în comisia de finanţe şi el a observat 
capacitatea mea şi dorinţa de a munci. 
Într-adevăr, aveam doar vreo 26 de 
ani, când am nimerit în rândurile con- 
silierilor municipali orăşeneşti, peste 
câteva luni după absolvirea Facultăţii 
de Medicină din Kiev, unde credeam 
că voi rămâne la Universitate pentru 
a mă pregăti de profesură. Acest plan, 
însă, nu l-am realizat, fiindcă în anul 
când am absolvit universitatea a murit 
de tuberculoză sora mea mai mică 
Maria Victorovna Cirşiche, şi tata a 
rămas singur acasă. Fratele meu era 
student la Universitatea Tehnică din 

Riga. Tata a cerut să stau cu el, cu atât 
mai mult cu cât sănătatea lui era cam 
slabă, iar la un an după ce am absolvit 
facultatea — 30 august 1900, el a avut 
primul acces, care peste patru ani — 28 
decembrie 1904, i-a şi adus moartea 
la numai 63 de ani. Aşa sau altfel, dar 
la 17 martie 1903 eu am nimerit în 
Primărie ca membru cu drepturi de- 
pline. Tot în această perioadă au avut 
loc alegerile unui alt membru — Trofim 
Stepanovici Preşemenschi. Ambii 
eram „nouţi” în lucru, dar doream să 
avem succese în familiarizarea cu 
gospodăria orăşenească. Am început 
insistent să pătrund în toate detaliile 
acesteia. M-am decis să învăţ lucrurile 
cu care nu eram la curent. În tot cazul, 
tehnica de cârmuire am însuşit-o. 
Toate acestea nu mi s-au dat atât de 
uşor. Eram nevoit să lucrez foarte 
mult, să vin primul la serviciu şi să 
plec ultimul: lucram mult nopţile, astfel 
încât mă luam cu lucrul până la orele 
12 de noapte. 

Nu trebuie să uităm că Primăria 
orăşenească are două funcţii, ce au 
puţin comun între ele: pe de o parte, 
Primăria este organ administrativ, fiind 
dependentă de administraţia centrală 
locală: gubernatorul, iar pe de altă 
parte, Primăria este reprezentanta 
funcţiilor şi intereselor orăşenilor, 
primind instrucţiile ei chiar de la 
alegătorii săi... Toată arta conducerii 
Primăriei oraşului constă în aceea că 
menţinându-şi demnitatea socială şi 
independenţa, în acelaşi timp să nu in- 
tre în conflict cu cerințele legilor şi, voi 
adăuga, ale administraţiei. Desigur, 
despre cerinţele ilegale nu voi vorbi; 
acestea se pun în discuţie şi sunt de- 
monstrate adeseori, dar ele nu trebuie 
îndeplinite, orice venituri ţi-ar aduce: 
mergând o dată pe această cale, nu 
mai ai susţinere nici de la conducere şi 
nici de la societate. lată în aceste limite 
şi este încadrat lucrul serviciului social 
şi secretul unei cârmuiri înțelepte” (Naş 
Chişiniov, memorii). 

Un alt primar de seamă al Chişi- 
năului a fost Gherman Pântea, care 


a ocupat acest post în trei rânduri: în 
1923, 1927-1928 şi în 1932. În peri- 
oada 1941-1943 Gherman Pântea a 
fost primar al Odesei. 


Biografia lui denotă o persona- 
litate de mare anvergură. S-a născut 
la 13.V.1894, com. Zăicani, jud. Bălţi, 
şi a decedat la Bucureşti, în 1967. A 
fost membru al Sfatului Ţării cu man- 
dat validat de la 21.X1.1917 până la 
27.X1.1918. 

In Sfatul Ţării a activat în Co- 
misia Şcolară şi în Comisia de Li- 
chidare. 

La deschiderea lucrărilor Sfatu- 
lui Ţării (21.X1.1917)a rostit un cuvânt 
de felicitare. Publicistul George Tofan 
consemnează: „Preşedintele Comite- 
tului Central Ostăşesc Moldovenesc, 
Pântea, om tânăr, vecinic în mişcare, 
fire de organizator şi agitator de idei, 
vorbeşte în ruseşte scurt, hotărât, cu 
voce puternică, cu multe şi largi miş- 
cări. Declaraţiile lui sunt repetat şi viu 
aplaudate. Vede scăparea Basarabiei 
numai în Sfatul Ţării şi crede că, dacă 
i se va da o organizare temeinică, va 
putea sluji de model şi celorlalte ţări” 
(Sărbătoarea Basarabiei, Chişinău, 
1917, p.111). 

Şi-a continuat studiile la o şcoală 
cu profil pedagogic. Participant la pri- 
mul război mondial. Vicepreşedinte al 
Congresului Ostaşilor Moldoveni, care 

şi-a ţinut lucrările la Chişinău cu înce- 
pere de la 20 octombrie 1917. In pri- 
mul guvern al Basarabiei autonome îi 
revine postul de adjunct al directorului 
general la Ministerul de Război. A fost 
preşedinte al Camerei de Comerţ şi 
Industrie din Chişinău. După 1944 s-a 
aflat în România, fiind arestat de mai 
multe ori. Este autorul cărţilor: Rolul 
organizaţiilor militare moldoveneşti 
în actul unirii Basarabiei. — Chişinău, 
1932; Unirea Basarabiei. — Odesa, 
1943, precum şi al unor manuscrise 
care-şi aşteaptă editorii. 

Din aceeaşi faimoasă pleiadă 
face parte şi distinsul intelectual Ni- 
colae Bivol, cu studii universitare la 
Dorpat, azi Tartu, Estonia. 

S-a născut la laloveni, în 1881, 
în familia părintelui Petru Bivol, confi- 
dentul lui Constantin Stere în Basara- 
bia. A decedat în condiţii neelucidate, 
în timpul războiului, ca exilat în Uzbe- 
kistan, în preajma Taşkentului. 

Ales deputat în Sfatul Ţării din 
partea proletariatului organizat din 
Basarabia (hotărârea din 11 mai 
1918), a fost membru al primului par- 
lament basarabean cu mandat validat 
de la 25.X1.1918 până la 27.X1.1918. 

Studii — la Seminarul Teologic 
din Chişinău (1902) şi la Universita- 
tea din Dorpat, Estonia. Profesor la 
gimnaziul lui Simakov. A participat la 
primul război mondial, a fost prizonier 
în Germania. Graţie lui Chişinăul n-a 
fost bântuit de foamete şi lipsuri în 
perioada 1918-1920. Fiind un spirit 
organizatoric excepţional, N. Bivol a 
ştiut să organizeze aprovizionarea 
oraşului cu alimente în aşa fel ca să 
nu se ajungă la penurie şi la boli. 

După Unire, a fost primar al 
Chişinăului — iniţial în anii 1923-1924, 
apoi, a doua oară — în perioada 1925- 
1926. La 29 august 1935 apare la 
Chişinău săptămânalul Viaţa noastră, 
avându-l ca director pe N. Bivol. 

In 1940 a fost arestat de NKVD, 
dar peste cinci luni de detenţie este 
eliberat, deoarece martorii au depus 
dovezi sigure despre loialitatea lui 
faţă de ruşi, posibil şi faţă de mişca- 
rea de stânga. Amprentele activităţii 


primarului N. Bivol se mai păstrează 
şi azi. Un exemplu îl constituie com- 
plexul sportiv Locomotiva, numit la 
începuturi „Ştrandul lui Bivol”. 

Un alt primar al Chişinăului a 
fost lon Costin. S-a născut în 1887, 
la Ghidighici, jud. Chişinău, şi a de- 
cedat la Bucureşti, la 14.1.1940, fiind 
înmormântat la Chişinău. 


Studii: liceale — la Chişinău, 
superioare — la Universitatea din laşi, 
obţinând în 1911 licenţa în drept. A 
fost avocat la Tulcea. 

Membru al Partidului Naţional 
Moldovenesc, care îl alege ca depu- 
tat în Sfatul Ţării. Mandat validat de 
la 21.X1.1917 până la 27.X1.1918. In 
Sfatul Ţării a fost membru al urmă- 
toarelor comisii: l-a de Redactare; 
de Declaraţii şi Statute; a Il-a de Re- 
dactare. A fost director la Interne, în 
Directoratul Republicii Moldoveneşti. 

La 27 martie 1918 a votat Uni- 
rea Basarabiei cu România. 

A aderat la fracțiunea Blocul 
Moldovenesc. 

După Unire a fost deputat şi 
senator de Lăpuşna, vicepreşedinte al 
Camerei şi Senatului. A fost viceprimar, 
apoi primar al Chişinăului. In 1935 a 
întemeiat la Chişinău cotidianul Gaze- 
ta Basarabiei, fiind directorul acestei 
publicaţii până la moarte. A mai deţinut 
funcţia de director al publicaţiilor Sfatul 

Ţării şi Dreptatea. A colaborat la Foaia 
Plugarilor. In 1911 a tipărit o broşură 
despre situaţia Basarabiei, pe care a 
semnat-o cu pseudonimul Gh. P. Ghici. 

Colegul de generaţie al lui |. 
Costin, Vasile Bârcă, a fost primar 
în două rânduri: în perioada 1922- 
1923 şi în anii 1924-1925. Biografia 
lui este, de fapt, cea a unui jurist şi a 
unui om politic care s-a afirmat până 
la 1917 şi a înţeles de la bun început 
că locul său se află printre veritabilii 
patrioţi basarabeni. 

S-a născut la Ignăţei, jud. Orhei, 
la 2.1.1884; a decedat la Bucureşti, în 
1949, fiind înmormântat la Cimitirul 
Bellu. 

Membru al Sfatului Ţării cu 
mandat validat de la 18.11.1918 
până la 18.11.1919, a deţinut în acest 
prim parlament basarabean funcţiile 
de vicepreşedinte (25.X1.1918-18. 
11.1919), vicepreşedinte al Comisiei 
Constituţionale (19.V.-27.X1.1918), 
membru al Comisiei Juridice. 

După Unire s-a consacrat ac- 
tivităţilor politice şi administrative. A 
fost membru al Partidului Naţional- 
Liberal. A ocupat funcţii importante: 
director general la Departamentul 
de Interne, ad-interim la Domeniu şi 
la Directoratul Justiţiei (1920-1921), 
primar al municipiului Chişinău, pre- 
şedinte al Comisiunii de Unificare, 
ministru subsecretar de stat la Minis- 
terul de Interne (1936-1937), director 
al cotidianului Basarabia. Deputat de 
Orhei în zece legislaturi. 

Distincţii: Coroana României, 
Steaua României, Vulturul României, 
Regele Ferdinand în grad de Coman- 
dor, Coroana României în grad de 
Mare Ofiţer ş.a. 

In perioade de mari crize — 
economică, apoi şi politică, pe scară 
mondială — Chişinăul a fost condus 
de Dimitrie Bogos, primar în anii 
1932-1933, şi Vladimir Cristi, primar 
între 1938 şi 1940. 

Familia Bogos a dat multe per- 
sonalităţi de seamă ale culturii şi 
politicii din Basarabia. Nina Bogos a 
fost una dintre cele trei fete, care, la 13 
ianuarie 1918, au simbolizat Tricolorul 


românesc şi viitoarea Unire a Basara- 
biei cu România. Vlad Bogos, student 
la medicină în oraşul Kiev, a fost unul 
dintre cei mai activi membri ai Sfatului 
Ţării, conducând aripa tineretului radi- 
cal din primul parlament al Basarabiei. 
Economistul Sergiu Bogos este unul 
dintre specialiştii care s-au ocupat de 
programele economice ale Sfatului 
Ţării, iar Dimitrie Bogos a format, în 
1917-1918, Armata Naţională. 


Biografia lui D. Bogos este cea 
a unei personalităţi remarcabile în 
istoria noastră, un om cu convingeri 
ferme, care a ţinut să participe în 
1941 ca militar activ la eliberarea 
Basarabiei. 

S-a născut în ziua de 14.VI.1889 
la Grozeşti, jud. Lăpuşna, în familia 
preotului Dimitrie. A decedat la 
14.V.1946 în Bucureşti, înmormântat 
fiind la Cimitirul Ghencea, iar ulte- 
rior — transferat în cripta familiei, la 
Cimitirul Cernica. 

Şcoala primară a făcut-o la 
Boldureşti (Lăpuşna). A absolvit 
Seminarul Teologic din Chişinău şi 
Facultatea de Drept a Universităţii 
din Varşovia (1914). 

Pentru excepţionala sa teză de 
licenţă — Statele Unite ale Europei, nu- 
mele lui a fost înscris în lista celor mai 
merituoşi absolvenţi ai Universităţii din 
capitala polonă. A participat la primul 

război mondial, la lucrările Congresu- 
lui Militarilor Moldoveni (1917). 

A fost desemnat de Sfatul Ţării 
în funcţia de şef de Stat-Major al 
Armatei Moldoveneşti. După Unire a 
fost prefect de Lăpuşna (1918-1920), 
director la Interne pentru Basarabia 
şi ministru al Basarabiei în guvernul 
Take lonescu (5-19 ianuarie 1922). 
A fost primar al Chişinăului (1932- 
1933), deputat în trei legislaturi din 
partea Partidului Naţional-Ţărănesc. 

Preşedinte al Societăţii Ofiţerilor 
din fosta Armată a Republicii Demo- 
cratice Moldoveneşti, preşedinte al 
Ligii Cetăţeneşti, preşedinte al Socie- 
tăţii Ziariştilor Profesionişti, D. Bogos 
a onorat cu succes şi aceste functii, 
atât de diferite. 

Publicist deosebit de dotat, a 
colaborat la ziarul România nouă, 
revista Viaţa Basarabiei, precum şi 
la alte publicaţii. Autor al unor studii 
cu caracter istoric: La răspântie, Mol- 
dova de la Nistru în anii 1917-1918 
(Chişinău, 1924). In 1936 biografia lui 
este inclusă în volumul International 
Reference Library Politics and Po- 
litical Parties in Romania (Londra). 

A participat la eliberarea Ba- 
sarabiei în timpul celui de al doilea 
război mondial. 

Fostul ministru al apărării în 
primul guvern al Basarabiei, Teodo- 
sie Cojocaru, a fost primar într-o 
perioadă extrem de complicată din 
istoria Chişinăului: în anii 1918-1920. 
Această personalitate a avut un destin 
tragic: în 1940 a fost arestat, torturat 
de către autorităţile sovietice, dece- 
dând în închisoarea din Chişinău. 

S-a născut în 3.V.1879 la Chi- 
şinău, sfârşitul găsindu-l tot aici, la 
23.1.1941. Absolvent al Liceului Militar 
din Odesa, a fost ofiţer în armata taris- 
tă. A participat la războiul ruso-japonez 
şi la primul război mondial, fiind rănit în 
luptele din preajma Varşoviei. 

A fost ales deputat în Sfatul 
Ţării din partea Comitetului Executiv 
al Consiliului Deputaţilor Ţărani, cu 
mandat validat de la 21.X1.1917 până 
la 26.1.1918. 

Membru al Comisiei de Declara- 
ţii şi Statute. Unul dintre liderii militari 
ai Sfatului Ţării. In 1918 deţine funcţia 


de Director General al Războiului 
în Guvernul Republicii Democratice 
Moldoveneşti. 

După Unire, a fost încadrat în 
armata activă, cu gradul de colonel. În 
1919 trece în rezervă. Deputat în primul 
Parlament al României Mari. Alte funcţii 
deţinute: membru în delegaţia perma- 
nentă a Consiliului Judeţean Lăpuşna, 
cenzor al Băncii Basarabiei ş.a. 

Ex-comisarul Guvernului Provi- 
zoriu de la Petrograd, Rusia (1917), 
Vladimir Cristi, a activat ca primar al 
Chişinăului în perioada 1938-1940 şi 
în această ipostază a fost, într-un fel, 
omul care a lăsat oraşul în mâinile 
Armatei Roşii. Destinul lui a avut un 
final tragic: arestat în Austria, a murit 
în închisoarea Văcăreşti de la Bucu- 
reşti, în 1956. 

S-a născut în 1880 la Teleşeu, 
jud. Orhei. A absolvit Facultatea de 
Drept (Universitatea din Moscova) 
şi Facultatea de Agronomie (Paris). 
In 1917 — comisar gubernial al Ba- 
sarabiei, înlocuindu-l pe Constantin 
Mimi. Director general la Interne în 
Guvernul Republicii Moldoveneşti. 

A fost deputat în Sfatul Ţării 
din partea Congresului al Ill-lea al 
delegaților ţărani, aleşi de comunele 
tuturor judeţelor Basarabiei. Membru 
al Comisiei de luptă contra anarhiei 
şi pentru aprovizionare; membru al 
Comisiei de Declaraţii şi Statute. 

La 27 martie 1918 a votat Uni- 
rea Basarabiei cu România. 

Deputat în Parlamentul Româ- 
niei şi ministru pentru Basarabia în 
guvernul lui N. lorga (1931-1932). 

Vladimir Herţa a fost unul 
dintre acei români basarabeni care 
au pus bazele mişcării naţionale din 
1905, dar s-a remarcat ca om politic 
în perioada 1917-1918, când a par- 
ticipat la formarea şcolii naţionale, 
la fondarea Partidului Naţional Mol- 
dovenesc şi a ştiut să dea pondere 
luptei pentru eliberarea naţională. 

Biografia lui VI. Herţa este in- 
structivă, incitantă şi captivantă. 

S-a născut la 14.V.1868; a 
decedat la 3.VIII.1924 la Chişinău, 
fiind înmormântat la Cimitirul Central 
Ortodox din Chişinău. 

Şi-a făcut studiile la Gimnaziul 


Timpuri şi destine 


47 


nr.1 — cea mai prestigioasă instituţie 
de învăţământ din Basarabia — pe 
care l-a absolvit în 1886. Se presu- 
pune că a absolvit un liceu juridic din 
laroslavl. Genealogia familiei sale 
are următoarele ramificații: „Moşier la 
Slobozia-Biliceni şi Onişcani-Orhei, 
fruntaş public, Constantin s-a însurat 
cu Pulheria, fiica moşierului Onisim 
Donică-lordăchescu şi a Elenei Var- 
zaru. Bunicul Pulheriei era vel-căpitanul 
Macarie, al cărui tată, Donică-lordă- 
chescu — şătrarul, era fiul clucerului 
Dimitrie” (Vezi dosarul familiei Donică- 
lordăchescu — Arhivele Statului din 
Chişinău; Gheorghe Bezviconi). 

Se zvonea prin Basarabia că 
Vladimir de Hertza, fiul lui Constan- 
tin Herţa, pentru a nu-şi da în vileag 
originea sa din colonişti germani, şi-a 
adăugat la nume particula „de”, ast- 
fel lăsând să se înţeleagă că era de 
baştină de prin părţile Herţei. După 
ce s-a căsătorit, fără acordul tatălui 
său, tânărul Vladimir a trăit un timp 
în Italia, manifestându-se în calitate 
de cântăreţ ambulant. Apoi, risipind 
întreaga moştenire părintească, s-a 
stabilit în România. Ajunge avocat. 
In 1917, fiind vicepreşedinte al Par- 
tidului Naţional Moldovenesc şi al 
Societăţii Culturale Moldoveneşti, a 
jucat un rol însemnat în Actul Unirii. 
Devine preşedinte al Comisiei Şco- 
lare Moldoveneşti, apoi preşedinte al 
Zemstvei jud. Orhei, în fine — primar al 
Chişinăului în anii 1918-1919. 

In materialele Congresului în- 
văţătorilor basarabeni, ce şi-a ţinut 
lucrările în perioada 25-28 mai 1917, 
se găsesc mai multe referinţe la inter- 
venţiile lui Vladimir Hertza. 

A fondat în 1919 Liga Româ- 
nească în Basarabia, la care au 
aderat: M. Catargi, P. Cazacu, Semi- 
gradov, V. Anghel, Dicescu, Glavce, 
l. Costin, Leonard, Feodosiu, 
P. Gore, Sârbu, Razu, Butmi de 
Caţman, Varzaru, Bogdasarov, Şep- 
telici-Herţescu, Hacicov, Meleghi, 
Vespasian Erbiceanu (ulterior — pre- 
şedinte al Curţii de Apel din Chişinău) 
şi alţii — în total, peste 150 de fruntaşi 
al vieţii publice. A început să apară 
ziarul Desrobirea. Considerată ca 


o organizaţie primejdioasă pentru 
politicieni, Liga a fost desfiinţată de 
către ministrul de atunci lon Inculeţ, 
după cinci luni de existenţă. Bun cu- 
noscător al istoriei basarabene (era 
deţinător al unei biblioteci şi colecţii 
de documente rare), este delegat 
în Franţa, la conferințele de pace, 
pentru a trata chestiunea Basarabiei. 

Istoricul sovietic V. Dembo, în 
cartea sa Nikogda ne zabâti, îl pre- 
zintă pe Vladimir Hertza drept „părinte 
spiritual al Sfatului Ţării...”, concluzie 
pe care o trage analizând minuţios 
fondarea şi activitatea Sfatului Ţării. 

Chişinăul a avut parte şi de 
primari care au venit de peste Prut 
şi care au ţinut mult la această în- 
vestire cu dreptul de a dirija treburile 
unui oraş. 

lon Negrescu, istoric şi publi- 
cist, a fost primar al Chişinăului în 
perioada 1928-1931. Născut la laşi, 
pe 17 ianuarie 1893, a susţinut docto- 
ratul în litere şi filozofie. A scris câteva 
cărţi consacrate istoriei Basarabiei, 
mai multe studii ştiinţifice: Figuri cul- 
turale, Fabuliştii români, Poezia po- 
pulară, Mihai Eminescu şi Basarabia. 
O perioadă a funcţionat ca secretar 
general al Ministerului Basarabiei, a 
fost şi deputat în Parlament. 

Un alt primar al Chişinăului a 
fost Anibal Dobjanschi, colonel în 
Armata Română. Născut în 1893 la 
Botoşani. A venit la Chişinău în 1922 
ca să părăsească acest oraş doar în 
1940. Militar de carieră, el a activat 
fructuos pe tărâm cultural, iar în lite- 
ratură a lăsat un volum memorialistic 
Pagini din viaţă. Numirea lui în pos- 
tul de primar al Chişinăului s-a făcut 
în timpul războiului, în 1941. 

Prezentarea, oricât de sumară, 
a vieţii şi activităţii personalităţilor 
care au deţinut funcţia de primar al 
Chişinăului necesită mai mult spaţiu 
şi un efort de cercetare aprofundată. 
Noi, însă, ne vom limita la aceste 
fragmente biografice care formează 
un mozaic, un fel de frescă indis- 
pensabilă pentru cunoaşterea per- 
sonalităţilor care au făcut mult pentru 
schimbarea la faţă a oraşului nostru, 
având încredere în viitorul lui... 

Grigore VIERU 


UMBRA DE AUR 


Pentru Ştefan Aug. Doinaş 


Vatră 

Lumina îmi este, 

(Şi întunericul la fel!) 

Ah, razele dalbe-ale ei 
Care-ndulcesc 

Chipu-mi de salcie aspră 
Şi încălzesc piatra 

Pe care, se lasă mama 
Trudită! 

Şi suflarea ei aurie de sus 
Dezmorţind 

Degeratele ramurii degete! 
Ah, lama cuţitului ei 

Cu-al cărei tăiş 

Bucăţesc pâinea pe masă, 
Cioplesc dulcele doinelor lemn! 
Eu nu îngrădesc lumina, 
Ci întunericul: 

Taina mea. 

Poţi intra, îţi îngădui, 

In limpedea lumină ce-o am. 
Dar nu şi în 

Liniştea nopţii, 

Lin legănându-se 

Ca o trestie tristă. 


kkk 


Lui Vladimir Beşleagă 


Acolo, 

La Mălăieşti, 

In grădina părinţilor tăi, 

Am văzut cea mai frumoasă 
Carte de lemn: 

Un stup de albine 

Pe care era scris 

Poate cel mai frumos cântec: 
„Tămâia şi alfabetul latin — 
Astea au să-l termine 

Pe diavol”. 

NOPŢILE MAMEI 


Te chinuie nesomnul, 
Durerea în oase. 

Ai aprinde lumina 
Şi-ai coase. 

Dar dorm 

Doamna şi domnul. 


Un glas tămăduitor 
Te cheamă 

În sat 

Lângă grijile humii. 
leşi la balcon cu teamă 
Ca la marginea lumii. 
Aduni pînă-n zori, 

În prag, 

Spice de nehodină. 
Lumini pe târg: 
Mirişte străină. 


MĂ ROG 


Mă rog de tine, ploaie, 
Când zbori către planete, 
Stropeşte gura mamei 
Şi-o apără de sete. 


Mă rog de tine, codru, — 
(Căci anii tăi tot fi-vor) 
Cuprinde-i cald fiinţa 
Şi-o apără de vifor. 


Mă rog de tine, iarbă, 
Mângâie-i talpa goală 
Şi sarea grea din oase 
Şi-o apără de boală. 


Mă rog de tine, munte, — 
Cât zboru-o să mă poarte — 
Sărută ochii mamei 

Şi-i apără de moarte. 

lon VATAMANU 
SĂ MĂ CHEMAŢI SĂ VĂ CÂNT 


Să mă chemaţi să vă cânt, 
dacă nu vreţi să vă risipiţi 

la masa plină de bucate, 

ca nişte cetăţi, ruinându-vă, 
lângă copacii ce dau în frunză... 


Mai am o oră de cântec, 

în care durerea-o-ncerc 

între dinţi, 

arcul ei întins 

mă umple cu tăioase săgeți... 


Mai am o oră de cântec, 
pătruns de iubire, 

vă chem să pătrundeţi iubirea, 
să scoateţi din străfundurile ei 
împietriţii corali... 


Să mă chemaţi să vă cânt, 

dacă nu vreţi să intraţi în primăvară 
fără muguri şi frunze, 

dacă ştiţi ce e vara, 

ce e toamna, 

ce-i viaţa şi moartea, 

ce-i între ele? 


Atât de puţine cuvinte mi-au rămas, 
încât de nu mă chemaţi să vi le spun, 
le uit şi pe-acestea 

şi-atunci ce-o să vă spuneţi unul altuia, 
când n-o să mai aveţi cuvinte? 


Să mă chemaţi să vă cânt, 
căci fără de cântecul meu 
vă va părăsi inima 
şi-atunci, ce-o să vă doară? 
Pustiul? Nisipul? 


Să mă chemaţi să vă cânt... 


UN POPOR DE FELUL NOSTRU 


Un popor de felul nostru, 
Prea cuminte şi prea bun, 
El la dragoste — cam rece, 
Eu la dragoste — nebun... 


Un popor de felul nostru 
Duce-o viaţă de poveste, 

Dimineaţa parcă nu-i, 
Inspre seară parcă este. 


Un popor de felul nostru 
Pune-n sac şi hai la piaţă, 
Dimineaţa vrea parale, 
Seara — cântece de jale... 


Un popor de felul nostru 

A băut... Acum nu bea. 

Tot ce face-n lumea asta 

E cum poate, nu cum vrea. 


Un popor de felul nostru 
Naşte prunci şi face nunţi, 
Dimineaţa parcă-s tineri, 
Inspre seară sunt cărunţi. 


Un popor de felul nostru 
Are grai, iubeşte viaţa, 
Ce-a aflat pe înserate, 
A uitat pân-dimineaţa. 


Un popor de felul nostru 
Am putea să fim chiar noi, 
Dimineaţa-s foarte mulţi, 
Seara — poate unul, doi... 


Un popor de felul nostru 

E copil la bătrâneţe, 

Are-o lecţie de istorie, 

Dar nu ştie cum s-o-nveţe. 


Prea de tot, e mare cartea, 
Ca s-o-nveţe pe de rost, 

Mai ales la verbu - a fi, 

Mai ales la verbu — am fost... 


Lăutari, lăutăriţi, 

Voi, copii ai unui zbor, 

Să cântaţi cum n-aţi cântat 
Altor feluri de popor. 


CE VOR SCRIITORII? 


Există o stea, a noastră, aici, 

O lacrimă-n desfacerea florii, 
Fratele meu, eu nu ţi-s duşman, 
lată ce vor scriitorii... 


Dacă mai pierdem şi ultimul port, 
Acela matern în delta culorii, 
Fratele meu, cu morţii nu merg, 
lată ce vor scriitorii... 

Un grai să nu tacă, al nostru, aici, 
Trezeşte-l în suflul viorii, 

Fratele meu, deşteaptă-ţi copiii, 
lată ce vor scriitorii... 


Pământul, izvorul îşi roagă stăpânul, 
Intoarcerea lui la dorite podgorii, 
Fratele meu, îţi cer demnitate, 

lată ce vor scriitorii... 


Aer n-ajunge pe metru pătrat, 
Pe metru pătrat se-ntunecă zorii, 
Fratele meu, nu-ţi vinde şi casa, 
lată ce vor scriitorii... 


Nu-i unde, nu-i unde, suntem grămădiţi 
In păstaia uscată — a istoriei, 

Fratele meu, deşteaptă-ţi fiinţa, 

lată ce vor scriitorii... 


Pe-aceste câmpii, ale noastre, latine, 
Arde veşmântul rupt al istoriei, 
Fratele meu, ne cheamă părinţii, 

lată ce vor scriitorii... 


Ne-am săturat de momeli şi minciuni, 
Astăzi ţara îşi spulberă norii, 

Fratele meu, adevărul nu iartă, 

lată ce vor scriitorii... 


Vasile Moşanu. Moara Roşie 

lon HADÂRCĂ 
CUTIA DE VITEZE 


Prin cerceveaua geamului, distrat, 
Mai urmăresc eterna mişunare. 

E timp pierdut, dar fac o încercare 
Să sparg găoacea cadrului blazat. 


Şi evadând în jeep-uri, avioane, 

Tot mai grăbit şi tot mai amorţit, 

De propria-mi făptură depăşit, 

Nu simt cum sarea-mi urcă prin ciolane. 


Doar într-o parte, firele de grâu 

Nu sar pe roţi, nu muşcă din zăbale. 
Momit în serpentine şi spirale, 

Nu se grăbeşte cântecu-n scatiu, 


Şi an de an plătica din pereche 
Depune icre noi în delta veche. 


Vasile ROMANCIUC 


CONFUZII DE IARNĂ 


Erorile sunt ambalate-n sărbători 
ca bomboanele-n hârtii strălucitoare 
sfor-sfor... sfori, sfori... 
sfor-sfor... sfori, sfori... 
cine le trage? se întreabă-o ghicitoare. 


Peisajul citadin îmi dă fiori — 

la monumentul lui Ştefan cel Mare 
vin ieniceri cu laude şi flori... 

e sărbătoare... 


Cel strâmb, aud, ne-nvaţă lucruri drepte... 
îmi zic: e timpul, omule, s-o ştii — 

toate vorbele noastre deştepte 

sunt nişte prostii. 

Victor TELEUCĂ 


CLOPOTNIȚA DE AUR 


(fragmente) 


|deea acestor pagini despre 
Clopotnița de Aur a luat început de 
la ruinele Clopotniţei din complexul 
Catedralei „Naşterea Domnului”. 
Intr-o noapte, din acel an de pomi- 
nă, 1962, în centrul Chişinăului s-a 
produs o bubuitură ieşită din comun, 
făcând să zăngănească ferestrele 
blocurilor de prin împrejurimile Gră- 
dinii Publice. Mă întorceam de la o 
serată literară şi, cum calea îmi era 
prin Grădina Publică, am încercat să 
merg tot pe acolo, 
ca întotdeauna, dar 
în întâmpinare mi- 
au ieşit doi ofiţeri 
de miliţie şi mi-au 
propus să fac un 
ocol, şi să fac acest 
lucru cât mai repede 
posibil. Am insistat, 
dar ofiţerii cu mult 
tact mi-au propus 
acelaşi lucru: nu se 
poate, este interzis 
până mâine dimi- 
neaţă. 

Era târziu şi 
parcul pustiu. Pro- 
babil că operaţia 
se produsese mai 
înainte. Am luat-o 
în jos pe actuala 
Bănulescu-Bodoni. 
Nu m-a mai oprit 
nimeni. Ceva se în- 
tâmplase, ori avea 
să se întâmple. Dar 
ce? Imi veni în min- 
te o atare situaţie 
cu cealaltă parte a 
Grădinii Publice. le- 
şisem de la cinema 
şi tuturor, câţi eram 
la acea oră, nu ni 


s-a dat voie să trecem de la cine- 
matograful „Patria” spre monumentul 
lui Ştefan cel Mare. Cu gândul să 
ajung mai repede acasă, m-am furi- 
şat prin Grădina Publică fără să mă 
observe vreun miliţian. La intrare în 
parc stătea masivul monument al lui 
Stalin. Alături, o macara puternică şi 
câţiva bărbaţi zdraveni îl legau pe 
losif Vissarionovici cu frânghiile de 
oţel ale macaralei. Bărbaţii lucrau 
repede, se grăbeau, parcă Stalin 
dormea şi trebuia legat de urgenţă 
ca nu care cumva să se trezească 
din somn. Macaragiul lucra şi el cu 
multă grabă. Mereu i se comanda, 
când vira, când maina, adică să ri- 
dice ori să coboare braţul macaralei. 
N-am mai aşteptat terminarea acestui 
ritual. A doua zi am trecut special prin 
parc să văd ce semn mai rămăsese 
pe locul unde mantaua de beton a 


Patrimoniu 


55 


lui Stalin aproape atingea pământul. 
Nu mai era nici un semn, ci doar un 
strat de flori cu data zilei şi luna în 
care ne aflam. 

In Parcul Catedralei nu era nici 
un monument pe care l-ar fi putut 
scoate şi duce în altă parte. Era un 
monument arhitectural din secolul 
al XIX-lea, Clopotnița pe care o 
văzusem pentru prima dată în anul 
1950. Stătea impunătoare în faţa 
Catedralei, albă, semănând cu o 
lumânare care trebuia să vină cineva 
să o aprindă de ziua unei mari săr- 
bători. Atunci am umblat în jurul ei cu 
regretatul Mihail Garaz, mare ştiutor 
în toate. Clopotele stăteau mute. Era 
interzisă tragerea clopotelor. El ştia 
ce scrie pe ele, din câte tunuri turceşti 
au fost turnate. La un moment dat, îmi 
spuse că aceste clopote ar trebui să 
sune. Cum? Asta e cu totul altă pro- 
blemă. El îmi vorbi atunci de Marea 
Sarmatică şi despre clopote ştia că 
ele comunică între ele. Chiar dacă 
sună un clopot la mare depărtare, 
dangătul lui se reface într-un clopot 
care putea rămâne şi fără limbă, dar 
că bronzul din care este făcut începe 
să vibreze. El îşi lipi urechea de pe- 
retele clopotniţei şi spuse cu hotărâre 
ca Galilei despre pământ că totuşi se 
învârteşte. 

— Şi totuşi sună! îmi spuse el, 
parcă făcând o mare descoperire cum 
ar fi fost greutatea specifică. Pune 
urechea şi ascultă. Ai ascultat vreo- 
dată cum sună sârmele de telegraf în 
stâlpii care le poartă pe umeri? 

Nu ştiu ce descoperire mai fă- 
cea Mihail Garaz dacă nu ne observa 
un miliţian care ne goni de acolo. 

„„„A doua zi, când treceam îndă- 
răt prin Grădina Publică, Clopotnița 
(parcă nu putu să mai țină piept presi- 
unii atmosferice) se prefăcuse într-un 
morman de pietre, iar clopotele, ca 
prin minune, erau întregi. Explozia le 
aruncase mai departe de dărâmături. 
Am pus mâna pe unul dintre ele şi mi 
s-a părut că vibrează. Clopotul părea 
ca o inimă sărită din pieptul unui om 
căzut în accident şi care mai palpita 
încă. Clopotul era încă viu. Poate că 
şi suna, cum credea cel de era Mihail 


Garaz şi care cu toţi îşi începea dia- 
logul cu acelaşi cuvânt: 

— Prietene! 

Nu ştiu de ce am impresia că 
acest cuvânt mai este aşa cum a fost 
datorită sensibilităţii cu care îl pronunţa 
Mihail Garaz. Dar poate că fiecare om 
este o clopotniţă din care la anumite in- 
tervale de timp sună Clopotul cel Mare. 


Ea, într-adevăr, este de aur. Şi 
clopotele ei înnegrite de vreme sunt 
de aur. Pentru rolul ei jucat în a face 
divină legătura dintre om şi tăriile ce- 
reşti. Savantul armean Ambarţumian 
spunea undeva că omul este ce este 
datorită faptului că în clipele esenţiale 
ale raportului său cu înaltul se poate 
întoarce cu faţa spre cer. Astfel el îşi 
reface, reînnoieşte legăturile sale cu 
infinitul, aceasta fiind o necesitate pur 
spirituală. Probabil, omul se descarcă 
şi se încarcă mereu cu energia cosmi- 
că. Procesul acesta, după caracterul 
pe care îl are, nu e deloc comple- 
mentar, deşi omul nu întotdeauna 
este conştient de acest fapt. E un 
proces firesc, de la sine, dar care nu 
poate fi ignorat şi în momentul crucial 
intervine clopotniţa, cu glasul ei de 
clopot sau de clopote, depinde când 
şi pentru ce sunt trase clopotele. 

Clopotnița, ca să fie stăpână 
locului, împreună sau aparte cu bi- 
serica, din cele mai vechi timpuri e 
construită ba pe o muchie de deal, ba 
în centrul unui şes drept ca în palmă, 
dar totdeauna mai înalt decât casele 
din jur. Clopotnița parcă singură îşi 
alege locul de unde să răsară pentru 
a face legătura dintre om şi înalt. 

Deşi toate, într-un anumit fel, 
seamănă una cu alta, niciodată nu 
sunt aceleaşi, fiecare are identitatea 
sa. Se ştie că aceleaşi clopote turnate 
în aceleaşi forme, având aceeaşi 
mărime şi greutate, acelaşi aliaj, sună 
diferit. In fiece clopot stă tăinuit un 
sunet aparte, aşa cum în fiece om 
există o conştiinţă de sine diferențiată 
de toate celelalte. E o taină, ba mai 
mult, un mister care rămâne în um- 
bră, nu se dă scos la iveală, iar când 

ni se pare că iese în văzul tuturor, se 
sustrage, se topeşte, se volatilizează 
ca mirosul dintr-o floare, parcă a fost 
o picătură de rouă şi s-a evaporat. 
Cu toate acestea, rămâne locul, ab- 
senţa unui mister, el fiind şi nefiind 
în acelaşi timp, în ciuda principiului 
logic că un lucru poate fi şi nu fi în 
acelaşi timp. 

Generaţia noastră mai în vârstă 
a fost martor ocular la distrugerea 
multor biserici sau clopotniţe, aşa 
cum s-a întâmplat şi cu cea din Gră- 
dina Publică din centrul Chişinăului, 
şi nu numai cu ea. Pe lângă faptul că 
se încălca dreptul la libertatea con- 
ştiinţei, era încălcată însăşi conduita 
procesului logic de structuralizare a 
valorilor general-umane. Clopotniţele 
şi bisericile nu erau numai edificii de 
cult — religie creştină, budistă sau 
islamică, dar şi monumente arhitec- 
turale — rezultatul muncii unor iscusiţi 
zidari, arhitecţi, sculptori, zugravi etc. 

Prozatorul român Nicolae Velea 
editase cândva un volum de nuvele 
Paznic la armonii. Ei bine, orice 
clopotniţă, în primul rând, în orice loc 
s-ar afla, e un asemenea paznic la 
armoniile spirituale ale omului, care, 
om fiind, este totdeauna legat în mod 
direct de înălţime, de necuprins şi 
această legătură între tot şi parte o 
face spiritul. 

Cum resimţim legătura divină? 
Dar o simţim? Toţi, sau numai unii? 
Cine ar putea să ne descrie cauzalita- 
tea? Cu ce mijloace sunt sau ar putea 
fi descrise? Intrebările pot continua, 
dar pe parcurs se cer a fi venite şi răs- 
punsurile, fie şi aproximative, fiindcă 
şi într-un răspuns ne-deplin, aproxi- 
mativ, există o părticică din adevărul 
pe care îl caută în permanenţă omul 
prin gândirea sa. 

Orice om tinde spre un adevăr 
al spiritului. 

Mare adevăr ar trebui să fie. 
Depinde cum îl înţelegem. 


Albă, sau adumbrită de nesta- 
tornicia timpului, împăciuitoare, cres- 
când, de obicei, din acelaşi acoperiş 


al bisericii, clopotniţa, împreună cu 
turla, formează un duet interpretând 
cucernic psalmii unei linişti primordia- 
le sau ai unei tihne binecuvântate, se 
înalţă pe o muchie de deal, în mijlocul 
vreunei sau altei aşezări omeneşti, se 
ia la încercare cu vremea şi rămâne 
să dăinuiască în continuare ca o re- 
licvă trează în vraiştea anilor. 

Pe cine îi împacă? Pe toţi. Chiar 
şi pe rătăciţi cu nerătăciţi. Singură de 
la sine, cu glasul de clopot, cu ieşire 
în necuprinsul albastru, cu pioşenia 
omului pornit pe drumul lung, dar cu 
întoarcere îndărăt, clopotniţa rămâ- 
ne aceeaşi. Drumurile, când îşi dau 
seama că sunt pornite spre nicăieri 
şi simt hotarele nicăieriului, se întoar- 
nă, şi în această parte nicăieriul se 
destramă ca o ceaţă de toamnă sau 
de primăvară şi în faţă prinde contur 
Vatra, locul în care se întreţine focul 
într-o continuă ardere şi încălzire a tot 
ce este gând şi trăire şi atunci toate 
împreună ard şi ţin vatra în nestrămu- 
tare. Nu omul se întoarce, ci drumurile 
se întorc şi aduc cu ele îndărăt omul, 
să-l convingă încă şi încă o dată că 
toate au nevoie de un punct de sprijin 
şi, dacă nu ar fi acest punct de sprijin, 
toate s-ar destrăma în abstracţiunea 
înaltului, drumurile totdeauna îşi gă- 
sesc întoarcerea după „tânguiosul 
glas de clopot” şi glasul de schijă, de 
aramă sau de bronz caută depărtarea 
şi dă peste drumuri, iar pe drumuri 
se duc şi vin oamenii veşnic porniţi 
spre undeva în căutarea destinului 
lor, dar alt destin decât cel pe care îl 
poartă în cârcă de la naştere şi până 
la sfârşitul sfârşitului, un alt destin 
mai blând, mai înţelegător, puţin-pu- 
ţin mai părtinitor şi, iată, când acest 
alt destin nu se lasă găsit, omul se 
împacă şi cu drumurile, şi cu sine 
şi se pomeneşte făcând cale întoar- 
să spre vatră şi, când trece pragul 
acestei vetre, clopotul cel mare din 
clopotniţă vesteşte întoarcerea fiului 
rătăcitor acasă şi acasa devine mai 
acasă, iar drumurile rămân la poarta 
acestui Acasă, păstrând în praful 
lor urmele de picioare desculţe cu 
amprenta nerepetată a omului unic 
în felul său, apoi spre seară, înainte 

de vecernie, clopotniţa se trezeşte 
din amorțirea sa divină şi mai scutură 
încă o dată din toate clopotele drept 
un fel de „bine te-ai întors, omule, 
tu la tine însuţi, împacă-te cu tine 
şi cu ai tăi, dar mai ales cu cei care 
nu sunt ai tăi pentru a-i face să fie ai 
tăi”. O problemă a problemelor pentru 
timpurile noastre tulburi şi împătimite 
de discordie. 

Şi bate clopotul duios parcă 
ar unge cu untdelemn sfinţit rănile 
sufletelor zbuciumate şi răbdătoare. 
Clopotnița se întoarce în amorţirea 
sa blajină până când i se va trezi din 
nou clopotul. 


Ea este, într-adevăr, de aur 
prin faptul cum înţelege şi educă 
spiritul uman în virtutea înălţării sale 
spre tot ce e predestinat de-a lungul 
vremurilor seninului. În acelaşi timp, 
clopotniţa imită într-un fel soarele şi 
luna, aştrii cereşti din care cupola 
ei îşi inspiră lumina. Ea este şi un 
simbol al liniştii sufleteşti, al retragerii 
adâncului în adâncuri pentru a-l reda 
spiritului, şi el un fel de clopotniţă din 
care credinţa şi virtutea ei se mani- 
festă drept o continuare a firii care nu 
are nici început, nici sfârşit în timpul 
dat nouă, finit pentru scurta noastră 
aflare în acest organism cosmic ce se 
răsfrânge organic în tot ce este ome- 
nesc şi purtat de scopurile omeneşti. 

Clopotniţele, fiecare în parte, 
au fost alături de om în cele mai 
grele şi cruciale vremuri. Clopotele, 
puse în slujba omului, l-au orientat 
spre o găsire a unei căi mai bune cu 
ieşiri din situaţii mai puţin dureroase. 
Clopotele au tradus în dangăte me- 
talice alarma, neliniştea, dar nici în 
vreun caz ieşirea din sine posibilă 
să aleagă căi greşit găsite spre o 
conciliere a sufletului cu sine însuşi 
în faţa înaltului, în faţa credinţei şi 
chiar pentru cei care nu au crezut, 
dar, oameni fiind, şi-au unit spiritul şi 
aspiraţiile cu înaltul care dintotdeau- 
na a simbolizat statornicia. 


În sfârşit, clopotniţele au luat 
parte alături de oamenii implicaţi în 
acestea şi au căzut de rând cu ei, 
au ars cu flăcări vii, astfel luminând 
împrejurimile şi dând semnale de 
alarmă sau şfară prin tară, vorba 
cronicarului, pentru a restabili liniştea 
sau a preîntâmpina cugetul omenesc 
de apropierea unor mari cumpene pe 
capul lor. Şi pe ele, ca şi pe oameni, 
fără nici o milă le-a distrus timpul 
de multe ori prin cutremurele sale, 
alteori prin însăşi dorinţa oamenilor 
de a distruge din cale tot ce li s-a 
părut străin, inutil şi de multe ori fără 
rost. În asemenea acte de vandalism 
au pierit atâtea edificii construite pe 
muchii de deal, dosite prin sihăstrii 
unde se cerea ca liniştea şi pacea 
să tămăduiască sufletele şi trupurile 
suferinde de toate relele lumești. 
Fiece biserică poartă numele sfinţilor 
care ocroteau satul sau partea de sat 
când erau prea mari şi aveau câte 
două biserici. Clopotniţele au purtat 
numele unor ctitori, eroii unor anumite 
întâmplări din istoria vremii. Dar aces- 
tea la general, în particular fiecare om 

poartă în memorie anumite chipuri 
care într-un fel sau altul s-au pomenit 
legate de statornicia clopotniţelor. 

Clopotnița din Parcul Central 
al Chişinăului, varianta cea nouă, 
va ţine în umbrele sale numele cu- 
noscutului constructor — Vrânceanu 
care, cu ortacii săi, ca Meşterul Ma- 
nole, a ridicat-o, şi ale altor meşteri 
şi zidari pe care nu-i cunosc eu, dar 
îi cunoaşte altcineva. De cele două 
clopotniţe, cea veche şi cea nouă, 
este legat numele poetului Mihail 
Garaz care a cunoscut istoria celei 
vechi, ce este scris pe clopotele ce 
stau din nou în înălţime şi chiar şi prin 
faptul că însuşi poetul a fost distrus 
într-o noapte precum într-o noapte 
a fost distrusă clopotniţa, minată şi 
aruncată în aerul prin care atâţia ani 
în şir a răsunat dangătul chemător al 
clopotului cel mare împreună cu al 
celorlalte. 


Trec prin Grădina Catedralei 
şi în apropierea clopotniței îmi în- 
cetinesc paşii. De fapt, paşii devin 
stăpâni pe situaţie şi se creează un fel 
de microclimă spirituală. Clopotniţele 
totdeauna spun ceva, totdeauna au 
ceva de spus. Poate pentru simplul 
motiv că au tăcut atâta timp şi sub 
cupolele lor s-a format un vacuum, 
în timp ce dangătele descătuşate 
în alte vremi s-au risipit prin pereţii 
de pe care a căzut tencuiala şi au 
rămas numai pietrele ca nişte stânci 
ieşite din pământ; roase de timpuri şi 
vremuri, lucesc la soare sau în lumina 
târzie şi aducătoare de pace. 

Imi plac clopotniţele pentru că 
am văzut prin vis cetăţi cu voievozi, 
cu oşteni la metereze scrutând aş- 
teptările şi depărtările ca oştenii din, 
cine a citit, Deşertul tătarilor de Dino 
Buzzati. Dar destinul mi-a făcut ma- 
rea plăcere de a vedea cetăţile mult 
mai târziu, şi din copilărie mi le-au 
înlocuit clopotniţele. Prin clopotniţele 
acestea s-a afirmat nu numai creşti- 
nismul, dar şi istoria fremătândă care 


a primit creştinătatea în vremurile ei 
dintotdeauna. 

Aşa a fost şi este istoria. Însuşi 
cuvântul „istorie” parcă s-ar începe 
cu isti, ceea ce ar însemna este, ra- 
dicalul din care se formează cuvintele 
ce ţin de istorie. Simt că este aşa, 
vorba lui Cioran, dar ştiu că nu este, 
sau este-nu-este. De aceea pentru 
mine orice clopotniţă concretă devine 
un simbol al istoriei, reprezintă toate 
clopotniţele din lume, pe cele văzute 
şi pe cele nevăzute de mine. Ele se 
concretizează doar în amintirea unor 
oameni care şi-au legat destinul de 
prezenţa lor şi au intrat sub acoperi- 
şul de aur al cupolelor strălucinde de 
după ploaie sub lumina târzie a lunii 
sau a soarelui adormind în amurguri 
înflăcărate şi născându-se a doua zi 
dimineaţa, vestind lumii că ea, lumea, 
mai are încă o zi la dispoziţie şi este 
chemată, dar nici nu chemată, ci în- 
curajată să nu-şi rateze şansa de a fi 
ceea ce ar putea fi, dar şi nu. 

Nu ştiu ce mă face să mă 
opresc lângă gardul care împrejmu- 
ieşte clopotniţa din grădina oraşului 
să privesc printre scânduri dacă ha- 
vuzul din faţa clopotniţei încă nu-şi 
aruncă în sus licoarea rece care s-ar 
cuveni să fie de un izvor adevărat, 
dacă nu de pe loc, apoi adus printr-o 
ţeavă de la un izvor adevărat. 

Pe undeva, poate de cealaltă 
parte a gardului, o fi privind ca şi 
mine Mihail Garaz, fiindcă eu cu el 
împreună am făcut ocolul clopotniţei 
atunci, în depărtatul an '50 sau '51, 
şi tot cu el am umblat în jurul ruinelor 
din acel an 1962, când Clopotnița a 
fost aruncată în aer. 

E o problemă. 

O întoarcere în timp. 

Prin vremea vremuindă şi noi 
vremuind prin ea. 


Fie ca aceste rânduri, pe lângă 
ctitorii Clopotniţei din Grădina Cate- 
dralei, să-l numească şi pe poetul 
Mihail Garaz, biolog de profesie şi 

istoric de vocaţie, care a căzut jertfă 
nelegiuirii la fel ca însăşi Clopotnița 
pe care a cunoscut-o atât de bine şi 
atât de poetic mi-a descris-o făcând 
s-o văd şi azi cum au văzut-o meta- 
forele lui. El mi-a fost primul ghid şi, 
bucuros ca totdeauna că îl ascult, 
îmi amplasa Clopotnița într-o viziune 
romantică, dar a trecutului. În viziu- 
nea lui, milioanele de ani se înşirau 
ca „mărgelele pe aţă”, învățând de 
la Eminescu apropierea serafică de 
această glie care mai vibrează în 
continuare de sunetele clopotelor 
depărtate însoţind cugetul creştin al 
pământenilor noştri venind şi ei spre 
noi prin vicisitudinile fremătânde ale 
vremurilor. 

Vroise atunci, la început, când 
ne-am încrucişat drumurile, să-şi 
demonstreze erudiţia spunându-mi 
ce inscripţii au clopotele şi din care 
tunuri turceşti au fost turnate. Faptul 
că el cunoştea ctitorii clopotniţei şi 
ai catedralei, pentru mine, cel care 
venise prima dată la Chişinău abia 
la optsprezece ani, însemna ceva 
foarte mult şi norocul meu fusese să 
mă întâlnească destinul cu acel poet 
şi flăcău erudit din Susleni, care ştia 
mult prea multe, cum mi se păruse, 
pentru vârsta lui. Încercase vreo clasă 
de gimnaziu, de liceu? Cine era el cel 
care ştia, ori îşi imagina, că pe aceste 
locuri, cu zece-cincisprezece milioa- 
ne de ani în urmă, bântuiau furtunile 
Mării Sarmaţiene. 

— Tu îţi poţi imagina ce prezenta 
această mare pentru oamenii care 
încă nu erau? Ei au venit mai târziu, 
i-a adus evoluţia şi în acel pustiu al 
memoriei care încă nu era, era aceas- 
tă clopotniţă şi eu cu tine umblând 
în jurul ei atunci, dar într-un acum, 
al secolului XX. Clopotnița albă pe 
fundul Mării Sarmaţiene, timpurile 
amestecate, când încă nu era prezent, 
ci numai viitor şi în acest viitor omul 
trebuia să se confirme prin puterea 
lui de gândire. Aici ştiam că vine din 
Eminescu. 

Îmi vorbea şi se bucura într-un 
fel că eu nu ştiam nici de Marea Sar- 


maţiană, nici ce este antropologia, se 
bucura probabil că găsise cui să şi le 
împărtăşească în timp ce noi umblam 
ca nişte sateliți în jurul Clopotniţei de 
unde, părându-i suspecți, un miliţian 
s-a apropiat şi foarte jovial ne-a pro- 
pus să spălăm putina, ceea ce am 
şi făcut, fără a mai încerca să nu fim 
de acord. 

— Ei, vezi? îmi spuse poetul. Lui 
nu-i trebuie nici Clopotnița, nici Marea 
Sarmaţiană, nici ce este antropologia, 
lui îi trebuia ca noi să eliberăm locul. 

Ne-am îndepărtat puţin, dar 
ne-am aşezat pe o bancă şi conti- 
nuam să privim la umbra de lumină a 
Clopotniţei, umbră albă pe care mi-o 
descoperise Mihail Garaz. 

Umbra albă de lumină magică 
a unei Clopotniţe care nu era altceva 
decât clopotniţă. Dar numai clopot- 
niţă? 


storia ține de noi şi noi de is- 
torie. Unul fără altul oamenii nu pot 
exista, chiar nici gândi nu pot, fiindcă 
orice intenţie a gândului de a deveni 
gând porneşte de la un punct de sprijin 
arhimedic pe care gândul se sprijină şi 
începe să gândească lumea cu care 
este contemporan. Dacă privim filozo- 
fic ceea ce denumim clopotniţă, apoi 
ea, clopotniţa, este forma fenomenului 
dat, iar clopotul, sau clopotele, — su- 
fletul acestuia, conţinutul. 

Fiecare clopotniţă are o istorie a 
ei, proprie. Se bazează nu numai pe 
ctitorie, dar şi pe însăşi zidirea ei, ca 
un subiect care se impune de la sine, 
parcă s-ar zidi singură. Vom observa 
cum vorbesc oamenii despre zidirea 
unei biserici, a unei clopotniţe: 

— Când s-a făcut biserica... 

Sau clopotniţa, sau o altă con- 
structie, nimeni nu spune „când am 
zidit” sau „când am construit”, parcă 
acest gen de construcţii, de fapt nu- 
mai el, devine şi subiect, şi predicat, 
prin biserică sau clopotniţă parcă 
însăşi divinitatea se confirmă pe sine 
prin sine făcându-se. 

Un sat, începând să se aşeze 
într-un anumit spaţiu tridimensional, 
începe prin a-şi lăsa loc pentru bise- 
rică. Ea este, deja prin absenţa ei, ca 
o pornire a pornirii. Întorcându-ne în 
istorie, vom constata că însuşi clopo- 
tul este mai vechi decât creştinismul, 
dar lumea exista până la creştinism 
şi a fost creştinată acea parte care a 
acceptat ideea botezului de creştina- 
re. Astfel au fost creştinate şi clopo- 
tele, iar clopotele au adus cu sine şi 
anumite elemente de „păgânism” în 
ele, dar nu în sens de sălbăticie, ci 
de închinare la alte chipuri, totemice 
sau de altă natură, şi „păgânismul”, 
botezându-se, a primit creştinismul, 
elementul de bază rămânând acelaşi. 
În această bază s-ar putea scrie un 
tratat de mari proporţii şi adâncimi 
adunat sub un singur generic, numit 
„Clopote şi destine”, sau „Clopote 
şi clopotniţe”, sau, sau... Titlurile ar 
mai veni unul după altul, dar ieşind 
din aceeaşi idee — veşnicia, sau 
perenitatea spiritului clopotului, care 
a apărut cu menirea să vestească 
ceva tuturor celor care îl pot auzi, şi 
el se vrea auzit. 

În decursul istoriei clopotele 
au anunţat vremuri de bejenie, de 
năvăliri, să se ascundă toţi pe unde 
pot din calea răutăţilor despre care 
vorbea cronicarul nostru, parcă 
toate acestea ar fi fost prevăzute din 
timp de ochiul presentimentului ce 
s-ar fi aflat la însăşi turnarea clopo- 
tului, în aliajul din care a fost turnat. 
Şi nu e vorba de vreo superstiție, 
deşi o admitem şi pe asta, fiindcă 
omul, tot ce nu a putut pătrunde cu 
cugetul său, a făcut să rămână în 
însuşi cugetul său drept loc alb pe 
harta devenirii şi trecerii lui cantita- 
tive în calitate dialectică. 

În cele din urmă, toate formea- 
ză un aliaj din credinţă-superstiţie- 
metafizică, şi peste toate răsare din 
întunericul nopţii cupola clopotniţei şi 
dimineaţa se aprinde de roşul răsă- 
ritului, făcându-se de aur în bătaia 
soarelui şi în imaginaţia omului. 


De undeva, din câte părţi deo- 
dată, se intersectează într-un singur 
punct mai multe raze de soare, fac un 
scurtcircuit pe o câtime de secundă 
şi simt fierbinţeala lor rece scurgându- 
mi-se prin pupilele ochilor într-un hău 
de suflet în care nu am pătruns. Şi 
de două ori ciudat, dar simt lumina 
asta proaspătă, neatinsă de nici un 
timp întâmplător trecător pe alături, 
o lumină reconstituită, reanimată şi 
repusă într-un jgheab spre care vin 
la adăpat mânijii Duminicilor Mari cu 
brazde săpate cu tot cu iarbă şi puse 
prin suliţele porţilor autohtone ca stil 
şi ca interpretare. 

Acest scurtcircuit de lumină 
se capătă, nu ştiu de ce, numai du- 
minica, într-un mod deosebit, într-o 
porţiune din cupola aerodinamică a 
unei biserici, sau mai cu seamă a 
unei mănăstiri însingurate undeva 
la o margine, sau chiar într-o pădure 
spre care aleargă vederea şi răsu- 
flarea plămânilor noştri intoxicaţi de 
neadevăr şi îmbâcseală de gaze de 
eşapament... Toţi aleargă într-acolo, 
la o cruce înnegrită de vreme, pusă 
de nu se ştie cine la vreo răspântie 
lângă vreo fântână sau lângă vre- 
un izvor străjuit de privirile vreunei 
sălcii pe care o piaptănă vântul cu 
degetele-i albastre binecuvântând 
venirea celor porniţi să se împărtă- 
şească din pacea şi tihna rămasă ca 
o aducere aminte de la vreun schit de 
pe tărâmuri stinse şi amurgite într-o 
lucire de soare adormind şi ea peste 
satele noastre cu biserici de strajă la 
cumpăna dintre noapte şi zi, dintre 
lumină şi întuneric. 

Acest scurtcircuit e de natură 
cosmică a ldeii absolute a bătrânului 
filozof german Georg Wilhelm Friedri- 
ch Hegel descrise în cele o mie două 
sute de pagini în Ştiinţa logicii care, 
după afirmaţia spaniolului Ortega y 
Gasset, poate încăpea într-o pro- 
poziţie de trei cuvinte — Ideea este 

absolutul — şi parcă anume această 
Idee dăruie spaţiilor necontenirea 
luminii pornite spre aşteptarea celor 
însetaţi de ea. 

Acest scurtcircuit de lumină. 

Această aprindere a spiritelor 
de la flacăra candelelor şi lumânărilor 
prinse între degete în căuşul mâinilor 
pentru a nu le stinge vântul, vântul, 
vântul care atâtea făclii a stins şi nu 
le-a lăsat să se dăruie oamenilor. 


Această strălucire de o miime 
de secundă care întoarce lumea cu 
faţa spre propriul său suflet. 

Această dăruire care vine prin 
circuitul secular al baladei Meşterul 
Manole în care până astăzi neconte- 
nitul născător de frumos prin faptele 
mâinilor celor cu care înalţă edificiul 
îi tot grăbeşte prin vreme: 

— VAR ŞI CĂRĂMIDĂ, CĂ-I 
PUSTIE MULTĂ! 

Var şi cărămidă, că-i pustie 
multă, aceste două versuri din Meşte- 
rul Manole, dacă am sta şi am scotoci 
cu mai multă aprofundare în elemen- 
tul nostru naţional şi noţional, ar putea 
servi drept epigraf pentru vremurile 
de care ţinem noi totdeauna şi care 
cresc în noi ca o holdă ce ne împrej- 
muieşte veşnicia şi adevărul, nu ştiu 
dacă rezervat nouă, sau luat de noi 
întru înveşnicirea palmelor care şi-au 
lăsat amprentele tari şi netrecătoare 
pe tot ce e bun. 

Ştiam la ce edificiu se referă 
Meşterul Manole şi oricare ar fi el, 
ţine de noi, chit că motivul vine din 
Balcani cu tot cu nume şi idee prin- 
zând rădăcini într-un sol foarte fertil 
întru găzduirea, apoi şi primirea cu 
toate adâncurile. Să ne amintim de 
„Căluşarii” cu istoria lor de peste două 
mii de ani veniţi la noi şi poate ca ni- 
căieri au prins aici rădăcini. Meşterul 
Manole reprezintă jertfa întru numele 
frumosului, ideea că frumosul nu are 
margini, precum nici sufletul omenesc 
nu are margini. Deci pe parcurs se 
întâlnesc două nemărginiri într-un 
singur caracter naţional şi într-un 
singur suflet crescut cu dorul de plai 
în nişte împrejurări de istorie tragică 
şi de cele mai multe ori nu a noastră, 
adică impusă. 

Nouă meşteri mari, / Calfe şi 
zidari, / Cu Manole zece, / Care-i şi 
întrece / aveau misiunea istorică de 
a înălța Clopotnița de aur în vârful 
căreia va fi crucea, iar înăuntrul ei — 
clopotniţa ce interpretează pe notele 
cerului imnuri concepute de însăşi 
intimitatea spiritului întru adeverirea 
faptelor şi gândurilor pentru spre mai 
bine, spre un mai bine şi al nostru, un 
bine care i-ar uni pe toţi într-un mare 
demers către lumină, lumina fiind 
ceva mai mult decât ne putem uneori 
imagina. Aveau misiunea de a înălța 
simbolul luminii, al chemării către 
lumină, al personificării unor atribute 


care cer a fi evaluate şi reîntoarse 
celor cărora le aparţin. 

Şi Clopotnița străluceşte. 

Cu cât mai grele devin tim- 
purile, cu atât mai tare străluceşte. 
Balada se împleteşte cu actualitatea 
zilelor de azi şi-şi trăieşte într-un fel 
deosebit plaiul, spaţiul ondulat de 
care pomeneşte Blaga şi ne face să 
căutăm infinitul chiar dacă acel infinit 
e un lucru în sine. În fond, adevăratul 
infinit se află în noi şi fiecare l-a simţit, 
l-a intuit şi l-a trăit după posibilităţile 
sale, dar l-a trăit. De o sută, deo 
mie de ori l-a trăit. 

Şi Clopotnița străluceşte. 

Străluceşte întotdeauna. Stră- 
luceşte aievea, străluceşte din însăşi 
balada. Când o fi poposit Meşterul 
Manole pe la noi, prin părţile Bri- 
cenilor, Ocniţei, Edineţului şi prin 
împrejurimile lor? Eu o ţin minte de 
mic copil, numai că bunică-mea Ilinca 
ne-o povestea în formă de naraţiune, 
fără vreo versificare şi tot ce se în- 
tâmplase în baladă, se întâmplase la 
noi. O biserică făcută din lemn a ars. 
Apoi a fost adusă alta, tot de lemn 
din Bucovina şi cică acel Manole 
ar fi venit de pe undeva şi el ne-a 
construit biserica. Bunica ne spunea 
că pe acoperişul bisericii s-o mai fi 
păstrând şindilă (şindrilă) din aripile 
cu care a zburat Manole cu ai săi, 
fapt, amănunt care îi dădea povestirii 
veridicitate şi credibilitate. Ceea ce 
mi-a rămas în minte a fost versul pe 
care bunica Ilinca îl repeta mereu şi 
cu tot sufletul ei de om neştiutor de 
carte, dar care vroia să ştie multe: 

— VAR ŞI CĂRĂMIDĂ, CĂ-I 
PUSTIE MULTĂ! 

Silvia GROSSU 


MISIONAR 
AL SACRULUI 
ŞI AL CULTURII 


Biserica, în calitatea ei de 
factor esenţial în conturarea per- 
sonalităţii spirituale a unui popor, a 
avut de îndeplinit o misiune dificilă 
în Basarabia după 1812 — şi anu- 
me pe cea de apărătoare a fiinţei 
naţionale a românilor de aici. Nu în 
zadar principala ţintă a politicii de 
deznaționalizare a Imperiului țarist 
a fost biserica, apoi şi şcoala din 
Basarabia. Prin rusificarea acestora 
se putea atinge obiectivul final, cel 
aspirat de „eliberatori” — modelarea 
conştiinţei basarabenilor în direcţia 
dorită, transformarea populaţiei româ- 
neşti a Basarabiei într-o masă oarbă, 
supusă, care să uite de unde vine şi 
din cine se trage. Această strategie 
de erodare a conştiinţei naţionale a 
fost pusă în aplicare în mai multe 
moduri. Cele practicate în Basarabia 
au fost deznaţionalizarea camuflată 
şi cea forţată. 

Prima modalitate era mai uşor 
de aplicat şi dădea rezultate formi- 
dabile. Ne-o demonstrează evoluţia 
vieţii social-culturale a Basarabiei pe 
parcursul veacului al XIX-lea. Chiar 
de la anexare (1812) se cultivă în 
permanenţă, pe mai multe căi, o 
atitudine de excesivă încîntare faţă 


de Rusia, eliberatoarea, chipurile, şi 
ocrotitoarea credinţei creştine, şi o 
relaţie de dependenţă faţă de marele 
Imperiu Rus. Al doilea mod, cu mult 
mai ostil şi violent, a fost promovat 
cu insistenţă începînd cu deceniul 
şapte al secolului al XIX-lea, o dată 
cu venirea în fruntea Bisericii basa- 
rabene a episcopului Pavel Lebedev 
(1871). Acest deziderat a fost susţinut 
de biserică doar pînă la numirea epi- 
scopului şovin, promotor al rusificării 
forţate, care chiar de la „înscăunare” 
a operat măsuri violente de deznaţi- 
onalizare prin interzicerea serviciilor 
divine în limba „moldovenească”, 
prin suspendarea din funcţie a pre- 
oţilor neştiutori de limbă rusă, prin 
colectarea la reşedinţa Mitropoliei a 
cărţilor bisericeşti în limba română 
cu ulterioara lor distrugere, prin în- 
chiderea mănăstirilor moldoveneşti 
şi transferarea celor mai îndărătnici 
călugări la mănăstiri îndepărtate din 
diferite gubernii ale Rusiei etc. Con- 
secinţele tragice ale acestei politici 
— inochentismul şi alte forme dintre 
cele mai expansioniste de sectarism 
— au afectat grav conştiinţa naţiona- 
lă (conştiinţa de sine) şi stabilitatea 
confesională a basarabenilor pentru 
un timp îndelungat. 

În această perioadă incertă, 
critică pentru biserica naţională, s-au 
format în şcoala de pe lîngă mă- 
năstirea Curchi, în cea pregătitoare 
pentru clerici de la Chişinău, apoi 
la Seminarul Teologic caracterul şi 
personalitatea viitorului mitropolit al 
Basarabiei. În 1898, ca rezultat al 
absolvirii cu succes a Seminarului 


Personalitatea Mitropolitului Gurie Grosu a suscitat un interes sporit în ultimii ani: 
dovadă stau articolele, studiile, conferințele care i-au fost dedicate. Autori consacrați, 
cum sînt Boris Buzilă, lon Ţurcanu, Andrei Eşanu, Iurie Colesnic, lon Negrei, Nina Negru 
sau Liuba Bârsan, Veronica Boldişor ş.a., au reactualizat imaginea celui care a fost 
Mitropolitul Gurie al Basarabiei. Cercetătoarea Silvia Grossu, doctor în istorie, lector 
superior la Universitatea de Stat din Moldova, propune cititorului un fragment din studiul 
în elaborare, consacrat celui care a fost Primul Mitropolit al Basarabiei. 


64 


Limba Română 


Teologic, beneficiază de o bursă de 
studii la Academia Duhovnicească 
Movileană din Kiev. În 1902, la 16 
septembrie, Gheorghe Grosu, licen- 
tiat în teologie al Academiei din Kiev, 
călugărit cu numele Gurie, este numit 
misionar de către Sfatul conducător al 
Frăţimii Naşterii lui Hristos. Mai tîrziu 
Paul Mihailovici (alias Mihail) avea să 
scrie în paginile revistei Studentul, pe 
care o conducea: „Numit ca misionar 
al eparhiei Chişinăului, pune multă 
chibzuinţă şi dragoste în propovă- 
duirea cuvântului Evangheliei, dar 
nu mai puțin sufletul în trezirea con- 
ştiinţei naţionale printre moldoveni” 
(Studentul, 1928, nr. 2, p. 7). 

În calitate de misionar al or- 
todoxiei a demonstrat voinţă şi 
devotament pentru cauza Bisericii 
naţionale, cauză greu de susţinut în 
condiţiile vitrege ale stăpînirii ţariste. 
Imperativul vieţii sale de acum înainte 
va fi luminarea poporului prin carte şi 
mîntuirea lui prin credinţa adevărată 
în limba maternă. În acest scop a co- 
lindat Basarabia în lung şi în lat, ţinînd 
predici şi purtînd discuţii cu credin- 


cioşii de la sate şi oraşe, învăţindu-i 
să separe credinţa adevărată de cea 
falsă (cazul călugărului Inochentie), 
să rămînă fideli bisericii strămoşilor, 
s-o apere de uzură şi surpare. În 
această ordine de idei este elocventă 
prezentarea materialelor despre acti- 
vitatea misionară a viitorului mitropolit 
în paginile gazetei Moldovanul de sub 
conducerea lui Gheorghe V. Madan. 
În cîteva numere cititorii au urmărit 
discuţia dintre ieromonahul Gurie 
şi enoriaşii din satul Corjova, care 
beneficiaseră de o vizită misionară. 
Această vizită avusese darul să 
fortifice sufletele mirenilor în cetatea 
dreptei credinţe prin lumina pe care 
le-o adusese în suflet, prin vorba 
curat moldovenească după care au 
tinjit atit, prin cîntarea în limba-mamă, 
pe care o uitaseră, prin îndrumările 
creştineşti frăţeşti de care aveau 
atita nevoie (Moldovanul, 1907, 22 
aprilie). În scrisoarea-i de răspuns, 
Gurie Grosu face declaraţii foarte cu- 
rajoase: „O, cît de mare împiedicare 
se face pentru sporirea cuvîntului lui 
Dumnezeu prin propovăduirea lui în 

limba puţin înţeleasă celor ce ascultă, 
prin Slujire în limbă necunoscută celor 
ce se roagă. Cuvîntul Evangheliei şi 
cîntările duhovniceşti rămîn atunci 
nelucrătoare, nici nu bucură, nici nu 
întristează.” (Moldovanul, 1907, 6 
mai). 

În acest sens l-a însufleţit că- 
lătoria în România, întreprinsă în 
1904 împreună cu preotul Vasile 
Gobjilă. La laşi a luat parte activă 
la comemorarea a 400 de ani de la 
moartea lui Ştefan cel Mare. A vizitat 
capitala, a mers apoi la Sinaia, unde 
s-a întîlnit cu regele Carol |, a stat de 
vorbă cu principele moştenitor Ferdi- 
nand, a făcut cunoştinţă cu mai multe 
personalităţi ale bisericii şi ale culturii 
româneşti. Sensibil la realizările cultu- 
rale din România, constată cu durere 
marele decalaj între situaţia existentă 
pe cele două maluri de Prut. Revenit 
la baştină, ieromona- 
hul Gurie decide să 
reducă pas cu pas 
din handicapul naţi- PA 


MOMÂNIA 


G. Bănulescu-Bodoni, în perioada 
1814-1821, adică până la moartea 
mitropolitului Bănulescu-Bodoni, 
conform profesorului A. Stadniţchi, 
s-au tipărit 19.320 exemplare de 
carte. 

Tot în perioada 1904-1909 
redactează, împreună cu alţi preoţi 
basarabeni, foi şi broşuri pentru po- 
por în limbile rusă şi română, editate 
de Frăţimea Naşterii lui Hristos, şi 
cărţile ce urmau să se tipărească la 
tipografia eparhială, redeschisă în 
octombrie 1906. 

Ideea editării unei publicaţii bi- 
sericeşti în limba română, care urma 
să fortifice energiile creatoare ale 
clerului basarabean, de asemenea 
îi aparţine. La 1908, în urma unui 
demers depus de către Gurie Grosu 
episcopului Vladimir al Chişinăului şi 
înaintat Sfîntului Sinod, este permisă 


di 


onal-cultural al ba- "i"? 
sarabenilor. Astfel, în CENTRALA emsinău 


congresele eparhiale 
ce urmează lansea- 
ză mereu iniţiative 
culturalizatoare — de 
a cere Sinodului ru- 
sesc reintroducerea 
limbii române în pro- 
gramele de studii ale 
Seminarului Teologic 
şi ale Şcolii eparhia- 
le de fete (cursurile 
acceptîndu-se, ie- 
romonahul Gurie îl 
remunera pe profe- 
sorul Grigore Con- 
stantinescu din banii 
săi), revenirea limbii 
materne în serviciul 
divin, redeschiderea 
tipografiei eparhiale, 
la care pe timpul lui 

Fiind sărbătoare în această zi şi toți elevii şcoalelor secundare fiind pe la că- 

editarea în limba română (evident, cu 
alfabet rusesc) a jurnalului bisericesc 
Luminătorul. Despre pregătirea aces- 
tui eveniment cultural a relatat mai 
tîrziu preotul lulian Friptu în paginile 
Luminătorului: Tot drumul spre Chişi- 
nău (de la Tighina pînă la Chişinău, 
n.n., S.G.) vorba noastră s-a învirtit 
în jurul mişcării nationaliste, trezită 
de abia încetata din viaţă gazeta 
Basarabia. „E nevoie ca mişcarea 


pornită de Basarabia să fie continu- 
ată, şi continuarea aceasta trebuie 
s-o ieie preoțimea”, spunea părintele 
ieromonah. „Aveţi ceva concret în 
vedere?” „Da, de mult am în inimă 
să se înființeze o revistă bisericească, 
unde am putea trata subiecte religi- 
oase şi morale pentru popor în limba 
moldovenească. Cred că o astfel de 
revistă o să fie pe placul preoţimii. Ar 
putea să se numească Luminătorul, 

pentru că ar avea scopul de a lumina 
poporul în duhul lui Hristos (Lumină- 
torul, 1933, nr. 1, p. 63). 

Luminătorul, prima revistă religi- 
oasă în limba română, avea să devină 
publicaţia periodică basarabeană cu 
cea mai lungă apariţie — din ianuarie 
1908 pînă în martie 1944. Deşi iniţial 
era concepută doar ca instrument 
de propagare a religiei creştine, cu 
timpul, graţie eforturilor celor mai 
cărturari slujitori ai cultului: Constan- 
tin Popovici, redactorul permanent al 
publicaţiei, Mihail Ciachir, Constantin 
Parfene, ieromonahul Gurie, mesajul 
ei este modificat astfel, încît în anii 
1916-1917 devine o publicaţie cleri- 
cală militantă. O dată cu izbucnirea 
revoluţiei burghezo-democratice 
în februarie 1917, axa activismului 
clerului se modifică radical, punctînd 
o nouă etapă pe itinerarul evoluţiei 
bisericii naţionale. Luminătorul a 
mobilizat clerul, înrolîndu-l printre 
promotorii ideii autonomiei Basara- 
biei, separării ei de Rusia şi ulterior 
a Unirii cu România. 

Ostenelile cărturăreşti ale mi- 
tropolitului Gurie au fost relevate de 
mai multe ori. Rezumativ le-am putea 
enumera: Bucoavna lui Gurie Grosu 
a fost unicul manual şcolar pentru 
toată Basarabia pînă la 1917. Al doi- 
lea manual, Cartea de citire cu şti- 
inţe din gramatica moldovenească, 
a fosttipărit la tipografia eparhială din 
Chişinău în anul 1910. Urmează apoi, 
la 1911, Istoria mănăstirii Neamţ. 
După 1917, Mitropolitul Gurie elabo- 
rează Abecedarul moldovenesc cu 
grafie latină, partea | şi partea a II-a, 
care a cunoscut în anii de după Unire 
8 reeditări. Alte lucrări ale Mitropoli- 
tului tratează probleme de teologie 
şi de morală creştină: Rugăciunile 
şi lămurirea lor (1920), Despre 
cinstirea sfintelor icoane (1920), 
Cîteva extrase din arhive despre 
şcolile bisericeşti din Basarabia, 


înaintea anexării ei de către Rusia 
(1921), Starea clerului în Basarabia 
în timpul Mitropolitului Bănulescu- 
Bodoni (1922), Cartea pastorală 
(1923). 

Arhimandritul Gurie a fost con- 
firmat ca episcop titular al Chişinăului 
la 25 decembrie 1920, prin decret 
regal, instalarea în scaunul arhiepi- 
scopal făcîndu-se la 16 mai 1921. Pe 
parcursul celor opt ani ce au precedat 
înfiinţarea în provincie a Mitropoliei, 
el a creat o nouă administraţie epar- 
hială, care corespundea realităţilor 
socio-politice de după Unire. La 6 
mai 1925, Sfintul Sinod al Bisericii 
Ortodoxe Române a înfiinţat formal 
Mitropolia Basarabiei, care îşi capătă 
statutul corespunzător abia la 28 apri- 
lie 1928, o dată cu ridicarea lui Gurie 
Grosu la rangul de Mitropolit. Astfel, 
prin înfiinţarea Mitropoliei Basarabiei, 
clerul şi poporul ortodox din această 
parte a ţării a fost pus pe picior de 
egalitate cu tot clerul şi credincioşii 
ortodocşi din celelalte provincii, iar 
Gurie Grosu a intrat în istorie cu titula- 
tura de primul Mitropolit de origine 
română al bisericii basarabene, 
care astfel a căpătat recunoaştere ca 
valoare la nivelul ţării. 

Întreaga viaţă a Mitropolitului 
Gurie al Basarabiei a fost legată 
ineluctabil de această instituţie — Bi- 
serica Ortodoxă Română. 

Ştefan CIOBANU 


CULTURA 

ŞI ÎNVĂŢĂMÂNT 

Pe când în celelalte două 
provincii, care au trăit sub un regim 
străin, în Ardeal şi Bucovina, s-a 
închegat repede o viaţă culturală 
românească mai mult sau mai puţin 
intensă, Chişinăul zace într-o som- 
nolenţă culturală care-l caracteriza 
şi sub stăpânirea rusă. Aceasta se 
datoreşte, pe lângă condiţiunile speci- 
ale ale vieţii de aici, şi lipsei unui focar 
de cultură românească superioară. O 
universitate ar atrage forţele culturale 
locale şi ar coordona activitatea lor, 
servind ca un ferment binefăcător 
pentru trezirea din apatie a lumii 
intelectuale, în general indolente şi 
pasive. Sforţările unor elemente de 
a crea o mişcare culturală, o presă 
locală, o societate ştiinţifică se lovesc 
de experienţa descurajatoare a publi- 
cului, de pasiunile politicienilor locali, 
care sunt mult mai aprinse decât ale 
politicienilor de la centru, de neînţe- 
legerile între intelectualii locali şi cei 
veniţi de peste Prut, neînţelegeri care 
n-au la bază interese superioare şi 
naţionale. Aceasta este cauza că, pe 
când oraşele cele mai mici din ţară, 
cum este Bârladul, Botoşanii, Calafa- 
tul etc., dau semne de viaţă culturală, 
scot reviste şi ziare, Chişinăul nu dă 
decât efemeride care dispar imediat 
ce văd lumina. S-au pus bazele mai 
multor societăţi culturale şi ştiinţifice, 
s-a încercat scoaterea mai multor 
reviste şi ziare, şi Chişinăul nici până 
acum n-a produs nimic mai mult sau 
mai puţin important din punct de ve- 
dere cultural. Menirea însă a acestui 


Fragment din cartea Chişinăul, 
Editura Museum, 1996. Prima ediţie — 
1925, Editura Comisiunii monumentelor 
istorice, secţia din Basarabia. 


oraş ar fi ca, în noile condițiuni de 
viaţă ale provinciei, să stea în fruntea 
tuturor manifestărilor culturale. 

Şi sub regimul rusesc Chişinăul 
nu era din oraşele de cultură. Incer- 
cările culturale ruseşti, în cele mai 
multe cazuri oficiale, n-au adus, în 
acest oraş străin şi ruşilor, decât la 
o parodie de cultură rusească, care 
se manifesta, în partea exterioară a 
lucrurilor, în costume europene, într-o 
limbă pocită, într-un teatru mediocru, 
într-o şcoală moartă, în două-trei zia- 
re de intrigi provinciale. Nici o lucrare 
mai mult sau mai puţin serioasă în 
domeniul literar sau ştiinţific n-a văzut 
lumina la Chişinău. Şi ruşii din centre- 
le culturale adevărate erau în drept 
să dispreţuiască această capitală a 
Vandeei, cum numeau ei urbea păzită 
de Dumnezeu a Chişinăului. 

Din manifestările culturale sub 
stăpânire rusă ar merita să fie remar- 
cată activitatea Tipografiei Eparhiale 
din Chişinău, care a fost deschisă în 
anul 1814. De sub teascurile acestei 
tipografii, care a fost închisă la anul 
1883 şi redeschisă la 1907, a ieşit un 
număr respectabil de cărţi bisericeşti 
în limba moldovenească şi o serie 
de abecedare moldoveneşti, cărţi 
care au contribuit la menţinerea unei 
continuităţi culturale româneşti în Ba- 
sarabia. Până la anul 1843, când se 
deschide prima tipografie particulară 
în Chişinău, Tipografia Eparhială era 
singura tipografie în întreaga Basa- 
rabie. Astăzi, în oraşul Chişinău se 
găsesc 18 tipografii. 

Ca să pună bazele unui început 
de cultură, Primăria oraşului Chişinău 
deschide la anul 1832 o bibliotecă 
orăşenească. 

In primele decenii ale existenţei 
acestei biblioteci, activitatea ei era 
mai mult decât redusă din cauza 
lipsei de cititori. De la anul 1880 în- 
coace, această bibliotecă, compusă 
aproape exclusiv din cărţi ruseşti, ia o 
dezvoltare destul de mare. Biblioteca 
enumeră astăzi peste 100.000 de 
exemplare şi are un număr mare de 
abonaţi. De la unire încoace, această 
bibliotecă începe să se îmbogăţeas- 

că şi cu cărţi româneşti. La anul 1918, 
din iniţiativa Directoratului Central de 
Instrucție, se înfiinţează şi o bibliotecă 
românească prin donația de către 
Universitatea din laşi a unui însemnat 
număr de duplicate din biblioteca ei. 
Această colecţie prețioasă s-a îmbo- 
gătit în anii ulteriori cu un număr mare 
de cărţi de la toate instituţiile grafice 
din ţară. Numărul total al volumelor 
trece peste 30.000, şi biblioteca 
care a fost cedată Universităţii po- 
pulare din Chişinău este pe cale de 
a deveni unul din cei mai importanţi 
factori culturali din Chişinău. In legă- 
tură cu biblioteca, este necesar să 
amintim şi despre Arhivele Statului, 
care posedă un număr de câteva 
mii de dosare, privitoare la ocupaţia 
rusească a Ţărilor Româneşti din anii 
1806-1812 şi la istoria Basarabiei 
din ultimul secol. Această arhivă, în 
special Arhiva Senatorilor, completată 
cu Arhiva Consistoriului din Chişinău, 
prezintă o valoare de nepreţuit pentru 
istoria noastră naţională şi aşteaptă 
sârguinţa unui cercetător. 

Chişinăul n-a avut niciodată 
un teatru cu o trupă permanentă. Pe 
la anul 1820, din când în când se 
dau reprezentații teatrale în casele 
boiereşti de către amatori. Ceva mai 
târziu, Chişinăul începe să fie vizitat 
de către trupe venite din Odesa, trupe 
de actori Ruşi, Italieni şi Nemţi, şi Chi- 
şinăul are şi un local special pentru 
reprezentații teatrale, într-o clădire 
„murdară, veche, în stare de ruină”, 
cum scrie Zaşciuk la anul 1862. Abia 
la sfârşitul veacului al XIX-lea se con- 
struieşte un teatru în sensul propriu 
al cuvântului, pe lângă clubul aşa-zis 
al nobilimii, clădirea de astăzi a tea- 
trului. Scena acestui teatru, pe lângă 
trupe de opere şi de dramă venite 
din centrele ruseşti, a văzut şi trupe 
româneşti venite din Vechiul Regat. 
De la unire încoace, se fac încercări 
de a organiza un teatru românesc cu 
o trupă permanentă şi cu concursul 
Ministerului Cultelor şi al Artelor, s-a 
reuşit să se înjghebeze un teatru ro- 
mânesc destul de bun, care în curând 
va fi transformat în Teatru Naţional. 


Chişinăul are două muzee. 
Unul din ele, creat de către Zemstva 
Gubernială, astăzi Muzeul Naţional, 
instalat într-o clădire frumoasă, are 
o secţie de ştiinţe naturale, care ar 
putea face cinste orişicărui oraş eu- 
ropean. Mulțumită talentului fostului 
conservator al Muzeului, al lui Os- 
terman, se organizează secţia florei 
şi faunei Basarabiei, cea mai bogotă 
secţie în Muzeu, iar cercetările făcute 
de către Zemstvă în domeniul agro- 
geologiei, prin savanții ruşi Nabokin şi 
Mihailovski, a dat secţia Geologică şi 
Arheologică. Pe lângă Muzeu există 
o secţie Etnografică şi Agrogologică, 
întemeiate tot în timpul când Muzeul 
aparţinea Zemstvei, dar aceste sec- 
ţiuni sunt aproape nule. 

Al doilea Muzeu, Muzeul de 
Arheologie Bisericească al Societăţii 
Arheologice Bisericeşti, conţine o co- 
lecţie prețioasă de cărţi vechi, icoane 
şi obiecte bisericeşti foarte interesan- 
te pentru istoria artei moldoveneşti. 

In Chişinău există şi câteva So- 
cietăţi cu caracter cultural şi ştiinţific, 
cum este Universitatea Populară, 
Societatea de Arheologie Biseri- 
cească, Societatea Istorico-Literară 
„B. P. Hasdeu”, Societatea „Ateneul 
Popular al Moldovei dintre Prut şi 
Nistru”, filiala Caselor Naţionale din 
Bucureşti, societăţi şi instituţii care 
îşi au meritele lor în viaţa culturală 
a Chişinăului. Comisiunea Monu- 
mentelor Istorice, secţia Chişinău, 
instituţie de Stat este la începutul 
activităţii sale, şi, pe lângă chestiuni 
de ordin administrativ în legătură cu 
conservarea monumentelor istorice, 
îşi îndreaptă cercetările în domeniul 
trecutului Basarabiei. 

Presa periodică a Chişinăului 
îşi are şi ea istoricul ei. Administraţia 
locală rusă pentru nevoile provinciei, 
de la anul 1860, scoate un ziar săp- 
tămânal Buletinul regiunei (mai târziu 
guvernământului) Basarabiei, primul 
ziar rusesc în Basarabia. La anul 
1867 apare revista oficială a Arhie- 
piscopiei Chişinăului în limbile rusă 
şi română, care de la 1871 începe 
să apară numai în ruseşte. Zemstva 

gubernială şi Primăria Chişinăului 
scot din când în când buletinele lor. 
Ceva mai târziu încep să apară şi 
ziare neoficiale, cum a fost Monitorul 
Basarabiei (1889-1897), Basara- 
beanul (1897-1901), Prietenul lui 
P.Cruşevan, Viaţa Basarabiei. După 
prima revoluţie rusească, în Chişi- 
nău încep să apară şi ziare în limba 
românească. Aşa a fost Basarabia 
(1906-1907), Viaţa Basarabiei (1907), 
Moldovanul (1907-1908), revista 
Luminătorul (de la 1908 până în pre- 
zent), Glasul Basarabiei (1913-1914), 
Cuvântul Moldovenesc (1913-1918). 

De la unire încoace, în Chişinău 
încep să se tipărească mai multe 
ziare şi reviste româneşti, cum a 
fost Ardealul, România Nouă, Sfatul 
Ţării şi altele care apăreau mai mult 
sau mai puţin accidental, precum şi 
revistele Şcoala Basarabiei, Cuvântul 
Dreptăţii, Foaia plugarilor etc. Lipsite 
de orişice sprijin, aceste întreprinderi 
culturale nu se pot menţine, şi după 
încercări zadarnice de obicei dispar. 
In prezent Chişinăul are o singură 
gazetă zilnică Dreptatea, ziar de par- 
tid, care cu greu îşi menţine apariţia. 
In schimb Chişinăul are şase ziare 
zilnice ruseşti, sprijinite de către po- 
liticienii locali. 

Istoria învăţământului în oraşul 
Chişinău este ceva mai bogată în 
evenimente. Până la anul 1812, în 
Chişinău a existat o şcoală „dom- 
nească” şi vreo două-trei şcoli pe 
lângă bisericile din Chişinău. Mulţu- 
mită intervenţiei Mitropolitului Gavriil 
Bănulescu-Bodoni, în anul 1813 se 
deschide Seminarul Teologic din Chi- 
şinău, pe lângă care la anul 1816 se 
înfiinţează şi un pensionat al nobilimii. 
Pentru seminar se ridică o clădire 
proprie la anul 1817, actuala clădire 
a seminarului vechi, refăcută la anul 
1868; în anii 1900-1901 se ridică şi 
noua clădire a seminarului. De 
seminar ţinea o şcoală spirituală, un 
fel de şcoală pregătitoare pentru se- 
minar, care trece în clădirea ei proprie 
la anul 1877. 

La anul 1822 în Chişinău se 
înfiinţează prima şcoală primară („pa- 


rohială”), iar cu doi ani mai târziu o 
scoală Lancasteriană, „cea mai bună 
în Rusia”, după afirmaţia unui călător 
de pe la anul 1841. Deschiderea unei 
şcoli medii „ținutale” a avut loc în anul 
1829, iar la anul 1833 se deschide 
liceul regional din Chişinău, primul 
liceu în Basarabia. Până la anul 1861, 
liceul cu internatul se adăpostea „în 
trei clădiri particulare de piatră cu totul 
improprii”, cum scrie Zaşciuk. Minis- 
trul de Instrucție publică rus cumpără 
clădirea actualului liceu nr. 1, clădire 
în care era un spital militar. Această 
clădire în anul 1862, după un incen- 
diu, se reface: coloanele în stil empir 
din faţa liceului dispar şi clădirea ia 
înfăţişarea pe care o are acuma. 

Predarea materiilor în aceste 
şcoli se face în limba rusă, limba 
moldovenească predându-se ca 
obiect de studiu până la anul 1866, 
când a fost scoasă cu desăvârşire din 
învăţământ. De la anul 1840 încoace 
încep să se înfiinţeze şi şcoli particu- 
lare de fete, cum a fost şcoala Ana- 
stasiei Rizo (1840), pensionatele Fori 
(1841), Jano (1843) şi Balen de Balu. 
Pentru copilele de preoţi se deschide 
de la anul 1864 şi o şcoală eparhială 
de fete cu un program special, care se 
apropie de programul şcoalelor medii. 
Clădirea acestei şcoli mari se ridică 
la anul 1872. La anul 1871 Zemstva 
gubernială a luat pe seama sa liceul 
particular Beliugova, astăzi liceul de 
stat Regina Maria. Tot în acest an un 
gimnaziu particular se transformă în 
liceu, actualul liceu nr. 2 de băieţi, 
iar la 1873 se deschide liceul Real, 
care la anul 1884 îşi ridică clădirea 
lui proprie. In clădirea frumoasă şi 
temeinică a pensionatului nobilimii, 
ridicată la anul 1905, se deschide în 
anul 1908 liceul nr. 3 de băieţi. 

Din aceste şcoli care au rostul 
lor cultural pentru Basarabia, merită 
atenţie Seminarul Teologic şi liceul nr. 
1 de băieţi, care posedă câte o biblio- 
tecă înzestrată cu un număr mare de 
cărţi şi reviste vechi ruseşti; liceul nr. 
3 cu sala lui, pe peretele căreia este 
gravat pe o placă de marmoră actul 
Unirii de la 1918 şi liceul real, cu o 

frumoasă colecţie de tablouri, cu un 
cabinet bogat pentru ştiinţele fizico- 
chimice şi cu o staţie meteorologică 
şi observator astronomic. 

Treptat se deschid şi şcoli pri- 
mare, care la anul 1889 au ajuns la 
numărul de nouă. Şcoli profesionale 
în Chişinău n-au existat în afară doar 
de şcoala de viticultură, care ia fiinţă 
la anul 1842, şi o şcoală orăşenească 
de meserii. În ultimii ani ai stăpânirii 
ruseşti, în Chişinău ia o dezvol- 
tare destul de mare învăţământul 
secundar particular, în special cel 
pentru fete, care în Chişinău a fost 
exclusiv particular. Se înţelege că 
predarea în toate şcolile secundare 
şi primare se făcea în limba oficială 
a statului rus. Revoluţia de la 1917 
şi Unirea au adus un nou curent în 
învăţământul din Chişinău. La 1917 
se manifestă tendinţa de a crea şcoli 
în limba naţională, dar, în lipsă de 
elemente didactice pregătite pentru 
şcoala naţională, în lipsă de manuale, 
introducerea principiului naţionalizării 
întâmpină dificultăţi la minoritățile din 
Chişinău. Invăţământul românesc, 
cum este şi firesc, ia o dezvoltare 
mare în condiţiunile noi de viaţă. 
Infiintarea mai multor internate pe 
lângă licee, înfiinţarea unor şcoli noi, 
cum este şcoala normală de băieţi, 
şcoala de conducătoare de grădini de 
copii, şcoala profesională, o şcoală 
medie, mai multe şcoli primare şi de 
grădini de copii, schimbă şi caracterul 
populaţiei şcolare, care devine tot mai 
românească. Pe când sub regimul 
rus şcoala secundară era destinată 
numai pentru copiii de funcţionari şi 
de oameni cu dare de mână, pe când 
în aceste şcoli aproape nu erau copii 
de ţărani şi Moldovenii nu se găseau 
decât de la 3 până la 15 la sută, astăzi 
şcoala secundară este asediată de 
către elemente româneşti de la ţară, 
democratizându-se şi naţionalizându- 
se şi ca suflet. Numărul copiilor care 
urmează şcoala atinge cifre pe care 
nu le-a atins niciodată în trecut. 

Invăţământul normal, care de 
la unire încoace a luat o dezvoltare 
mare în întreaga Basarabie, se pre- 


zintă foarte bine şi în Chişinău. În 
afară de două şcoli normale, una de 
învăţători şi alta de învăţătoare, există 
o şcoală de conducătoare de grădini 
de copii şi o secţie normală pe lângă 
şcoala Eparhială de fete. 

Majoritatea covârşitoare a elevi- 
lor de la aceste şcoli, copii de săteni, 
sunt adăpostiţi în internate, cei mai 
mulţi ca bursieri. 

Dacă la acest număr de şcoli 
secundare adăugăm şcoala de 
viticultură cu 103 elevi, o şcoală 
comercială superioară, seminarul 
teologic şi şcoala spirituală, o şcoală 
profesională de fete, toate în afară 
de şcoala comercială superioară, cu 
o populaţie şcolară aproape exclusiv 
românească, căpătăm o impresie 
complectă asupra învăţământului 
secundar din Chişinău. 

Şi învățământul primar cu in- 
troducerea legii obligativităţii învăţă- 
mântului de la 1918 încoace este în 
continuă dezvoltare. 

Oraşul Chişinău are 38 de şcoli 
primare, din care 14 şcoli de băieţi, 
15 de fete şi 9 mixte. 

In afară de aceasta, în Chişinău 
au fost înfiinţate, de la anul 1918 
încoace, 26 de grădini de copii care 
n-au existat în Chişinău sub stăpânire 
rusă. Numărul copiilor în grădinile de 
copii atinge cifra de 1.180, din care 
380 români, 369 ruşi, 399 evrei şi 32 
alte naţionalităţi. 

Limba Română 


Paul MIHAIL 


__ AU RĂMAS 
ÎN BASARABIA 


Patriotismul este nu 
numai dragostea pen- 
tru pământ, este dra- 
gostea pentru trecut, 
pentru generațiile care 
ne-au precedat. 


(Fustel de Coulanges) 


Evacuarea Basarabiei după 
„cedare” s-a făcut în mod fulgerător. 

Îndeosebi Chişinăul a trebuit 
să fie evacuat în câteva ore, pentru 
a nu fi surprinşi de năvălitori. 

Fiecare refugiat a lăsat bu- 
nuri materiale, uneori părinţi, soţia 
şi copiii. Jalea şi amărăciunea era 
mare. lar cu cei ce se refugiau pleca 
o stăpânire românească, dar nu şi o 
cultură naţională şi o religie creştină 
de două mii de ani. 

Urmele trecutului românesc de 
veacuri, aşezăminte creştine de sute 
de ani şi bogăţia sufletului poporului 
şi a pământului au rămas acolo. 

Au rămas cetăţile de-a lungul 
Nistrului, Cetatea Albă, Tighina, So- 
roca şi Hotinul, ca să mărturisească 
Cerului că până acolo s-a întins 
stăpânirea moldovenească încă din 
veacurile de întemeiere. 

Înfipte în malurile Nistrului 
vor străjui mereu umbrele mari ale 
trecutului, sub zidurile cărora au 
luptat. 

Vor spune aceste cetăţi po- 
vestea neamului moldovenesc, de 
voievozii Ştefan cel Mare, loan cel 
Cumplit, de eroii şi pârcălabii lor. 

Pietrele lor vor glăsui de ge- 
novezi, greci, turci, tătari, cazaci, 


suedezi, ruşi şi moldoveni cari şi-au 
împletit istoria cu numele lor. 

Au rămas vechile aşezăminte 
ale credinţei creştine, mănăstiri şi 
biserici. Au rămas catedrale şi peşteri 
în stâncile Nistrului, ca să mărturi- 
sească vechimea creştinismului. 

Mănăstirile şi bisericile pline 
de odoarele sfinte ale artei creştine, 
icoane, evanghelii, potire şi cruci. 

A rămas la Mănăstirea Căpri- 
ana mormântul primului mitropolit al 
Basarabiei, Gavriil Bănulescu-Bo- 
doni, ca să mărturisească identifica- 
rea sa cu poporul păstorit, în biserica 
zidită de Petru Rareş. 

Că va veni vremea, când se 
va scula ca să meargă cu soborul 
mănăstirii ca să sfinţească noua 
Mitropolie. 

A rămas Mănăstirea Curchi, 
giuvaier aşezat în codrii Orheiului, 
mărturia dărniciei răzeşilor şi lăcaşul 
cel prea iubit al credincioşilor. 

A rămas Mănăstirea Hârbovăţ, 
păstrătoarea icoanei celei mai Sfinte 
a Basarabiei, icoana Maicii Domnului 
făcătoare de minuni, cetatea credin- 
cioşilor din Basarabia şi de peste Nis- 
tru. Maica Domnului de la Hârbovâăţ, 
care de o sută de ani a umblat în toate 
satele şi cătunele basarabene, care 
a intrat în palate şi în colibe, care a 
văzut atâta jale şi pustiire, care ştie 
pe fiecare după nume, va ruga pre 
Fiul Său ca să scape pământul stră- 
bun de năvălirea cumpliţilor vrăjmaşi. 

A rămas Mănăstirea Noul 
Neamţ cu mormintele descălecă- 
torilor călugări moldoveni, ca să 
vestească legătura tainică cu maica 
mănăstirilor moldovene, marea Lavră 
Neamţul. 

A rămas Mănăstirea Dobruşa, 
cea cântată de izvoarele ce o încon- 
joară, cu vechi călugări psalţi şi cu 
bogata-i bibliotecă. 

Au rămas o mie şi câteva sute 

de biserici, unele din bârne de lemn, 
păstrătoare de antimise vechi, de 
cărţi şi manuscrise. 

Au rămas răzeşii harnici şi evla- 
vioşi, cu bogatul suflet şi cu zapisurile 
vechi ascunse în podul caselor. 

A rămas doina noastră melan- 
colică şi plină de jalea codrenilor şi 
plugarilor, ca să fie mângâierea în 
ceasul cel greu. Au rămas codrii şi 
stepa Bugeacului, dealurile, râurile 
şi izvoarele, crucile, fântânile şi 
podurile, cu care s-a înfrățit mol- 
doveanul şi pe care le cântă în 
cântecele sale. 

A rămas Muzeul istoric-bi- 
sericesc, cel plin cu cărţi vechi şi 
manuscrise multe, comoara trecu- 
tului istoric bisericesc al Basarabiei, 
cu documente, obiecte de artă şi 
veşminte. 

Atâtea mitre arhiereşti, atâtea 
cărţi şi evanghelii îmbrăcate în aur 
şi argint, atâtea cruci vechi de chi- 
paros, atâtea odoare şi icoane. Ca- 
zania Mitropolitului Varlaam, Vieţile 
Sfinţilor ale lui Dosoftei, Biblia lui 
Şerban Cantacuzino, Mărgăritarul 
Sf. loan Gură de Aur, Evanghelii, 
manuscripte româneşti şi slavone, 
greceşti şi ruseşti. 

Au rămas Arhivele Statului şi 
ale Mitropoliei, cu rarele documente 
voievodale de la Ştefan cel Mare, 
dosare cu actele familiilor moldovene, 
procese de judecăţi şi acte privitoa- 
re la organizarea şi administrarea 
Basarabiei. 

Au rămas toate tipăriturile ro- 
mâneşti, pe care sufletele mari le-au 
tipărit în veacul trecut de stăpânire 
străină. 

Au rămas crucile eroilor ro- 
mâni luptători pentru eliberarea 
Basarabiei, au rămas cavouri şi 
inscripţii în marmoră cu caractere 
latine în cimitirul bisericii de la 
Râşcani. 


A rămas patriarhul bisericii 
basarabene, iconom mitrofor Con- 
stantin Popovici, tatăl sufletesc al 
tuturor preoţilor ce au trecut pe sub 
mâna sa timp de patru decenii. În a 
noua decadă a vieţii sale a rămas ca 
să vestească cuvântul Domnului şi să 
fie stâlpul văzut al credinţei creştine. 

A rămas apostolul săracilor şi 
orfanilor, părintele Vasile Guma, cel 
prea cunoscut de toată Basarabia. 
La măreaţa Catedrală a Unirii Basa- 
rabiei, glasul său răsună în mulţimea 
cea însetată după mila şi ajutorul lui 
Dumnezeu. 

A rămas duhovnicul cel iscu- 
sit al preoţilor şi poporului, iconom 
stavrofor Vasile Petică, cercetătorul 
textelor biblice şi al sufletelor. În 
singurătatea sa de auster duhovnic, 
continuă să depene cronica vieţii 
Basarabiei. 

Au rămas atâtea documente, 
urme ale trecutului, ale vieţii româ- 
neşti, ale sufletului moldovean, ale 
credinţei creştine! 

A rămas limba, dulcea grăire a 
cântecului, a vorbirii şi a rugăciunii 
săteanului. 

Arămas pământul plin de holde, 
de grădini, de pomi, de podgorii, de 
stupi şi păduri. 

A rămas Dumnezeu... 

„„„Şi în ziua cea mare a Nea- 
mului, tot ce a rămas va veni să se 
închine Învierii pe care o va face 
Domnul „ca să ne bucurăm şi să ne 
veselim într-însa”. 


(„Moldova”, laşi, 
29 ianuarie 1941) 

Limba Română 


Sergius CIOCANU 


CONSIDERAŢII PRIVIND 
BISERICA NAŞTEREA 
MAICII DOMNULUI 
(MĂZĂRACHE) 


Secole la rând Chişinăul s-a 
dezvoltat pe malul de sud al râului 
Bâc, extinderea efectivă a locali- 
tăţii peste această limită naturală 
şi teritorial-administrativă (până la 
începutul secolului al XIX-lea pe 
Bâc trecea hotarul între ţinuturile 
Orhei şi Lăpuşna) având loc doar în 
secolul XX. Hărțile şi documentele 
care reflectă dezvoltarea oraşului în 
secolul al XVIII-lea „sugerează” că 
unul dintre cele mai vechi aşezămin- 
te ecleziastice ale acestuia (posibil, 
chiar cel mai vechi) trebuia să se fi 
înălţat pe locul unde actualmente se 
află biserica Naşterea Maicii Dom- 
nului, cunoscută îndeobşte după 
numele ctitorului sub denumirea de 
Măzărache. Ea este amplasată pe 
unul dintre dealurile care mărgineau 
în trecut localitatea dinspre râul Bâc. 

Din păcate, nu dispunem de 
date suficiente despre viaţa şi acti- 
vitatea lui Vasile Măzărache:, ctitorul 
bisericii. Nu sunt cunoscute nici do- 
cumente care ar reflecta în vreun fel 
construirea de către acesta a bisericii. 
Ştim, însă, că tatăl lui — negustor bogat 
în capitala Ţării Moldovei, laşi, — e 
atestat în documente începând cu 
anul 16852. Vasile pentru prima dată 
este menţionat într-un act de confir- 
mare a vinderii unor dughene din laşi, 
datat 20 februarie 1724. Documentul 
a fost semnat de Măzărachi neguţito- 
rul şi de fiii săi: Vasile (subl. noastră, 
S.C.), Thoma şi Dumitru. De-a lungul 
vieţii el a ocupat o seamă de dregă- 
torii la curtea domnească, cum ar fi 
cea de al doilea jitnicer, de al doilea 
vistiernic şi de medelnicer şi serdar 


de Orhei. În anii '30 ai secolului al 
XVIII-lea (în documente din 1732 şi 
1738) el este atestat drept pârcălab 
de Chişinău“. Nu se cunoaşte nici 
anul învestirii în funcţia respectivă, 
nici anul demiterii sale, cert însă 
este că la 21 octombrie 1741 el este 
numit — Vasilachi Mădzărachi, ce au 
fostu părcălabu la Chişinău’. Ultimul 
document cunoscut în care el apare 
menţionat este datat cu 5 iunie 17518. 
Nu am putut identifica anul morţii lui, 
însă, conform documentelor, în 1756, 
V. Măzărache nu mai era în viaţă”. 
Este interesant că mama ctitorului 
din 1777 al bisericii Inălţarea Dom- 
nului (Sfinţii Constantin şi Elena) 
din Visterniceni (astăzi Chişinău), a 
marelui spătar Constantin Râşcanu, 
era sora dreaptă a serdarului Vasile 
Măzărache. 

In ceea ce priveşte circumstan- 
tele construirii sfântului lăcaş, vom 
expune următoarele consideraţiuni. 
In timpul războiului ruso-austro-turc 
din 1735-1739, şi anume al opera- 
țiunilor militare din anul 1739 de pe 
teritoriul Ţării Moldovei, Chişinăul a 
avut de suferit foarte grav, arzăndu- 
se toate casele tărgoveţilor. Se ştie 
că atunci a fost răsipită de tătari 
biserica domnească Sfântul Nicolae, 
situată la o depărtare de doar câteva 
sute de metri de locul pe care actu- 
almente se înalţă biserica Naşterea 
Maicii Domnului. Astfel, considerăm 
îndreptăţit a presupune că în mod 
similar a avut de suferit şi biserica ce 
a precedat ctitoriei lui Măzărache. Nu 
trebuie de trecut cu vederea nici faptul 
că la 31 mai 1738, cu un an înaintea 
deschiderii operaţiunilor militare de 
pe teritoriul principatului, Ţara Mol- 
dovei a avut de suportat un puternic 
cutremur, care, bineînţeles, nu a 
ocolit Chişinăul (atunci, conform cro- 
nicarului, s-au prăbuşit multe casă şi 
mănăstiri, cum ar fi Golia, Răchitoasa 
etc). Pârcălabul localităţii, Vasile Mă- 
zărache, după încheierea ostilităţilor, 
nu a putut lăsa în voia sorții acest 
lăcaş de rugăciune, ci, conform rigo- 
rilor timpului, a considerat de datoria 
sa să-şi dea toată silinţa şi interesul 

întru refacerea lui. Când anume s-a 
produs evenimentul, cu regret, nu 
avem nici un indiciu sigur. 

Unii cercetători au încercat să 
pună la îndoială exactitatea tradiţiei 
orale care lega construirea bisericii 
de numele lui Măzărache. Există 
însă o notiţă reprodusă în unul din- 
tre studiile reputatului cercetător al 
istoriei noastre, Gheorghe Ghibă- 
nescu, care ne oferă un indiciu clar 
în această privinţă. Este vorba de 
o notiţă de pe marginile unei Evan- 
ghelii: Această sfântă Evanghelie au 
cumpărat-o ficiorii din mahalaua din 
gios să fie la biserica răposatului 
Măzărachi (subl. noastră, S.C.) 
pentru pomenirea lor şi a părinţilor. 
Şi să stea în biserică în veci. lar de 
s-ar întâmpla ca să o fure cineva şi 
ar mistui-o, să fie blestemat de sfinţii 
părinţi. 1786, april 6%. 

Anul 1752 care, de regulă, este 
indicat în diferite studii drept an al 
zidirii bisericii, nu-şi găseşte con- 
firmare în vreun document. El a fost 
pentru prima dată pus în circulaţie la 
finele secolului al XIX-lea de către is- 
toricul Pompei Batiuşkov, care, într-o 
lucrare a sa consacrată Basarabiei, a 
publicat o legendă înregistrată în anii 
'80 ai secolului menţionat de părintele 
Mihail Ciachir. Conform legendei po- 
vestite de un bătrân de vreo 70 de ani 
din Chişinău, biserica a fost zidită în 
anul 1752 sau 1772 de către serdarul 
turcesc Măzărache (aici — turcesc — 
din timpul aflării Ţării Moldovei sub 
suzeranitatea otomană - n.n., S.C.) 
în următoarele circumstanţe. 


Duşmanii acestuia (el fiind creştin) 
au înaintat o pâră contra lui sultanului 
turc, care a ordonat ca Măzărache să 
fie fără tăgadă judecat. Inainte de a 
pleca la Tighina, Măzărache s-a rugat 
lui Dumnezeu, făcând totodată un le- 
gământ de a zidi pe dealul unde acum 
sunt fântânile o biserică întru cinstirea 
sărbătorii Naşterii Maicii Domnului ce 
se apropia, în caz dacă Dumnezeu 
îl va ajuta să-şi demonstreze nevi- 
novăţia şi să iasă de la valiu achitat. 
La Tighina el a fost achitat pe deplin 
şi, întorcându-se la Chişinău, a zidit 
lăcaşul în cauză’. Bătrânul povestitor 
afirma că legenda a fost scrisă pe o 
piatră mare de lângă porţile bisericii. 
Insă şi inscripţia, şi piatra deja de mai 
mulţi ani erau dispărute. In lucrarea 
lui Batiuşkov este publicată o gravură 
reprezentând biserica Măzărache şi 
dealul cu cişmele“(fig.1). 

Relatarea bătrânului chişină- 
uian trebuie tratată cu o anumită 
doză de circumspecţie, aici obser- 
vându-se o seamă de inexactităţi. 
Ele se datorează, cel mai probabil, 
trecerii mai multor decenii de la citirea 
inscripţiei (din relatarea lui Ceachir nu 
este clar cine anume a avut ocazia să 
vadă şi să citească inscripţia: bătrânul 
povestitor sau unul 
dintre înaintagşii 
lui), precum şi 
„prelucrării” 


Fig.1 Biserica Măzărache. Vedere (sec. XIX) 

orale, în timp, a textului acesteia. 
Este vorba de faptul că biserica re- 
spectivă cel puţin până în anul 1789 
a purtat alt hram, Sfinţii loachim şi 
Ana. Observăm şi lipsa de siguranţă 
a povestitorului în ceea ce priveşte 
anul edificării sfântului lăcaş, el „pen- 
dulând” între 1752 şi 1772, mai exact, 
având dubii în memorizarea corectă a 
celei de-a treia cifre a anului finalizării 
construcţiei. Considerăm că bătrânul 
a greşit şi în primul şi, cu atât mai 
mult, în al doilea caz, în 1772 când 
Măzărache, precum am arătat deja, 
nu mai era în viaţă. Dacă pornim de 
la ideea expusă mai sus, că vechea 
biserică (reclădită ulterior de Măză- 
rache) a avut de suferit distrugeri 
considerabile în urma cutremurului 
din anul 1738 şi a ostilităţilor din anul 
1739, atunci refacerea ei după scur- 
gerea a 14 ani, în 1752, apare lipsită 
de veridicitate. Confuzia s-ar putea 
trage de la memorizarea defectuoasă 
a literei menite a marca zecile în anul 
inscripţiei. Deoarece literele M şi N, 
prin care în scrisul nostru medieval 
se notau cifrele 40 şi, respectiv, 50, 
în mai multe interpretări grafice sunt, 
practic, similare, presupunem că in- 
scripţia în cauză conţinea anul AYMB 
(1742) şi nu AYNB (1752). 

În timpul războiului ruso-turc din 
anii 1789-1792, şi anume în februa- 
rie 1789, ruşii au executat o hartă a 
oraşului Chişinău pe care au indicat 
lăcaşurile de cult:?. Aici pentru prima 
dată apare specificat hramul bisericii 
— Sfinţii loachim şi Ana — şi se men- 
ționează materialul de construcţie al 
acesteia — zidăria de piatră. 

Aceasta, precum şi alte hărţi 
ale târgului, realizate în secolul al 
XVIII-lea, reflectă amplasarea măr- 
ginaşă a bisericii respective faţă de 
cartierele localităţii. Sfântul lăcaş 
ținea de partea cea mai veche a 
Chişinăului, de mahalaua din gios, ce 
conţinea nucleul din care în secolul al 
XVII-lea a pornit dezvoltarea târgului. 

Harta Chişinăului de pe la 
1800, fiind destul de aproximativă în 
ceea ce priveşte respectarea propor- 
țiilor şi raporturilor dimensionale ale 


Fig.2 

elementelor reprezentate, conţine 
prima imagine iconografică cunos- 
cută a ctitoriei lui Vasile Măzărache* 
(fig.2). Biserica este reprezentată cu 
două accente verticale — cu un turn- 
clopotniţă deasupra intrării şi o turlă 
deasupra naosului. 

Nu ştim în ce împrejurări sfân- 
tul lăcaş a rămas fără turlă şi i s-a 
schimbat hramul. In 1812 el este 
atestat având hramul Naşterea Mai- 
cii Domnului, biserica fiind deja fără 
clopotniţă. La mijloc trebuie să fi fost 
marele cutremur din 14 octombrie 
1802 când în Ţara Moldovei ziduri 
vechi şi mănăstiri vechi s-au sfărâmat 
şi au căzut, multe biserici rămânând 
„decapitate”, turlele lor prăbuşindu-se 
(un exemplu notoriu în acest sens 
este biserica Adormirea Maicii Dom- 
nului de la mănăstirea Căpriana!%). 
Meşterii cărora li s-a încredinţat 
reparația bisericii au hotărât să nu 
mai restabilească turla, scutind astfel 
corpul fisurat al sfântului lăcaş de 
împingerile substanţiale provocate 
de masa acesteia. In urma reparaţiei 
(anume între anii 1789 şi 1812) s-a 
decis şi transferarea cu o zi înainte 
a hramului bisericii, Naşterea Maicii 
Domnului fiind o sărbătoare mult mai 
importantă. 

Prima descriere din punct de 
vedere arhitectural şi încercare de 
analiză a bisericii Naşterea Maicii 
Domnului aparţine profesorului Va- 

Fig.3 Bise- 
rica Măzărache. 
Plan şi secţiune 
(arh. S.Ciocanu) 

sile Kurdinovski. Tot el pentru prima 
dată publică un plan (fie şi aproxima- 
tiv) al acesteiat5. 

Sfântul lăcaş ţine de categoria 
bisericilor de plan trilobat, înscriindu- 
se, prin particularităţile lui struc- 
turale şi de plastică decorativă, în 
rândul bisericilor moldoveneşti din 
a doua jumătate a secolului al XVII- 
lea — prima jumătate a secolului al 
XVIII-lea. Planul este segmentat în 
altar, naos, pronaos şi pridvor (fig.3). 
Altarul semicircular este flancat de 
micile încăperi ale proscomidiei şi 
diaconiconului. Naosul, mărginit 
de două abside laterale, este în- 
cununat de o boltă semisferică pe 
pendentivi. Similar este rezolvată 
boltirea pronaosului, încăperea fiind 
despărțită de naos printr-un arc larg. 
Pridvorul decroşat, precum se obiş- 
nuia în epocă, constituie şi primul 
nivel al turnului-clopotniţă al bisericii. 
Incăperea este boltită printr-o calotă 
semisferică pe pendentivi. La origini 
pridvorul era deschis spre exterior 
prin arce semicirculare sprijinite pe 
stâlpi şi pilaştri dotați cu capiteluri 
prismatice. Arhivolta acestor arce şi a 
arcelor deschiderilor camerei clopote- 
lor situate la al doilea nivel al turnului, 
este subliniată prin retragere faţă de 
suprafaţa zidăriei. Accesul la camera 
clopotelor este asigurat de o scară 
elicoidală executată în grosul zidăriei 
colţului de sud-vest al pronaosului. 


Amplasarea în pronaos a scă- 
rii l-a determinat pe Kurdinovski să 
presupună că la origini clopotniţa, 
dacă o fi fost, era situată deasupra 
pronaosului, actualul turn-clopot- 
niţă fiind o adăugire mai târzie?f. 
Profesorul pornea de la premisa 
falsă privind lipsa turnului-clopotniţă 
în structura bisericilor tradiţionale 
din Basarabia, clopotniţele existente 
fiind, după părerea lui, nişte intervenţii 
târzii. In timpul reparaţiei bisericii Mă- 
zărache din anul 2000, când pereţii 
sfântului lăcaş au fost “despuiaţi” de 
tencuieli, s-a putut observa foarte clar 
teserea perfectă a zidăriei pridvorului 
cu cea a pronaosului. Ceea ce este 
însă deosebit de important, s-a putut 
constata că brâul median de piatră în 
formă de tor de la clopotniţă, iniţial, în- 
cingea întreaga biserică. Putem data 
distrugerea brâului aproximativ cu a 
doua jumătate a secolului al XIX-lea, 
deoarece două desene ale bisericii 
din această perioadă surprind încă 
existenţa acestuia (fig.1 şi 4). 

Drept elemente arhaizante pot 
fi considerate contraforturile sfântului 
lăcaş. O pereche de contraforturi 
prismatice sunt situate la vest de 
absidele laterale, altă pereche, care 
sprijină vizual absida altarului, re- 

dere (sec. XIX) 


78 


Limba Română 


prezintă colonete anga- 
jate cu bază şi capitel. 
Ferestrele bisericii, la 
origini mult mai înguste 
decât cele actuale, tre- 
buiau să fi fost tratate 
similar deschiderilor 
turnului-clopotniţă. 

In secolul al XIX- 
lea deschiderile prid- 
vorului au fost zidite, 
bisericii Adormirea 
Maicii Domnului adă- 
ugându-i-se dinspre 


Fig.6 Biserica Măzărache. Fațada de nord. Vari- 
antă de reconstituire (arh. S. Ciocanu) 


vest o anexă cu rosturi 
de antepridvor. Intrarea 
în compartiment a fost 


amenajată în peretele 
de sud al acestuia (fig. 
5). În anul 2000 zidăria 
ce bloca deschiderile 
laterale ale pridvorului 
a fost înlăturată, astfel 
asigurându-se accesul 
în două pridvoraşe con- 
struite între timp. 

Propun aici o variantă de recon- 
stituire a fațadei originare a bisericii 
Naşterea Maicii Domnului din Chişi- 
nău (fig. 6). 

In anii interbelici sfântul lăcaş 


Fig.5 Biserica Măzărache. Foto (încep. sec. XX) 


a fost reparat, fiind amenajată o 
nouă intrare în antepridvor, în zidul 
de vest al compartimentului. Eveni- 
mentul fu consemnat prin instala- 
rea în interior, la dreapta de noua 
intrare, a unei plăci comemorative 
de marmoră: 

Acest sfânt locaş — mo- 
nument istoric// cu hra- 
mul Sf.Naşterea Maicii 
Domnu-//lui — („Ma- 
zarachi”) din oraşul 
Chişinău// s-a renovat 
în exterior şi s-a zu- 
grăvit// în interior în 
zilele glorioasei dom- 
nii a// M.S.R. Carol al 
II a tuturor români-// 
lor, cu binecuvântarea 
I.P.S. Arhiepis-//copul 
Gurie, Mitropolitul Ba- 
sarabiei, cu// ajutorul 
ctitorilor renovatori, jer- 
//tfitorilor, instituţiilor 
creştine na-//ionale şi 
culturale şi cu stăruin- 
ța// Consiliului parohial, 
paroh fiind pre-//otul 
Serghie Nic. Păduraru, 
cu mun-//ca zugravilor 

B.Nesvedofi// şi A.Cudinoff în anii 
Mântuitorului 1935-//1936. S-a sfinţit 
acest locaş la// 14 Octombrie 1936. 

Urmele vechiului cimitir al bise- 
ricii, practic, nu s-au păstrat. El a fost 
închis în prima jumătate a secolului 
al XIX-lea, fiind treptat dezafectat. 
Totuşi, în anii '20 ai secolului trecut 
aici se păstrau câteva pietre tombale 
de la finele secolului al XVIII-lea — în- 
ceputul secolului al XIX-lea atestate 
de cercetătorul Ştefan Berechet!. 

Actualmente, dintre acestea 
se mai păstrează, alături de vechea 
intrare în pridvorul sfântului lăcaş, 
piatra de mormânt a jitnicerului lor- 
dache Haitul:8. Textul inscripţiei de 
pe această piatră a fost reprodus în 
lucrările lui Ştefan Berechet şi ale lui 
Gheorghe Ghibănescut*: 

T [S/Hs/Ni/ka.// Le(t) 1808 iuni(i) 
21.// A 

Iordachi m-am numit.// In 
puțin(i) ani ce am t(năit// soțu(l) mă 
iube, mă(n)gâere me ave,//aşteptănd 
ca să vadă// să mă bucur de a me roa- 
dă.// Că(n)d anii s-au găti(t),// ceasul 
mo(r)ții au sosi(t)// şi punăndu-mă în 
mo(r)mănt// cu lut m-au acoperit// a 
fi vermilor mă(n)care// şi soțului în- 
tristare.// Mă rog, soţule iubite,// să-ţi 
aduci de mine ami(n)te.// Din ceea 
ce.../ pe(n)tru...19 

Pe partea din dos a pietrei 
tombale: 

T [S/HS/Ni/ka.// Cinstiţilo(r) ceti- 
tori,// mă rog să fiţi rugători,// zicănd: 
Dlolmnu(l) să mă erti// de a mele 
păcati.// lo(r)dachi Haitu(1),//jitnice(r). 

La amenajarea în anul 2000 a 
pridvoraşelor s-a dezgropat o altă 
piatră de mormânt (inedită) datată 
cu anul 1795: 

T [s/Hs/Ni/ka.// Aice odihneşte 
roaba// lu(i) Dlum]neze(u) Ecateri- 
na,// fiica lu(i) Vasilie si(n)// Ioniță 
Leu(l). 1795// fe(v)lruarie] 25. 

Alături de placa comemorativă 
din anul 1936 din interiorul anteprid- 
vorului sunt încastrate în zid două 
pietre tombale cu inscripţii inedite 
datate la finele secolului XVIII: 

T INC XC// NOMENU 
ran AYWY// OYCOMWATO 


PABA// TBOETO BOIO CANb// 
OEOINLOPOCb OT KAJIO// PEPb. 
NETO// 1796. (T lisus Christos. Po- 
meneşte Doamne sufletul răposatului 
tău rob Boiu, fiul lui Theodor din Ca- 
lofer. Anul 1796. ) 

T IC XC// A 43 CEN A. // ANHE 
IWXNELLE// POBU TYN IMNE3EY// 
OPATAN MENA XPACTO NMQEJIHO 
IN N/YN MPYTY NETKY LUW// 
MYMA JIYN CTOIANA// WN COKPA 
HYN CTAN//KA. (F? lisus Christos. 
1797 septembrie 1. Aice odihneşte 
robi lui Dumnezeu Drăgan Pena, 
Hristo Nidelcio, fii lui Prutu Petcu, 
şi muma lui, Stoiana, şi socra lui, 
Stanca.) 

In anii care au urmat celei de-a 
doua conflagrații mondiale biserica 
Naşterea Maicii Domnului a fost în- 
chisă de către autorităţile sovietice, 
ea fiind transformată în depozit. In 
anul 1955 sfântul lăcaş a fost trans- 
mis comunităţii lipovenilor (ortodocşi 
ruşi de rit vechi) din Chişinău. Tot 
atunci bisericii i s-a schimbat hramul 
în Acoperământul Maicii Domnului. 


Considerăm că este stringent 
necesară o reconsiderare a locului 
şi importanţei bisericii Măzărache 
în peisajul arhitectural-istoric al 
Chişinăului, avându-se în vedere 
că ea este cel mai vechi, mai exact, 
unicul monument de arhitectură 
medievală moldovenească păstrat în 
limitele oraşului, care, pe deasupra, 
marchează locul de unde a început 
dezvoltarea localităţii. Pentru pune- 
rea în valoare a sfântului lăcaş este 
necesară efectuarea unor temeinice 
săpături arheologice atât în interiorul 
bisericii, cât şi în curtea acesteia. 
Astfel, ar putea fi urmărită trece- 
rea în timp a bisericilor care s-au 
succedat pe acest amplasament 
şi, totodată, elucidate o seamă de 
aspecte privind dezvoltarea istorică 
a Chişinăului. Biserica necesită o re- 
staurare minuțioasă, atât prin înlătu- 
rarea anexelor diforme de la pridvor, 
cât şi prin restabilirea elementelor 
pierdute (prin analogie, eventual, 
în baza materialelor recuperate în 

urma săpăturilor). Este necesară 
o amenajare respectivă a terenului 
adiacent edificiului. Ar fi un act de 
justeţe şi restabilirea vechiului hram 
al sfântului lăcaş. 

Ctitoria pârcălabului Vasile Mă- 
zărache, prin intermediul unei docte 
puneri în valoare, va ocupa, pe de- 
plin meritat, locul cel mai de seamă 
printre monumentele de arhitectură 
ale Chişinăului, constituind unul 
dintre punctele de maxim interes 
turistic al urbei. 


NOTE 


1 În documente numele lui a fost 
ortografiat în mai multe variante: Măzăra- 
che, Mazarachi, Măzărachi, Mădzărachi. 

2 Documente privitoare la istoria 
oraşului laşi, vol.Il, Acte interne (1661- 
1690) editate de loan Caproşu, Editura 
Dosoftei, laşi, 2000, p. 546. 

3 Documente privitoare la istoria 
oraşului laşi, vol.lll, Acte interne (1691- 
1725) editate de loan Caproşu, Editura 
Dosoftei, laşi, 2000, p. 643. 

+ Gheorghe Ghibănescu, Impresii 
şi note din Basarabia, Editura Civitas, 
Chişinău, 2001, p. 316-317. 

5 Ibidem, p. 318-319. 

€ Leon Boga, Documente din Arhi- 
vele Basarabiei (1607-1806), Chişinău, 
1931, p. 32. 

7 Aurel Sava, Documente privitoare 
la târgul şi ţinutul Orhei, Bucureşti, 1942, 
p. 334. 

8 Letopiseţul Ţării Moldovei, Editura 
Hyperion, Chişinău, 1990, p.458. 

° Gheorghe Ghibănescu, op.cit., 
p. 89. 

10 Pompej Batjuşkov, Bessarabija. 
Istoriceskoe opisanie, St. Petersburg, 
1892, Anexe, p. 80-81. 

“ Ibidem, p.157. 

12 Lică Sainciuc, Colina antenelor 
de bruiaj, Editura Museum, Chişinău, 
2000, p. 77. 

13 Trudy Bessarabskoj Gubernskoj 
Arhivnoj Ucenoj Komissii. 

14 Sergius Ciocanu, Ctitoria voievo- 
dală de la mănăstirea Căpriana, Arta '97, 
Chişinău, 1998, p. 41. 


15 Vasile Kurdinovski, Cele mai 
vechi biserici din Chişinău. Partea Il, în 
RSIAB, nr.16, Chişinău, 1925, p. 26. 

16 Ibidem, p. 27. 

17 Ştefan Berechet, Cinci biserici 
vechi din Chişinău, în CMISBA, nr. 1, 
Chişinău, 1924, p. 136-141. 

18 Piatra respectivă, cu ocazia 
construirii anexelor din anul 2000, a fost 
mutată cu circa 1,5-2 metri spre sud-est 
de la locul său de origine. 

19 Ştefan Berechet, op.cit. 

20 Au fost subliniate cuvintele in- 
scripţiei care actualmente mai pot fi 
citite. Celelalte au fost restabilite conform 
textului acesteia publicat la începutul 
secolului XX. 

FIRUL INCANDESCENT 
AL CONTINUITAŢII 

Ş FACE BINE 
ŢĂRILOR CIVILIZATE 


Dialog: 
Raisa BELICOV - lulian FILIP 


— Domnule lulian Filip, prilejul 
de „a lua pulsul” vietii spirituale din 
capitala Republicii Moldova împre- 
ună cu un om de cultură, dar şi un 
reprezentant al factorilor decizionali 
privind destinul acesteia, în calitatea 
Dvs. de şef al Departamentului de 
profil din cadrul Primăriei municipiului 
Chişinău, este unul benefic. În chiar 
debutul dialogului, însă, intervin mai 
multe întrebări ce par a fi retorice: 

E justificat a vorbi despre per- 
petuarea valorilor culturale într-o 
societate aflată de mai mulţi ani în 
profund declin economic? 

În atare condiţii materiale, este 
posibilă identificarea şi punerea în 
valoare a voinţei de cultură? 

— Mai ales într-o asemenea so- 
cietate declinată e necesar de a relua 
motivul perpetuării valorilor culturale 
şi a tot vorbi despre calitatea factoru- 
lui uman, inclusiv pentru redresarea 
economică, demonstrând permanent 
aberanţa căutării priorităţilor în afara 
OMULUI. E justificat să vorbim mereu 
despre ceea ce e în firea lucrurilor, 
altfel vor vorbi cei care grăiesc. 

Funcţia salvatoare a frumosu- 
lui, din fericire, se manifestă chiar şi 
în afara voinței de cultură. Aplecarea 
spre cele frumoase de mult ne sal- 
vează. Voința de cultură, dacă ar fi 
să provină din raţiunea de stat (ca 
în statele mai veterane decât Repu- 
blica Moldova — Japonia, Germania, 
Suedia), beneficiul pentru cultură şi 
economie ar fi semne de normalitate, 
semne de după tranziţie. Pentru că 


în tranziţie încă nu există rațiune de 
stat şi poporul din statul tranzitiv e 
lăsat să se descurce cum poate (la 
cam toate capitolele), neamul nostru 
supravieţuieşte în mod miraculos cu 
mijloace modeste (din neamul lui 
Ştefan-Vodă ne tragem, nu-i aşa?). 
Categoria puținului plin la noi se 
aplică... din plin. 


— Şi pentru că doar pornind de 
la realităţi concrete am putea atesta 
o stare de lucruri privind valorile 
spirituale naţionale, să remarcăm şi 
următorul fapt, deloc neglijabil. Princi- 
pala condiţie a dezvoltării unei culturi 
naţionale autentice, ale cărei creaţii 
să poată aspira la universalitate, este 
respectul adevărului. Or, în acest 
spaţiu geografic de la est de Prut, 
cei care se află în vârful piramidei 
puterii întreprind acţiuni pe cât de 
insistente pe atât de insolente tocmai 
împotriva adevărului irevocabil: că 
limba maternă a basarabenilor este 
româna, istoria, cultura, tradiţiile sunt 
parte componentă şi indisolubilă a 
spiritualităţii româneşti multimilenare. 

Acestea fiind în linii mari conditi- 
ile, instituţiile municipale şi-au propus 
definirea unei strategii de dezvoltare 
a culturii naţionale? 

— Primăria Chişinău de ani buni 
şi-a definit strategia de dezvoltare a 
culturii naţionale şi o aplică. Repa- 
trierea în tot adevărul constituie un 
obiectiv axial, pe care se îmbracă 
majoritatea programelor municipale 
din domeniul culturii. Sper să se vadă 
acest efort, dar, mai ales, rezultatele. 


— Să încercăm a le pune în prim- 
plan, evidențiind însemnele elocvente 
de renaştere şi dezvoltare a tradiţiilor 
naţionale. Care ar fi cele mai „de su- 
prafaţă”, remarcate de oricine, ajuns la 
Chişinău, fără ca acesta să fie pus în 
situaţia de „a dibui” identitatea etnică a 
poporului băştinaş, adică sugerându-i 
fără echivoc apartenenţa lui la neamul 
românesc? 

— Cartea de vizită a Chişinăului 
e denumirea capitalei, sectoarelor, 
străzilor, pieţelor, teatrelor, şcolilor, 
oricât de ospitalieri ori neglijenţi am 
fi, îngăduind avalanşa de firme în 
alte limbi, oricât de încrâncenaţi ar 
fi grămăticii neobosiţi, care revin 
cu alte opinii pe pereţii Casei Limbii 
Române ori pe Porţile Sfinte ale 
Complexului Catedral (Kuwunee — 
pycckuti e0po9!). Ajuns la Chişinău, 
orice oaspete auzitor şi văzător ne 
desluşeşte cartea de vizită, aparte- 
nenţa la neamul românesc. Lumea 
cu probleme de vedere şi de auz e 
de compătimit. (Cu tratamentul se 
ocupă medicina.) 

Nu am anulat duminicile, iar 
duminica se vede mai limpede ce 
frumos şi ce rădăcini lucrătoare are 
Chişinăul. Sărbătorile date pe noi, 
cu noimele decantate până la noi, 
tot după asemănarea noastră-s. 
De câţiva ani a ajuns în statutul său 
deplin şi Hramul Chişinăului — sărbă- 
toare a localităţii, sărbătoare neaoşă, 
sprijinită pe doi piloni esenţiali, pe doi 
stâlpi de poartă: cultul gospodarului 
şi cultul oaspetelui. Dacă nu era atât 
de trainică poarta, dacă nu era atât 


de înrădăcinat stâlpul porţii, dacă 
nu era atât de adâncă şi rezistentă 
(lucrătoare!) rădăcina, Chişinăul nu 
avea nici o şansă să rămână ceea 
ce este în calea puhoiului de oaspeti, 
canalizaţi metodic spre grădina înflo- 
ritoare, ca să ne fie grădina doldora 
de flori, împovărată de poame, dar... 
ce lucrare se întâmplă în sărbătorile 
Chişinăului. 


— Dacă e să „Împletim” rădăcini- 
le cu perspectivele, care ar fi principa- 
lele repere de program în acest sens? 

— Vederea adevărului şi realita- 
tea — un Chişinău real, o aşezare de 
răscruce, unde-şi dau întâlnire epoci 
diferite, guvernări din timpuri diferite, 
urmele timpurilor şi guvernărilor dife- 
rite, iar în consecinţa acestei forfote 
de răscruce — chişinăuienii. O parte 
dintre locuitorii capitalei au părinţii, 
bunici, străbunici în temelia a ceea ce 
e Chişinăul — oameni ai locului, oa- 
meni acasă. Din tagma acestora este 
dinastia Sainciuc, istorie întruchipată 
a urbei noastre (care e în cea mai 
mare măsură a lor). Maestrul Glebus 
Sainciuc de pe strada Grigore Ureche 

se ţine minte copil legănat de Maria 
Cebotari, prietena surorii mai mari. 
lar Lică Sainciuc consideră că şansa 
Chişinăului să-şi vină în fire e legată 
de trecerea administraţiei publice în 
partea istorică a oraşului — să activăm 
rădăcinile, adevărul, să valorificăm 
moştenirile. Adevărul, ţinerea de minte, 
protejarea patrimoniului doar prin edu- 
catie — acestea ar fi reperele esenţiale, 
dacă pornim, cu adevărat, la drum. 


— Bucură ochiul, mângâie su- 
fletul şi răspund interesului de carte 
românească numeroasele biblioteci, 
centre de cultură înscrise pe harta ca- 
pitalei prin contribuţia directă a unor 
instituţii similare din Ţară, precum şi 
a Guvernului României. Existenţa 
acestora în viaţa spirituală a chişină- 
uienilor fără îndoială că a influenţat 
benefic prezenţa cărţii româneşti în 
raport cu cea rusească. Oricum, el 
rămâne şi în continuare defavorabil 
literaturii în limba română. Ştiu că nu 
doar urmăriţi acest proces, ci Vă şi 
implicaţi pentru a schimba situația. 

— Nu-s prea numeroase bibli- 
otecile de carte românească, mai 
precis — nu-s suficiente. Precum nici 
bisericile capitalei nu-s îndeajuns. 
Dacă în biserică lumea se îmbul- 
zeşte, uneori chiar dându-şi coate în 
drum spre icoană, apoi în bibliotecile 
de carte românească lumea stă la 
rând după un volum necesar, existent 
într-un singur exemplar. Aici e foarte 
clară şi uşor de calculat distanţa din- 
tre noi şi Europa. Paralel cu podurile 
de flori s-a declanşat programul podu- 
rilor de carte, unde bibliotecarii de la 
Chişinău s-au întâlnit cu bibliotecarii 
din Bucureşti, Cluj, Târgu-Mureş, 
Constanţa, Târgovişte, Alba-lulia, 
laşi, Baia Mare, iar podurile lor şi 
ale administraţiilor acestor centre de 
cultură şi înțelegere au culminat la 
Chişinău cu bibliotecile Onisifor Ghi- 
bu, Transilvania, Târgovişte, Ovidius, 
Târgu-Mureş, Alba-lulia, Maramureş. 
Sunt considerabile fondurile de car- 


te oferite de Guvernul României şi 
centrele judeţene sensibile la cartea 
lipsă a basarabenilor, considerabile, 
dar insuficiente... Cum să califici altfel 
lucrurile, când fiecărui cetăţean al Re- 
publicii Moldova îi revin doar 2 cărţi în 
limba de stat faţă de 17 cărţi în limba 
rusă? E nevoie de eficientizat aceste 
fonduri oferite Republicii Moldova 
de către România, fonduri destinate 
cărţii româneşti minoritare, conju- 
gându-le şi cu eforturile editorilor 
Asociaţiei NOI, prinşi mai concret în 
relaţiile cu bibliotecile din Basarabia, 
necesitând şi ei sprijin şi înțelegere la 
câte le fac pentru a redresa o situaţie 
de cataclism spiritual. 


— Este adevărat că în Republi- 
ca Moldova majoritatea categoriilor 
sociale sunt vulnerabile, numeroase 
familii trăind sub pragul sărăciei. 
Însă modul în care îşi duc viaţa oa- 
menii de cultură, mai cu seamă cei 
în etate, care deseori nu resimt cel 
puţin recunoştinţa pentru că s-au 
clădit cu dăruire în Templul Culturii, 
este cu totul dramatic. De câţiva ani 
Primăria municipală se străduieşte 
să diminueze această dramă. În ce 
măsură îi reuşeşte? 

— Eroic. Când lipseşte raţiunea 
de stat în domeniu, când lipseşte ca- 
drul juridic-legislativ favorabil pentru 
oamenii de artă şi oamenii veterani 
din domeniul artei, iniţiativele Primă- 
riei capitalei cu greu pot compensa 
lipsa acestor raţiuni. E bine să-şi 
ducă crucea fiecare ori cel puţin să 
nu încurce ducătorilor de cruce. În 
foarte urâtă tranziţie stârcim mai ales 
la acest capitol — al demnităţii omului, 
care şi-a consacrat întreaga viaţă 
acestui pământ, ca să o încheie atât 
de umilit. Primăria nu are competen- 
tele Legislativului, iar în lipsa unor legi 
gospodăreşti pentru cultură şi puţinii 
slujitori ai spiritualităţii administraţia 
publică locală trebuie să elaboreze 
un cadru juridic autonom. Subliniez: 
dacă partea Primăriei ar fi suplimen- 

tară la partea celorlalte componente 
administrative, nu am avea situaţia pe 
care o avem şi nici umilirea veterani- 
lor scrisului, artelor, scenei. Diversele 
programe de susţinere, întâlnirile 
periodice ale Primarului General cu 
diferite componente dintre oamenii 
de artă, colaborările permanente ale 
subdiviziunilor Primăriei cu această 
categorie sensibilă de chişinăuieni e 
o realitate cunoscută. 


- În lipsa unei atitudini de stat 
fată de oamenii care s-au dăruit 
culturii, învăţământului, ştiinţei, pe 
când prezenţa acesteia ar însemna o 
încurajare pentru cei aflaţi la început 
de cale, să ne referim şi la o altă ca- 
tegorie sensibilă. Cu atât mai mult cu 
cât municipalitatea dezvoltă nu doar 
în timp, dar şi ca arie de cuprindere 
un program de susţinere a tinerilor 
talentaţi. De la 10, câţi au beneficiat 
de burse în 1996, iată că în 2002 
numărul lor este de 170. Aţi urmărit 
evoluţia unora dintre ei? 

— Statutul burselor municipale 


pentru copiii şi tinerii dotați — în dome- 
niul artelor, sportului, învăţământu- 
lui, — e cu vectorul spre aceste daruri, 
care necesită investiţii sau o cât de 
mică susţinere, ca darurile să se valo- 
rifice, să perpetueze. Bursierii noştri, 
ajunşi aproape 200 la număr, pot fi 
urmăriţi la scenă deschisă, pentru că 
sunt mereu prinşi în programe con- 
certistice, la sărbători, la concursuri, 
olimpiade — testări şi provocări (la 
creştere!) permanente. Mă refer şi la 
artişti, şi la sportivi, şi la academicieni. 
Sigur că-i urmărim cu atenţie. Tamara 
Costriţchi a crescut timp de cinci ani 
de bursierat până la cântecul Piatră, 
piatră şi iar piatră, iar poetul Sandu 
Cosmescu a crescut până la poezii 
apreciate în concursuri internaţionale 
şi până la un program radiofonic de 
autor. La şahişti palmaresul e la fel 
de impresionant... Primăria încearcă 
să-i susţină şi pe veteranii artelor, 
sportului, învăţământului, instituind 
statutul de bursieri şi pentru bunei. 


— Şi micii chişinăuieni, cei care 
vor merge departe în timp, din fires- 
cul motiv că au toată viaţa înainte... 
Contează în mod deosebit cu ce vor 
fi înzestrați copiii care (trecând peste 
banalitatea expresiei) vor însemna 
viitorul acestei extreme estice a ro- 
mânităţii şi de ce nu? a romanităţii. 
Se pare că deocamdată „ruga iezilor” 
nu prea este auzită? 

— Cred că între toate programe- 
le de activitate ale Primăriei capitalei 
cele destinate COPIILOR şi CĂRŢII 
sunt dominante. Ruga iezilor cei trei 
presupune auzire mai delicată, care, 
mă rog, depinde şi de urechile fiecă- 
ruia. Preşedintele Mircea Snegur a 
emis chiar un decret prezidenţial în 
1994 despre zona antreprenoriatului 
liber „SATUL TREI IEZI”, dar Parla- 
mentul de atunci (uita-i-aş numele!) 
l-a blocat. Urechile lui Serafim Ure- 
cheanu au auzit mai delicat ruga şi... 
iată-ne cu proiectul „Satului TREI 
IEZI la Calea leşilor (după ce soci- 
aliştii lui Şornicov ne-au alungat de 
lângă Circ), iar de cinci ani — chiar nu 

se observă? — Academia Duminicală 
pentru Copii şi Părinţi 2 ore + 3 iezi 
şi-a deschis porţile şi... pasc iezii, 
cresc. Am înţeles întrebarea, dar... 
depăşim alegerile şi poate reluăm 
dialogul cu neauzitorii. Educaţia nu 
e o opţiune, e o obligaţie în orice 
rațiune de stat. 


— Să privim acum lucrurile din 
exterior: potrivit opiniei Dvs., cum se 
înscrie Chişinăul, sub aspectul spiri- 
tualităţii, printre capitalele europene? 
Ce interferenţe are cu centre de cul- 
tură şi civilizaţie din lume? 

- Forfota tranzitivă şi debutantă 
a Republicii Moldova se pare că por- 
neşte un răspuns descurajator, dar 
iată că lucrurile-s cam de altă natură 
graţie potenţialului intelectual şi insti- 
tuţiilor de spiritualitate mai longevive, 
neafectate esenţial de experienţele 
din teatrul absurd politic-administrativ. 
Prin filiera personalităţilor de la noi, 
oameni de artă, scriitori, savanţi, 
relaţiile cu alte centre de cultură şi ci- 
vilizaţie au beneficiat de posibilităţile 
postsovietice şi e păcat să nu se vadă 
proiectele comune şi împlinirile trans- 
frontaliere benefice pentru imaginea 
capitalei noastre. Chiar ni se cunosc 
şi recunosc valoarea şi frumuseţea 
unor componente de viaţă spirituală 
a capitalei, între care ar fi de pomenit 
arta plastică, muzica academică, 
folclorul şi programul nostru 2 ore 
cu ceilalţi copii ai Chişinăului . 
Evident, lumea ştie cam pe unde ne 
aflăm şi nu se prea grăbeşte să ne 
cunoască mai bine, iar delegaţiile 
noastre, numeroase, insistă să ne 
reprezinte doar prin personalităţile 
politice (care, mă rog, pot ele ce pot în 
politică, dar la carte de vizită valabilă 
în Europa încă nu trag). 


— Oricât am vrea să evităm mo- 
mentul, situaţia este de o asemenea 
natură încât următoarea întrebare 
se impune cu de la sine putere. Pe 
cât de argumentat, de amplu şi pre- 
vizibil este programul perspectiv de 
dezvoltare culturală a municipiului, 


astfel încât implementarea lui să fie 
continuată şi de eventualii lui edili? 

— Firul incandescent al conti- 
nuităţii face bine în ţările civilizate. 
Când am venit la Primărie, nu am 
găsit nici o concepţie de activitate în 
domeniu. Am elaborat o concepţie, 
am aplicat-o, activându-i majori- 
tatea componentelor în mai multe 
programe multianuale. Oricât de 
ambiţioşi (să fie cu totul originali!) ar 
fi eventualii edili, nu cred să anuleze 
duminicile — lumea Chişinăului s-a 
obişnuit să le ia în calcul şi pe cele 
ale sufletului. Elaborarea Planului 
General Urban al capitalei determină 
urgentarea elaborării sincronizate şi 
a planului perspectiv de dezvoltare 
în domeniul culturii cu obiective 
educaţionale prioritare mai cate- 
gorice decât în tranziţie. De obicei, 
asemenea planuri se respectă, se 
aplică, parţial se realizează, iar dacă 
apar idei mai geniale... cu atât mai 
bine nouă tuturor. 


— ŞI, ca să Vă păstrez formula, 
ideea genială ar fi acum consecventa 
şi continuitatea. Vă mulțumesc pentru 
interviu. 


ee 

LICEUL „PROMETEU” 
— O TRADIȚIE 
MODERNIZATA 


Ne incomodează oamenii ne- 
mulţumiţi, dar tocmai ei fac lumea să 
se schimbe... 

Acum zece-cincisprezece ani, 
nimeni nu era satisfăcut de ceea ce 
se întâmpla în învăţământul de la noi. 
Şi dacă la ora actuală putem vorbi 
despre anumite progrese în acest 
sistem, faptul se datorează, în parte, 
şi „nemulţumiţilor”, celor care nu s-au 
conformat vechilor principii. 

„Prometeu” s-a născut nu atât 
din negarea tradiţiilor statornicite, cât, 
mai degrabă, din speranţa că lumea 
poate fi schimbată prin schimbarea 
sufletului de copil. Speranţa îşi are 
cuibul în lacrimă, iar copiii merită 
să plângă doar de bucurie. Şcoala 
trebuie să fie bucuria lor! O şcoală în 
care copilul se plictiseşte, se simte 
oprimat, nu poate deveni o „forjărie” 
a talentelor. Or, după mine, nu poţi 
ajunge la personalitate fără a te spri- 
jini pe aptitudini, pe talent. Fiecare 
copil poartă în sine o scânteie de la 
Dumnezeu. Şi doar din vina noastră, 
a adulţilor, ea se stinge ca lumina 
unui licurici. Dacă adulţii ar avea mai 
multă grijă de dezvoltarea capacități- 
lor copiilor, iar copiii ar persevera mai 
mult în realizarea lor, atunci cumpăna 
dintre talent şi mediocritate ar înclina 
constant către dotare. Nu „zgârce- 
nia naturii” face ca talentul să fie o 
raritate, ci lenevia şi nepriceperea 
noastră de a transforma învăţământul 
în creativitate. 

Noi, cei de la „Prometeu”, în- 
cercăm (pe cât e posibil) să depăşim 
această nepricepere. Noi ştim că 
oamenii nu sunt egali. Şi nici talen- 
tele. Există unii copii dotați şi alţii 
mediocri, pe care nici cea mai perfor- 

LICEUL „PROMETEU”: 
— A fost înfiinţat în 1991, din iniția- 
tiva şi în baza conceptului elaborat 
de A. Silvestru. 
— De la 2 clase, cu treizeci de copii 
în ele, câţi erau în primul an de 
funcţionare, s-a ajuns în prezent 
la 52 de clase cu un contingent de 
peste 1250 de elevi. 
— Este singura instituţie particula- 
ră preuniversitară din Republica 
Moldova care şi-a creat, cu forţe 
proprii, o serioasă bază materială, 
construindu-şi din nou aproape 
toate spaţiile de şcolarizare. 
— Toţi elevii învaţă într-un singur 
schimb, dispun de două biblioteci, 
două săli de sport, două cabinete de 
informatică, laboratoare de biologie, 
chimie, fizică, studiouri de creaţie etc. 
— Este singura şcoală din Republica 
Moldova care a înălţat în curtea 
liceului o biserică — Sf. Treime de 
la „Prometeu”. 
— Cadrele didactice sunt angajate 
prin concurs. Majoritatea lor au 
grade didactice (cinci sunt doctori în 
ştiinţe, 17 sunt autori de manuale). 
— Rezultatele obținute de elevi la di- 
ferite concursuri şi olimpiade şcolare, 
medaliile cucerite de sportivi (îndeo- 
sebi la şah), media la examenele de 
stat şi faptul că toţi absolvenţii Lice- 
ului îşi continuă studiile la facultăţi 
— toate acestea plasează Liceul „Pro- 
meteu” printre cele mai prestigioase 
şi de calitate instituții preuniversitare 
din Republica Moldova. 


PERSPECTIVE ŞI INTENŢII: 
— De la 1 septembrie 2003, va fi 
deschis primul în republică laborator 
de informatică pentru elevii claselor 
primare. 
— Instituția va trece treptat la siste- 
mul autonom de încălzire. 
— In perspectivă, intenţionăm să 
construim o cantină modernă, un 
bazin de înot, o casă de locuit pentru 
profesori şi un cămin pentru elevii 
supradotaţi din alte localităţi ale 
republicii care vor dori să-şi facă 
studiile la „Prometeu”. 


Starea de veghe 


87 


mantă instruire nu-i poate smulge din 
anonimat. Totuşi, dacă natura face 
ocolul unei generaţii, ca să ajungă la 
câţiva oameni de talent, de ce să nu 
plasăm în calea ei o scurtătură — o 
şcoală, un liceu, o facultate în care 
să troneze grija pentru aptitudini? E 
şansa noastră, şansa generaţiei de 
mâine. Trebuie să încercăm. Trebuie 
să luptăm pentru educarea unei elite 
intelectuale care să fie demnă, să- 
nătoasă, competentă — o elită căreia 
să-i poţi încredința senin destinul 
țării. E o mare tragedie când pute- 
rea nelimitată încape pe mâna unor 
oameni limitați. Dacă vrem să fim 
bogaţi şi liberi, dacă vrem morală şi 
democraţie, trebuie să investim masiv 
în viitor, adică în copii, în şcoală, în 
învăţământ... 

Cam acestea au fost ideile care 
m-au îndemnat să fondez Liceul Ex- 
perimental de Creativitate şi Inventică 
„Prometeu” — prima instituţie privată 
din Republica Moldova. Evident, nu 
faptul în sine (crearea unei şcoli parti- 
culare) a fost ţinta eforturilor susţinute 
ale colectivului cu care lucrez. Şcoli 
private au existat la Chişinău şi în 
perioada interbelică. Datoria noastră 
a fost să ne sprijinim pe tot ce este 


mai progresist în învăţământul din 
întreaga lume şi, fără a nega tradiţia, 
să facem un pas înainte, adică să 
plasăm în centrul atenţiei noastre 
copilul, caracterul, talentul şi perso- 
nalitatea lui. 

Am ştiut de la bun început 
că liniştea copiilor se sprijină pe 


y 

neliniştea adulţilor. De aceea n-am 
căutat confortul personal, nu ne-am 
limitat doar să declarăm că e nevoie 
de o şcoală nouă, ci am creat-o, am 
construit-o din temelie (în adevăratul 
sens al cuvântului). 

Copiii de la „Prometeu” nu 
sunt complexaţi, nu se tem să-şi 
exprime liber opiniile. Ei ştiu să-şi 
apere demnitatea. Ştiu ce vor. Ştiu 
că merită să fie învingători şi să se 
bucure de toate drepturile pe care le 
au copiii din întreaga lume. Cel mai 
important, însă, e că nu se tem de 
muncă, de efort. 

Munca şi dorinţa de a face bine — 
iată cele două virtuţi care alimentează 
personalitatea. Dacă îl faci pe copil să 
înțeleagă acest lucru de mic, înseam- 
nă că dăruirea cu care, zilnic, te zi- 
deşti în sufletul lui nu este zadarnică. 

In marea majoritate a şcolilor 
de la noi, cu regret, accentul se 
pune în continuare nu pe formarea 
calităţilor de care copilul va avea 
nevoie toată viaţa, ci pe acumularea 
cunoştinţelor. Cunoştinţele se uită, 
calităţile rămân. Până şi succesul 
în cariera profesională depinde mult 
mai mult de însuşirile personale ale 
omului, decât de cunoştinţele pe 


care le posedă. Contează, deci, nu 
să „poluezi” mintea elevului cu cât 
mai multe informaţii, ci să-l înarmezi 
cu deprinderea de a le căuta şi aplica 
de sine stătător. Şcoala trebuie să-l 
înveţe pe copil nu să facă totul, ci 
să creadă că poate face totul. Asta 
contează cel mai mult — încrederea în 
sine, în forţele proprii. Ca să te afirmi, 
trebuie să cutezi, să mergi înainte, 
să depăşeşti rătăcirile şi propriile 
tale slăbiciuni. Mai ales pe ele! Şi, 
principalul — să nu te opreşti, să nu 
dai înapoi, să nu te mulţumeşti cu 
victoria zilei curente. Talentul trebuie 
demonstrat în fiecare zi! 

E poziţia noastră principială, a 
celor de la „Prometeu”. Tocmai de 
asta, când trec pe la noi mai multe 
grupuri de învăţători şi profesori din 
alte şcoli pentru un schimb de expe- 
rienţă, eu le spun de fiecare dată: 

— Oferiţi copiilor cât mai multă 
libertate! Nu vă temeti de indepen- 
denţa lor. Lăsaţi-i să greşească, 
să reinventeze bicicleta. Înlesniţi-le 
cunoaşterea de sine. Daţi-le şansa 
să se simtă oameni. Doar aşa veţi 
putea spune că aţi făcut ceva pentru 
personalitatea lor... 

Silviu BEREJAN 


AMINTIRI GRELE 
DESPRE ORAŞUL 
UNEI COPILARII 

ŞI ADOLESCENŢE 
FRAMINTATE 


Am avut şi eu, ca mai toţi oa- 
menii maturi, o copilărie, pe care n-o 
pot considera nefericită din moment 
ce mi-a permis să ajung, teafăr şi 
nevătămat, la venerabila etate la 
care mă aflu. 

Ca orice copilărie a celor din 
generaţia pe care o reprezint, şi a mea 
a fost adumbrită în multe etape ale ei 
de evenimente şi trăiri triste, dureroa- 
se, ce nu se încadrează organic în 
această noţiune concepută, de regulă, 
şi întipărită în memoria majorităţii ca 
o perioadă de permanentă euforie, de 
farmec inefabil, în stare să stoarcă la 
mulţi lacrimi de nesfîrşită duioşie. 

Trăirile de felul acesta nu do- 
reşti, de fapt, să le reînvii, ci ai vrea 
să le laşi să zacă nerăvăşite într-o 
circumvoluţiune uitată a creierului 
pînă la un impuls puternic din afară. 

O asemenea trăire oribilă mi-a 
venit în minte acum, în preajma ale- 
gerii celui care va dirija ramificata 
gospodărie a municipiului Chişinău, 
capitala unui stat apărut în urma 
unor accidente fatale ale evoluţiei 
istorice. Consider că primarul ce va 
fi ales trebuie să cunoască, pe lîngă 
o sumedenie de lucruri legate de 
administraţie, şi momentele sumbre 
ale istoriei urbei pe care va veni să 
o conducă spre progres şi civilizaţie. 

O voi relata în cele ce urmea- 
ză, dar e nevoie, cred, de un succint 
preambul mai întîi. 

Vara anului 1940 a fost de tristă 
amintire pentru toţi basarabenii de 
bună-credinţă, inclusiv pentru noi, 
copiii de atunci, căci, ea ne-a dat 
peste cap dezvoltarea normală (într- 
adevăr fericită!) de pînă atunci. Noile 
orînduieli aduse de Rusia Sovietică 


pe acest meleag, erau absolut străine 
pentru mine (ca şi pentru ceilalţi copii 
ce învățau în pace la şcoli şi licee în 
spiritul firesc al iubirii de ţara în care ne 
născusem şi ne dusesem traiul pînă la 
cedarea ruşinoasă a Basarabiei din 28 
iunie 1940). Ele ne-au bulversat modul 
obişnuit de viaţă, aruncîndu-ne pe 
nepregătite într-o cu totul altă realitate. 

Deşi la începutul noului an şco- 
lar, în luna septembrie, m-am prezen- 
tat tot acolo, unde făcusem deja două 
clase liceale (adică în aceeaşi clădire 
a liceului „B. P. Hasdeu”), ambianța în 
care m-am pomenit era absolut alta, 
una neobişnuită, ce m-a speriat de 
moarte de la început. 

Acolo nu mai era liceul pe care îl 
cunoşteam, cu care eram familiarizat 
şi îl simțeam cu toate fibrele sufletului 
meu de copil de 13 ani, ci cu totul alt- 
ceva: şcoala medie rusă nr. 13, unde 
am fost nevoit să-mi continuu studiile, 
retrogradînd cu un an şi trecînd brusc 
la limba rusă, pe care nu o cunoşteam 
decit foarte sumar (însuşind cîte ceva 
de la bunicile mele). 

Anul acela de învăţămînt 1940- 
1941 a trecut ca un somn zbuciumat, 
ca un vis teribil, de care după trezire 
nu mai vrei să-ţi aduci aminte. Singu- 
rele amintiri pozitive, ce s-au păstrat 
din acel an, au fost lecţiile cu Ramil 
Portnoi (l-am cunoscut mai apoi şi 
l-am apreciat ca pe un fervent luptător 
pentru promovarea literaturii române) 
care ne preda „limba moldoveneas- 
că” şi ne amuza copios cu nişte poezii 
primitive din R.A.S.S.M. şi întîlnirea 
cu noii mei colegi de clasă, printre 
care Alexei Simaşchevici, devenit 
ulterior şi coleg de Academie (care, 
fiind trimis chiar în ajunul războiului 
pentru reuşită la învăţătură într-o ta- 
bără de pionieri din Odesa, aşa şi n-a 
mai revenit acasă, rămînînd singur, 
fără părinţi, într-o casă de copii din 
Rusia pînă la sfîrşitul războiului, lucru 
ce m-a afectat atunci enorm); Con- 
stantin Bobeică (pe care în iunie 1941 
l-au deportat împreună cu părinţii în 
Siberia, iar apoi, fiind învăţător la Co- 
dreanca, s-a manifestat prin articole 
în presă ca un veritabil promotor al 
românismului); Leonid lanovici, şeful 
nostru de clasă (pe care mult mai tîrziu 
l-am regăsit la redacţia ziarului Cultura 

Moldovei), şi cu alţi cîţiva ce ulterior 
au dispărut din cîmpul meu vizual. 

Fiind în clasa a VI-a, am termi- 
nat cursurile pe la mijlocul lui iunie şi 
am plecat în vacanţă la părinţi, învăţă- 
tori la ţară. Acolo m-a şi prins începutul 
războiului şi am trăit nespusa bucurie 
a revenirii Basarabiei la sînul Patriei 
(cu regret, pentru prea puţin timp!) şi 
a reîntoarcerii la normalitate. Războ- 
iul pentru mine a durat atunci foarte 
puţin, practic pînă cînd, la început 
de iulie, în sat la noi au intrat trupele 
româneşti (soldaţi germani n-am vă- 
zut deloc în acel an). Bucuria a fost 
atunci neţărmurită, cu toate că tata, 
ca director de şcoală care n-a plecat 
însă cu administraţia sovietică (deşi la 
începutul operaţiunilor militare primise 
indicaţii în acest sens), a fost reţinut 
pentru cercetări cîteva zile la postul 
de jandarmi (unde noi îi duceam de 
mîncare şi stăteam de vorbă cu şeful 
de post). Apoi a venit acasă şi şi-a 
preluat funcţiile pedagogice. 

In luna august am plecat la 
Chişinău, la bunica, să reintru la 
liceu. Intre timp aici a revenit admi- 
nistraţia românească, descoperind 
pe toate liniile urmele nefaste ale 
regimului totalitar bolşevic. Anume 
atunci am devenit şi eu martor ocular 
al grozăviilor ce au rămas aici după 
anul de guvernare a „eliberatorilor” 
Basarabiei. 

Bunica mea, la care am locuit 
toată perioada cît am învăţat la liceu 
(pînă în toamna anului 1943, cînd ea 
a decedat, iar eu am trecut la inter- 
nat), ca pedagog de formaţie veche, 
ce considera că tînăra generaţie 
trebuie să cunoască pe viu realităţile 
vieţii, oricît de dure ar fi ele, m-a luat 
într-o zi cu dînsa acolo, unde venea 
lumea de bună-credinţă din Chişinău 
şi din împrejurimi să vadă cu propriii 
ochi ororile comise de NKVD, mai 
exact, urmele crimelor descoperite 
după retragerea administraţiei co- 
muniste din faţa armatelor aliate ce 
trecuseră de mult deja pe teritoriul 
Ucrainei. Acele orori s-au făcut la 
sediul NKVD-ului (fosta Facultate de 
agronomie a Universităţii ieşene, azi 
Institutul de Arte, de pe str. Viilor). 

Din beciurile lugubre, săpate 
în malul abrupt din spatele Facultăţii 


de agronomie, autorităţile româneşti 
au deshumat multe zeci de cadavre 
de basarabeni arestaţi, semidescom- 
puse, stropite cu var şi acoperite în 
grabă cu cîteva hîrleţe de ţărînă. Ele 
au fost înşirate în mai multe rînduri 
paralele pe iarba verde din curtea 
fostei facultăţi şi la multe dintre cor- 
purile aşezate pe o coastă se vedea 
distinct urma împuşcăturii în ceafă... 

Tabloul era oribil prin cruzimea 
realităţii sale, sentimentele de care 
erau cuprinși cei ce priveau uluiţi 
rezultatele acelor odioase crime erau 
de-a dreptul cutremurătoare... 

Unii, mai ales femeile, plîngeau 
înfundat în batiste, cei mai mulţi însă 
stăteau muţi de groază, înmărmuriţi 
în faţa mărturiilor de adevărată sălbă- 
ticie a unor fiinte omeneşti, care nici 
nu ştiu dacă mai pot fi numite oameni, 
după ce au făptuit ceea ce au făptuit... 

Pe mine, copil de 13 ani, ca şi 
pe toţi ceilalţi cred, m-a impresionat 
extrem de profund groaznicul tablou 
şi am rămas sub această impresie 
zile şi nopţi la rînd. 

Mai tîrziu, cea mai mare parte 
din perioada adolescentină chişină- 
uiană a vieţii mele m-a urmărit mereu 
spectrul cadavrelor semidescompuse 
şi cînd mă întîlneam cu persoane 
făcînd parte din organele sovietice 
în cauză nu puteam să-mi stăpînesc 
spaima şi neliniştea ce mi-o inspirau. 
Mi se încrîncena carnea parcă pe 
trup şi apărea o cumplită înfiorare în 
suflet. Cu aceste sentimente apăsă- 
toare am trăit mulţi-mulţi ani în şir... 

Pînă în ziua de azi mi-e greu 
să-mi ascund sentimentele repul- 
sive faţă de acest soi de oameni, 
deşi timpurile s-au schimbat parcă 
şi crimele NKVD-iste şi KGB-iste au 
fost demascate şi condamnate încă 
de organele de conducere ale fostei 
Uniuni Sovietice, organe ce au dis- 
pus, de fapt, comiterea acestor crime 
odioase. 

Şi totuşi ele au fost comise, au 
fost posibile în ţara ce a venit peste 
noi să ne „elibereze”, să ne aducă, 
aşa cum se proclama, fericirea pe 
pămînt... Inspăimîntătoarele rever- 
beraţii au rămas... 

Ca un ecou sinistru de peste 
ani... 

Sergiu I. CHIRCĂ 


CHIŞINĂUL ROMÂNESC 
DE ALTĂDATĂ... 


Sunt un chişinăuian cu rădăcini 
adânci. Bunicul bunicului meu e din 
Chişinău. Când vorbesc de Chişinăul 
de altădată, am în vedere şi suburbiile 
lui. Patria mea mică e Valea Dices- 
cu. Casa părintească se afla pe 
strada nr. 34, deoarece în sistemul 
românesc străzile din suburbii aveau 
numere, ca şi în America. 

Bunicul îmi povestea despre 
Chişinăul vechi, care ţinea numai de 
partea de jos a oraşului, iar în cea 
de sus, cum spuneam noi, în „Dealul 
târgului”, pe timpuri creştea pădure. 

Suburbiile Chişinăului erau 
specializate în cultivarea fructelor, 
strugurilor, zarzavatului ş.a. pentru 
piaţa oraşului, iar pe locul unde se 
află în prezent lacul din Valea Morilor 
era şi un lot experimental al Facultăţii 
de Agronomie a Universităţii din laşi. 

Familia noastră a fost una 
de muncitori, mama nu ştia carte, 
în schimb era foarte religioasă şi 
omenoasă. Tatăl avea patru clase şi 
gradul militar de caporal, scria foarte 
frumos şi mi-a cultivat dorinţa de a cu- 
noaşte adevărata istorie a neamului 
şi a neamurilor ce înconjoară spaţiul 
românesc. De la părinţi şi rude mi-a 
rămas acel românism pe care îl voi 
duce în lume cât voi trăi. Desigur, 
multe ar fi de povestit despre Chişi- 
nău şi Basarabia de atunci, lucruri şi 
evenimente ascultate şi trăite, cu atât 
mai mult cu cât provin dintr-o familie 
de gospodari stimati... 

Chişinăul din amintirile mele 
a fost un oraş cu tradiţii româneşti 
frumoase, tradiţii păstrate şi în anii 
ocupaţiei ruseşti, dar cultivate aici mai 
ales după 1918. O parte din acestea 
le cunosc pe viu. Voi apela doar la 
un singur exemplu. Prin 1942-1943 
ţăranii veneau la târg cu căruțele şi 


cu care trase de boi. Mulţi din ei pur- 
tau şapcă rusească, iar la întoarcere 
din târg plecau cu pălării pe cap. Ţin 
minte în detalii începutul războiului, 
apariţia primelor avioane germane de 
tip „Ştiucă”, fărădelegile şi brutalitatea 
sovieticilor, arestarea de către aceştia 
a multor basarabeni în vara lui 1941, 
printre care a fost şi tata, care, până 
la urmă, a scăpat ca prin minune. Am 
fost martor la distrugerea organizată 
a oraşului de către sovietici, în prima 
jumătate a lunii iulie 1941. Am fost 
martor şi la retragerea armatelor ger- 
mane (cinci zile şi cinci nopţi şoseaua 
Hânceşti era un fluviu de militari), apoi 
intrarea sovieticilor la 24 august 1944 
şi ulterior reîntoarcerea, dar de data 
aceasta ca prizonieri, a armatei ger- 
mane, convoiată de militari sovietici. 
Am trăit aievea foametea. 

In istoriografia sovietică e scris 
că, chipurile, Chişinăul a fost distrus 
de germani. Realitatea însă e alta. 
In 1941 nemţii au aruncat două-trei 
bombe în zona gării, dar au aruncat 
din avioane şi butoaie de metal goale 
în care fusese motorină. Aceste bu- 
toaie, fără vrană, făceau gălăgie mare 
şi băgau spaimă în oameni. 

La retragerea sovieticilor, însă, 
aceştia au dat foc oraşului şi au 
distrus numeroase clădiri. Familia 
noastră a fost gazda multor refugiaţi 
din oraşul ruinat de sovietici. După 
război, întâmplător, am dat de un 
oarecare Plaţinda, director de moară 
din Lipcani, originar din Transnistria, 
care a fost şi şef al unui pluton sovietic 
de execuţie ce făcea ravagii prin oraş. 
Apoi, în noaptea spre Duminica Mare 
din 1944, avioanele aliaţilor (se spu- 
nea că sunt americane) au bombardat 
Chişinăul. Pentru noi acea noapte a 
fost una de coşmar, fiindcă şi în Valea 
Dicescu au fost aruncate bombe, iar 
una din ele, ce căzuse în harmanul 
„Armeanului” (o familie de români cu 
rădăcini armeneşti) nu a explodat. 
Au „pus-o în funcţiune” ruşii ulterior. 

Sigur, amintirile mele despre 
Chişinăul de altădată ţin de cele mai 
grele perioade: războiul şi foametea, 
deportările organizate de către sovie- 
tici în 1940, 1941, 1949. Dar şi în acei 

ani grei viaţa avea farmecul ei. Voi 
descrie un caz ce mi s-a întipărit în 
memorie pentru toată viaţa. Era vara 
anului 1943. Pâinea şi produsele ali- 
mentare le procuram de la ţăranii veniţi 
la târg sau din magazine. Stăteam la 
rând după pâine, pe bulevardul Ale- 
xandru cel Bun, actualmente Ştefan 
cel Mare şi Sfânt; magazinul se afla 
pe locul unde în prezent e sediul Te- 
lecom-ului. Coada era cam mare, un 
jandarm făcea ordine. Deodată jan- 
darmul a spus: „Faceţi ordine, daţi-vă 
la o parte, treceţi dle Zaichin”. Pentru 
prima oară am văzut un bărbat spătos 
şi voinic, cu un baston cioplit cu figuri 
din lemn, venea spre noi cu un câine 
ţinut de o curea. Acel Zaichin a intrat 
în magazin, a cumpărat o pâine, la 
ieşire s-a închinat şi a plecat, iar cei 
care stăteau la coadă nu au scos nici 
un cuvânt. Venind acasă, am aflat că 
Zaichin era rusul de pe Volga, marele 
sportiv al vremurilor, omul minunilor... 
Deşi era război şi lumea flămândă, 
inteligenţa populaţiei de rând, răbda- 
rea şi stima faţă de alţii au fost pentru 
mine o şcoală de etică civilizată. Aşa 
era la Chişinău chiar şi în anii cei mai 
grei, pe timp de război. 

In oraşul distrus a fost, totuşi, 
restabilită infrastructura, circula tram- 


vaiul (în total patru linii), funcționau 
micile întreprinderi, cinematografele. 
Eu preferam cinematograful ambu- 
lant — o sală-camion, unde se proiectau 
filme despre război. Desigur, totul s-a 
schimbat după august 1944. Apropo 
de acel august. In după-amiaza zilei 
de 23 august 1944, deci în ajunul 
intrării în oraş a armatei sovietice, 
împreună cu ruda mea mai mare cu 
doi ani, Petru Ciobanu, am parcurs 
pe jos cam 1/3 din oraş, pornind de 
la gara centrală până la str. Arme- 
nească. Timp de vreo patru ore nu 
am întâlnit nici o fiinţă umană. Era 
o linişte înspăimântătoare. Seara 
tunurile ruşilor au început să tragă şi 
obuzele lor zburau deasupra Chişină- 
ului, cădeau undeva mai departe de 
Ialoveni, Dănceni etc. In zori de zi, tot 
cu vărul Petru, am ieşit la şoseaua ce 
ducea spre Hâncești şi am consta- 
tat că erau deja ruşii. M-am adresat 
unuia, i-am zis „camarad”, alt cuvânt 
„internaţiona!” nu ştiam atunci. Petru 
m-a pişcat şi mi-a zis: „Măi, ăştia-s ruşi, 
nu spune aşa”. După acel an Chişinăul 
a început a-şi pierde tradiţiile şi coloritul 
naţional. Veniseră ruşii... 

Agnesa ROŞCA 


ORAŞ STRĂBUN DIN 
RUGĂCIUNI DE PIATRĂ 


Poate cel mai cuprinzător, într-o 
clipă de cerească milostivire, am 
reuşit să-mi concentrez cugetările 
şi simţirile în cele şase strofe ale 
poeziei Clopot întru veci, închinată 
oraşului meu natal Chişinău. Anume 
„din rugăciuni de piatră” mi-au înţeles 
a fi cuvântul şi domnii de la Pretura 
Centru când au afişat în văzul lumii 
acest vers de Ziua Oraşului — 2002, 
în aerul de taină al sărbătorii, iniţiată, 
dacă nu greşesc, de primarul gene- 
ral care mai înainte a binevoit să-mi 
susţină financiar editarea cărţii de 
poeme Greutatea limbii materne. 
Prin poezie şi muzică, cum spunea 
o voce a primăverii, ne facem viaţa 
„mai prelungă”, subînţelegând, cred, 
nu atât longevitatea cât plinătatea 
trăirii, opusă indiferenţei, păcat de 
moarte după spusa lui Dante, alături 
de lăcomia care nici pe fiare nu le mai 
caracterizează. 

„În psalmii tăi de-olmaz e-o 
nouă ţară”, scriam în acelaşi Clopot 
întru veci. E realitatea pură, dar şi 
arzătoarea dorinţă de armonie a celei 
care am ajuns să fiu, cu rădăcinile 
fizice şi spirituale adânc înfipte în 
plămada acestei străbune aşezări. 

Poate că suntem „cei mânaţi de 
mândria şi durerea de popor sfâşiat” 
cam depăşiţi ca expresie extrava- 
gantă, nevoind să fim cu orice preţ ai 
tuturor şi ai nimănui, noi, prin legea 
pământului şi a soarelui (care nici el, 
precum afirma Shakespeare, nu prea 
străluceşte prin noutate), păstrăm cu 
dârzenie aroma merelor de acasă, 
cu fiece tresărire de zi nouă dând la 
iveală alţi muguri, frunze, flori şi rod, 
spre netrebnica invidie a celor puţini 


de minte şi cu totul lipsiţi de suflet 
omenesc. Cel mai anevoios, imposibil 
nite din moşi-strămoşi, din viţă în viţă, 
din tată în fiu. „Aici de fulgere au ars 
străbunii mei” şi tot aici „De scrum 
de sabie e osu-n vatră, / De ceară 
sfântă-s lumânările de tei”. 

Toate aceste silabe sunt tot 
atâtea cărări ale copilăriei, adoles- 
cenţei, tinereţii fără bătrâneţe ale 
unui spirit care s-a închinat în fiece 
clipă la „Altarul de dor şi veşnicie” al 
îndureratului Chişinău. 

Mi se împrospătează răsuflarea 
gândind la tot ceea ce înseamnă 
leagănul de naştere şi cel de veci 
pentru un om crescut în atmosfera 
atotcuprinzătoarei credinţe în sfântul 
bine şi adevăr. 

Şcoala primară ortodoxă la 
care m-am format dintru început, 
Liceul Eparhial (clădire demolată) pe 
care n-am mai avut norocul, furat de 
împrejurările istorice bine cunoscute, 
să-l urmez până la capăt, Şcoala nr. 1 
devenită mai apoi Liceul „Gheorghe 
Asachi”, Universitatea de Stat sunt 
nu doar trepte în urcuş, ci rugăciuni 
ale mântuirii sufletului care, alături 
de Casa părintească, s-au aşezat 
în temelia nevăzută a noului oraş 
nedespărţit de ființa noastră. 

Revista Limba Română, prin 
invitaţia la scrierea acestor rânduri, 
a răscolit adâncul adâncurilor şi în 
asemenea condiţii de furtună magne- 
tică a vorbi la rece, pe puncte, despre 
ceea ce este flacără magmatică e, 
după cum se ştie, mult prea greu. 
Voi încerca, totuşi, să dezvălui barem 
câteva trăsături ale icoanelor de altă- 
dată ale urbei natale. M-am născut, 
după mărturia surorii mele mai mari, 
stabilită la laşi încă din anii '30, într-o 
casă impunătoare din preajma Cimi- 
tirului Central Ortodox, casă în care 
părinţii închiriau un modest aparta- 
ment. Apoi am copilărit vreo doi-trei 
ani într-o căscioară din Valea Morilor, 
până ce în sfârşit familia noastră s-a 

Şcoala primară ortodoxă în care a învăţat poeta 


de biserică şi de 
operă... De aici, 
de pe această 
vale a Bâcului, 
porneşte „drumul 
de mătase” al 
Basarabiei spre 
Nistru şi Marea 
Neagră în lu- 
mea cea largă. 
Şi fiindcă ace- 
le aşezări umile 
din valea amin- 
tită n-au putut fi 
minate, precum 
a fost minat în- 
treg centrul Chi- 
şinăului în timpul 
celui de-al doilea 
război mondial, 
ele, sărmanele, 
au rezistat şi re- 
zistă ruinării şi 
nepăsării, întru- 
chipând un frag- 
ment semnifica- 
tiv din destinul 
acestei fărâme 
de plai strămo- 
şesc. 


Biserica 
Sfântul Ilie, din 
care n-a rămas 
decât amintirea 
demolării, mi-a 


mutat în casă proprie, pe stradela 
Sfântul Andrei din Valea Bâcului, loc 
bine întipărit în minte, căci de aici am 
pornit spre şcolile cele înalte. 

Pe atunci, aici, nu era rai, dar 
îmi părea că este, fiindcă în casa 
părintească a domnit pacea, buna în- 
țelegere, dragostea, muzica şi lumina 
cărţii. Tot în această vale, în nemijloci- 
tă vecinătate cu noi, în veacurile apu- 
se trăise şi lăutarul lancu Perju, apoi 
în secolul XX au locuit toţi marii lăutari 
ai Chişinăului. Tocmai aici s-ar cuveni 
să fie o zonă muzeu, căci din mize- 
ria materială s-a înălţat bogăţia de 
talente a instrumentiştilor, a coriştilor 


primit botezul creştinesc oficiat de 
protoiereul Mihail Ciachir, biserica 
Sfinţilor Împărați Constantin şi Elena, 
planetariul din zilele de tristă pomină, 
iar pe vremea copilăriei mele cunos- 
cută şi sub denumirea de biserică a 
Liceului Militar, mi-a primit cea mai 
curată îngenunchere, mărturisire, 
dându-mi împărtăşanie de duh sfânt, 
Catedrala Chişinăului a însemnat 
pentru mine întotdeauna dumneze- 
iasca înviere cu corul arhieresc al lui 
Mihail Berezovschi, prieten al casei 
noastre prin tatăl meu, devenit şi el 
mai apoi protoiereul Vasile Roşca. 
În naufragiul social care a urmat 

toate valorile s-au amestecat, peste 
ruinele fumegânde, după incendii, 
bombardamente, cutremure, Chişi- 
năul, asemeni Plutei „Meduzei”, cu 
faţa crispată de durere, a trecut de la 
desperare la speranţa „ce mângâie... 
pe toţi muritorii”. Tinereţea flămân- 
dă de pâine şi vise a învins, dove- 
dindu-se mai tare ca vitrega soartă. 

Încet, dar sigur, când mai 
drept, când mai strâmb, au prins să 
se înmlădie pomii schingiuiţi, viaţa 
înviind din cenuşă precum pasărea 
Phoenix. Astăzi, când străzile ora- 
şului Chişinău tălăzuiesc de voci 
tinere, de paşi iuți, de freamătul noii 
primăveri, e greu să crezi că cinci 
minute în urmă a fost alt timp, au 
existat alte moravuri. 

Şi totuşi timpul a rămas acelaşi, 
aceiaşi sunt dintotdeauna oamenii. 
Straiele s-au schimbat, dar sufletul 
nu-l schimbă nici mileniile trufaşe. 
Peste „mărăcinii mărunți? ai zbu- 
ciumului zilnic să ne întrebăm nu- 
maidecât ce spune sufletul truditor 


„sub talpa orgolioasă a umanităţii”. 
Memoria care ne uneşte, „diafanele 
poduri”, ne învaţă că numai prin 
creaţie, prin cultură, prin sacrificiul 
altor meşteri Manole se va înălța 
în adevărata lui statură Chişinăul, 
nu acel plin de sine, ci acel trecut 
prin pârjolul operaţiei anului 1944, 
manevră care, din nefericire, încă 
nu s-a încheiat. 

Aşadar, prin conştientizarea 
oscilaţiilor dramatice ale prezentului, 
prin cinste şi credinţă adevărată la 
toate nivelurile, Chişinăul va fi să fie 
cetate de reazem şi nu monedă de 
schimb pentru care se duc încrân- 
cenate bătălii şi în zilele noastre. 
Chişinăul, cu rostul lui înalt de izvor 
dătător de viaţă şi lumină spirituală, 
solicită imperios veghea şi bărbăţia 
demnităţii noastre de neam şi de lim- 
bă străbună, pentru ca aici, acasă, să 
ne regăsim pe drept stăpâni. 


e 
- 


Cu fiul Vlad la mormântul părinților. Primul monument funerar cu inscripție în 
grafie latină. Chişinău, 1974, cimitirul „Doina” 

Paulina ZAVTONI 


„AICI E CASA MEA 

DE ZI ŞI NOAPTE, 
-AICI EU CRED 
ÎN VIAŢĂ ŞI ÎN ZEI” 


(monologul unei actriţe) 


Întreaga mea viaţă e legată 
de Chişinău. Copilăria, şcoala, pri- 
etenii, teatrul... Aici a dat în floare 
dragostea mea. Aici s-au născut co- 
piii mei. Aici l-am condus în ultimul 
drum pe soțul meu, actorul Spiru 
Haret, şi pe alţi colegi de teatru, 
oameni apropiaţi. Prin urmare, Chi- 
şinăul este viaţa mea de toate zilele. 

De cînd mă ţin minte, noi 
am locuit pe stradele şi în căsuțe 
din jurul bisericii Sfînta Vineri sau 
Înălţarea Domnului. N-am avut 
casa noastră. Stăteam cu chirie, la 
început pe strada Voznesenskaia, 
acum Grigore Ureche. Mai tîrziu 
ne-am strămutat în altă parte, deja 
în spatele bisericii, pe strada Cahulu- 
lui. Acolo am avut domiciliul pînă am 
devenit studentă la Conservatorul de 
Stat „Gavriil Musicescu”. În acel an 
Primăria municipiului ne-a distribuit 
o cameră. Apoi, pe parcursul vieţii, 
am avut apartamente în mai toate 
sectoarele Chişinăului şi de aproape 
30 de ani sîntem cu familia la Rîşcani, 
pe strada Matei Basarab. 

Dar cele mai scumpe amintiri 
ţin de casele din partea veche a 
oraşului, de lîngă biserica Sfînta 
Vineri. La această biserică merg şi 
acum împreună cu fiica mea Lucia şi 
nepoţica Lilia. Îi povestesc nepoatei 
despre casa noastră, unde acum se 
află o staţie a tinerilor tehnicieni, în 
apropiere era situată grădiniţa nr. 5 
în care lucra mama mea. Geamurile 
dădeau direct în curtea bisericii. 


Mama s-a născut la Hîrtopul 
Mic, lîngă Chişinău, în schit. S-a că- 
sătorit la vîrsta de 16 ani. Tatăl meu 
era din Cetatea Albă şi venise să 
lucreze la Chişinău conductor de tren. 
La gara Chişinău l-a cunoscut pe 
fratele mamei, care l-a invitat să vină 
la schit, într-o vizită. Şi acolo, iată, a 
văzut-o pe mama. A fost o dragoste 
la prima vedere. Şi s-au căsătorit. 
Ulterior, de cîte ori mergeam în sat, 
toţi îmi spuneau: „Mama ta era aşa 
frumoasă!”. O chema Ana Zavtoni. 


Cea mai dragă fiinţă, mama 


Primul loc de trai al familiei 
noastre a fost o clădire situată pe 
strada Alexandrovskaia (azi bulevar- 
dul Ştefan cel Mare şi Sfînt), între 
Hînceşti şi Armenească, unde actu- 
almente se află Ministerul Afacerilor 
Interne. Era o construcţie cu două 
etaje. La parter — magazine, ateliere 
de manufactură, iar la etaj se dădeau 
apartamente cu chirie. Îmi povestea 
mama că avea multe muşcate la 
geam... Mama ştia cînd vine tata, şi 
de fiecare dată tata sosea cu tram- 
vaiul, pe care l-am apucat şi eu. O 
idilă patriarhală... Apoi tata a plecat 
pe front. Se ştie bine că primii, atunci 

Cu Spiru Haret în spectacolul TV Stele în luna mai 


cînd începe războiul, sînt mobilizați 
oamenii de la căile ferate. Mai tîrziu 
mama a primit o scrisoare prin care i 
se aducea la cunoştinţă că trenul în 
care se afla tata a fost bombardat în 
timp ce traversa rîul Don. N-a scă- 
pat nimeni din cei aflaţi în tren. Îmi 
povestea mama că atunci cînd era 
însărcinată cu mine s-a fotografiat şi 
i-a dat şi tatei o poză. Nu l-am văzut 
pe tata, nu l-am cunoscut, nici măcar 
din fotografii. Blocul în care am locuit 
a fost şi el distrus ca şi tot centrul Chi- 
şinăului. Am copilărit doar cu mama, 
cu fraţii şi cu surorile ei... 

Dar să revin la casele de lîngă 
biserica Sfînta Vineri, la atmosfera din 
Chişinăul anilor '40. Eram prietenă cu 
Anişoara, fiica preotului, şi învăţam 
împreună la şcoala nr. 19, de lîngă 
biserica Sfintul Gheorghe. În fundul 
grădinii era o livadă cu meri. Acolo, 
în mijlocul livezii, am improvizat prima 
noastră scenă. Eram tentată să fac 
teatru. Mama, fiind foarte ocupată, n- 
avea timp să se intereseze de pasiu- 
nile mele. Am crescut în libertate, mai 
mult în stradă. Aşa că în cazul meu 


afirmaţia că strada nu prea educă 
nu este valabilă. Eram năzbitioasă, 
toate gardurile, cerdacele erau ale 
mele. De foarte multe ori am urcat 
şi la clopotniţă, şi în podul bisericii. 
Mereu inventam ceva... 

Am urmat şcoala nr. 1, consi- 
derată cea mai bună în oraş. Cres- 
cusem deja, îmi plăcea să organizez 
serate, să recit versuri, să-i antrenez 
şi pe colegii mei în aceste activităţi. 
În urma unei asemenea manifestări, 
o învăţătoare m-a luat cu ea la un 
magazin şi mi-a oferit drept premiu o 
rochie. Mama nu avea posibilitate să 
mi-o cumpere. Trăiam timpuri grele. 
Deşi eram destul de mare, umblam 
la şcoală iarna în sandale. Ca să-mi 
fie cald, mama îmi punea o talpă de 
blană, dar sandala se descosea şi 
adeseori rămîneam fără ea. Am fost 
ajutată, tot de şcoală, cumpărîndu- 
mi-se şi încălţăminte. E o amintire 
ce-mi răscoleşte şi-mi tulbură sufle- 
tul. Şi acum se fac diverse apeluri 
de susţinere a copiilor. Sînt adepta 
unor asemenea gesturi, pentru că 
tot timpul îmi stăruie în memorie anii 

grei ai copilăriei mele. De foame n-am 
suferit, pentru că mama, lucrînd la 
grădiniţă, găsea o bucată de pîine 
şi pentru mine. La absolvire, cînd a 
auzit că vreau să dau admiterea la 
Conservator, a început să plîngă. 
Ea ar fi vrut să fiu mai aproape de 
bunurile materiale decît de cele 
spirituale. La drept vorbind, nici eu, 
la rîndu-mi, n-aş fi vrut ca fiul meu, 
Constantin, să devină actor, dar s-au 
întîmplat toate fără ştirea mea sau a 
lui Spiru. S-a prezentat la examene şi 
le-a susţinut cu brio. Şi în toţi anii de 
studenţie s-a descurcat bine. Acum, 
fiind actor la Teatrul dramatic rus 
„Cehov”, zice că îi pare rău că nu ne 
permitea să venim în timpul studenţiei 
sale la spectacolele în care juca. De 
fapt, actoria se învaţă şi se face pe 
cont propriu. Aşa s-a întîmplat şi cu 


E v € 


Scenă din spectacolul O vînătoare de rațe, partener — Vasile Constantin 


spune uneori, sînt cei mai utili dintre 
oameni — ştiu să dea totul, fără a lua 
nimic în schimb. Aici nimeni nu poate 
interveni în vreun fel, totul depinde de 
harul şi de strădania pe care le depui 
în fiecare zi, în fiecare noapte, în fie- 
care clipă. E un adevărat travaliu, o 
trudă sisifică... Pentru că dacă vrei să 
faci ceva, care să rămînă în memoria 
oamenilor, trebuie să munceşti mult. 
Ce este viaţa unui actor, ce înseamnă 
izbînda, gloria? Sîntem ca şi fluturii. 
Dimineaţa ne naştem şi seara murim. 

Gîndurile mele sînt întotdeauna 
la Spiru Haret, marea mea iubire. 
L-am cunoscut în timpul probelor de 
admitere la Conservator. Era chipeş, 
activ, dinamic. Venise, de fapt, să 
facă studii la Institutul Agricol. Dar 
întîmplarea a făcut să treacă pe la 
Conservator. A fost mai mult o curiozi- 


mine, şi cu Spiru. Am muncit enorm 
pentru a dobîndi roluri, pentru a avea 
succese în spectacole. Drumul pînă 
la ploaia de aplauze ale publicului 
e lung. Pentru aceste momente noi 
ne dăruim, fără menajamente, spec- 
tatorilor în fiecare seară, anulîndu- 
ne parcă pe noi înşine. Actorii, se 


tate, dar m-a văzut pe mine şi n-a mai 
plecat la Institutul Agricol. Făcusem 
deja cursuri la Studioul regizoarei 
Nadejda Aroneţkaia de la „Moldo- 
va-film”. La încheierea lor fusesem 
recomandată pentru a merge la Mos- 
cova, la Şcoala de teatru „Şciukin”. 
Dar nu m-am putut împotrivi voinţei 

mamei de a rămîne la Chişinău. Apoi 
destinul ne-a îndreptat spre Teatrul 
„Luceafărul”, acolo unde am cunoscut 
o serie de actori talentaţi şi dedaţi 
profesiei lor. Eram toţi tineri şi dornici 
să facem teatru, un alt fel de teatru. O 
opţiune firească şi întemeiată pentru 
orice generaţie de începători. Unii 
artişti din acea generaţie nu mai sînt 
printre noi: Dumitru Caraciobanu, 
Veronica Savca, Ecaterina Malcoci, 
Pavel laţcovschi. E păcat că rămîn 
puţine urme după ce actorii de teatru 
se strecoară în lumea umbrelor. Cînd 
pleacă un pictor, se păstrează pînzele 
sale, în urma trecerii din viaţă a unui 
scriitor — cărţile, iar de la actori ce 
rămîne? Doar vocea în înregistrări 
radio sau spectacole televizate. Am 
multe amintiri şi mă gîndesc că poate 
va veni o zi cînd mă voi aşeza să scriu 
despre mai mulţi colegi de la Teatrul 
„Luceafărul. Aş vrea să evoc şi figura 
regizorului şi profesorului Veniamin 
Apostol, pentru că am lucrat împre- 
ună şi am avut mai multe intersecţii. 
Revenind la Spiru, vreau să vă spun 
că am reunit între copertele unei cărţi 
mai multe momente importante din 
viaţa şi activitatea lui de actor, am se- 
lectat din ceea ce s-a scris în presă, 
aprecierile colegilor şi ale criticilor de 
artă. Am ilustrat-o cu fotografii, mul- 
tiple din spectacole pe care publicul 
nostru poate le mai ţine minte. 

În ultimul timp în teatrele de 
la Chişinău, dar şi din alte părţi se 
joacă mai mult vodeviluri, comedii, 
melodrame -— texte mai uşor de 
asimilat. Dar eu întotdeauna optez 
pentru scriituri cu mesaje profunde, 
sentimente alese. Pentru că viaţa 
nu e numai cîntec şi bucurie, ea în- 
seamnă şi răni adînci pe care omul 
le simte, le trăieşte. Dacă măcar un 
spectator pleacă din sală cu un gînd 
sau o idee reţinute dintr-un text, care 
nu-i dau pace, îl fac să mediteze, 
deja e un succes al spectacolului. 
Am jucat recent într-o premieră 
absolută la Chişinău - „Strigoii” 


de Henrik Ibsen. E o dramă în care 
fiecare cuvînt are o anumită pondere, 
fiecare frază se cere reţinută, se emit 
şi se confruntă idei. Piesa lui Ibsen se 
distinge prin vigoarea şi adîncimea 
viziunii, prin acuitatea dezbaterii şi re- 
lieful dialogului. Am fost nominalizată 
la Gala Premiilor UNITEM la capitolul 
Cea mai bună actriţă. Regia specta- 
colului este semnată de Silviu Fusu 
şi în timpul primei noastre colaborări 
am avut bucuria unei comunicări ce 
m-a ajutat să „modelez” rolul. Silviu 
venea întotdeauna pregătit la repetiţii, 
ne transmitea din ceea ce ştia el şi 
am constatat că iubeşte foarte mult 
actorii. Îl asculta atent pe fiecare. 
Ne oferea soluţii pentru ceea ce ne 
angajasem să prezentăm publicului. 
Dar avem un public foarte divers. 
La „Luceafărul” vin şi intelectuali, 
şi elevi, şi studenţi. Studenţii mei 
sînt buni spectatori. Am o practică 
îndelungată de lucru cu ei. Le pre- 
dau arta scenică mai bine de 30 de 
ani. Le spun întotdeauna cum să-şi 
antreneze memoria. Ea nu trebuie să 
obosească niciodată. Vara, cînd mer- 
geam prin sate cu spectacole, purtam 
cu mine mai multe cărţi de poezie. Şi 
permanent învăţam pe de rost poezii 
din care alcătuiam recitaluri de sine 
stătătoare. Veneam cu ele în faţa 
spectatorilor cu diverse ocazii. De 
fapt, tot ce are mai bun fiinţa mea a 
dăruit oamenilor. Dar şi eu am simţit 
afecțiunea lor, pe care am preţuit-o 
mult. Am înţeles că aici e casa mea 
de zi şi noapte, aici eu cred în viaţă 
şi în zei. 

„NOUL CHIŞINĂU MI-A 
DEVENIT FAMILIAR 
ŞI PRIETENOS” 


Dialog: 
Nadina GHEORGHIŢĂ — 
Irina CANTACUZINO 


Omul sub vremi. Stăpâna unui 
modest apartament din zona veche 
a Botanicii trăieşte aievea sensurile 
subtile ale acestui postulat, eveni- 
mentele secolului trecut, — zbuciumat, 
violent, dar şi deschizător de drumuri 
neumblate — fiind parte din memoria ei 
uimitor de tânără la cele aproape nouă 
decenii de viaţă. 

lrina Cantacuzino, ramură demnă 
a vestitului neam de domnitori, cărtu- 
rari, politicieni, ea însăşi descendentă 
din vite nobiliare ruseşti şi germane, 
păstrează în inimă imaginea intactă a 
Chişinăului de la 1927 încoace. Viaţa 
distinsei doamne s-a contopit cu 
biografia oraşului care a fost şi este 
pentru ea mai mult decât locul unde 
îşi duce existenţa. Despre evoluţia în 
timp a frumoasei prietenii om-urbe am 
discutat cu lrina Cantacuzino într-o 
dimineaţă de prier, martori la discu- 
ţie fiindu-ne oamenii dragi sufletului 
Domniei sale, coborâţi din numeroa- 
sele poze de epocă, înrămate cu grijă, 
care constituie elementul dominant 
al interiorului auster, unde trecutul şi 
prezentul coexistă armonios. 


— Stimată doamnă, cum a intrat 
Chişinăul în viaţa Dvs.? Vă întreb 
pentru că, din câte ştiu, nu V-aţi 
născut aici. 

— Analizându-mi amintirile, 
ajung să cred că destinul mi-a oferit 
acest minunat dar, Chişinăul, drept 
recompensă pentru supliciul la care 
a fost supusă familia mea după re- 
voluţia bolşevică din 1917. 

Tatăl meu, Lev Kareakin, fiul 
mareşalului nobilimii din Poltava, 
era colonel în armata ţaristă şi 
atunci când a început războiul civil 


a luptat de partea Gărzii Albe. Mama 
provenea din cunoscuta familie de 
aristocrați germani, von Roth. Urgia 
războiului ne-a găsit la Kiev, oraşul 
în care m-am născut, eu fiind mezina 
familiei Kareakin. Aveam două surori 
şi un frate. Teroarea permanentă din 
partea noilor stăpâni ai lumii ne-a 
lăsat mai întâi orfani de mamă, apoi, 
la scurt timp, şi de tată. Instinctul 
autoconservării ne-a făcut să căutăm 
o cale de salvare. Soţul surorii mele 
mai mari, Maria, Boris Buşilă, era ori- 
ginar din Basarabia. Ne-am îndreptat 
într-acolo... 

Pentru multă lume bună — in- 
telectuali, nobili — acest ţinut bine- 
cuvântat de Dumnezeu a însemnat 
salvarea de tăvălugul bolşevic. 
Ospitalieri, basarabenii au găsit loc 
şi pentru noi. 

Aveam şase ani şi eram un 
copil cu dureroase traume sufletești. 
In familia preotului Buşilă din sudul 
Basarabiei, unde eram tratată cu 
dragoste şi înţelegere, am depăşit 
aceste probleme, am absolvit şcoala 
primară de la Taraclia, iar atunci când 
s-a pus problema studiilor ulterioare, 
familia a decis să mă înscrie la un 
liceu din Chişinău, oraşul în care 
locuiau rudele mele. Lucrurile se 
întâmplau în 1927. Deci, de 76 de 
ani, suntem prieteni, eu şi Chişinăul. 

— La fel cum nimeni nu poate 
rezista tentaţiei de a răsfoi un album 
cu poze vechi, în care însuşi timpul, 
plecat fără întoarcere, pare să se 
regăsească, dorința de a afla, “cum 
a fost” ne face să căutăm tovărăşia 
unor martori oculari, capabili să ne 
ia de mână şi să ne plimbe, fie şi 
imaginar, pe cărările întortocheate 
ale trecutului. V-aş ruga să acceptaţi 
postura de ghid prin Chişinăul de 
altădată. 

— Chişinăul copilăriei şi tinereţii 
mele era un oraş patriarhal, curat, cu 
un aer irepetabil, datorat, probabil, 
amestecului de culturi, coexistenţei 
lor în pace şi bună înţelegere. 

Viaţa în urbe era bine orânduită. 
Fiecare îşi avea locul şi atribuţiile 
sale. Dimineaţa, pe la orele 6-7, por- 
neau pe străzile oraşului platformele 
trase de cai care duceau marfa la ma- 
gazine. După ele îşi făceau “intrarea” 


Confesiuni 


101 


vânzătorii ambulanți. Uşile caselor se 
deschideau la strigătele specifice ale 
târgoveţilor de covrigi, zarzavaturi, 
lactate. leşeau apoi în străzi băieții- 
vânzători de ziare, fiecare anunțând 
cele mai intrigante titluri de articole... 

Treptat, oraşul se trezea la 
viaţă, larma tramvaielor dând tonul 
susţinut al unei noi zile de muncă. 
Tramvaiele Chişinăului sunt o temă 
aparte de discuţie. Aparţineau unei 
societăţi belgiene, iar preşedintele 
acesteia, Paul de Sterc, era şi con- 
sulul Belgiei la Chişinău. Deoarece 
cumnatul meu era angajatul acelei 
societăţi, mergeam şi eu adeseori în 
familia consulului, un om de o inteli- 
genţă şi bunătate rar întâlnite. 

Tramvaiele de pe cele patru linii 
circulau după un orar ireproşabil, asi- 
gurând cu transport în special centrul 
oraşului (actualele străzi Puşkin, Ar- 
menească, Kogălniceanu, bulevardul 
Ştefan cel Mare), cea mai lungă rută 
fiind Gara — bd. Ştefan cel Mare — str. 
Toma Ciorbă - Bariera Sculeni. E 
păcat că s-a renunţat la acest mijloc 
de transport ieftin şi ecologic pur. 

Spre suburbii circulau autobuze 
mici. Maşini particulare erau câteva 
în tot Chişinăul, astfel că toată lumea 
ştia a cui este fiecare. 

Birjele şi birjarii constituiau ele- 
mentul neaoş al urbei. Vara lumea 
călătorea în faetoane decapotabile, 
iarna — în sănii cu zurgălăi. 

Chişinăuienii se aprovizionau 
cu produse alimentare de la două 
pieţe: cea Mare (azi Centrală), care 
era mai scumpă, şi „Sfântul llie”, 
îndrăgită de orăşenii cu venituri mo- 
deste. Numărul mare de magazine 
nu era o piedică pentru comerțul am- 
bulant, foarte dezvoltat în Chişinăul 
interbelic. Imi amintesc cu admiraţie 
de oltenii vânzători de lactate şi zar- 
zavaturi. Imbrăcaţi curat, în haine 
albe din pânză de casă, ei îşi duceau 
marfa în coşuri, purtate pe umeri, 
asemeni unei cobiliţe, alergând cu 
pas specific, dansant pentru a-şi 
menţine echilibrul. 

Acum se vorbeşte mult de sa- 
lubrizare, oraşul însă nu este tocmai 
curat. Şi ştiţi de ce? Pentru că fiecare 
aşteaptă să-i măture cineva prin faţa 
casei. Inainte vreme, gospodarii nu 


se lăsau rugaţi: îşi ţineau în bună 
ordine şi casa, şi curtea, şi porţiunea 
de stradă adiacentă. Sigur, existau 
şi măturători plătiţi de Primărie, dar 
aceştia aveau în grijă doar locurile 
publice. 

— Cât de des mergeţi acum pe 
străzile Chişinăului? Ce Vă bucură, 
ce Vă întristează? 

— In ultimii ani drumurile mele 
duc mai mult spre Cimitirul Central 
din strada Armenească, unde îşi dorm 
somnul de veci bunicul meu, sora 
Nina, soţul Pavel, cumnatul Sergiu. 
Această zonă a oraşului îmi este dra- 
gă pentru amintirile scumpe pe care 
mi le trezeşte în suflet. Imi opresc 
de fiecare dată paşii în faţa clădirii 
din strada Bernardazzi, unde locuia 
familia surorii mele Maria şi unde, din 
1927, am locuit şi eu. Acum, în acea 
clădire se află restaurantul „Ecuator”. 

Emoţiile mă cuprind şi atunci 
când parcurg strada 31 August, 
unde, în clădirea în care se află azi 
Muzeul de Arheologie, locuia o rudă 
de-a noastră... 

Reîntâlnirea cu tinereţea în- 
totdeauna este un prilej de amintiri 
frumoase. Dar mă întrebaţi şi ce 
mă întristează pe străzile centrale 
ale Chişinăului. Imi lasă o senzaţie 
neplăcută casele particulare în două- 
trei niveluri, construite recent: multe 
dintre ele denotă o lipsă totală de 
gust şi cred că autorităţile municipale 
ar trebui să facă ordine în acest do- 
meniu. Mă mâhneşte, de asemenea, 
starea clădirilor vechi. Bani pentru 
restaurarea şi întreţinerea lor, ca de 
obicei, nu se găsesc în vistieria pu- 
blică şi astfel edificiile degradează. E 
dureros să vezi în ce stare se află de 
mulţi ani clădirea Muzeului de Arte 
Plastice de pe bd. Ştefan cel Mare. 
Şi nici cea din strada 31 August nu 
pare să fie îngrijită aşa cum trebuie. 
Apropo, în clădirea actuală a Muze- 
ului Naţional de Arte Plastice, situată 
la intersecţia străzilor 31 August şi 
Puşkin, pe vremuri era Liceul de fete 
„Principesa Dadiani”, unde mi-am 
făcut şi eu studiile. 

— Ce oportunităţi oferea Chi- 
şinăul, până la 1940, tineretului 
studios? 

— Oraş nu prea mare între cele 

două războaie mondiale, Chişinăul 
avea o rețea dezvoltată a instituţiilor 
de învăţământ. Şcolile primare erau 
obligatorii pentru toţi copiii. Liceele se 
împărțeau în de stat şi private, atâta 
doar că studiile la cele private nu erau 
legalizate, absolvenţii fiind nevoiţi să 
mai susţină nişte examene pentru a-şi 
putea continua instruirea universitară. 

Invăţământul era separat pentru 
fete şi băieţi. „Principesa Dadiani”, 
„Regina Maria”, Liceul Eparhial erau 
instituţii pentru domnişoare. Băieţii îşi 
puteau face studiile la liceele: Comer- 
cial, „B.P. Hasdeu”, „Mihai Eminescu”, 
„Alexandru Donici” ş.a. 

Cunoştinţele liceale erau te- 
meinice, atenţie sporită acordân- 
du-se limbilor moderne şi clasice, 
religiei. Disciplina, în general, era 
un domeniu foarte serios, însă nu 
se prezenta ca ceva forțat, ci, mai 
curând, ca o necesitate firească, 
rezultată din educaţia în familie. 

Mulţi sunt nedumeriţi: cum 
aşa, fetele şi băieţii învățau separat! 
Eu însă cred că era un lucru bun. 
Exista un romantism în relaţiile 
dintre tineri şi tinere care astăzi 
nu se mai întâlneşte. Nu era vor- 
ba despre izolare. Liceele de fete 
aveau relaţii de prietenie cu liceele 
de băieţi, organizând împreună acti- 
vităţi extraşcolare, serate dansante, 
spectacole. „Principesa Dadiani”, de 
exemplu, era în raporturi bune cu 
„B.P. Hasdeu”, instituţie amplasată 
în actuala clădire a Muzeului Naţional 
de Istorie. După ore, pâlcuri de liceeni 
ne aşteptau pe noi, fetele de la „Dadi- 
ani”, la intersecţia străzilor Puşkin şi 
31 August, cu bucheţele cumpărate 
de la florăreasa Niura care tot acolo 
îşi practica negoţul „parfumat”. Multe 
căsnicii reuşite s-au înfiripat din acele 
relaţii romantice! 

— Cronicile timpului prezintă 
Chişinăul drept un important centru 
cultural al României interbelice. V-aş 
ruga să Vă referiţi mai amănunţit la 
acest aspect. 

— După 1918 Chişinăul, într- 
adevăr, a devenit unul dintre cele mai 
importante centre culturale din regiu- 
ne. Mulţi dintre artiştii ruşi găseau aici 
ceea ce pierduseră în patria lor după 
revoluţia bolşevică — un public cult, 


Împreună cu soţul. Anul 1964 


capabil să aprecieze arta veritabilă, 
o libertate de expresie şi de creaţie, 
nişte relaţii interumane bazate pe 
ospitalitate şi respect. Aşa se făcea 
că la Chişinău veneau adeseori în 
turnee cântăreţi de operă şi operetă 
(Fiodor Şaleapin era doar unul dintre 
aceştia), muzicieni de talie europea- 
nă (George Enescu, de exemplu). La 
Chişinău exista o orchestră simfonică 
dirijată de Fiodor Lujanschi, iar după 
1937-1938 — şi un teatru dramatic. 
Una dintre sălile de concerte era 
amplasată în Casa Eparhială, situată 
în perimetrul actualelor străzi Puşkin, 
Bănulescu-Bodoni, 31 August şi bd. 
Ştefan cel Mare şi Sfânt, patrulaterul 
fiind considerat şi cartier bisericesc, 
deoarece acolo se afla Mitropolia. 

La intersecţia străzilor Puşkin 
şi Mateevici era amplasat aşa-nu- 
mitul Auditoriu „Puşkin”, unde, de 
asemenea, exista o sală de concer- 
te. Este regretabil faptul că ulterior 
clădirea a fost distrusă în urma unui 
incendiu. 

La Chişinău funcţiona o reţea 
impunătoare de biblioteci. In curtea 
Primăriei era amplasată cea mai bo- 
gată bibliotecă publică, unde cărţile 
puteau fi împrumutate gratuit. Era 
locul preferat al liceenilor şi studenți- 
lor. La bibliotecile particulare serviciile 
erau cu plată. Dar oricum, la Chişinău 
se citea mult. 

Cu regret, războiul s-a implicat 
violent atât în viaţa culturală a urbei, 
cât şi în destinele locuitorilor ei. 

— In timpul războiului V-aţi aflat 
la Chişinău? 

— Nu. Războiul a însemnat 
despărţirea de tot ce îmi era drag, 
de locurile copilăriei şi tinereţii, de 
bucuriile unei vieţi bine orânduite, 
alături de rude, prieteni. 

Fiind studentă la Agronomie, 
am fost nevoită să mă evacuez 
împreună cu profesorii, colegii şi pa- 
trimoniul instituţiei, ajungând astfel 
până în Siberia. In 1944 am revenit 
la Chişinău, găsindu-l numai ruine. 

Imi amintesc şi acum strânge- 
rea de inimă pe care am simţit-o la 
apropierea de oraş: cupola Catedra- 
lei, acoperită alteori cu foiţe de aur, nu 
mai strălucea în razele soarelui, aşa 
cum se întâmpla de fiecare dată când 
reveneam la Chişinău după scurtele 
mele escapade în afara oraşului. 
Partea de jos a urbei era distrusă 
în totalitate. Clădirea Primăriei avea 
întregi numai pereţii din faţă... Oraşul 
era distrus nu numai din cauza bom- 
bardamentelor masive ale trupelor 
fasciste. Multe clădiri fuseseră dina- 
mitate şi de soldaţii sovietici atunci 
când, în 1941, se retrăgeau. Asta era 
tactica: să nu lase nimic adversarului. 

Anii de după război au fost 
grei nu numai sub aspect economic. 
Luptele cele mari se dădeau în men- 
talitatea oamenilor, obişnuiţi cu altă 
viaţă, cu alte valori. A fost dureros, 
a fost frustrant, dar am rezistat, am 
găsit forţe interioare pentru a lua viaţa 
în piept. Bună, rea, era a noastră şi 
trebuia să o trăim. 

— Stimată doamnă, sunteţi Can- 
tacuzino prin alianţă. Cum aţi intrat 
în acest străvechi neam de nobili 
autohtoni? 

— Intâlnirea cu Pavel Cantacu- 
zino, apoi căsnicia cu el care a durat 
29 de ani, m-au făcut fericită. Mi-ar 
plăcea să cred că şi Pavel a fost 
fericit alături de mine. 

Era un om excepţional, un 
intelectual în adevăratul sens al 
cuvântului, un aristocrat prin origini 
şi prin felul de a fi, de a aborda viaţa 
— cu multă demnitate şi optimism. 


Când ne-am întâlnit, era ulti- 
mul descendent în viaţă al Canta- 
cuzineştilor basarabeni (acest neam 
foarte ramificat îşi are reprezentanţii 
în 15 ţări ale lumii). Avea în spate o 
condamnare pe viaţă în GULAG. A 
făcut 10 ani de lagăr, fiind eliberat 
de noul regim politic. Toate i s-au 
tras de la un denunţ: cuiva nu i-a 
plăcut faptul că se trăgea din neam 
domnesc. 

Ca să vă daţi seama, cum a 
suportat umilinţele şi batjocura la care 
a fost supus în detenţie, ce însemna 
pentru el onoarea şi demnitatea, mă 
voi referi la exemplul fratelui său 
Sergiu. In anii '30, în urma unui litigiu 
profesional, a fost bruscat de un in- 
spector abilitat să controleze activita- 
tea băncii în care era angajat. Cazul 
l-a afectat atât de mult, încât, văzând 
că ofensatorul nici gând să-şi prezinte 
scuzele în public, a scos pistolul, l-a 
împuşcat, după care, în acelaşi mod, 
şi-a pus capăt zilelor. Pentru membrii 
familiei Cantacuzino onoarea valora 
mai mult decât viaţa. 

Calvarul GULAG-ului şi-a lă- 
sat, bineînţeles, amprenta asupra 
caracterului lui Pavel. Prefera să 
nu vorbească despre viaţa sa de 
deţinut. Unde mai pui că putea fi şi 
periculos, deoarece s-a simţit per- 
manent urmărit de KGB-ul sovietic, 
provocatorii de tot soiul mişunau în 
jurul său. Abia după trei-patru ani 
de viaţă în comun, a început să-mi 
vorbească despre chinurile îndurate 
în lagăr. 

Dar nici chiar aşa nu aş putea 
spune că avea sufletul cătrănit, dornic 
de răzbunare. Era omul care încerca 
să rămână el însuşi într-un mediu 
ostil, total străin principiilor de viaţă 
transmise din generaţie în generaţie 
tuturor Cantacuzineştilor. 

— Spuneaţi că neamul Cantacu- 
zineştilor este deosebit de ramificat, 
că este dispersat pe tot globul. Ce 
relaţii există între ei? Se cunosc, se 
întâlnesc, comunică? 

— Conştiinţa de neam este 
caracteristică tuturor Cantacuzineş- 
tilor. Se întâlnesc o dată la doi ani, 
când se prezintă şi bilanţul perioadei 
trecute: naşteri, decese, căsătorii, 

schimbări în statutul social şi profe- 
sional, modificări de adrese. Pavel 
Cantacuzino a fost implicat în acest 
circuit puţin timp; cronicarii familiei 
au aflat despre existenţa lui, ca fiu al 
lui Vladimir Cantacuzino, abia spre 
sfârşitul vieţii. Când a căzut bolnav, 
rudele l-au ajutat enorm şi nu numai 
prin susţinere morală, dar şi prin 
acele colete pe care le expediau cu 
regularitate la Chişinău. 

Deja după moartea lui Pa- 
vel, în 1993, m-a vizitat lon Mihai 
Cantacuzino sau, cum i se spune 
în Franţa, unde este domiciliat, 
Jean-Michel Cantacuzene, autorul 
acelei uimitoare cărţi despre nea- 
mul Cantacuzineştilor, intitulată O 
mie de ani în Balcani (Mille ans 
dans les Balkans. Chronique des 
Cantacuzene dans la tourmente 
des siècles) şi devenită best- 
seller în întreaga Europă. Jean- 
Michel este profesor universitar 
la Paris şi New York, diplomat de 
carieră cu ani mulţi lucraţi la amba- 
sadele Franţei în S.U.A., Rusia şi în 
alte ţări. Dar dincolo de toate titlurile 
şi onorurile de care beneficiază în 

tara sa Jean-Michel este un om 
simplu, surprinzător de nepretenţios 
la condiţiile existenţei cotidiene, înţe- 
legător şi subtil în relaţiile cu cei din 
jur. Este omul care se simte bine şi în 
vilele moderne din centrul Parisului, 
şi în castelele din România care au 
aparţinut cândva Cantacuzineştilor, 
şi în mai mult decât modesta mea 
„hruşciovkă” de la Botanica. Probabil, 
această extraordinară capacitate de 
adaptare la condiţiile nu întotdeauna 
favorabile fără a-şi pierde propria 
identitate a şi determinat dăinuirea 
în timp a neamului Cantacuzino care, 
iată, marchează un mileniu de la 
primele urme lăsate în spaţiul nostru 
geografic. Apartenența la acest măreț 
neam m-a obligat şi pe mine să “îm- 
prumut” capacitatea de acomodare a 
Cantacuzineştilor astfel că, puţin câte 
puţin, noul Chişinău mi-a intrat în suflet 
ajungând să-mi fie dacă nu tot atât de 
scump ca vechiul Chişinău, cel puţin 
la fel de familiar şi prietenos. 

Dinastia Cantacuzino în fața Muzeului „George Enescu” din București 

Anatol CODRU 
LĂTRAŢI DE ISTORIE 


Am să fac absolut totul, 

Să vă conving 

Cât e de mare sufletul Câinelui 

Şi cât e de lanţ umilinţa 

La care e supus — 

Voi să fiţi cei lătraţi 

De istorie, 

Cei încolţiţi de evoluţia 

Căderii încontinuu pe labe. 

Şi tot voi să fiţi cei împuşcaţi 

De turbare, 

Mursecând hoitul timpului de peste gard. 
Am să fac absolut totul, 

Să vă conving 

Că linguşirea ce o scheunaţi 

E starea de fidelitate 

A izbirii cu piciorul în burta Neantului 
La care aţi supt voi, jupuiţii de vii 

Ai plăcerii. 

Dar mai întâi spălaţi-vă de morminte, 
Dar mai întâi săriţi din lacrimi. 

Dar mai întâi scuturaţi spânzurătorile 
De noduri şi sudoarea mitologiei infracţionale. 
Inchideţi porţile. 

Lătraţi laptele ce aţi supt 

La lupoaica înfierii voastre pe Capitoliu. 


* k k 


Străzile vomită beţivani şi rom. 
MACELARI LA BURSA au tăiat curentul 
S-a răcit în steaguri. POLIŢIŞTII dorm. 
Din haznaua ţării s-a furat procentul. 


Torc pe acoperişuri miorlăind pisici. 

Trag la colţ, de mână, fufele copleşii. 

Cei mari mai contează pe-acei proşti şi mici, 
Poate vor alege la ales aleşii. 


Paşi se-aud în moarte. S-a făcut de morţi, 
S-a făcut de groapă, lanţuri şi cătuşe. 
Cartofori mizează pe-un calic la sorţi 

Cu trotil de rasă, pus sub clampa uşii. 


Nu vezi decât pata banului pe ochi, 
S-a noptat lumina. Umbra e coruptă. 
Venele îşi taie un gângav-proroc. 
Soarta lumii umblă cu cămaşa ruptă... 

Arcadie SUCEVEANU 
BARUL EVUL MEDIU 


Deci m-au trădat şi norii, şi zăpada. 
De-aceea trag zăvoarele la cer 

Şi ca un ultim, tragic cavaler, 

Eu îmi înghit, c-un gest de-adio, spada. 


Dau în arendă morile de vânt 

Celor ce cred, mai cred, încă-n mistere, 
Şi-n schimb deschid la margini de cuvânt 
Un bar de noapte cu scripcari şi bere. 


Acolo, în turnul-bar, care mi-e sediu, 
Unde plâng patimi, grohăie viori, 
Voi vinde, pe ascuns, până la zori 


(Ca pe un drog, ca pe-un secret remediu 
Pentru poeţi, nebuni şi visători) 
In doze mici şi pure, Evul Mediu. 


VIZIUNE CU MAMA 


Tot te mai văd la geamul dinspre lume 
Stând ca şi-atunci, în noaptea de colind. 
Visezi iar rău... Mă vezi pe-o apă-n spume... 
Bătut în cuie parcă şi murind. 


Nu poţi să-adormi, şi-n noaptea tot mai lungă 
Te-ncearcă-un gând pustiu, şi tot asculti 
Cum trece toamna asta ca o rugă 

Murind pe tâmpla brazilor din munţi. 


Un înger orb se zbate-ntre obloane, 

Şi parcă-un gol te soarbe, nu ştiu cum. 
Smerită-nalţi privirea la icoane 

Spre un lisus îngălbenit de fum. 


Rămâi aşa, cu gândul tot la mine, 
Tăcută şi zidită-n necuvânt. 

Doar mâinile ţi se-ntâlnesc străine, 
Ca două şoapte aspre de pământ. 


Leo BUTNARU 
AMBASADE LA CHIŞINĂU 


Uneori trec şi eu (bineînţeles invitat) 

pragul câtorva ambasade. La recepţiile de aici 
ca regulă salonul miroase a pantofi noi. „Tule-o 
muică!” îmi zic în gând dar 

nu se mişcă nimeni. Stană 

cu pocalele de şampanie în mână 

îşi amână tuleala reprezentanţii partidelor de 

stânga partidelor de dreapta partidelor de 

dreapta-stânga'mprejur. Cu (şi eu) 

pocalul de şampanie în mână 

privesc în jur şi înjur (în sinea mea) 

handi-capacitatea politicienilor basarabeni (de 

la Ala Z). Intre timp 

politica stă prin toate colţurile zicându-şi 

parcă (niţel) roşind: „Poate 

a venit timpul să mă mai des(dez)-prostituez puţin?” Ce 

mai fac (eu să zicem) pe la recepții? Cum se şi cade 

mă mândresc pe drept cuvânt cu deocamdată 

limba încă ne-engleză a statului nostru. Discut 

cu diplomaţi de la Bucureşti 

întrebându-ne confidenţial-frăţeşte de ce 

unii dintr-ai noştri lasă lucrurile baltă 

în timp ce ăilalţi le lasă de-a dreptul băltoacă. Mai 

(chiar dacă nu suntem în luna mai) discutăm subtil 

despre 

diferenţa dintre căderea umană şi 

nevoia de josnicie a omului. Apoi 

se întâmplă să intervină în discuţie şi 

prietenul meu loan Mânăscurtă cu care 

din incurabila noastră obişnuinţă de a... calomnia 

imperialismul rus şi american sigur că până la urmă 

dereglăm (puţin spus) respectiva recepţie cosmopolită 
după care 

eu prind a înjura şi poeţii prea daţi cu politicienii 

uitând de cititor. (Dar domnii mei 

care cititor?...) 

La vestiar 

îmi trag brusc fermoarul la geacă şi el 

parcă mi s-ar prelungi peste frunte peste creier ca 

un fulger de gheaţă 

deloc metaforic... 


DEŞI NU E VREMEA POVEŞTILOR 


Ascultam acele poveşti 
Deşi nu era vremea lor. 
George Bacovia 


Feţi şi Cosânzene cu părul de aur merg la frizerii special 
amenajate 

la Ministerul de Interne sau la Banca Naţională pentru 
ca tunsoarea-le să sporească rezervele de valută forte 
(tare) a statului. Respectivii Feţi şi Cosânzene au gardă 
de corp (mai ales dânsele...) şi 

poartă obligatoriu cască sau perucă de camuflaj 

în vederea — lesne de înţeles — preîntâmpinării vreunui 
jaf prin păruială. Poliţia municipală... Ba nu 

nu e cazul să intre şi ea pe rol şi deci 

rectific: în fiece şcoală din Chişinău 

basmele populare româneşti ce au de protagonişti 

Feţii şi Cosânzenele cu părul de aur 
se studiază la orele de alchimie economie politică şi 
business. Uluitor interes! Câteva ore de atare poveşti 
includ şi programa de educaţie sexuală a adolescenților 
ore la care se analizează posibilitatea depistării 
partenerilor patrioţi care ar putea aduce pe lume 
feţi-logofeţi cu perciuni valutari ca 
să nu mai vorbim de o eventuală clonare a lor. Japonezii 
cum să stea dom'lor ăştia pasivi când 
(e vorba de un adevărat chilipir? Nu fiţi naivi!) aşadar 
japonezii studiază facultativ posibila dez-legătură dintre 
versul „munţii noştri aur poartă” şi 
curiosul fapt că dintre toţi posesorii chi(ts)ciurilor de aur 
nici unul (de leac sau de râsul-plânsul lumii) nu are 
vocaţie de poet. lar un alt proiect japonez vizează 
tainica interdependență razantă dintre 
creştetul româno-basarabean şi 
cereasca amiază. 

(Deocamdată 
cam atât că doar nu poţi şti berechet un secret 
etnic (aici ar fi fost cazul să pun o virgulă) de stat. Şi 
ca în finalul oricărui basm 
încălecai şi eu pe-o şea... dar 
uitai de ce-o făcui... Mda...) 


24-28 decembrie 1997 


Irina NECHIT 
GEOPOEM 


Pământurile acestea negre 

nu dau multă literatură. 

Pe ele cresc arbori mari şi scriitori mici. 
Dacă vrei să ai de pâine 

ia un teren în arendă 

stropeşte hectarele cu sudoare 

şi nu-ţi mai murdări mâinile cu cerneală. 


Am fost o dată prima la prăşit 

am făcut amiaza 

între două rânduri de porumb. 

Doamne, Tu erai Acela care mă legănai! 
Mi-ai dat atunci un somn adânc 

să nu mai pot ieşi din ceața lui 

şi uite scriu despre aceasta. 


Cât stau acum la masă 
ţintind cu pixul cerul 

o sapă taie undeva un deget 
şi atâtea crengi se rup de rod. 
Sunt grele de pământ 

aceste rânduri. 

ÎMBARCARE 


Se visează mult în oraşul 
inundat de ropotul ploii, 
pe străzile pustii tropăie 
caii de apă înhămaţi 

la o corabie leneşă. 


Din casele încuiate 

ies visele prin pereţi, 

a bătut ceasul îmbarcării lor 
pe corabia mucedă 
înnegrită de negură. 


Urc şi eu pe puntea lunecoasă, 
caii de apă se smucesc din loc. 
Plec din visul tău urât 

ca să pot reveni 

în casa 

naufragiată în beznă. 


Inesa Ţâpina. Pe stradelele oraşului 

ZIUA A ŞAPTEA 


Zilele consumate 

haine ce nu le mai îmbrac 
urmele mele văratice 

sub molozul anilor zac. 


Mă învaţă credinţa 

ploile cu gheaţă 

dar nici o amintire palidă 
nu rătăceşte prin ceaţă. 


Năvalnice ca sângele 

ele sunt viaţa mea, 

nu mă atinge sabia vântului, 
nu-mi pasă de vremea rea! 


Interioarele mele linii, 

ca dealurile sub ninsoare 
se vor face văzute 

într-o zi cu soare. 


Trag adânc aer în piept 
de pe culmi nevăzute 
şi continuu lucrarea 
zilei a şaptea 
fără aplauze şi vorbe multe. 


* k*k k 


Materia-n fermentare 
trece în luturi, 

cele mai pătimaşe-s 
ale morţii săruturi. 


Cu buze de piatră, 
în braţe de fier 
trimite bezele 

în eter. 


Din tărâmuri albastre 
semne îmi face 

el este viu, 

chiar dacă tace! 


În alte oglinzi 

chipul i se-încheagă 

şi alte-s fiinţele 

care au ochi să-l vadă. 


Călina TRIFAN 

Petre Gheorghe BÂRLEA 


EUGENIU COŞERIU 
IN VECHEA 

CETATE DE SCAUN 
A ŢĂRII ROMANEŞTI 


L-am cunoscut pe Eugeniu 
Coşeriu departe de ţară, tocmai în 
Insulele Canare. Participam la un Co- 
locviu Internaţional de Semantică, or- 
ganizat de către Universitatea La La- 
guna-Tenerife, cu ocazia centenarului 
apariţiei cărţii Essai de Semantique 
(1897) a lui Michel Bréal, fost profesor 
aici, o vreme. Eugeniu Coșeriu se afla 
la colocviu, ca invitat special, alături 
de alţi lingvişti de seamă, pe care 
organizatorii reuşiseră să-i strângă 
acolo, pentru o săptămână (Francisco 
Rodriguez Adrados, Bernard Pottier, 
Horst Geckeler, Alberto Bernabe, 
Benjamin Garcia Hernândez, Gre- 
gorio Salvador, Ramon Trujillo, Gerd 


Eugeniu Cogşeriu, Cetăţean de Onoare al municipiului Chişinău 


Wotjak ş.a.). Se vedea clar că, pe 
lângă respectul datorat teoriilor sale 
lingvistice, în general, hispanicii, aflaţi 
în număr mare, bineînţeles, acolo, 
îl iubeau pentru studiile sale scrise 
direct în spaniolă, publicate întâi în 
spaniolă, unele, şi pentru spaniola pe 
care o vorbea atât de frumos. 
Comunicarea sa, prezentată 
imediat după alocuţiunile de deschi- 
dere a Colocviului, a avut ca temă 
contribuţia lui Lazăr Şăineanu la 
apariţia semanticii, ca ramură de 
sine stătătoare a ştiinţei cuvântului. 
Cu date şi argumente certe şi soli- 
de, E. Coșeriu făcea cunoscut celor 
ce nu cunoşteau încă acest adevăr, 
că semantica s-a născut în spaţiul 
lingvisticii româneşti, cartea lui Lazăr 
Şăineanu, Încercare asupra sema- 
siologiei limbii române..., 1887, 
apărând cu zece ani înaintea Se- 
manticii lui Bréal. De fapt, lucrarea 
lui Şăineanu apăruse încă în 1885, 
ca teză de licenţă, distinsă însă cu 
Premiul „Hillel”, ca tratat ştiinţific. 
L-am abordat în pauză şi apoi 
ne-am revăzut în toate zilele coloc- 
viului. M-a impresionat de la început 
mulţimea de cunoştinţe pe care 

o avea despre rolul Târgoviştei în 
istoria social-politică şi culturală a 
românilor. Curând aveam să constat 
că ştia foarte bine, până la amănunte 
accesibile numai specialiştilor, întrea- 
ga istorie a României, cu informaţii 
din ţară şi din afara ţării. Studiase 
nu numai tratatele şi sintezele mari, 
ci şi documente originale, surse de 
primă mână, pe care le abordase 
cu instrumentele de cercetare ale 
lingvistului, dar cu interesul cărtura- 
rului patriot care a fost. Avea, în plus, 
o perspectivă largă în aprecierea 
evenimentelor, personalităţilor etc., 
perspectivă asigurată, pe de o parte, 
de formaţia sa filosofică, pe de altă 
parte, de o bună cunoaştere a istoriei 
universale. Căci, de citea ori începea 
studiul unei limbi, şi n-au fost deloc 
puţine, o făcea temeinic, însuşindu-şi 
sistematic şi cunoştinţele necesare 
despre istoria, geografia, cultura şi 
civilizaţia comunităţii vorbitorilor re- 
spectivei limbi. 

Aşa încât evocarea Târgoviştei 
a constituit pentru mine un atu în 
apropierea de Coşeriu, căci căldura 
cu care enumera fapte şi nume din 
trecutul Vechii Cetăți de Scaun a Ţării 
Româneşti a topit gheaţa unei astfel 
de întâlniri, atenuându-mi considera- 
bil emoția şi ajutându-mă să fac faţă, 
măcar în mică măsură, discuţiei pe 
care am provocat-o. Cei din preajma 
sa, foşti colegi, doctoranzi, studenţi 
— unii deveniți ei înşişi, între timp, 
mari personalităţi şi creatori de şcoli 
lingvistice în centre universitare din 
Europa, America Latină, Africa, până 
în îndepărtata Japonie — îl priveau cu 
admiraţie, puţin uimiţi de limba stra- 
nie, vizibil romanică însă, pe care o 
vorbea cu subsemnatul. 

Ne-am revăzut în România, la 
Constanţa. Trebuie să precizez aici 
că îl mai văzusem şi ascultasem la 
Constanţa, cu ocazia edițiilor Coloc- 
viului de Lingvistică Integrală (Studii 
Coşeriene), organizate în acea vreme 
de către prof. dr. Marin Mincu, în ca- 


drul Cursurilor de Vară de la Universi- 
tatea „Ovidius”. Dar în ediţiile dinainte 
de 1999 nu avusesem ocazia să-i 
vorbesc. De data aceasta, discuţia 
a pornit chiar de la referirile pe care 
le făceam la două studii coşeriene în 
comunicarea mea despre exprima- 
rea opoziţiilor lexico-semantice în 
latină. Profesorul voia să ştie dacă 
cercetările mele confirmau sau nu o 
ipoteză pe care o lansase, în trecut, 
despre o anumită valoare a negaţiei 
în câteva expresii latineşti. Era un 
amănunt cu totul minor, căci studiul 
coşerian cu pricina trata, în principal, 
un alt aspect, aşa că mirarea mea că 
îşi amintea un detaliu dintr-un articol 
publicat în urmă cu zeci de ani n-a 
fost deloc mică. Întâmplător, am 
fost în măsură să-i confirm ipoteza, 
din punctul meu de vedere, fapt ce 
i-a dat o mare satisfacţie. Solida sa 
pregătire, experienţa, fina intuiţie 
lingvistică îşi spuseseră cuvântul şi în 
această chestiune minoră, repet, dar 
nu lipsită total de semnificaţii pentru 
descrierea mecanismelor limbii. Din 
nou, constatam, pe de altă parte, că 
avea o memorie de invidiat, cu nimic 
alterată de venerabila vârstă pe care 
o avea deja, în 1999, spre acel sfârşit 
de veac şi de mileniu. 

În zilele următoare, am pus la 
cale prima vizită la Târgovişte, vizită 
care s-a şi concretizat în mai puţin 
de o săptămână după încheierea 
Colocviului de la Constanţa. 

Timp de câteva zile, cât a durat 
acest prim contact cu Târgoviştea, 
l-am găzduit în casa mea, bucurân- 
du-mă de plăcerea cu care savura 
bucatele gătite de soţia mea, de 
farmecul intelectualului care ştia să- 
şi etaleze în modul cel mai agreabil 
vasta-i cultură, de curiozitatea cu care 
răsfoia cărţile din bibliotecă, dar mai 
ales de comentariile pe care le făcea 
pe marginea câte unei cărţi. 

Emoţia cu care a păşit pragul 
muzeelor, caselor memoriale, mănăs- 
tirilor, bisericilor din vechea capitală 

era mai degrabă a unui tânăr învă- 
tăcel decât a unui venerabil savant. 
La Curtea Domnească am întârziat o 
după-amiază întreagă, printre „ruinu- 
rile Târgoviştei”. A recitat fără greş din 
poeziile lui Cârlova, Heliade-Rădu- 


rezultatelor, studiul său despre evolu- 
tia lingvistică a Rugăciunii Împărăteşti 
în română şi în limbile romanice. În 
treacăt fie spus, am remarcat că sa- 
vantul respectat în întreaga lume şi 
pe deplin conştient de valoarea sa nu 


La o întâlnire cu cititorii din Târgovişte 


lescu, Gr. Alexandrescu, l-a copleşit 
pe ghid cu întrebări, a făcut el însuşi 
completări şi observaţii la aproape 
fiecare informaţie care i se dădea. În 
aceeaşi manieră au decurs vizitele 
la Muzeul Scriitorilor, la Muzeul Tipa- 
rului şi al Cărţii Vechi Româneşti, în 
zilele următoare. Am aranjat primiri 
de protocol la Maica Stareţă Eufrasia, 
de la Mănăstirea Dealu, precum şi 
la vrednicul de amintire Î.P.S. Vasile 
Costin, Arhiepiscopul Târgoviştei şi 
Muscelului. Din nou, m-a uluit pregă- 
tirea pe care o avea într-un domeniu 
„colateral” specialităţi sale. Cunoştea 
bine textul Bibliei, istoria bisericii 
ortodoxe române, cultura veche, 
religioasă românească şi şi-a uimit 
gazdele cu prezentarea succintă a 


s-a sfiit să sărute mâna Maicii Stareţe 
şi nici pe cea a Vlădicii Vasile, rod al 
educaţiei primite în copilărie şi ado- 
lescenţă, dar şi al bunei cunoaşteri a 
canoanelor bisericeşti. 

Întrucât eram în plină vacanţă 
de vară, prima prelegere pe care a 
tinut-o Eugeniu Coșeriu la Târgovişte 
s-a desfăşurat într-o sală a Bibliotecii 
Judeţene, care era şi sediul Bibliotecii 
Centrale Universitare, în acelaşi timp. 
Am organizat în pripă o întâlnire pe 
tema „Locul limbii române în lume”, 
cu participarea unui mic număr de 
studenţi, asistenţi şi profesori univer- 
sitari, ziarişti şi scriitori locali, public 
divers aflat în urbe. Întâlnirea a fost 
pe cât de intimă, pe atât de caldă şi 
prietenească. Impresionat de un pa- 

nou care înfăţişa chipuri de domnitori 
şi cărturari rezidenţi la Târgovişte, 
Profesorul a făcut nişte aprecieri care 
i-au câştigat definitiv pe localnici. 
Prelegerea a fost urmată de discuţii 
ce s-au prelungit până seara târziu. 
Vastitatea cunoştinţelor, judecăţile 
profunde, tranşante, dar sincere şi 
bine argumentate, citatele nesfârşite 
din memorie, din scrierile nu numai 
poetice, ci şi din proza românească 
au produs un efect puternic asupra 
asistenţei. 

În ultima zi a sejurului târgoviş- 
tean din acea vară, Profesorul a vizitat 
şi Universitatea. Îi propusesem deja să 
ţină un curs sau două la tânăra noastră 
Universitate, care avea nevoie de per- 
sonalităţi în jurul cărora să se formeze 
studenţii, cadrele didactice. Desigur, 
am adăugat, Universitatea „Valahia” 
Târgovişte nu avea nici tradiţie, nici 
statut definitivat, în comparaţie cu uni- 
versităţile din ţară şi mai ales cu cele 
din străinătate prin care a trecut. Mi-a 
mărturisit atunci, cu tristeţe şi nedume- 
rire, că este pentru prima oară când i 
se solicita o asemenea colaborare în 
România. Desigur, i se conferise deja 
titluri de Doctor Honoris Causa, înce- 
pând cu cel din 1968, al Universităţii 
din Bucureşti, fusese invitat peste tot 
în ţară să ţină prelegeri, să prezideze 
colocvii, ba chiar avusese o experienţă 
(repede curmată, dacă am înţeles 
bine) de director onorific al Institutului 
de Lingvistică al Academiei Româ- 
ne. Dar nici una dintre universităţile 
româneşti nu i-a propus să ţină un 
curs complet, ca profesor asociat sau 
măcar ca profesor-invitat. Se simţea în 
putere să facă acest lucru şi era evi- 
dent pentru oricine că o putea face mai 
bine decât mulţi, foarte mulţi dintre noi, 
titularii diverselor catedre de lingvistică 
din țară. Avea încă o putere de muncă 
ieşită din comun, fără să mai vorbim 
despre experienţa la catedră şi nivelul 
ştiinţific al cursurilor sale. Pentru noi, o 
asemenea colaborare era, pe cât de 
utilă, pe atât de onorantă. 


Acestea fiind datele, întâlnirea 
cu rectorul de atunci al Universităţii 
„Valahia” Târgovişte a fost scurtă, 
dar foarte eficientă. Deşi reprezenta 
un alt domeniu de activitate, prof. dr. 
ing. Florea Oprea a acceptat pe loc, 
cu perfectă intuiţie şi cunoaştere a 
valorilor şi cu hotărârea care îl carac- 
terizau în astfel de situaţii-cheie, toate 
condiţiile formulate deschis, elegant, 
ferm de către distinsul oaspete. Era 
vorba, evident, despre condiţiile 
materiale ale colaborării, respectiv 
transportul, cazarea, masa, salariul 
pentru cele două perioade de câte 
circa trei săptămâni fiecare, în care 
urma să vină la Târgovişte, câte una 
pe semestru universitar. 

În ceea ce priveşte conţinutul 
activităţii didactice, am convenit să 
înceapă cu un curs de Lingvistică 
generală, la anul |, pentru ca în 
semestrul următor să continue cu 
un curs de Gramatică comparată a 
limbilor romanice, altul de Filosofie 
a limbajului, şi, în sfârşit, un curs de 
Limba română, cu privire specială 
asupra textelor vechi. 

Numărul mare de studenţi, de 
la toate facultăţile şi secţiile, care 
umpleau amfiteatrul dovedea că cel 
care vorbea îşi cunoştea bine şi disci- 
plina de studiu şi meseria de dascăl. 
După câteva minute de punere în 
temă, expunerile sale se desfăşurau 
sistematic, logic, în ciuda tuturor 
parantezelor şi divagaţiilor pe care 
le făcea. Bănuiam că unele dintre 
acestea aveau menirea să satisfacă 
şi dorinţele studenţilor de la facultăţile 
de istorie, teologie etc., care veneau 
la curs doar de dragul prelegerii în 
sine. De fapt, toate lecţiile sale se 
transformau în expuneri de filosofie 
a limbajului. Ştia însă să o facă păs- 
trând un permanent echilibru între ca- 
pacitatea de înţelegere a auditoriului 
şi rigoarea ştiinţifică a unui expozeu 
academic. În sală se aflau, de obicei, 
şi cadre didactice de la catedrele de 
litere, ştiinţe umanistice, limbi străine, 

pedagogice, uneori şi de la catedrele 
de ştiinţe tehnice, plus ziarişti, diverşi 
invitaţi etc. Profesorul era vizibil satis- 
făcut când tinerii care nu mai apucau 
loc în sală cereau voie să vină în 
jurul catedrei, iar unii se aşezau de-a 
dreptul pe parchet, lângă tablă. Am 
avut ocazia să-l aud povestind, în 
mediile cu care se întâlnea în ţară, 
pe unde l-am însoţit în câteva rânduri, 
despre „îmbulzeala” studenţilor de la 
Târgovişte. (Profesorul mă va ierta, 
poate, de acolo unde se află acum, 
dacă mărturisesc şi eu că, văzând 
satisfacția cu care indica un locşor 
liber în sală câte unui întârziat, nu 
am planificat niciodată cursurile sale 
în cel mai mare amfiteatru disponibil 
la acea vreme în universitate.) Discu- 
tiile continuau la masă, unde aveam 
grijă să fie însoţit de câte doi-trei 
colegi mai tineri, apoi la întâlnirile 
de la bibliotecă, în interviurile date 
în redacţiile ziarelor, la posturile de 
radio şi televiziune. 

Cu timpul, a devenit un personaj 
cunoscut în oraş. Fusese primit la 
Primărie, într-o şedinţă de Consiliu 
Local, se întâlnise cu diverse perso- 
nalităţi, devenise familiar personalului 
de la hotel şi de la cele două restau- 
rante cu care Universitatea „Valahia” 
Târgovişte are şi acum un contract 
deschis. | se cunoşteau gusturile, 
preferinţele, în camera de la hotel i se 
instala întotdeauna o masă comodă 
pentru scris şi o veioză bună. Într-o 
primăvară a locuit în apartamentul 
de protocol al prorectorului de atunci, 
actualul rector, prof. dr. lon Cucui. A 
apreciat aerul curat al locului, dar 
prefera prezenţa oamenilor, aşa încât 
în semestrul următor a revenit în oraş. 
Prefera transportul cu „Dacia” unui 
fost student la Teologie, pr. Răzvan 
Ioniţă, în a cărui pricepere avea mare 
încredere, se împrietenise cu ziariştii 
şi poeţii locali. Mihail |. Vlad îi dedica 
numere întregi din „Târgoviştea” sa, 
nelipsitul G. Coandă îl vâna pentru 
interviurile sale cu „celebrităţi” ale 


vremii. Se ataşase atât de mult de 
oraş încât se gândea tot mai frecvent 
să-şi cumpere o casă şi să se stabi- 
lească aici. 

Până să ia o hotărâre definitivă 
în acest sens, maşina lui Răzvan îl 
ducea periodic la Bucureşti, la do- 
miciliul surorii sale, la Academia Ro- 
mână, la Casa Oamenilor de Ştiinţă, 
sau la Cluj, laşi, Arad, Piteşti, Sibiu 
etc., unde era invitat pentru diverse 
activităţi. După trei ani de colaborare 
cu Universitatea „Valahia” Târgovişte, 
ne-a întrebat dacă avem ceva împo- 
triva stabilirii unei colaborări similare, 
ca profesor asociat cu alte universi- 
tăţi. Pentru prima dintre ele am făcut 
eu însumi demersurile necesare, cu 
colegii şi prietenii mei, prof. dr. Şte- 
fan Găitănaru şi conf. dr. Gheorghe 
Bănică, acesta din urmă fiind cel care 
şi-a asumat întreaga responsabilitate 
a organizării sejurului Profesorului 
la Piteşti. Evident, pentru tânăra şi 
modesta noastră universitate, titlul 
de glorie pe care ni-l făcusem din a 
avea un asemenea asociat începuse 
să fie împărţit, întâi cu Piteştiul, apoi 
cu universităţile din Arad, Oradea 
etc. Oricum, atâta timp cât puterile îi 
permiteau să facă un asemenea efort, 
prezenţa Profesorului printre studenţii 
români de la orice universitate a ţării 
nu putea fi decât benefică. 

Dar Profesorul călătorea pe dis- 
tanţe mult mai mari. Corespondenta 
care îi sosea pe adresa Universităţii 
„Valahia” Târgovişte îi aducea invitaţii 
în Spania, Italia, Franţa, Bulgaria, Un- 
garia, Argentina, Rusia, Japonia etc., 
pentru conferinţe, comisii de doctorat, 
conferiri de titluri academice, şedinţe 
ale societăţilor şi instituţiilor ştiinţifice 
din care făcea parte, pentru defini- 
tivarea unor traduceri din opera sa 
ş.a.m.d. 

Curând însă, toate aceste efor- 
turi, cumulate, şi-au spus cuvântul. 
În iarna anului 2000 a făcut o formă 
gravă de pneumonie, care l-a ţinut în 
casă, în Germania, timp de câteva 

luni. Apoi şi-a reluat activitatea, deşi, 
după o călătorie în Basarabia natală, 
acuza dureri de stomac. 

Invitasem deja la Târgovişte un 
prieten comun, pe clasicistul spaniol, 
Benjamin Garcia Hernândez, de 
la Universitatea Autonomă Madrid, 
căruia Universitatea „Valahia” Târ- 
govişte i-a conferit titlul de Doctor 
Honoris Causa în aceeaşi şedinţă cu 
Profesorul însuşi. Acesta avea cultul 
prieteniei, se străduia să apropie 
între ei oameni pe care îi considera 
compatibili, dedicați cauzei comune 
a Cuvântului. Printre alte asemenea 
fapte, nu pot uita că prin prof. Coșeriu 
l-am cunoscut pe prof. dr. Mircea Bor- 
cilă, de departe, cel mai bun exeget al 
operei coşeriene, dincolo de calităţile 
sale generale de lingvist, de cărturar 
şi de om. Plănuiam organizarea unor 
cursuri de vară la Târgovişte, a unor 
colocvii care să-i strângă la un loc pe 
cât mai mulţi dintre truditorii pe tărâ- 
mul ştiinţei limbii. Am şi reuşit, până la 
un punct, câte ceva. În mai 2001 am 
organizat un Colocviu cu tema „Lati- 


að 


În casa familiei Bârlea 


nitate — romanitate — românitate”, cu 
ocazia primei ediții a Zilei Mondiale a 
Latinităţii (15 mai). Celelalte au rămas 
în fază de proiect... Pentru că, din 
păcate, boala care avea să-l răpună 
s-a reactivat, într-o ultimă lungă, dar 
fatală fază, tot la Târgovişte. 

În acelaşi mai 2001, a apărut 
la curs obosit şi îngrijorat. Avusese o 
noapte agitată, ceea ce nu i se întâm- 
plase prea des. A insistat, totuşi, să-şi 
ţină cursul, pentru că nu concepea 
nici măcar să întârzie sau să iasă cu 
câteva minute mai devreme, necum 
să „sară” peste un curs. Abia după 
aceea am reuşit să-l conduc la un 
consult medical. Primele investigaţii 
i-au îngrijorat pe medici, care i-au pro- 
pus să rămână internat câteva zile. 
Profesorul a refuzat categoric. Şi-a ți- 
nut şi cursul de după-amiază, cu care 
încheia seria prelegerilor din acel an 
(şi, din păcate, seria tuturor cursurilor 
ţinute cu atâta strălucire la Târgovişte 
sau pe orice alt meridian). L-am în- 
sotit din nou la spital. Se simţea mult 
mai bine acum. Când dr. Georgeta 


Cetăţeni de Onoare 

Dumitrache şi colegele ei i-au explicat 
ce conţine reţeta pe care între timp i-o 
eliberaseră, împreună cu rezultatele 
tuturor analizelor făcute, Profesorul a 
întrebat, cu o mină serioasă, de ce nu 
i-au prescris şi un vin roşu, aşa cum 
procedaseră şi medicii din Spania. 
(Cu ocazia aceea, am aflat că mai 
avusese o asemenea criză, cu un 
an înainte, la Madrid.) Neştiind dacă 
glumea sau vorbea serios, doctoriţele 
i-au răspuns, destul de fâstâcite, că 
vinul roşu nu figurează printre medi- 
camentele ce pot fi recomandate într- 
o reţetă scrisă şi semnată de către un 
medic din România... 

Vitalitatea extraordinară, forţa 
interioară şi dotarea biologică de ex- 
cepţie au învins încă o dată atacurile 
bolii şi ale timpului. 

Pe deplin restabilit, Profesorul a 
decis că şirul de manifestări pe care 
le pregătisem pentru a marca sărbă- 
torirea apropiatei împliniri a vârstei de 
80 de ani putea începe, la Târgovişte, 
aşa cum stabiliserăm din vreme. Bu- 
curia cea mare însă, care i-a şi dat, 
cu certitudine, puterea de a depăşi 
repede acea criză rău prevestitoare, 
era că seria manifestărilor aniversare 
urma să continue în Basarabia, la 
Universitatea şi la Liceul din Bălţi, 
precum şi la baştină, în satul Mihăi- 
leni. După mai multe discuţii cu sora 
Profesorului, care se simţea prea 
slăbită ca să-l însoţească, dar care 
a acceptat că nimeni nu-l va putea 
opri să facă el însuşi acea călătorie, 
am pornit spre Bălţi, împreună cu 
prof. dr. Victor Grecu, sosit special 
de la Sibiu la Târgovişte pentru acest 
voiaj. Periplul lung, obositor, dar 
emoţionant pentru Profesor, avea să 
continue apoi cu popasuri la Galaţi, 
Chişinău, Bucureşti. A fost primit cu 
toate onorurile cuvenite, peste tot, de 
la studenţi până la şefii de stat, din 
cele două state româneşti. 

La cursurile din toamnă nu a 
mai putut veni. Am discutat doar la te- 
lefon, în mai multe rânduri. Continua 


să facă planuri îndrăzneţe. Materia 
pe care ar fi trebuit s-o predea în oc- 
tombrie va fi reportată în mai, spunea. 
Tot atunci ar fi corectat şi eboşa unui 
curs, ţinut în anul anterior, redactat 
„la prima mână” de câteva studente, 
după notițele din caietele lor şi după 
câteva înregistrări pe bandă magneti- 
că. Dar mai ales, ţinea să-l invităm la 
Universitatea „Valahia” Târgovişte pe 
fostul său elev, excelentul romanist şi 
românist prof. Hugo Dietrich, căruia 
ar fi urmat să-i acordăm titlul Doctor 
Honoris Causa. Printre altele, avea 
grijă să stabilim, pentru cursurile şi 
celelalte activităţi ale sale, un interval 
de timp, în mai-iunie, cât mai apropiat 
de vremea când se coc cireşele pe 
Valea Dâmboviţei. Nici unul dintre 
aceste proiecte nu a mai putut fi rea- 
lizat. Ultima sa legătură cu Târgoviş- 
tea a fost tot prin telefon, în toamna 
anului 2002. Mi-a dictat un mesaj de 
felicitare, cu ocazia sărbătoririi primu- 
lui deceniu de activitate a Universităţii 
„Valahia” Târgovişte. O menţiune în 
prima Istorie a Universităţii, câteva 
imagini pe un panou fotografic, cărţile 
cu autograf din Biblioteca instituţiei 
şi, desigur, ecoul cursurilor ţinute, 
modelul Cărturarului-Dascăl, îi vor 
păstra neştearsă amintirea în Vechea 
Cetate de Scaun a Ţării Româneşti. 

Stelian DUMISTRĂCEL 


„GRAIUL PÂINII” ÎN LUMINA 
„LINGVISTICII INTEGRALE” COŞERIENE 


În anii 1990-1995 a fost demonstrată falsitatea formulei „limbă moldove- 
nească”, cu o evidentă motivaţie de politică (şi chiar de „poliţie”) lingvistică, iar, 
din perspectivă istorică şi cultural-socială, atenţia s-a dirijat în continuare asupra 
numirii idiomului propriu populaţiei majoritare de la est de Prut în Constituţia 
Republicii Moldova şi, apoi, spre reflectarea opțiunii politice în numirea etniei 
în discuţie şi a limbii acesteia în manuale şi în cursuri universitare. 

La o întâlnire ca cea de faţă, când, sub semnul comandamentelor lui 
Cronos, se numără anii (85) de la Unirea cu Ţara a Basarabiei, se cuvine ca 
problema coerenţei faptelor din martie 1918 să fie reluată, din punct de vedere 
lingvistic, din perspectiva complementară, a evaluării istorice „evenimenţiale” şi 
a teoriei limbii, prin elemente esenţiale pe care, pentru tema în discuţie, chiar 
în anii la care ne-am referit, le-a impus în analiza latinităţii orientale Eugeniu 
Coşeriu, marele şi regretatul absent de aici, astăzi. 

În caracterizarea de ansamblu a situaţiei limbii române din teritoriile ce 
constituie Republica Moldova sau au fost încorporate Ucrainei (Nordul Buco- 
vinei şi Ţinutul Herţei, respectiv, sudul Basarabiei) s-a vorbit, pe drept cuvânt, 
de agresiunea politică ce a dus, până prin 1957-1960, la impunerea, la nivelul 
normei, a unor construcţii de retortă, în special în ceea ce priveşte lexicul (in- 
vadat de împrumuturi şi de calcuri) şi sintaxa (topica), dar, în cazuri extreme 
şi izolate, chiar fonetica. 

Termenii, patetici, prin care, în perioada de imediat de după 1990, a fost 
prezentată „starea limbii” din Republica Moldova (de tipul „jalnică”, „deplorabilă”, 
„precară”, „mizerabilă”, „dramatică”, „tragică”, „dezastruoasă”, „catastrofală”) au 
fost consideraţi de Mioara Avram, după care am citat respectivele calificative, 
de natură să acrediteze chiar „teza diferenţierii limbii din R. Moldova faţă de 
cea din România actuală”!. 

Întru relativizarea importanţei denaturării, prin rusificare, a limbii române 
scrise în Basarabia, Mioara Avram cita „analogii istorice generatoare de opti- 
mism”, printre care ilustrativă este, într-adevăr, mutatis mutandis, înlăturarea 
efectelor pătrunderii masive a rusismelor în limba literară din Principate produsă 
în perioada 1829-18532. 


Comunicare prezentată la Sesiunea „Unitatea limbii române cu privire 
specială la Basarabia şi Bucovina”, organizată de Academia Română pe 27 


martie a.c. la Bucureşti. 


1 Consideraţii asupra situaţiei limbii române în Republica Moldova, în LR, XLI, 
1992, nr. 5, p. 253 (în prima notă, de la p. 249, titlul este completat astfel: „valabile în 
parte şi pentru situația limbii române din Ucraina”). 

? Art. cit., p. 255-257. Am susţinut aceeaşi idee în ceea ce priveşte graiurile 
populare, din perspectiva istoriei limbii, în comunicarea Imprumuturi lexicale ruseşti în 
graiurile de la est de Prut. Flux şi reflux; Al VII-lea Simpozion naţional de dialectologie, 
Bucureşti, 15-17 octombrie 1992 (coautori: Doina Hreapcă, Valentina Corcimari şi lon- 
Horia Bîrleanu). 

Prezintă interes faptul că, în această ordine de idei, mai mulţi lingvişti au 
invocat, pentru contrapondere, situaţia graiurilor populare din Basarabia. Este, 
printre alţii, şi cazul autoarei citate, care se referă, în treacăt, la „conservarea 
limbii române în Basarabia... în primul rând /a nivelul exprimării rurale atât în 
perioada ocupaţiei ţariste (1812-1918), cât şi a celei sovietice (din 1940/1944)”, 
ceea ce explică „nuanţa arhaic-populară a exprimării multor vorbitori, chiar în 
stilul elevat şi în forma lui scrisă” (p. 255; subl. n., S.D.). 

La acelaşi nivel s-au referit, tot numai sumar, şi alţi exegeţi, de exemplu 
loana Vintilă-Rădulescu, trimițând, pentru a ridiculiza pretenţia existenţei 
aşa-numitei „limbi moldoveneşti”, la „autentica limbă românească” în care 
şi-a scris o ţărancă din Bucovina, Anita Nandriş-Cudla, cartea de evocare 
20 de ani în Siberia:, precum şi lingvişti care au făcut comunicări la o mani- 
festare comparabilă cu cea de astăzi, sesiunea ştiinţifică organizată de Secţia 
de Filologie şi Literatură a Academiei Române, din 31 octombrie 1994: Valeria 
Guţu-Romalo („varianta locală, graiul moldovenesc, a continuat să-şi realizeze 
funcţia comunicativă, limitată la nivelul cotidian, mai ales la sate”)'sau Adrian 
Turculeţ („oamenii simpli, în special ţăranii, sunt cei care au păstrat limba ro- 
mână de pe teritoriul fostei U.R.S.S. la nivelele dialectal şi popular”. 

Faţă de asemenea aprecieri, trebuie să subliniem două aspecte. Mai întâi, 
este uşor de recunoscut că referiri de acest nivel nu depăşesc, în fond, viziunea 
emoţională din cunoscutele versuri ale lui Alexie Mateevici, evocând o limbă pe 
„Care-o plâng şi [pe] care-o cântă/ Pe la vatra lor ţăranii” (Limba noastră), aceeaşi 
în care „Durerea poţi s-o mângâi / lar bucuria / S-o preschimbi în cânt”, după 
tot atât de bine cunoscutele versuri ale lui Grigore Vieru (/n limba ta). 

In al doilea rând, la aprecieri generale de tipul celor citate, mai mulţi colegi 
din Republica Moldova, mai ales în discuţii pornind tot de la situaţia limbii „lite- 
rare” „moldovenegşti”, au ripostat că şi vorbitorii graiurilor şi-au „stricat” limba: 
nu ştiu nici ruseşte, dar nu vorbesc corect nici „moldoveneşte”. 

Date fiind acestea, am susţinut, în două comunicări din anii 1992 şi 1993, 
având în vedere constatări din anchetele de teren în Republica Moldova, în- 
cepute în anul 19916, necesitatea (chiar obligaţia) considerării unor distincţii, 
derivând din conceptul coşerian de „limbă funcţională”, cu referire, în esenţă, 
la variaţia «diastratică» şi «diafazică». Deoarece textul comunicărilor respec- 
tive nu a fost publicat, revenim acum, cu noi precizări şi exemplificări, asupra 
ideilor susţinute anterior. 

Din perspectiva conceptului de «limbă funcţională» românească (sau, ca 
ipostază pur tehnică de lucru, aşa-zisă „moldovenească”), adică a unei limbi „fără 
diferenţe în spaţiu, fără diferenţe socioculturale şi fără diferenţe stilistice”, „pe care 
o putem delimita noi, lingviştii”, după cum preciza E. Coşeriu, aşadar raportându- 
ne la o limbă sintopică, sinstratică şi sinfazică”, nu se poate afirma că moldovenii 


3 Cf. Lingviştii şi „limba” moldovenească, în LR, XLI, 1992, nr. 5, p. 277. 

+ Raporturile dintre limba literară şi graiurile limbii române, în vol. Limba română, 
p. 50. 

5 Limba română din Basarabia, în vol. cit., p. 106. 

€ Mărturia lingvistică a determinismelor primordiale. Etnotexte pentru aria da- 
coromânească est-carpatică, a doua ediţie a Conferinţei naţionale de filologie „Limba 
română azi”, laşi-Chişinău, 28-31 august 1992 (în colaborare cu dialectologii citați în 
nota 2); Limba română ca instrument de comunicare interetnică în comunităţi plurilingve, 
a treia ediţie a Conferinţei naţionale de filologie „Limba română azi”, laşi-Chişinău, 
28-31 octombrie 1993. 

7 Unitatea limbii române — planuri şi criterii, în Limba română, p. 12; într-un ca- 
dru mai larg, într-un text în limba română, vezi capitolul Limba funcţională, în Lecţii, în 
special p. 257, 263-268. 

dintre Prut şi Nistru vorbesc „stricat” sau, în mod excepţional, după unii, „corect”, 
ori că o parte dintre ei, uneori, pot fi astfel diferenţiator caracterizați din punctul 
de vedere al «competenţei idiomatice». Ceea ce ne poate oferi explicaţia este 
analiza prin plasarea discursului acestor vorbitori în cadrul precis al comunicării, 
prin urmare se impune să ne referim la variaţia «diastratică» şi «diafazică». 

Obiectivul nostru fiind examinarea coerenţei momentului istoric 1918 
din punct de vedere lingvistic, pentru relevarea acestuia trebuie să apelăm la 
perspectiva unui anumit demers istoric, cel al „Şcolii Analelor”, consolidat de 
Fernand Braudel, pentru care civilizaţia materială, elemente ale structurilor co- 
tidiene cum sunt, de exemplu, felul în care oamenii se adăpostesc, se îmbracă 
şi se hrănesc, în speţă pâinea sau vinul sunt personajele principale. 

Punctul de vedere al „lingvisticii integrale”, coşeriene, o lingvistică ce 
proclamă „primatul istoriei”, poate fi şi se impune conjugat cu perspectivele 
„istoriei totale” ca ştiinţă „despre oameni” a „Şcolii Analelor”. O primă verifica- 
re ne-o oferă faptul că, de exemplu, relaţia dintre muncă şi limbaj, cele două 
dimensiuni fundamentale ale omului descoperite de Hegel, a fost descrisă de 
Eugeniu Coşeriu prin trei elemente, construirea şi utilizarea unei locuinţe, con- 
fecţionarea de îmbrăcăminte şi prepararea hranei?, adică prin chiar elementele 
de bază reflectând „structurile cotidianului” ca forme de manifestare a „duratei 
lungi”, a timpului geografic, determinând organizarea raporturilor dintre om şi 
mediu, ce constituie obiectul de studiu al lui Fernand Braudel din primul volum 
al lucrării Civilisation matérielle, economie et capitalisme...!9. 

Pornind de la relaţia (nu de la confuzia) dintre competenţa lingvistică şi 
cunoaşterea lucrurilor, trebuie să invocăm faptul, clarificat de Eugeniu Coșeriu, 
că limbajele tehnice, adică „tot ce într-o tradiţie lingvistică este «nomenclatură»”, 
corespund „tradiţiei care se referă la cunoaşterea lucrurilor înseşi”, ceea ce se 
aplică şi „lexicului ştiinţei şi tehnicii populare”; aşadar, pentru a trage concluzii 
asupra nivelului competenţei idiomatice a vorbitorilor graiurilor „moldoveneşti” 
(ca parte a dacoromânei comune) dintre Prut şi Nistru sau din teritorii situate 
până la Oceanul Pacific (ţinutul Primorie), unde politica demografică a U.R.S.S. 
i-a forţat să trăiască, se impune, mai întâi, să facem distincţia între tipurile de 
„discursuri” pe care le întrebuinţează aceştia, în funcţie de referent (competenţă 
idiomatică propriu-zisă), dar şi în funcţie de interlocutor şi condiţiile comunicării 
(competenţă expresivă). 

Esenţial, pentru caracterizarea limbii lor istorice”, este discursul referitor 
la elemente de bază ale raporturilor om-mediu, dintre care ne-am oprit, în primul 
rând, la hrană, din acest punct de vedere pe primul loc situându-se pâinea, 
ca aliment rezultat din grâu, o plantă cultivată (după îndelungata epocă de 
predominare a nutririi cu carne) caracteristică civilizaţiei materiale europene 
(pentru comparaţie, altor zone geografice le corespund orezul şi porumbul, 
acestea două — apariţii recente pe continentul european:?). 

Întrucât nu dispunem de texte comparabile din perioada de imediat după 
Unirea Basarabiei cu Țarat, mărturiile la care apelăm reprezintă răspunsuri- 


8 Cf. Lingvistica integrală, p. 32, cu trimitere la studiul Vom Primat der Geschi- 
chte (1980) şi p. 73-82, cu dezvoltarea temei formulate anterior, Sincronia, diacronia 
e historia (1968). 

° Ibidem, p. 100. 

1 Publicat în limba română în două tomuri, sub titlul Structurile cotidianului: po- 
sibilul şi imposibilul; capitolele al II-lea şi al III-lea din primul tom se ocupă de „Pâinea 
cea de toate zilele” (p. 112-205), respectiv de „Hrană şi băutură” (p. 211-308), iar prima 
subdiviziune din tomul al II-lea de „Locuinţă, veşminte şi modă” (p. 5-84). 

“ E. Coşeriu, Limba funcţională, în vol. cit., p. 253. 

12 Cf. Fernand Braudel, în Structurile, |, în care grâul şi pâinea sunt tratate între p. 
116-159 (căci „grâul este rege”, p. 158), faţă de orez, p. 160-176, şi porumb, p. 177-182. 

descrieri, din «anchete dialectale» din anii '70 pentru Atlasul lingvistic moldo- 
venesc!, la întrebări ale anchetatorilor (dialectologi) având ca obiect temele 
„Cum se coace/face pâinea?”, „Cum se lucra/-ează pământul/grâul?”, „Lucrul 
la vie”. Faptul are, în primul rând, o semnificaţie extralingvistică. Chiar numai 
răspunzând la acest tip de întrebări, într-un demers de înregistrare a „graiurilor 
moldoveneşti”, vorbitorii îşi recunosc apartenenţa lingvistică la un anumit idiom 
(indiferent de formula prin care este numit), fiind, de altfel, selectaţi după acest 
criteriu, al competenţei idiomatice. 

Se impune, apoi, şi o precizare terminologică şi de metodă: prin determi- 
nantul „dialectale”, pentru textele publicate ca supliment şi la acest Atlas, se 
face referire doar la codul lingvistic al discursurilor înregistrate, dar se neglijea- 
ză nu doar canalul (specificul de a fi „orale”), ci, mai ales, mesajul, conţinutul 
acestor texte, unul preponderent etnografic15; or, proiecția «tematică» le conferă 
textelor în discuţie capacitatea de a furniza, după cum se va putea constata, 
utile informaţii comparabile. 

Dar recurgerea la etnotextele în grai moldovenesc înregistrate la aproxi- 
mativ şase decenii după Unire, dintr-o aparentă disfuncţionalitate cronologică, 
se constituie într-o exigentă temporală sporită, căci imaginea acestor graiuri 
în anii următori Unirii trebuie să fi fost una chiar mai puţin „colorată” de rusis- 
me decât aceea din 1960-1964, după aproximativ 20 de ani de înglobare în 
structurile sovietice, în special prin agricultura „colhoznică”. Elocvent în acest 
sens este, de altfel, lexicul general privitor la „Munca ţăranului”, text tematic 
înregistrat de Emil Petrovici în anul 1932, în localitatea Boian, fostul judeţ 
Cernăuţi; într-o descriere amănunţită a lucrărilor agricole, din primăvară până 
iarna, singurul termen strict „local!”, de origine ucraineană, apare în sintagma 
„arătură de parină” ('arătură de vară, a miriştii'; Petrovici, Texte, p. 169-170). 

Pe de altă parte, discursurile pe care le analizăm, orientate, conform 
perspectivei de etnolingvistică a anchetei dialectale, spre înfăţişarea specifi- 
cului local, echivalat de vorbitori, pe plan lingvistic, cu aspectul conservator al 
limbajului, constituie terenul optim pentru cunoaşterea „permanenţei”. Prestaţia 
nu se înscrie însă, pe ansamblu, în registrul uzual-familiar, căci interlocutorul 
este, în fond, un outsider, astfel că, în principiu, putem recunoaşte înregistra- 
rea vorbirii dintr-un registru „public informal” (ceea ce, de pildă, putea antrena 
apariţia unui număr mai mare de cuvinte şi turnuri din registrul „public formal”, 
respectiv, din limba oficială). 

După aceste precizări, trecem la o analiză sumară a profilului lexical al tex- 
telor publicate ca anexă, care vorbesc de la sine în ceea ce priveşte păstrarea, 
în anii '70, pentru descrierea unor elemente de bază ale civilizaţiei materiale a 
ţăranilor din Basarabia şi a celor „colonizaţi”, din Ucraina până în Primorie, a 
cuvintelor din fondul de bază al dacoromânei numind făcutul şi coacerea pâinii, 
cultivarea tradiţională a pământului, creşterea oilor şi lucrul la viet®. 


1% Există însă o analiză generală a vorbirii unor locuitori din localităţile Nisporeni 
(fostul judeţ Lăpuşna) şi Cornova (Orhei), întreprinsă de lingvistul bucureştean D. 
Şandru; cf. Cornova, p. 92-96. 

14 Conceput, de altfel, destul de surprinzător în anii '60, chiar ca aparţinând seriei 
atlaselor regionale româneşti; cf. Vasile Pavel, Preliminarii la Atlasul lingvistic român pe 
regiuni. Basarabia, Nordul Bucovinei, Transnistria, vol. |, Chişinău, Ştiinţa, 1993, p. 6. 

15 Cf. Stelian Dumistrăcel, Texte dialectale, texte orale, etno- şi sociotexte, prefaţă 
la Noul Atlas lingvistic român, pe regiuni. Moldova şi Bucovina — Texte dialectale, vol. 
II, partea 1, culese de lon-Horia Bîrleanu şi publicate de Doina Hreapcă şi lon-Horia 
Bîrleanu; Bucureşti, Editura Academiei Române, 2002, p. 12-13. 

Textele propuse analizei (A, B, C, D), cu titlul general „Cum se coace 
pânea” sunt publicate în Anexă. 

Ce observaţii se pot face cu privire la lexicul prin care se descrie coptul 
pâinii? Pe fondul întrebuinţării curente a verbelor, substantivelor, adjectivelor 
şi a uneltelor gramaticale din lexicul de bază al dacoromânei (cu apariţia unui 
singur cuvânt rusesc, un termen general, mucenie 'munca, facerea’, în textul D), 
termenii esentiali referitori la produsele finite, la materii, acţiuni, instalaţii şi unelte 
sunt de origine latină sau creaţii pe teren românesc [a]; urmează împrumuturile 
vechi slave sau neoslave comune dacoromânei [b], apoi împrumuturi turceşti 
şi greceşti, unele de asemenea cu circulaţie semnificativă cel puţin pe teritoriul 
Vechiului Regat [c] şi, în sfârşit, împrumuturi din limbile rusă sau ucraineană 
cunoscute şi în graiurile dintre Prut şi Carpaţi (în special în nordul Moldovei), 
respectiv în Maramureş [d]. Specificul strict local îl dau termenii pentru produse 
finite reprezentând mai ales adoptarea unor „reţete” de la ruşi sau ucraineni 
[e]. Precizăm faptul că nu inventariem deicticele şi automatismele verbale. 

In cele ce urmează prezentăm lista acestor cuvinte (din textele la care ne-am 
referit mai sus), notând pentru fiecare, în paranteză, numărul de apariţii, un indi- 
cator de „prezenţă” cu valoare totuşi relativă, căci antrenarea lor în discurs ţine 
de „tipologia” informatorilor şi de „idiostilul” acestora (precizia descrierii), dar şi de 
specificul anchetei etnolingvistice (o situaţie de comunicare neobişnuită pentru 
vorbitori). De exemplu, este irelevantă absenţa, uneori, a numelor unor materii 
(grâu, apă, sare), instalaţii şi unelte (cuptor, lopată) etc., ce trebuie subînţelese. 


1. Produse: [a]: pâine (3), plăcintă (1), vurtută [= învârtită] (1); [b]: chită 
(1); [d]: bubhancă (1), palanet (1); [e] pirohi (1); 

2. Materii: [a]: grâu (1), făină (4), apă (3), sare (1), păpuşoi (1); [b]: tărâţă 
(1), hamei (1); 

3. Materii în faza prelucrării: [a]: aluat (3), frecăței (1); [b]: uncrop (2); 

4. Acţiuni: [a]: (a) măcina (1), (a) cerne (2), (a) frământa (3) şi frământă! 
tură (1), (a /se/) coace (2) şi copt (1), (a) atâta /focul/ (2), (a) arde /cuptorul/ (1), 
(a) trage /ăraticul/ (1), (a) unge (1), (a /se/) răci (1), (a) rări (2), (a) mesteca (1), 
(a) fierbe (1), (a se) ridica fn covată/ (1), (a) răsări /aluatul/ (1), (a) sămânţa `a 
presăra cu făină' (1), (a) aduna /aluatul/ (1); [b]: (a) plămădi (2), (a) dospi (3) 
şi dospit (1), (a) opări (2) şi opăreală (1), (a) înveli (1); 

5. Instalaţii, unelte, accesorii: [a]: moară (2), cuptor (2), oală (1), masă 
(1), scaun (1), melesteu (1); [b]: sită (1), lopată (2), plită (1); [c]: covată (2), tavă 
(1), tingire (1), sobă 'cuptor (1), strachină (1); [d]: cociorvă (1); 

6. Diverse: [a]: foc (3); [b]: jar, jăratic (1); [c] harman (1). 


lată reluarea unora din aceiaşi termeni într-o prezentare extrem de 
succintă a activităţii în discuţie a unei informatoare („Alexandra a lu Ghiorghi 
Briciac”) dintr-o localitate („Leninskoe”) situată în centrul Asiei, în fosta Repu- 
blică Socialistă Sovietică Kirghiză (înregistrare din anul 1963), în care se aduc 
laude... tărâței: „Fasim oparâ [= opăreală] de tarâţâ, ş-ap-o strecurăm, ş-apu 
punim făninâ, o plămădim ş-sâ rîdicâ tari ghini cu tărâţâ... după tărâţâ. Ş-apui 


din tărâţâ” (transcriere integrală; TD. Md., II/1, p. 192). 


16 Precizăm că în transliterarea lor, cu alfabetul latin (românesc) în sistemul ALR 
şi NALR, am simplificat transcrierea fonetică, renunțând la reflectarea unor nuanţe ale 
pronunţiei, dar am respectat trăsăturile fonetice ale graiurilor moldoveneşti. În lipsa 
posibilităţii (grafice) de a reda fricativele alveolo-palatale, surdă şi sonoră, caracteristice 
acestor graiuri, notate în sistemul de transcriere fonetică al ALR şi NALR cu / / deasupra 
literelor s şi z, am folosit transcrierea s şi Z. 

Valoarea ilustrativă privind păstrarea termenilor dacoromâneşti referitori la 
făcutul şi coptul pâinii iese în evidenţă prin comparaţia cu apariţia în alte texte 
ale aceleiaşi vorbitoare a numeroşi termeni ruseşti privind nu numai felurile de 
mâncare (plov 'mâncare din orez’, pilmeni 'colţunaşi', pirojoasi 'pateuri', pirojnâi 
„prăjituri”, din categoria marcată mai sus prin [e] ) sau pentru diverse produse 
(tamat 'pastă de roşii”), ci şi numele unor acţiuni obişnuite (za/ivim 'turnăm, sâ 
poluceşti iese etc.). 

Diferenţa, pe diferite planuri, o subliniază precizări ale Tudorei Calinicu, din 
zona Ismailului, cu privire la chită: „Pâinia îi pâini, toată pâinia. Dar o buhancâ 
di asta îi o kitâ, însemniazâ o kitâ” (text B). 

O situaţie în mare parte asemănătoare a lexicului de bază putem con- 
stata şi cu privire la descrierea generală a lucrării pământului. Prezentăm, în 
Anexă, două texte (E şi F), fragmente după înregistrări din anii 1962 şi 1963, 
publicate sub titlurile „Cum se lucra înainte la câmp” şi „Cum se lucra înainte 
grâul”, un domeniu pentru care, însă, răspunsurile sunt orientate retoric. Nu 
este vorba doar de formularea întrebării („Cum se lucra înainte...?”), deoarece 
interesul pentru „tradiţiona!” constituie, aşa cum aminteam, specificul anche- 
tei etnolingvistice. Tema a reprezentat, după cum se ştie, „calul de bătaie” al 
deposedării de pământ a ţăranilor, în favoarea formării, sub presiune, şi chiar 
teroare, a colhozurilor. Registrul vorbirii este sugerat de începutul textului unui 
informator, cu profil de... reportaj: „Grăieşte lon a lui Toader Macari. Eu m-am 
născut... în satul Scoreni... şi... vreau să vă spun dumneavoastră...” (text F, a). 

Aşadar, chiar fără intervenţia... anchetatorilor, discursul se organizează 
(nu numaidecât cronologic) pe două segmente: „înainte”, cu dominantele ling- 
vistice afective greu tare, foarte greu, mare chin (aspect contrazis esenţial de 
unul dintre subiecţi, prin rezultate: „Şi podu [casei] era plin cu pâni [= cereale], 
text E, a), şi „acum”, când este mai ghini, uşor, foarte uşor (chiar dacă oamenii 
primesc şi ei avanţu abia după ce grâul a fost dus la magazie, la cladovgcic, 
după ce „s-a mântuit de hărmănit la colhoz” (acelaşi text). 

Trebuie să avem în vedere, însă, şi un alt aspect. Secvenţele iniţiale [a] 
din ambele texte reflectă descrierea participativă a unor „actanţi” (şi, în ultimă 
instanţă, este de înţeles lamentarea lui lonaş al lui Toader Macari, obişnuit cu 
un altfel de sol la locul lui de baştină, Scoreni, din preajma Chişinăului, con- 
fruntat cu situaţia din Primorie, unde „pământu are multă cheatră”). Aceştia, cu 
uneltele pe care le numesc, au executat operaţiile în discuţie. Secvenţele finale 
[b] reprezintă discursul unor „spectatori”, beneficiari relativi ai „progresului” în 
agricultură. 

lată lexicul tradiţional [Lt] şi cel neologic [L2] al agriculturii, prezentat pe 
categorii tematice şi subdiviziuni reflectând originea cuvintelor, comparabile 
cu acelea din grupul anterior: 


[L] 
1. Teren, spaţiu: [a]: câmp (1), pământ (2); [c]: magazie (1); [e]: toc 'arie' 


(1); 

2. Lucrări, procese: [a]: (a) ara (2), (a) semăna (2), (a) răsări (1), (a) vân- 
tura (2), (a) înjuga (1), (a) înhăma (1), (a) da /cu grapa, cu borona, cu tăvălugul, 
cu cotorcul/ (5); tot aici trebuie plasate şi verbele create pe teren românesc de 
la împrumuturi din limbi străine (cf. 3): (a) boroni (1), (a) hărmăni (1); 

3. Plante: [a]: grâu (1), orz (1), pâine 'cereale' (1); 

4. Unelte, instalaţii: [a]: moară (1), tăvăluc (1); [a]: grapă (2; acesta 
un cuvânt din vocabularul autohton); [b]: plug (1); [d]: boronă (2); [e]: cotorc 
“tăvălug' (1). 

[L”] 

1. Sisteme tehnice, instalaţii: 

— termeni internaţionali pătrunşi prin filieră rusească: combaină (2; < engl. 
combine), maşină (1), motor (1), elevator (1), tractor (1), tehnică (1); 

— termeni tehnici ruseşti: sortirovcă 'trior' (1), veielcă 'vânturătoare' (1); 

2. Agenti, relaţii economice: c/adovşcic (1), colhoz (1), avant (1). 


Tot numai la nivelul structurilor şi al agenţilor apar cuvinte noi, de prove- 
nienţă rusă (cuvinte internaţionale sau rusisme propriu-zise), într-o descriere 
intitulată „Cum am organizat ferma de oi” (textul G): 

— structuri: colhoz, firmă, zoufirmă; 

— agenţi: prisedateli şi tovarăş (ca semantism); 

— acţiuni: (a) organiza (şi arganiza). 

Notăm şi locuţiunea verbală a da în primire (din limba română literară, 
dar poate şi calc după rusă). 

Şi, în sfârşit, trebuie să subliniem faptul că, în prezentarea unei ocupaţii, 
de asemenea de tipul „structurilor aproape ireversibile”, specific românească 
pentru această zonă, viticultura, nu apare nici un termen de origine rusă şi 
doar un adjectiv neologic: altoit, referitor la o practică în îngrijirea viței de vie 
nobile (vezi, în Anexă, textul H). 

Atrag atenţia şi se impun comentate două aspecte: subiectul descrie cul- 
la început, referirea se face chiar la viţa de vie de soiul „vechi românesc”, cu 
„tufe” de dimensiuni impresionante (se plantau până la 25-30 de araci de sus- 
tinere a corzilor). Imaginea generală pe care o comunică vorbitorul este aceea 
a permanenţei, prin anotimpuri: primăvara „a venit viia iară-napoi să-nceapă a 
se lucra, şi-a trebuit dată jos de pe haragi, curățată toamna şi-ngropată-napoi 
în pământ” (pentru iarnă). 

Aşadar, atunci când se referă la ocupațiile tradiţionale, reflectând cunoaş- 
terea „lucrurilor”, „cunoaşterea non-lingvistică”, vorbitorii limbii române de la 
est de Prut aduc mărturia că nu s-au îndepărtat de ceea ce Eugeniu Coşeriu 
numeşte „configuraţia şi funcţionarea limbajului” ca expresie a respectivei tradiţii 
lingvistice!?. Astfel, descriind rezultate ale „timpului geo-istoric”, ale „duratei 
lungi”, ei se servesc de achiziţii ale unei manifestări aparținând „timpului lent”, 
„duratei medii”, utilizarea idiomului romanic al populaţiei din această zonă a 
Europei (nu ne putem opri aici asupra respectivelor concepte ale lui Braudel 
şi ale şcolii sale). În consecinţă, revenirea din perspectiva structurii statale, 
în 1918, a „moldovenilor” în spaţiul lor cultural originar are semnificaţia unei 
coerente (chiar milenare) de civilizaţie materială, trecând peste evenimente ce 
reprezintă „crize şi paroxisme” ale „timpului scurt”, „fluxuri şi refluxuri” la acest 
nivel”. Fireşte, aceste convulsii, după cum am constatat, au lăsat amprente, 
ce nu trebuie însă exagerate, chiar asupra lexicului unor ocupaţii primordiale, 
dar astfel de achiziţii pot fi şi se dovedesc a fi de durata fazelor (scurte) al 
căror efect sunt. 

Pentru a le aprecia locul, vom apela şi la constatări pe care le făcea 
Sever Pop, pe baza anchetelor pentru At/asul lingvistic român (desfăşurate 


1 Braudel, Structurile, |, p. 115. 

18 Vezi observaţii ale lui Fernand Braudel: „Vinul implică întreaga Europă, atunci 
când e vorba să fie băut şi numai o anumită Europă, atunci când e vorba să fie făcut” 
(Structurile, |, p. 268-269); autorul vorbeşte chiar de „setea violentă dar inexpertă a 
ruşilor” (p. 271). 

19 Eugeniu Coşeriu, Socio- şi etnolingvistica. Bazele şi sarcinile lor, în Lingvistică 
antropologică, p. 134. 

2 Cf. partea |, Rolul mediului, la Braudel, Mediterana, |, p. 188. 

începând din anul 1929) pe tema Cum dispar termenii vechi administrativi şi 
cum se încetăţenesc cei noit: după numai un deceniu de la Unire, dispăreau 
din uz atât astfel de cuvinte (uiăzd în Basarabia, varmeghe în Transilvania, 
bețirc în Bucovina, în favoarea denumirii judeţ; prefect lua locul lui şpan în 
Transilvania, iar în Basarabia, sintagmelor zemski sau voiski nacialnic), pre- 
cum şi numeroase altele, mărci ale vechilor suprastructuri: soldat înlocuia pe 
cătană în Transilvania şi pe moscal în Basarabia, iar chibrit se impunea pe 
seama termenilor moşini, ghiufe, răipelţuri, tîbric (în Transilvania şi Bucovina), 
respectiv, sărnic (în Basarabia). 

Am citat acest ultim exemplu, deoarece cuvântul revine într-o frază prin 
care Eugeniu Coșeriu, în comunicarea Latinitatea orientală??, îşi completa ar- 
gumentarea privind locul, în acest cadru, al aşa-zisei „limbi moldoveneşti”: „Cu 
câteva cleioance, cu câteva sărnice şi cu nişte baistruci, nu se face o limbă”. 

Este un diagnostic perfect aplicabil mai ales în analiza sociolingvistică a 
marker-ilor lexicali ce reflectă aşadar perspectiva varietăţii şi variaţiei limbajului 
în relaţie cu structura socială?. Lăsând la o parte numeroasele exemple de 
discursuri având ca obiect diverse manifestări ale „timpului scurt”, „individua!”, 
cel „dominat de evenimente, «o agitaţie de suprafaţă»"2, înregistrate în textele 
dialectale din seria publicată ca supliment la Atlasul lingvistic moldovenesc, în 
care reflexele „fluxului” de rusificare sunt considerabile?, putem aprecia locul 
unor astfel de împrumuturi în texte contemporane referitoare la dărâmarea 
caselor din satul Costeşti, de pe Prut, sau la deportările în Siberia (Anexă, 
textele [I] şi [J]). 

Fireşte, substantive şi sintagme cum sunt trivogă 'alarmă' (şi verbul /a/ 
trevoji), peredaci 'pachet, pentru deţinuţi”, zamestiteli 'locţiitor', nacialnic 'şef, 
trudavâe ârmi 'stagiu militar efectuat la muncă etc., ca şi elementele de intertex- 
tualitate idiomatică (reproducerea vorbirii unor ruşi: „nâşi brâti”), din descrierea 
unor realităţi trecute, din dimensiunea «intersubiectivă» a limbajului, aparţin 
deja vocabularului pasiv al vorbitorilor contemporani (există însă perspectiva 
menţinerii în lexicul activ a cuvintelor reprezentând clasa deicticelor, persona- 
le, sociale şi textuale). Măsura şi chiar sensul schimbării ne sunt sugerate de 
discursul unui subiect din Costeşti — Râşcani, de pe Prut, Efim Şoşu, născut 
în anul 1922 (aşadar în România!) şi care a învăţat „patru clase la român”, 
un statut sociocultural relevat şi apreciat în mod deosebit de informatorii de 
la care, în anii 1991-1996, am înregistrat etno- şi sociotexte. Acesta, relatând 
o conversaţie din '71-72, îi atribuie deja unui „zamestiteli preşedintelui [şi nu 
presedatelia] răs-polcoma” formula de adresare „domnu' Şoşu!”, chiar dacă 
păstrează denumirile nacialnic, daciia ‘cabană’ şi deicticul adverbial polnosti 
în întregime’ (Anexă, text [1]). 

Dimensiunea originară, «obiectivă», privitoare la „felul de a fi al lucrurilor” 
(Coşeriu), este cea pe care ne-a înfăţişat-o analiza discursurilor având ca obiect 
împletirea manifestărilor timpului geografic („durata lungă”) cu cele ale timpului 
social („durata medie”), ca mărturii incontestabile ale celei mai largi accepţii a 
conceptului de «language loyalty». Din această perspectivă, se impune ree- 
valuată explicarea menţinerii, la basarabeni, a dacoromânei comune prin acte 


21 În „Dacoromania”, VIII, 1931-1932, p. 61-71. 

22 Prezentată la al V-lea Congres al Filologilor Români, laşi-Chişinău-Cernăuţi, 
6-10 iunie 1994. Împrumuturi din rusă, cleioancă înseamnă 'muşama', iar baistruc, 
'bastard', numit, în graiurile populare, şi buruienar, urzicar, copil de gard etc. 

23 Eugeniu Coșeriu, Socio- şi etnolingvistica, în vol. cit., p. 133. 

2+ Adrian Riza, Postfaţă la Braudel, Structurile, II, p. 399. 

25 Vezi, în special, naraţiunile pe teme biografice, cum sunt cele intitulate, de 
exemplu, „Din biografia informatoarei” sau „Cum învăţam înainte la şcoală”; TD. Md., 
I/|, p. 148-149, respectiv, 183-188. 

de voinţă, de conştiinţă şi de sensibilitate; aceste aspecte nu pot fi, desigur, 
nici ele trecute cu vederea, dar ca dimensiuni complementare şi în situaţii ex- 
cepţionale. Astfel, este măcar hazardat să invocăm, în această ordine de idei, 
O „Înverşunare aparent paşnică de a nu ceda, dovedind ataşamentul instinctiv 
faţă de elementul cel mai durabil al specificului național”. Dacă „mamele să- 
tence” [femei născute după 1918 şi care au învăţat şcoala „la români”] au fost 
cele care au asigurat „prin graiul transmis, fundamentul formaţiei patriotice a 
noilor generaţii de intelectuali din Republica Moldova”3%, pentru fondul problemei 
trebuie să-i considerăm printre agenţii păstrării basarabenilor în romanitate pe 
toţi cei legaţi de ocupațiile majore, ale civilizaţiei materiale specifice zonei, o 
realitate întrevăzută chiar de un poet, deja citat, Mateevici, pentru care „limba 
noastră” este şi „graiul pânii/ când de vânt se mişcă, vara”, aşadar o limbă a 
pământului, a ocupaţiei de bază a locuitorilor. După cum, şi pentru Grigore 
Vieru, „in limba ta... / Şi vinul e mai vin / Şi prânzul e mai prânz”. 

In sfârşit, trebuie să avem în vedere, în afară de vitalitatea dacoromânei 
în Basarabia, şi puterea ei de regenerare, din perspectivă sociolingvistică şi din 
cea a variaţiei «diafazice», în etape ale „refluxului” rusismelor. Printre subiecţii 
din Cornova (Orhei) de la care, în 1931-1932, a înregistrat texte „orale” Dumi- 
tru Şandru se află şi o tânără de 19 ani, Olga Svetlova, zisă „Lyolea”, al cărei 
tată era rus, iar mama, bulgăroaică; aceasta era căsătorită a doua oară cu un 
român (din păcate, nu se precizează instrucţia şcolară a subiectului; Cornova, 
p. 92). Din fragmentul dintr-o poveste pe tema „Cenuşăresei” înregistrată de 
la „Lyolea” s-a publicat aproximativ o pagină, de limbă română vorbită fără 
cusur, dar, desigur, cu o coloratură regională (în Anexă, sub [K] reproducem un 
extras din acest text; precizăm că am respectat sistemul de transcriere fonetică 
al originalului). Aşadar, dacoromâna avea, în epocă, statutul de instrument 
de comunicare interetnică şi o asemenea realitate schimbă semnificaţia unei 
cunoscute zicale ironice privind condiţia de „moldovan” a unui Ivan, cu părinţi 
ruşi („tata, rus, mama, rus, da’ Ivan, moldovan”); Olga Svetlova, prin limbă, 
nu este doar „moldovancă”, ci chiar „româncă”, deşi tatăl natural era rus, iar 
mama, bulgăroaică! 

Prin analiză lingvistică funcţională, ţinând seama de determinismele 
primordiale ce reflectă relaţia dintre om şi mediu, 27 martie 1918 constituie 
împrejurarea producerii unei manifestări de coerenţă, de revenire a populaţiei 
aparţinând unei etnii la matca civilizaţiei materiale originare, de refacere a 
echilibrului durabil dintre oameni, pământ şi plante, aşadar prin relaţiile „care 
statornicesc posibilităţile şi limitele civilizației” înseşi. 

In ciuda convulsiilor paroxistice din contemporaneitate, deschiderile reale 
configurate de structurile socio-economico-politice ale viitoarei Europe pot 
reprezenta condiţii ale păstrării unităţii reale a dacoromânei comune, o limbă 
„mai unitară decât toate celelalte limbi romanice”%, profil la menţinerea căruia 
a contribuit Unirea din 1918. 


kkk 


În încheiere, ţinem să reamintim abordarea temei din dubla perspectivă, 
complementară, anunţată la început, adăugând câteva precizări. 

Ca explicaţie directă privind /exicul analizat, nume de „personaje” din 
galeria duratei lungi a „istoriei totale”, ne-am situat sub autoritatea viziunii lui 


2 Mioara Avram, art. cit., p. 250, puncte de vedere reluate de Vasile Pavel, care 
se referă la „rezistenţa colectivă opusă pe parcursul secolelor, în condiţiile unei istorii 
vitrege, de către ţăranii din Basarabia, de mamele ţărance întru păstrarea graiului stră- 
moşesc, a datinilor şi tradiţiilor”; Graiul românilor basarabeni, expresie a continuității 
teritoriului de limbă română, în vol. Limba română, p. 90. 

2* După o formulă a istoricului Maurice Aymard, citat de Adrian Riza, în Braudel, 
Structurile, Il, p. 399. 

23 Eugeniu Coșeriu, Unitatea limbii române..., în Limba română, p. 16. 

Fernand Braudel; or, în introducerea la capitolul al II-lea din Les structures du co- 
tidien, al cărui titlu are rezonanţa discursului religios („Le pain du chaque jour”), 
istoricul nu se sfia să convoace proverbul francez „Dis-moi ce que tu mange, 
je te dirai qui tu es”, căruia i-l asociază pe cel german (atribuit, ca formulare, 
lui Feuerbach), „Der Mensch ist was er isst (l'homme est ce qu'il mange)'%. 

Dar valoarea acestei abordări, de aparenţă materialist antropologică, poate 
fi acceptată considerând componente ale cadrului „lingvisticii integrale” coşeriene. 

Aşadar, drept criteriu de apreciere a semnificației discursurilor analizate 
în funcţie de textele — martor, invocăm faptul că acestea sunt un produs al 
preocupărilor geografiei lingvistice, disciplină care „descoperă un aspect esenţial 
al relaţiilor dintre viaţa socială şi culturală a omului şi mediul său natural”, după 
cum, tot în viziunea Magistrului, „etnografia limbajului”, la nivel istoric, este ca- 
pabilă să reflecte „«cosmoviziunea» exprimată de o limbă”%. 

Sunt proiecţii ce ne-au orientat demersul şi, în măsura unei corecte apli- 
cări, ni-l pot credita. 


ABREVIERI 
|. Surse documentare 


1. Cornova = Dumitru Şandru, Enquêtes linguistiques du Laboratoire de 
Phonétique Exp&rimentale de la Faculté des Lettres de Bucarest. |. Bessarabie [Nis- 
poreni, dep. Lăpuşna, et Cornova, dép. Orhei], în „Bulletin linguistique”, publié par A. 
Rossetti, Bucureşti, |, 1933, p. 89—107. 

2. Graiuri = Graiuri româneşti din Basarabia, Transnistria, Nordul Bucovinei şi 
Nordul Maramureşului. Texte dialectale şi glosar [culese şi publicate de Maria Marin, 
lulia Mărgărit, Victorela Neagoe, Vasile Pavel]; Institutul de Fonetică şi Dialectologie 
«Al. Rosetti», Bucureşti, 2000. 

3. TD. Md. = I/I: Texte dialectale culese de V. Melnic, V. Stati, R. Udler, volumul 
|, partea |, supliment la Atlasul lingvistic moldovenesc (ALM), Chişinău, 1969; I/II, de 
aceiaşi autori, volumul l, partea a Il-a, Chişinău, Editura Ştiinţa, 1971; II/I: publicate 
sub conducerea şi sub redacţia lui R. Udler, de A. Dumbrăveanu şi E. Constantinovici, 
volumul Il, partea |, Chişinău, Editura Ştiinţa, 1971; II/II: publicate de A. Dumbrăveanu, 
sub redacţia lui V. Stati, volumul II, partea a Il-a, Chişinău, Editura Ştiinţa, 1981. 

4. Petrovici, Texte = Texte dialectale, culese de Emil Petrovici, supliment la ALR 
II, Sibiu-Leipzig, 1943. 


II. Exegeze 


1. Braudel, Mediterana = Fernand Braudel, Mediterana şi lumea mediteraneană 
în epoca lui Filip al II-lea, vol. |; traducere de Mircea Gheorghe, prefaţă de Alexandru 
Duţu; Bucureşti, Editura Meridiane, 1985. 

2. Braudel, Structurile = Id., Structurile cotidianului: posibilul şi imposibilul, vol. 
I-II; traducere şi postfață de Adrian Riza; Bucureşti, Editura „Meridiane”, 1984. 

3. Coşeriu, Lecţii = Eugeniu Coșeriu, Lecţii de lingvistică generală; traducere din 
spaniolă de Eugenia Bojoga, cuvânt înainte de Mircea Borcilă; Chişinău, Editura Arc, 
2000. 

4. Coşeriu, Lingvistica integrală = Id., Lingvistica integrală. Interviu cu..., realizat 
de Nicolae Saramandu; Bucureşti, Editura Fundaţiei Culturale Române, 1996. 

5. Coşeriu, Lingvistică antropologică = Id., Lingvistică din perspectivă spaţială şi 
antropologică. Trei studii, cu o prefaţă de Silviu Berejan şi un punct de vedere editorial 
de Stelian Dumistrăcel; Chişinău, Editura Ştiinţa, 1994. 

6. Limba română = Academia Română, Limba română şi varietățile ei locale. 
Lucrările sesiunii ştiinţifice organizate de Secţia de Filologie şi Literatură, 31 octombrie 
1994; Bucureşti, Editura Academiei Române, 1995. 


22 Trimitem la originalul lucrării deja citate, Civilisation matérielle, économie et 
capitalisme, XV-XVIII. siècle, Armand Colin, Paris, 1979, p. 81. 

% Geografia lingvistică, respectiv, Socio- şi etnolingvistica..., în Lingvistică antro- 
pologică, p. 35, 146. 

ANEXĂ 


|. Etnotexte aparţinând subdialectului moldovenesc 
(De pe teritoriul moldovenesc, bucovinean şi din „diaspora moldovenească”) 


„Cum se coace pânea” 


[A] 

„leu şi fasim uncrop, pun în covatâ uncropu. Dacâ văd câ-i serbinti întrecut, 
i-adauz puţină apâ, şi-l rareşti. Aduc sita şi trec faina prin sitâ şi răresc aluatu, dupa cum 
trebu di facut. Diminiaţa mă scol şi ieu ş-o frământ. Dupa si-o frământ frumos, prindi-a 
doski, aţiţ focu în cuptiori, aduc cosiorva, ghinişor, scot focu, jaru cum trebuieşti. Dupa 
si-o ars focu ghinişor, întindz jaru pi cuptiori, pi urmâ trag jaraticu frumos, ung tinzirili. 
Pun pânia în cuptiori şi stau douâ ori în cuptiori pân sâ coasi. Pi urmâ o scot, o ieu ş-o 
pun în dulap ş-o învălesc cu seva ca ie sâ sâ mai moaii. Asta-i tot”. 


[Înregistrare din anul 1962] 
PANCIU Vârvara Mitrofanovna 
Născută în 1923 (nu se menţionează alte date personale) 
Vancicăuţi, raionul Novosseliţa, Cernăuţi, Ucraina 
TD. Md., IIl, p. 82 


[B] 

„A fost bărbatu la moarâ. A făcut făiinâ, a adus făiina acasâ, am cernut, am plămă- 
dit. Am pus puţinâ apâ acolo, am pus aluatu, am plămădit aluatu acolo, l-am mestecat 
cu apâ caldâ, l-am plămădit. A doudzia diminiaţâ m-am sculat, am frământat-o, ea a 
doskit. Am pus apâ, am pus sari, făiinâ am pus, am frământat-o, am făcut-o virtoasâ, 
ca di pâini, ca sâ pot s-o adun pâińħia. Am frământat-o bini, am lasat-o di ea a doskit. 
S-a ridicat în covatâ bini. Când s-a ridicat în covatâ, ieu am luat-o, ş-am adunat-o aşa, 
câti-o kitâ, câti-o kitâ, ş-am pus-o în tavali. In tavă s-a ridicat. Dipa ci s-a ridicat, am 
ars soba [= am făcut foc în cuptor] cu crangâ, cu paii, cu ci-o hi. Am ars soba bini, am 
bagat pâinia în sobâ. Am tinut-o un cias în sobâ. Dipă un cias, am scos pâinia coaptă, 
frumoasâ. Kitili cu lopata li-am băgat. Kitâ îi spuni la noi. Pâinia îi pâini, toată pâinia. 
Dar o buhancâ [= pâine de formă dreptunghiulară] di asta îi o kitâ, însemniazâ o kitâ”. 


[Înregistrare din anul 1961] 
CALINICU Tudora Nicolaevna 
Născută în 1907; „puţin ştiutoare de carte” 
Dolinskoe, raionul Ismail, regiunea Odesa, Ucraina 
TD. Md., I/Il, p. 90 


[C] 

„Dusim la moarâ, masinăm. Faśim faninâ, adusim fanina. Nu, záraz [= repede, 
îndată], oparim oparialâ. Muiem friacaţăi [= aluat uscat din hamei, folosit la coptul pâinii, 
explică autorii]. Friacaţăii îi fasim din tarîțtâ. Muiem hemei: hemei creşti la noi în harman. 
Nu, ş-apoi oparim, şi di trii ori rasari, ş-o samânţăm [= cernem făină deasupra, presurăm 
cu făină]; şi di framânturâ încâ di câtivai ori framântăm, ş-apoi fasim palaniţ ş-o punim 
pi lopată şi-n cuptiori. 

[?] Pirohi [= pateuri] coasim şi di toati, aşa vârtutâ [= învârtită — coptură], plasinti, 
pirohi”. 


[Înregistrare din anul 1960] 
SIOCAN Dosia Dimitrevna 
Născută în 1905; 4 clase ruseşti 
Vlaşskoe, regiunea Dnepropetrovsk, Ucraina [pe Nipru] 
TD. Md., VII, p. 182 


[D] 
„leu an vrut sâ vă spun fievoastri cum sâ coasi pânia pi la noi. La noi pânia aşa, 
vrazdzicâ, s-coasi, mucâniia [= munca, făcutul) pânii, vrazdzicâ. Noi di cu disarâ o 

plămădim. Fasim focu îm plitâ şi sierbim oliacâ di apâ, într-o oalâ. Ş-apu uncropu siala 
Serbim făinâ di păpşoi şi opărim cu uncrop di-asiala ş-o mesticăm. După si-am mesti- 
cat-o cu melesteu făina seia, apu-o dăm di-o parti ş-oliacâ ie sâ răseşti. Dacâ s-o răsit 
făina sei di păpşoi, apu luăm şi mai śernim oliacâ di făină di grâu, ş-o plămădim. După 
Si, vrazdzicâ, am plămădit-o cu aluatu sial doskit, apu o dăm dioparti şi ie doskeşti pişti 
noapti păn dimăniaţa. Da dimăniaţa noi ni sculăm, şi iarâ sernim făină pi masâ, ş-punim 
strakina sei cu aluat pi scaun...”. 


[Înregistrare din anul 1963] 
Frăsîna lu Nichita TOMA 
Născută în 1910; două clase ruseşti 
Chişiniovka, raionul Vladimiro-Aleksandrovskoe, ţinutul Primorie, R.S.F.S.R. 
TD. Md., II/I, p. 281 


[E] Pa A 
„Cum se lucra înainte la câmp” 


[a] Ă 

„Foarti greu iera înainti la câmp di lucrat. Intăi samanai, arai şi samanai, cu bo- 
rona dădei, ca grapa dădei, ş-ap-pi urmâ şi cu cotorcu [= tăvălugul] dădei. lara mari 
kin înainti di lucru iara. Pi urmâ, după si răsăre grâu sau ordzu, pomântu iera crăpat 
ş-s-duse iar, şi-l borone al dade cu borona, ca sâ-i strîśi coaja... şi foarti greu iera, şi 
cu copii sâ duseu la dial... 

Şi podu iara plin cu pâni”. 


[b] 

„Da acu sâ lucriadzâ cu combăinili. Combăinili lucriadzâ ş-aduc grâu curat la 
toc [= arie]. Şi n-au niş-on nacaz, şi maşinili al vânturâ, cu motoru al vânturâ, şi vin 
maşinili, ş-încarcâ di pi toc grâu foarti curat, ş-al duc pi la ilivatori, pi la magazii, li dusi 
la cladovşcic [= magazioner]. Ş-apu pi urmâ-nsep, dac-o mântuit di hărmănit la colhoz, 
însep a da la oamini avanţu [= avansul]. Şi aşa câ-i foarti uşor acu la lucrat la pământ”. 


[Înregistrare din anul 1962] 
BALAN Istina Antonovna 
Născută în 1910; „nu a învăţat la şcoală” 
Dimitrovka, raionul Chilia, regiunea Odesa, Ucraina 
TD. Md., II/I, p. 265 [a] — 266 [b] 


[F] 


[a] 

„Grăieşti lon a lui Toadir Macari. leu m-an-născut îm-Băsărâbi[a], în satu Scoreni. 
ŞI ieu, iaca, vrau sâ vă spun dumevoastrâ cum s-fasi la noi pânia, ş-cum o lucrăm. Noi 
primavara ni dusim şi gatim pomântu, ş-apu-nzugăm boii, înhamăm caii şi ni dusim 
ş-arăm. Ş-apui boronim cu boroni di lemn pământu siala. Ş-apu sămănăm grâu, ş- 
apu, după si l-an-sămănat, iarâ boronim, ş-apu dăm cu grapa, ş-apui dam pământu cu 
tăvălucu, s-s-apesâ ketrili, bolohani, câ la noi pomântu ari multâ kiatrâ...”. 


[b] 

„Aiasta-nainti vremi iara, da amu îi mai ghini, c-amu o iişit tehnicâ mari: trâctari, 
cămbâini, sartiróvśi [= trioare], veielsi [= vânturătoare]. Şi noi, znácit [= prin urmare] 
prihim pânia gata vânturatâ, numa usuc-o şi du-o la moarâ. Da-nainti la noi o fost greu 
tari. Da amu ni-i uşor. Amu o prinim gata, ş-o mâncăm, şi lucrăm la liuboi [= orice] lucru. 
Lucriadzâ cu tehnica la dial amu dzăsi - sinspresi oamini numa, da înainti fişticari om 
merze în urma plugului... Da amu di tăt pintru noi îi uşor”. 


„Cum se lucra înainte grâul” 


[Înregistrare din anul 1963] 
lonaş a lui Toader MACARI [fără date personale] 
Chişiniovka, raionul Vladimiro-Aleksandrovskoe, ţinutul Primorie, R.S.F.S.R. 
TD. Md., II/I, p. 291 [a] — 292-293 [b] 

[G] 
„Cum am organizat ferma de oi” 


Vreu sâ spun, tovarâş, câtivai cuvinti din partia, când am, s-arganizat colhozu 
la noi, ş-am organizat o firmâ şi noi di oi. Din prima- oi s-o strâns la noi opspridzăs oi 
în anu o miii nouâ suti sindzăs s-o arganizat firma di oi din opsridzăs oi ş-on berbec. 
N-avân Sini li-ngriji, ştiindu-ma, m-au ştiut pi mini câ-s on sioban, m-au kemat pi mini, 
mi li-au dat în primiri. Aşa ieu m-am stăruit într-asii cîţivai ani c-am aZiuns la o firmâ din 
opspridzâsi oi la patru suti Sindzăs în trii ani di dzili. S-o făcut firma asta. Da cum s-o 
făcut? Câ ieu şâdem într-însâli dzî şi noapti şi videm câ caru adusi az puţin mâncari, 
da ieu mă dusem la prisâdatili colhozului şi la zóufirmâ [explicat în nota de subsol „şeful 
fermei”; probabil: “fermă zootehnică']. 

— Fraţilor, nu-i di şăguiit, c-afarâ iesti Zer. Oiili mănâncâ tari. Dacâ nu li-om da 
amu cât ieli mânâncă, di-amu cân-s-ancălzi putem sâ li dăm cât di mult, câ diziaba 
noi li-om da lor... [în cele două paragrafe ce urmează, nu apar termeni «tehnici» sau 
cuvinte ruseşti]. 


[Înregistrare din anul 1962] 
RAEVSCHI Vladimir 
Născut în anul 1905; „n-a învăţat la şcoală” 
Cişmea, raionul Orhei 
TD. Md., I/I, p. 218 - 219 


[H] A PR || 
„Cum se lucrează via 


Din partia Ziilor tot aşă la noi sâ lucra: primăvara, când ieşăm, întâi s-o luat omătu, 
noi imidiat li-am dizgropat, li-am liagat, li-am coraţit; luam foarfăsi , înainti şi cu cosoarâ 
selia ni dusem acolo şi corăţăm. Făsem patrudzăs, sinsdzăs di tufi, da ierau coraţâti 
bini, ca sâ dzâcâ câ-i coraţât, frumos di tot. Li-am coraţât, imidiat din urmâ trebui-sâ siii 
şâ liagati, li-am liagat. Li liagam di haraz, punim câti doudzăsins — triidzăs di haraz la o 
sîngurâ tufâ... Amu, dacâ li-am liagat, ni-am luat grija, ni-am dus, n-am avut într-ânsa 
si căuta. Când am înseput sâ videm câ dau lăstari, dacâ o fost Ziii hultuită, o trebuit 
sâ ni dusim s-o strokim. Am strokit-o numa dădăori [= de două ori] în timp, da am luat 
poamâ foarti bunâ şi multâ. 

[?] Cu kiatrâ vânâtâ şi cu var, altseva într-âns[a] nu punem nicâ [= nimica]. Pi urmă, 
dacâ făsem douâ prăşituri buni, dacâ iera locu buruienos, prăşăm di trii ori, ca sâ siii tătâ 
vremia într-ânsa curat. AZunzem toamna, la august când azunzem, tăiem vârfurăli la źiii, 
scotem afarâ, ca sâ s-coacâ poama, cât sâ siii mai bunâ şâ mai dulsi. Pi urmâ aşteptam 
la cules. Culesu, o culezem, adusem acasâ cu coşniţiii, da-nainte o fost mai mult în polo- 
boasi, pune douâ poloboasi pi car, culeze şi pune... în siubăr, şi turna-n poloboc. Polobocu 
aduse acasâ ş-o da-n cadâ. In cadâ, pi urmâ şâde trii-patru dzili, însepe sâ siarbâ. Dacâ 
însepe sâ śiarbâ, iera obiseiu câ iera sac, şi pune-n sac, în călţătoari [= călcătoare], în sac 
şi din călţătoaria seia iera o Zerbâ, iera un om anumi cu siboti roşâ. Li călca în satu [sacul!] 
Sela... l-o călcat oliacâ, l-o dat la altâ cadâ, ca sâ mai putredzascâ ş-aisia, o pus în altâ 
cadâ, pân-sâ muntuie cada. S-o muntuit ş-o pus Zinu în poloboc, şi pi urmă, dacâ s-o pus 
Zinu în poloboc, s-o muntuit, ş-o mai trecut un timp, ş-o o vinit Ziia iarâ-napoi sâ-nsiapâ 
a sâ lucra, ş-o tribuit datâ Zios di pi haraz, coraţitâ toamna şi-ngropatâ-napoi în pământ. 


[Înregistrare din anul 1964] 
STRATAN Niculai 
Născut în anul 1907; „două clase ruseşti” 
Nişcani, raionul Călăraşi 
TD. Md., II/I, p. 152 — 153 


II. Texte autobiografice contemporane 


[I] Fragmente din relatarea privind „dezafectarea” satului Costeşti 

„In anu şaptizăşidoi — eu trăiam de-amu aici, am trecut în şaptzăşiunu, şi-n 
şaptzăjdoi, eram la fântânâ. Vini zamestiteli [= locţiitorul] preşedintelu răs-polcâma [= 
organ raional de partid!]... cu o grupâ di oamini. 

— «Bună ziua!» 

— «Bună ziua!» 

— «Ci malfi] faci, domnu Şoşu?» 

- «Da ci sâ fac, iaca scot oleacâ di apă, câ... pâi, soţiia să-mi] facâ mâncare!» 
— câ venisâm de la lucru, de la fermâ... 

— «Afară de asta?» — zice, mă-ntreabă el - «ce-ai făcut cu casa di divalie?» Zic: 
«Casa di divali ii-n picioari... pâlnosti [= în intregime], şi nu-i risîkitâ!» 

— «Ce ai de gând mai diparti?». Zic: 

— «Am de gând ... ficioru faci armatâ, şi am să-l căsâtoresc să-l las în casâ, şi eu 
mă duc înapoi în dáciia [= cabană] veki!». Da’ el spuni c[ă]: 

— «Am să te-mpuşc!» 

— «Da' câ... cu care puşcă, de soc, ori] de...di plop?!». El ride. Zici: 

— «Uiti mata! Au vinit sâ ni construiascâ... baraju ăsta di apă!» 

— «Foarte bini! Dac-o vinit, noi...» 

Acuma, era un naciâlnic [= şef] mai mari întri dânşi, şi zîci....”. 


[Înregistrare din anul 1991] 
ŞOŞU Efim 
69 de ani; 4 clase „la români” 
Costeşti, raionul Râşcani, Republica Moldova 
Text inedit din Arhiva Institutului de Filologie Română „A. Philippide” 


[J] 
Fragmente din evocări despre anii de război 
şi despre deportările în Siberia din anul 1940 


[a] „... refugiaz-de-aicea dim-Basarabea / noi le spuneam-/ la ruş cîn le-a spus că 
sîntem dim-Basarabea «he! nâşi brâti, nâşe brâte!» [= fraţii noştri] nu.. nu ne trăvojeu 
[F sâcâiau, tracasau] pi noi”. 

[Utkonosovka, raionul Ismail, regiunea Odesa, Ucraina] 


[b] „... şi m-an-duz-dipi vadavoi // ... om cu copkii [...] k-iel o fost luat la trudavoe 
ármi [= stagiu militar efectuat la muncă] ştiţ / la fabrica di moniţiie”. 
[Igeşti, raionul Storojineţ, regiunea Cernăuţi, Ucraina] 


[c] „... o strâns tăţ bărbaţi / o făcut aşă ca trivogă [= alarmă] / o strâns tăţ barbaţi 
/ şi i-o loat / şi i-o dus uni iaca uni-i înkisoarea asta la Cernăuţ // io am fos-la tata acul6 
cu peredâci [= pachet, pentru deţinuţi] // şi i-o-nkis acul6...”. 

[Proboteşti, raionul Herţa, regiunea Cernăuţi, Ucraina] 


[Înregistrări pe bandă de magnetofon din anii 1992 — 1993] 
Graiuri, p. 44, 204, 219 


III. Fragment dintr-o poveste înregistrată de Dumitru Şandru 
(Pe tema «Cenuşăreasa») 


[K] s 

„Da aśeya yera fata mošnyagulu. Da fata mošnyagulu fase, dzîśe: «Si yo, dzîśe, 
m-am suit pi poyată š-am vădzut tot»; sî ye baba šî strîkă poyata. Kînd kolo yakă ntr-o 
dimnyatsă: «čini s-a skula dimnyatsă tare oy luwa-o la biserikă». Kînd kolo o trimete pi 
fată tot ku yitsîka. Să ntoarće napoy ši-o trimete pi fată cu yitsîka ši ye să duśe yară... 
Sî koboară niste porumbey šî dzîśe: «du-ti ăn kopaku śyala šî ye haynile śelya šî ti 
mbrakă yară šî ti du la biserikă». Kînd kolo s-duśe... s-duśe la biserikă s-ntoarśe napoy, 
vini-akasă ku jitsîka š-ce: 

- «Bună dzîwa, mamă!» 

- «Bini-ay vinit, fată!» 

- «Am fost ku yitsîka, mamă». 

- «G’ini-ay făkut, fată»... “. 


[Înregistrare din anii 1931 — 1932] 
Olga SVETLOVA (Lyolea), 19 ani 
Cornova, p. 104. 

Vlad POHILĂ 


SE AUZEA CÎNDVA LA CHIŞINĂU 
UN CUVINT MOLDOVENESC... 


Aflat în drumeţie prin Basarabia, la începutul secolului trecut, Nicolae lorga, fireşte, 
dorea să ia cunoştinţă şi de presa periodică ce se edita aici, eventual în limba băştina- 
şilor. „Tocmai se vînd pe Alexandrovscaia gazetele, de nişte hamali greoi cu şăpci, ruşi 
care ştiu şi ceva „moldoveneşte”. Au ziare din Kiev, din Odesa, din „lujno-Rossia”, din 
această Rusie de Jos, în care intră şi gubernia Basarabiei. Besarabeţ-ul pare că-l văd 
la unul, dar, cînd îl cer, mi se oferă altă foaie, Drugu (...)”. 

Parcă Marx sau Engels a zis, nu? — că istoria se repetă de două ori: o dată ca 
farsă, şi a doua oară ca tragedie... Era anul 1904 cînd scria Nicolae lorga rîndurile de 
mai sus, pentru viitorul studiu Neamul românesc din Basarabia, tipărit un an mai tîrziu 
la laşi. Şi atunci, ca şi acum, pe bulevardul central al Chişinăului se vindeau gazete — 
cîte vrei şi de oriunde dinspre Răsărit, dar şi locale, în limba „muscălească”. Trecerea 
anilor a făcut, totuşi, anume rectificări: prezenţa ziarelor şi revistelor ruseşti, fie de la 
Răsărit, fie din capitala basarabeană, a crescut vertiginos. Ce-i drept, în condiţiile în 
care văd lumina tiparului mai multe publicaţii periodice şi în limba băştinaşilor. „Ba chiar 
foarte multe!”, ar exclama cineva, poate cu invidie, poate cu încîntare. Şi ar fi incorect 
să nu-i dăm dreptate, mai ales dacă ne amintim de teoria relativităţii cu care a deve- 
nit celebru Albert Einstein: doar pe timpul cînd faimosul cărturar şi patriot străbătea, 
semiclandestin, pămînturile basarabene, aici nu apărea nici un ziar în limba majorităţii 
româneşti a provinciei. 

Basarabia, emblematicul deschizător de drumuri în presa naţională din spaţiul 
pruto-nistrean, avea să vadă lumina tiparului abia în luna mai 1906; alt ziar, Moldova- 
nul — din primele zile ale anului următor, 1907; „jurnalul bisericesc” Luminătorul — peste 
încă un an — în 1908. 

Pînă la tulburele an 1917 — cînd la Chişinău, dar şi în toată provincia, au început 
a răsări, aidoma mugurilor în luna lui Prier, ziare şi reviste ruseşti de cele mai incredibile 
orientări, dar şi o serie de periodice cu o subliniată tentă naţional-democratică, în limba 
română — reacţiunea rusă, deranjată rău de avîntul spiritului naţionalist, crease, se pare, 
un vid, sau, de vreţi, un zid în faţa doritorilor de a comunica şi prin intermediul cuvîntului 
scris cu populaţia istovită de un secol lung de ocupaţie muscălească. 

Totuşi, în acest răstimp au mai apărut la Chişinău cîteva organe de informare 
vrednice de a fi menţionate în analele presei basarabene. Făclia Ţării din 1912 a fost 
stinsă după chiar apariţia primului său număr — evident, nu pentru simpatii faţă de impe- 
rialismul rus. În anul următor, mai exact în luna mai 1913, la Chişinău îşi anunţa apariţia 
o altă revistă, Cuvînt Moldovenesc, poate cea mai norocoasă publicaţie naţională din 
Basarabia, căci a ajuns să-şi vadă realizate opţiunile (libertatea asociaţiilor naţionale 
şi democratice, învățămîntul, presa şi serviciul divin în limba băştinaşilor, utilizarea 
alfabetului latin, dreptul de a purta şi arbora Tricolorul ca steag naţional şi de a intona 
public Imnul „Deşteaptă-te, române!” etc.), inclusiv opţiunea cea mai mare, cea mai ar- 
zătoare: Unirea din 27 martie / 9 aprilie 1918. Căci, aşa cum aprecia unul dintre fruntașii 
mişcării naţional-democratice de la noi, Pan Halippa, „pînă la 1917, Cuvînt Moldove- 
nesc a fost singura candelă naţională în Basarabia”. lar colegul său de aspiratii, Ştefan 
Ciobanu, alt basarabean remarcabil prin sinceritatea şi intransigenţa cu care promova 
românismul, i-a dat publicaţiei o notă şi mai înaltă, scriind că „n-a fost chestiune mai 
mult sau mai puţin importantă ce privea viaţa românilor basarabeni, care să nu fi fost 
atinsă de Cuvint Moldovenesc”. Avea o echipă formidabilă, cu adevărat de elită: Vasile 
Stroescu, Nicolae Alexandri, Simion Murafa şi Pan Halippa ca redactori; iar în calitate 
de colaboratori permanenţi — pe Alexe Mateevici, Tudose Roman, lon Pelivan, Vasile 

Harea, lon Buzdugan şi alţi basarabeni, cărora li se alătură, din 1917, Onisifor Ghibu. 

De fapt, Cuviînt Moldovenesc nu a fost un singur organ de presă, ci un adevărat 
„holding de presă”, cum s-ar spune astăzi (ţinînd seamă, fireşte, de anvergura ce i-o 
permiteau exigenţele epocii). De la 1 ianuarie 1914 comitetul de redacţie al revistei 
începe să editeze şi o „gazetă săptămînală pentru Moldovenii din Basarabia şi de peste 
Nistru”, cu acelaşi titlu, şi tot din acel an mai scoate, cu aceeaşi denumire, un calendar, 
care, ceva mai jos, va constitui obiectul atenţiei noastre. 

Nu vom exagera spunînd că această „Sfîntă Treime” a presei naţionale din Basa- 
rabia aflată sub stăpînire rusească a fost, într-o epocă decisivă pentru existenţa noastră 
ca parte a românimii, un far ale cărui raze se întindeau, de la Chişinău, spre toate ora- 
şele şi judeţele provinciei, pînă în cele mai îndepărtate comune, din preajma Hotinului 
sau a Cetăţii Albe. Din aprilie 1917, ziarul Cuvînt Moldovenesc devine organ de presă 
al Partidului Naţional Moldovenesc, din care, se ştie, a răsărit Sfatul Ţării. În această 
ipostază, publică materiale despre şi de la congresele ostaşilor, ţăranilor, învăţătorilor, 
studenţilor, cooperatorilor etc. basarabeni, comentează amplu şi pe înțelesul tuturor 
revendicările acestora, care prevedeau nu numai uşurarea condiţiilor de viaţă, dar şi 
stoparea rusificării, legalizarea drepturilor de a folosi limba maternă, alfabetul latin, de 
a avea drapelul şi imnul naţional... Amintim că în Cuvînt Moldovenesc s-a tipărit, la 21 
iunie 1917, poemul Limba noastră de Alexe Mateevici. Încă în 1914 revista publicase cu 
rol de slogan aceste versuri de St. O. Iosif: „Va răsări cîndva şi steaua / acestui neam 
nefericit”, urmate de numeroase poeme şi nuvele de scriitori clasici şi contemporani, 
povestiri şi documente din istoria neamului românesc. 

Un laitmotiv al preocupărilor redacţiei l-a constituit de-a lungul anilor de apariţie 
„dilema” moldoveni / români. lată ce scria în acest sens, în 1917, Cuvînt Moldovenesc: 
„De o sută de ani ne-au fost astupate gurile să nu putem grăi cu fraţii noştri. De acum 
lacătele de la gură ne-au căzut şi strigăm din răsputere ca să ne recunoaştem fraţi cu 
toți românii din toate ţările. Noi sîntem români basarabeni din acelaşi sînge cu românii 
transilvăneni, bănăţeni şi maramureşeni, cu românii din România”. Era, se vede, o 
frumoasă obsesie a timpului să se repete aceste adevăruri, doar, parcă nu aceeaşi de- 
clarase şi preotul poet Al. Mateevici, fiind frenetic aplaudat de participanţii la Congresul 
Învăţătorilor Basarabeni, din luna mai 1917? Astăzi, cînd printr-o amară ironie a sorții, 
aceste axiome se mai vor repetate, cei care au alergie la ele scriu în ziare oficiale şi în 
monografii pseudoacademice, vorbesc de la cele mai puternice microfoane că în 1917- 
1918 trezirea conştiinţei naţionale şi opţiunea pentru Unirea Basarabiei cu România s-a 
făcut sub influenţa („nefastă”, desigur!) a unor purtători de cuvînt veniţi din România 
sau, şi mai şi — sub presiunea unor purtători de armă, tot de peste Prut veniţi. Falsita- 
tea acestor „teorii” o dezgolesc chiar şi puţinele publicaţii periodice naţionale, apărute 
anterior în Basarabia, cînd trecea extrem de anevoios Prutul spre Chişinău orice ziar, 
orice carte, ca să nu mai zic de vreun „misionar” din Vechiul Regat. (Cine crede altfel, 
nu are decit să (re )citească jurnalul de călătorie în Basarabia al lui Nicolae lorga, la 
care ne-am referit în chiar debutul acestui articol). De ce a publicat, în 1907, ziarul 
Basarabia, în prima pagină, imnul Deşteaptă-te, române!, cînd putea, la o adică, să 
insereze, „patriotic şi fără probleme”, o versiune „moldovenească” a imnului imperial 
Doamne, ocroteşte-l pe ţar...? De ce a tipărit Făclia Ţării un editorial (unicul! pentru că 
după aceasta publicaţia a fost suspendată de „miloasele” autorităţi ţariste) din care 
reieşea că Țara basarabenilor este alta decit „imperiul fără început şi sfirşit' şi anume: 
un pămînt dinspre Vest, cu aceleaşi biserici, cu aceleaşi privelişti, cu aceleaşi datini, dar 
principalul, cu aceeaşi istorie şi limbă, ca şi spaţiul geografic pruto-nistrean? În fine, de 
ce tipăreau calendarele Cuvînt Moldovenesc date generale despre ţările lumii (inclusiv 
despre Imperiul Rus), şi materiale amănunțite despre Regatul Român? 

Am descoperit în fondul de carte rară al bibliotecii de la Casa Limbii Române 
„ediţia a treia”, pentru 1916, a Calendarului Moldovenesc, „alcătuit de redacţia Cuvîntului 
Moldovenesc”. Este tipărit cu litere chirilice (mai exact, ruseşti), însă materialele sînt 
scrise într-o română impecabilă, dacă facem abstracţie de unele rusisme ce se strecurau, 
fireşte, în textele din presa basarabeană a epocii, ca să dispară în 1918, pînă în iunie 
1940, cel puţin: kaznaceistva = administraţie financiară, convert = plic, perevod = mandat 
poştal, uezd = judeţ, voloste = plasă „subunitate administrativă” etc. Precizăm că „ediţia 

a fost alcătuită” în 1915, pe vreme de război, cînd influenţa, „presiunea” românească 
putea trece Prutul la fel de greu ca şi cu un deceniu în urmă, cînd ne vizita plaiurile şi 
sufletele, mai mult pe furiş, marele Nicolae lorga. Această dificultate se explica şi prin 
motivul că Ferdinand, preluînd sceptrul României de la unchiul său, Carol |, încă nu 
intrase în război de partea puterilor aliate — prilej excelent pentru ruşi de a-i trata pe 
români cu şi mai multă suspiciune decît cea tradiţională, „istorică”, de vreţi. În aceste 
condiţii, Calendarul Moldovenesc pentru 1916 se deschide cu nişte versuri de-a dreptul 
„subversive” în accepţie rusească: „Mult e dulce şi frumoasă/ Limba ce-o vorbim, / 
Altă limbă armonioasă! ca ea nu găsim... (...) O, vorbiţi, scriţi româneşte / Pentru 
Dumnezeu!”  „Veridicitatea” acestor versuri de George Sion este „întărită”, parcă, 
de un verset din Sfînta Scriptură: „Cunoaşteţi adevărul şi adevărul vă va slobozi” 
(Evanghelia după loan, 8, 32)... Altă „confirmare” o aflăm la pag. 16 a Calendarului, prin 
poezia unui autor necunoscut nouă pe nume |. Barbu, intitulată La carte: „Măi ţărane 
de la ţară/ Vreme e să prinzi la minte!/ Nu vezi tu, sărmane, oare, / Că-ntunericul 
se-ntinde? // (...) Căci copiii-ţi sînt lipsiţi/ De ştiinţă-n limba mamei/ lar în şcoli îs 
necăjiţi / Într-un fel, cam de pomană? // De aceea, măi române, lan gîndeşte, ian 
socoate / Şi te-ntreabă, oare cine / Din-ntunericu-ţi te-ar scoate? // Nimeni altul 
decît cartea / Cartea cea moldovenească / Care ştie să-mpărţească / Foc din raza 
cea cerească. // Deci la carte, măi ţărane! / Roade, bre, din scoarţă-n scoarţă!.. / Că 
de nu, te rod duşmanii / Mulţi şi deşi ca deasa ceaţă...” 

Aceste versuri, ca şi celelalte texte din Calendar Moldovenesc din 1916, nu au 
fost tipărite clandestin, aidoma Glasului basarabean din 1989. Pe chiar foaia de titlu 
a calendarului e scris negru pe alb, în rusă şi în română: „Dozvoleno voennoi ten- 
zuroi — Dezlegat (= acceptat, admis) de cenzura militară”. Să fi fost pe atunci cenzura 
ţaristă mai puţin vigilentă sau poate, totuşi, mai îngăduitoare decit cea bolşevică din 
toate timpurile?!... 

Cinci pagini din Calendar sînt consacrate operei de cultivare a beneficiarilor prin 
prisma geografiei: aflăm numeroase date succinte despre ţările lumii (teritorii, populaţii, 
capitale), despre religiile cele mai mult practicate pe glob, despre cele mai mari oraşe 
din lume. Diagrama din urmă se deschidea atunci cu Londra (7,5 mil. locuitori), Parisul 
fiind pe locul al patrulea (2,9 mil.), Moscova — pe poziţia 10 (1,7 mil.), iar Istanbulul şi 
Beijingul încheiau lista cu 1,5 mil. şi, 
respectiv, 1,1 mil. trăitori. Dar cum 
să treci cu vederea rubrica intitulată 
Cît cheltuiesc pe învăţătura unui om 
pe an ţările lumii? S-a scurs de la 

Germania şi Franţa — între 3 şi 4 
rub., pe cînd în Rusia... „tocmai” 
67 copeici. 

Nu putea să nu ne reţină aten- 
ţia articolul (nesemnat, prin urmare, 
poate fi considerat redacţional) 
Neamul românesc şi ţările locuite 
de el, pe cinci pagini de Calendar. 

lume decît în prezent. Ni s-a părut curios că alături de românii din Regat, de cei din 
Ungaria, din Bucovina, putem citi şi despre „Românii de peste Dunăre şi Nistru şi din 
Macedonia”. Cei 300 de mii de români din Serbia, 500 de mii din Macedonia sînt iden- 
tificaţi cu „400.000 români de peste Nistru — din guberniile Herson, Podolia şi Ekateri- 
noslav”, care „s-au mutat în Rusia pe vreme cînd Moldova era supusă Turciei”. Alături 
de aceştia, sînt prezentaţi şi „Moldovenii din Basarabia”. Dar... spre marea deceptie a 
moldoveniştilor de ieri şi de azi, tocmai în acest compartiment s-a strecurat fraza „fatală” 
pe care o cităm numaidecit: „Se îndeletnicesc românii noştri din Basarabia, ca şi fraţii 
lor din România, Transilvania şi Bucovina, cu gospodăria sătească...”. Crema, floarea 
intelectualităţii basarabene de la începutul sec. XX înţelegea perfect ceea ce nu pot şi/ 
sau nu vor să înţeleagă unii descendenţi ai acesteia, la debut de secol XXI! 

Este firesc să ne întrebăm de ce nu au prezentat atît de amănunţit, autorii Calenda- 
rului Moldovenesc din 1916, alte naţiuni, mai mari, mai puternice, mai dezvoltate? Dacă 
nu pe francezi sau pe britanici, „noblețea le sugera” (dacă nu-i „obliga”!) să le dea atenţie 
ruşilor, care porniseră şi ei a se împrăştia prin lume: rămăseseră în Alaska, emigraseră 
în căutarea unei bucăţi de pîine peste Ocean, mulţi dintre cei persecutați din motive 
religioase îşi găsiseră adăpost în zeci de ţări, inclusiv în Dobrogea românească... Şi 
totuşi, redactorii acestui valoros calendar basarabean au găsit de cuviinţă să-i prezinte 
aparte pe români. Cu certitudine, nu numai de aceea că „locuiesc în Dacia şi în afară 
de hotarele ei, peste 15 milioane” şi „astfel neamul românesc este un neam mare”. 
Adevărul e că sîngele apă nu se face... oricît de mult ar dori această „metamorfoză” 
cotropitorii şi împilatorii din toate timpurile şi de pretutindeni. 


NEAMUL ROMÂNESC ŞI ŢĂRILE LOCUITE DE EL 


Neamul românesc, din care ne tragem şi noi moldovenii, locuieşte 
întinderea mare de pămînt între rîurile Nistru, Tisa şi Dunăre şi Marea Nea- 
gră. Această întindere de pămînt, cu o suprafaţă de peste 270.000 vriste 
pătrate, în vechime se numea Dacia, iar în vremea noastră se împarte în 
următoarele ţări: România, Transilvania, Temişana, Crişana, Maramureş, 
Bucovina şi Basarabia. 


România 


România are o suprafaţă de vro 120.000 vriste pătrate şi este aşezată 
între munţii Carpaţi, rîurile Dunăre şi Prut şi Marea Neagră. România este o 
ţară de sine stătătoare şi după felul de ocîrmuire este o crăie constituţională, 
adică se ocîrmuieşte de către un crai, mărginit în puterile lui de o lege temeinică, 
numită constituţie. În puterea constituţiei, trebile ţării sînt povăţuite de miniştri, 
care lucrează după legi, întărite de Adunarea deputaţilor ţării şi de Senat. 

România se alcătuieşte din patru bucăţi mari: Moldova, Muntenia, Oltenia 
şi Dobrogea. Acestea la rîndul lor se împart în județuri (ţinuturi). Judeţuri de 
acestea România are 34. Fiecare judeţ se împarte în plăşi (volosti), iar acestea 
în comune. În fruntea fiecărui judeţ stă un slujbaş înalt — prefectul. El povăţu- 
ieşte trebile județului, fiind ajutat de ocîrmuitorii plăşilor, de primarii comunelor 
şi de o adunare de 24 feţe, alese de locuitorii judeţului dintre cei mai pricepuţi 
şi mai cu stare dintr-înşii. 

Numărul locuitorilor României ajunge la vro 8 milioane de oameni, din 
care neromâni de baştină sînt la o jumătate de milion. Românii, ca şi moldovenii 
din Basarabia, mai mult se îndeletnicesc cu gospodăria sătească: seamănă 

popuşoi, grîu, secară, orz, ovăz, şi alte feliuri de semănături. O parte de pîine 
se lasă pentru hrană în ţară, iar cealaltă se vinde în streinătate. După mulţimea 
de piine, ce vinde România, ea merge după Statele Unite şi Rusia. România 
mai are în munţii Carpaţilor pădure de brad, păcură (din care se scoate gazul) şi 
sare, o mare parte din care se vînd în streinătate. Mult se îndeletnicesc românii 
şi cu vieritul. Fabrici în România nu-s prea multe; dar ea mereu sporeşte în 
treaba aceasta. În timpul de faţă România are peste 700 fabrici mari şi multe 
mici, în care lucrează peste 70.000 oameni. 

Îndeobşte vorbind, România face paşi mari pe calea propăşirii. Ca stat 
(împărăție), ea este luată în samă de împărăţiile cele mai mari. lată cîteva cu- 
noştinţe asupra stării lucrurilor în România. Veniturile şi cheltuielile României 
în anii de pe urmă se încheie la suma de vro 200 milioane ruble. Drumurile 
de fier ale României au o întindere de vro 3.500 vriste, telegraful — vro 7.000 
vriste şi telefonul — vro 25.000 vriste. Vase de negoţ România are la vro 550 
cu pînză şi 120 cu aburi; aceste vase sînt în stare să ridice peste 200.000 de 
tone greutate, adică peste 12 milioane de puduri. Vase de război pe mare şi 
pe Dunăre România are vro 35, cu peste o sută de tunuri. Armata României în 
timp de pace este de 105.000 soldaţi, iar în timp de război de 310.000. Acest 
număr însă poate fi sporit cu oaste de gloată pîn' la 700.000 suflete. Tunuri 
România are peste 800. 

Din oraşele României însemnăm următoarele: Bucureşti — capitala Ro- 
mâniei, cu vro 350.000 locuitori, /aşi-— capitala Moldovei, cu vro 80.000 locuitori, 
Craiova — capitala Olteniei, cu vro 55.000 locuitori, Galaţi — port pe Dunăre, cu 
vro 75.000 locuitori, Brăila — alt port pe Dunăre, cu vro 70.000 locuitori, Ploieşti 
— oraşul fabricilor şi păcurei, cu vro 50.000 locuitori şi Constanţa — port pe malul 
Mării Negre, cu vro 25.000 locuitori. Bucureştii şi laşii stau în fruntea culturii 
româneşti, fiecare din aceste oraşe avînd cîte o universitate şi o mulţime de 
alte şcoli speciale şi mijlocii. Celelalte oraşe, numărate mai sus, în frunte cu 
Bucureştii, au însemnătate ca oraşe de negoţ şi de fabrici. 


Românii din Ungaria 


Întinderea de pămînt dintre Carpaţi, Dunăre şi Tisa, locuită de români, 
se împarte în 4 părţi: Transilvania, Temişana, Crişana şi Maramureş, şi are 
o suprafaţă de peste 100.000 vriste pătrate. Pe întinderea aceasta locuiesc 
vro 8 milioane de oameni, jumătate din care sînt români, iar ceilalţi — unguri, 
nemți, jidani, sîrbi şi maloruşi. Românii din părțile acestea au fost supuşi de 
unguri la anul 1003. La anul 1600 vestitul voievod român, Mihai Viteazul, 
a cucerit Transilvania şi a unit-o cu ţările româneşti Muntenia şi Moldova. 
După moartea lui Mihai românii din Transilvania iar au căzut sub stăpînirea 
ungurească şi rămîn sub ea şi pîn' acuma. Viaţa lor e destul de grea, cu 
toate că ei au şcoli româneşti, şi nu numai de cele mici, dar cîteva şi de cele 
mijlocii. Limba în biserică în Transilvania este cea românească; ocîrmuirea 
bisericească este şi ea românească, şi în fruntea ei stă un mitropolit şi doi 
episcopi români. Se îndeletnicesc românii din Ungaria cu gospodăria săteas- 
că; cresc vite şi mai ales oi şi cai; în munţii Carpaţilor taie pădure, scot aur, 
argint, aramă, fier şi altele. 

Oraşele mai însemnate în Transilvania sînt: Cluj cu 60.000 locuitori; 
Braşov cu 40.000 locuitori, cel mai frumos dintre toate oraşele Transilvaniei; 
Sibiu cu 35.000 locuitori, şi cu scaunul mitropolitului românesc din Transilvania; 
Oradea-Mare cu 60.000 locuitori — pe malul drept al Crişului; Arad cu 65.000 

locuitori — pe malul drept al Mureşului; Timişoara cu 60.000 locuitori şi cel mai 
mare oraş al Banatului şi Debrețin cu 80.000 locuitori, din care cei mai mulţi 
unguri. 


Românii din Bucovina 


Ţinutul românesc, care poartă numele de Bucovina, se află între Carpaţi, 
Galiţia, Basarabia şi Moldova. Bucovina are o suprafaţă de vro 9.000 vriste 
pătrate, cu 800.000 locuitori, din care aproape de jumătate sînt români. Pînă la 
1775 Bucovina a fost un ţinut al Moldovei, dar de la acel an a fost cu înşelăciune 
cuprinsă de Austria, sub stăpînirea căreia se găseşte şi pînă acuma. Românii 
bucovineni au mai multe drepturi, decît românii transilvăneni, dar o duc şi ei 
greu din pricina jidanilor şi rutenilor. Bucovinenii au şcolile lor, limba în biserică 
românească, în fruntea ocîrmuirii bisericeşti stă un mitropolit român. Se înde- 
letnicesc bucovinenii mai mult cu gospodăria sătească. Din pîine seamănă mai 
mult popuşoi, ovăz, orz şi secară; grîu seamănă mai puţin. Livezi în Bucovina 
sînt foarte multe, iar vii puţine, din pricina că ele acolo sufăr de răceală. 

Oraşele mai însemnate în Bucovina sînt: Cernăuţi cu 70.000 locuitori, 
aşezat aproape de malul Prutului, e capitala Bucovinei şi scaunul mitropolitu- 
lui; Rădăuţi cu 20.000 locuitori; Suceava 15.000 locuitori, vechea capitală a 
Moldovei; Siret 12.000 locuitori; Cîmpu-Lung 10.000 locuitori şi Vatra-Dornei 
8.000 locuitori. 


Moldovenii din Basarabia 


Întinderea de pămînt dintre Prut, Nistru şi Marea Neagră se cheamă 
Basarabia. Pînă la 1812 a fost parte nedespărţită a Moldovei; în acel an a fost 
luată de ruşi, sub stăpînirea cărora se găseşte pîn' în ziua de azi. 

Basarabia are o suprafaţă de vro 40.000 vriste pătrate cu vro 2.700.000 
locuitori, din care aproape la 2 milioane sînt moldoveni. 

Se îndeletnicesc românii noştri din Basarabia, ca şi fraţii lor din Româ- 
nia, Transilvania şi Bucovina, cu gospodăria sătească: seamănă popuşoi, 
grîu, orz, secară, ovăz şi altele. Dar gospodăria, după cum se face la noi 
în Basarabia, lasă mult de dorit. Înainte în Basarabia au fost multe vii, dar 
acuma o parte bună dintr-însele s-au uscat. Acuma oamenii pun vie nouă, 
mai ales de cea de soiuri franţuzeşti, dar vieritul în Basarabia merge cam greu. 

Oraşele din Basarabia sînt: Chişinău, capitala Basarabiei cu 130.000 lo- 
cuitori, Accherman — 35.000 locuitori, Bender — 40.000 locuitori, Ismail — 35.000 
locuitori, Hotin — 25.000 locuitori, Soroca — 20.000 locuitori, Bălţi — 25.000 
locuitori şi Orhei — 20.000 locuitori. 


Românii de peste Dunăre şi Nistru şi din Macedonia 


În partea de răsărit a Sîrbiei, în valea rîului Timoc, locuieşte un număr 
de români de peste 300.000 locuitori. Mulţi români locuiesc în ţara Bulgă- 
rească pe de-a lungul Dunărei. Peste Nistru, în guberniile Herson, Podolia, 
Ecaterinoslav se găsesc de-asemeni mulţi români. Aceştia s-au mutat în 
Rusia pe vremea cînd Moldova era supusă Turciei. Numărul lor este la vro 
400.000 de oameni. 

În sfirşit, în Macedonia locuiesc peste vro 500.000 de români, care se 
cheamă aromâni; limba lor îi românească, dar se deosebeşte mult de-a noastră, 
avînd multe cuvinte streine şi vorbindu-se altfel, decit a noastră. 

Românii din Serbia, Bulgaria şi de peste Nistru se îndeletnicesc cu 
gospodăria sătească, iar românii din Macedonia se îndeletnicesc mai mult cu 
creşterea vitelor şi negustoria. 

În totul numărul românilor, care locuiesc în Dacia şi în afară de hotarele 
ei, trece peste 15 milioane. Astfel neamul românesc este un neam mare. 

lon CIOCANU 


CTITORI 
ŞI OCROTITORI 
AI LIMBII STRAMOŞEŞTI 


Din păcate, nu ştim cu toată 
exactitatea cine a fost primul purtă- 
tor/ctitor al limbii române pe teritoriul 
actual al municipiului Chişinău. Cert 
e doar că acesta nu putea fi decât 
un român. Reprezentanţi ai altor etnii 
atunci, la începuturile urbei de azi, 
dacă au şi locuit pe aici, nu puteau 
decât să încerce a ne-o sugruma. 
Sau poate credeţi că se străduiau să 
contribuie la „înflorirea de mai departe 
a limbii naţionale a... moldovenilor”? 

Pentru a nu căuta prea mult, îl 
numim aici pe Alecu Russo, a cărui 
naştere este legată de Chişinău (17 
martie 1819). Drept că Russo — în 
studiul Critica criticii (1846) — zice 
„haine moldoveneşti”, afirmă că piesa 
Băcălia ambițioasă „este scrisă mol- 
doveneşte” şi întrebuinţează în chip 
natural împreunarea de cuvinte „în 
Ţara Moldovei”. Mai mult, în remar- 
cabilele sale Cugetări Russo scrie: 
„Noi, moldovenii, treptaţi de întâm- 
plările istoriei, mazili, neamuri, bresle, 
gloate; boieri şi feciori de boieri, viţe 
prăpădite în întunericul descălecării, 
nu putem forma o familie patriarhală 
ca cea ardeleană de la 1848...”. 

Dar toate acestea vorbesc des- 
pre Moldova geografică şi istorică, 
despre locuitorii ei. Nicăieri, în întrea- 
ga creaţie a scriitorului, Moldova nu 
este contrapusă României, moldo- 
veanul — românului, limba moldove- 
nească (în sensul de limbă vorbită pe 
teritoriul Moldovei geografice şi istori- 
ce) — măreţei limbi române. Moldova, 
Ardealul şi Ţara Muntenească sunt 


înțelese de Alecu Russo ca trei ţări 
româneşti: „...Câţi flăcăi şi fete mari 
sau codane în ţările româneşti, toţi 
şi toate se împodobesc cu flori, cari la 
pălării, cari la codiţă, cari la sân: Mol- 
dova, Ardealul, Ţara Muntenească în 
acea zi sunt flori mişcătoare...” (subl. 
noastră, |.C.). 

Cu cât ne apropiem — de la Rus- 
so încoace — de prezent, cu atât mai 
multe personalităţi care s-au născut, 
au locuit sau au lucrat la Chişinău 
sunt demne de a fi pomenite printre 
ctitorii şi ocrotitorii limbii române. Să-l 
mai numim aici pe Alexei Mateevici, 
clasicul care la Congresul Învăţăto- 
rilor Basarabeni din 1917, tot aici, 
la Chişinău, afirma răspicat că „n- 
avem două limbi şi două literaturi, 
ci numai una, aceeaşi cu cea de 
peste Prut...”. 

La Chişinău, în epoca inter- 
belică, au activat scriitorii Nicolai 
Costenco (adevărat martir al cauzei 
limbii române ), Andrei Lupan, Geor- 
ge Meniuc şi alţii. 

Temporar aici au cultivat limba 
română, în diverse instituţii, Gala 
Galaction, lonel Teodoreanu, George 
Topârceanu etc. 

În pofida unui secol şi mai mult 
de rusificare acerbă, în 1918-1940 
Chişinăul a fost un centru al românis- 
mului sănătos şi al dezvoltării intense 
a limbii române. 

Mai greu a fost după cel de-al 
doilea război mondial, când tăvălu- 
gul rusificării a mers nemilos peste 
limba neamului nostru, împestriţând-o 
groaznic cu barbarisme deocheate 
(gen: „o crujcă de pivă” sau „un pu- 
cioc de petruşcă”). Orice referinţă la 
originea autentică a limbii noastre, 
orice încercare de a o pune în aten- 
ţia lumii era strangulată în faşă, iar 
autorii lor — ostracizaţi cu străşnicie 
rusească. Ar fi suficient sa-i nomina- 
lizăm în acest context pe lon Tofan, 
Gheorghe Bogaci, Gheorghe Gogin, 

Aureliu Busuioc, Mihai Cimpoi etc. 
Un întreg congres al scriitorilor — al 
treilea, din 1965, la care ultimii doi 
invocaţi aici au atins problema româ- 
nităţii graiului nostru şi a necesităţii 
revenirii scrisului nostru la caracterele 
latine, — a fost declarat naţionalist. 
Abia de prin 1985, în urma 
restructurării iniţiate de Mihail Gor- 
baciov în întreg imperiul sovietic, am 
căpătat posibilitatea de a discuta, 
întâi timid, apoi tot mai liber — despre 
limba noastră cea română şi despre 
alfabetul nostru latin. O cuvântare a 
subsemnatului, într-o sală arhiplină 
a Palatului Republicii, la 18 martie 
1988, în prezenţa satrapului moscovit 
Viktor Smirnov şi a unor satrapi locali, 
a fost ovaţionată îndelung. Un eseu — 
Veşmântul fiinţei noastre de Valentin 
Mândâcanu, tipărit curând după ace- 
ea în revista Nistru, nr. 4 din 1988 -a 
devenit operă de referinţă în epocă, 
pentru ca esenţialele contribuţii ale 
lui lon Dumeniuk, Nicolae Mătcaş, 
lon Borşevici şi ale altor oameni de 

Un deschizător de drum spre adevăr — lingvistul Valentin Mândâcanu 


cultură cu adevărat neînfricaţi să 
stea la baza istoricelor hotărâri ale 
Parlamentului de la Chişinău, din 31 
august şi 1 septembrie 1989, cu pri- 
vire la declararea limbii noastre drept 
limbă de stat, revenirea scrisului nos- 
tru la alfabetul latin şi la funcţionarea 
limbilor vorbite pe teritoriul republicii. 

Am evidenţiat aceşti repre- 
zentanţi iluştri ai ştiinţei filologice 
autohtone, dar nu lăsăm fără atenţia 
cuvenită pe ceilalţi filologi, istorici, 
cercetători în alte domenii, ziarişti 
(nu putem să nu pomenim aici despre 
epocala Scrisoare deschisă adresată 
Comisiei interdepartamentale pen- 
tru studierea problemelor istoriei şi 
dezvoltării limbii noastre, publicată 
iniţial la 17 septembrie 1988 în zia- 
rul Învăţământul public, condus de 
Anton Grăjdieru, şi avându-i printre 
semnatari pe Bogdan Istru, Valentin 
Mândâcanu, Marcu Gabinschi, Arca- 
die Evdoşenco, Nicolae Raevschi, 
Constantin Tănase, Valeriu Cupcea, 
Glebus Sainciuc, Vasile Vasilache, 

Nicolae Esinencu, Dumitru Matco- 
vschi, Leonida Lari, Emil Mândâcanu, 
Vlad Pohilă, lon Conţescu — în total 
66 de personalităţi. 

Curând toată presa de la Chi- 
şinău, radioul, televiziunea, editurile 
din capitala republicii s-au dovedit 
angajate plenar în inimaginabila 
până atunci operă de făurire a unui 
climat lingvistic demn de înaintaşii 
neamului nostru. Literatura şi arta, 
Glasul Națiunii, Limba Română au 
mers în fruntea organelor de presă 
militante pentru adevărul istoric şi 
ştiinţific. Evenimente importante sub 
aspectul contribuţiei la reabilitarea 
limbii noastre strămoşeşti au devenit 
cărţile: Povară sau tezaur sfânt?, 
O luptă, o suferinţă şi... (ambele 
1989), Adevărul, ca aer al renaş- 
terii (1990), apoi alte şi alte culegeri 
colective sau de autor, consacrate 
diferitelor probleme ale originii, evo- 
luţiei, perspectivelor limbii noastre. 
Este de-a dreptul imposibil să le 
enumerăm, cel puţin, pe toate. De 
aceea ne limităm la câteva absolut 
excepţionale ca Limba română este 
Patria mea. Studii. Comunicări. 
Documente. Antologie de texte 
publicate în revista Limba Română, 
Chişinău, 1991-1996, (1996), Român 
mi-e neamul, românesc mi-e graiul 
(1998) de Nicolae Mătcaş, Punctu- 
aţia limbii române (2000) de Anatol 
Ciobanu, Dicţionar de dificultăţi 
ale limbii române (2000) de Andrei 
Crijanovschi, Încadrarea lingvistică 
în realităţile europene (2001) de 
Nicolae Corlăteanu, Dar făcut de 
Dumnezeu - materna (2003) de 
Vasile Melnic. Lista poate fi lesne 
continuată cu alte scrieri de valoare. 

La Chişinău funcţionează Insti- 
tutul de Lingvistică al Academiei de 
Ştiinţe a Moldovei, Centrul Naţional 
de Terminologie, alte instituţii care îşi 
aduc obolul la implementarea limbii 
române în toate sferele de activitate 


ale statului. În 1992-1994 a activat 
cu succes Departamentul de Stat al 
Limbilor, iar în 1998-2001 — Depar- 
tamentul relaţii interetnice şi functio- 
narea limbilor. La primăria capitalei a 
fost creată, cu ani în urmă, o Comisie 
municipală pentru realizarea Planului 
complex de funcţionare a limbilor 
(coordonator-şef, prof. univ. dr. Vasile 
Melnic). 

Prin cele înşirate aici nu sus- 
ţinem nicidecum că starea limbii 
române în municipiul Chişinău ar fi pe 
deplin satisfăcătoare. Persistă multe 
neajunsuri, sunt comise regretabile 
greşeli, realitatea ne pune în faţa unor 
încercări noi, cărora nu este deloc 
uşor să le găsim soluţionare optimă. 
Dar Chişinăul, chişinăuienii, instituţiile 
şi organizaţiile de resort „dislocate” 
în capitală nu cedează în faţa lor. 
Urmăriţi, de exemplu, revista Limba 
Română şi manifestările pe diferite 
planuri (ştiinţific, didactic etc.) ale Ca- 
sei Limbii Române, instituţie fondată 
de primăria municipiului Chişinău, 
ca să vă convingeti o dată în plus de 
acest adevăr... 

Anatol EREMIA 


SCHIMBAREA LA FAŢĂ 
A CAPITALEI 
PRIN TOPONIMIE 


Toponimia e istoria nescrisă a 
ţării, e graiul viu de secole şi mile- 
nii al poporului. Prin numele topice 
pămîntul strămoşesc prinde glas. 
Denumirile de locuri şi localităţi re- 
flectă principalele momente din viaţa 
materială şi spirituală a oamenilor: 
ocupațiile, tradiţiile, obiceiurile, cre- 
dinţa. Unele nume evocă evenimente, 
fapte şi întîmplări demult petrecute, 
altele redau starea socială, fiscală 
sau juridică a locuitorilor. Numeroase 
sînt numele topice legate de particu- 
larităţile fizico-geografice şi naturale 
ale terenului. Deseori denumirile 
geografice reprezintă cuvinte şi forme 
rar folosite în limba noastră sau de 
mult ieşite din uz, date uitării, dispă- 
rute. De aici şi interesul oamenilor 
de ştiinţă din diferite domenii (istorici, 
geografi, etnologi, lingvişti s.a.) faţă 
de toponimie. 

Fiece nume topic exprimă un 
anumit conţinut semantic, ne co- 
munică o anumită informaţie. Nume 
lipsite de semnificaţie onimică nu 
există, după cum nu există cuvinte 
fără utilizare, fără valoare funcţională 
în limbă. De aceea numele topice 
(de oraşe, sate, străzi etc.) nu pot fi 
modificate, adaptate sau substituite 
la întîmplare, cu orice ocazie, după 
placul oricui. Toponimia, ca disciplină 
lingvistică, dispune de anumite legi 
şi norme, care trebuie cunoscute şi 
respectate. Or, de aceasta, pînă nu 
demult, nu s-a ţinut cont, denumirile 
noastre tradiţionale fiind adeseori 
substituite, modificate, denaturate. 

Chişinăul a moştenit un sistem 
de nume topice bine constituit. In 
toponimia urbei şi-au găsit reflectare 
atit tradiţiile istorice şi culturale, cît 
şi realităţile vieţii actuale. Oaspeți 


care ne vizitează capitala sînt plăcut 
impresionați de aspectul edilitar al 
oraşului, de priveliştile atrăgătoare 
ale cartierelor şi suburbiilor, de fru- 
museţea şi prospeţimea naturală 
a parcurilor şi scuarurilor, dar şi de 
semnificativele şi captivantele de- 
numiri de străzi, bulevarde, pieţe, 
zone urbane. „Un oraş cu adevărat 
european, cu tot ce-i aparţine, în plan 
istoric şi contemporan. Trecutul şi 
prezentul lui vorbesc prin denumirile 
de locuri şi obiective urbane” — şi-a 
destăinuit impresiile în cadrul unui 
forum ştiinţific internaţional Walter 
Hoffmann, un oaspete din Germania. 
Această stare de lucruri, însă, du- 
rează ceva mai mult de un deceniu, 
pînă atunci bătrîna noastră urbe fiind 
„pardosită” cu denumiri de străzi 
gen Partizanski proezd, Krutoi tupik, 
Ussuriiskaia ulita, Sovietski raion etc. 

Ne-a salvat toponimia, acea 
ramură a lingvisticii, dar înrudită cu 
istoria, geografia, etnologia etc., care 
dispune de un arsenal de principii 
şi metode specifice de cercetare a 
numelor topice, în plan sincronic şi 
diacronic. De aceste principii a ţinut 
cont Comisia pentru reglementarea 
fondului toponimic orăşenesc, care 
a activat fructuos, mai cu seamă în 
anii 1990-1993, şi funcţionează şi 
astăzi pe lîngă Primăria Municipiului 
Chişinău. 

Unii dintre cei puţin versaţi în do- 
meniu susțineau că oraşul şi-ar începe 
istoria abia din 1812 şi că, prin urmare, 
de o toponimie veche autohtonă ca 
atare nici nu poate fi vorba. Nu ştiu ei, 
şi, probabil, nici nu vor să ştie sau să 
recunoască faptul că locurile din peri- 
metrul oraşului datează, dimpreună cu 
denumirile lor, de cînd există localita- 
tea, unele avînd o vechime chiar şi mai 
mare. Ca aşezare rurală, Chişinăul e 
cunoscut în documente din anul 1436, 
ca tîrg — din 1666 şi ca oraş — doar din 
1818. Hrisoavele din secolul al XV-lea 
vizează în această zonă nume topice 
ca Seliştea Chişinăului, precum şi 
microtoponimele Chişinăul lui Albaş, 
adică Izvorul lui Albaş, Feredeul sau 
Baia lui Albaş (feredeu -— „baie”). Din 
secolele XV-XVII datează denumirile 

unor suburbii şi cartiere ale oraşului: 
Visterniceni (1437), Bubuieci (1489), 
Buiucani (1608), Munceşti (1642), 
Ciocana (1757), Rîşcani (1772) etc. 
Sute de ani s-au aflat în circulaţie 
numele topice: Otavasca, Gheţioani, 
Vovinţeni, Petricani, Sculeni, Schi- 
noasa (altă- dată — nume de moşii, 
sate, aşezări suburbane); Fantalul, 
Valea Crucii, Drumul Căprienii, Dealul 
Tirgului, Şleahul Hînceştilor (microto- 
ponime). 

Chişinăul este una dintre cele 
mai vechi şi mai importante localităţi 
din Basarabia. Este oraşul cu începu- 
turi de viaţă strămoşească, geto-dacă 
şi romană, de peste două milenii, cu 
înălţări şi căderi în zbuciumatul Ev Me- 
diu şi în următoarele secole ale epocii 
feudale, cu ascensiuni în dezvoltarea 
comerțului şi meşteşugurilor, cu evi- 
dente schimbări de ordin economic şi 
cultural în perioada de transformare a 
vechiului tîrg de provincie într-un oraş 
de prosperitate modernă. 

Cu 300 de ani î. Hr., pe dealul 
bisericii Măzărache, a existat o cetate 
cu două rînduri de fortificaţii, ce con- 
stau din şanţuri şi valuri de apărare, 
de jur-împrejurul unei aşezări a au- 
tohtonilor. Urmele a trei aşezări antice 
au fost descoperite în diferite zone 
ale oraşului: la Petricani (sectorul 
Rîşcani), pe Valea Trandafirilor şi pe 
Valea rîului Bîc (sectorul Botanica). 
Pe aceste vetre străbune s-au găsit 
obiecte tipice epocilor geto-dace şi 
romane. Vestigiile de cultură mate- 
rială probează faptul că procesul de 
romanizare a populaţiei băştinaşe 
s-a desfăşurat şi în acest spaţiu 
geografic. Există mărturii sigure şi în 
ce priveşte prezenţa, continuitatea şi 
modul de viaţă ale daco-romanilor în 
epocile următoare (secolele V-XIII). 

Prima atestare documentară a 
Chişinăului este considerată cea din 
ziua de 17 iulie 1436, cînd e men- 
ţionată o veche aşezare „lîngă Bic, 
de cealaltă parte, pe valea ce cade 
în dreptul Cheşeneului lui Albaş” (1, 
p. 219). Ca punct de plecare în crea- 
rea toponimului a servit un izvor din 
partea locului. „Izvor, cişmea, fîntînă 
arteziană” — această semnificaţie ar 


fi avut-o străvechiul cuvînt românesc 
chişinău, astăzi dispărut din graiul 
nostru viu, păstrat doar în toponimie. 

Denumirii oraşului Chişinău i 
s-au dat, ce-i drept, şi alte explicaţii: 
ung. Kis leno „leno cel mic”, cuman., 
tăt. Keşene „capelă pe mormînt”, 
„mausoleu” etc. Din lipsa de argu- 
mente solide şi dovezi sigure, aceste 
interpretări etimologice au fost aban- 
donate. 

Următorul document de valoa- 
re pentru istoria Chişinăului este cel 
din anul 1466, prin care Ştefan cel 
Mare confirmă unchiului său (pe linia 
mamei) Vlaicu, Pîrcălab de Cetatea 
Albă, o selişte cu întreaga moşie şi cu 
moară pe Bic, „la Chişinău, la fîntîna 
Albişoara, ce s-au cumpărat de la To- 
ader, feciorul lui Fedor, ...drept 120 de 
arginti tătăreşti” (2, p. 187). De aceea 
nu este întîmplător faptul că străzii din 
partea de jos a oraşului, care însoţeşte 
pe dreapta cursul rîului Bic, i s-a dat 
actuala denumire Albişoara. 

In 1576, aprilie 25, moşia Chi- 
şinăului, care mai bine de un secol 
s-a aflat în stăpînirea urmaşilor lui 
Vlaicu Pîrcălab, devine proprietate a 
lui Drăguş: „Vasutca, ...strănepoata 
lui Vlaicu, de bună voie a ei, de nimeni 
silită, nici asuprită, şi-a vîndut ocina 
şi moşia ei dreaptă, un sat cu numele 
Chişinău, pe Bic, în ţinutul Lăpuşnei, 
şi cu mori în Bîc, din ispisocul de 
întăritură, pe care l-a avut strămoşul 
ei Vlaicu de la Ştefan Voievod cel 
Bătrîn, şi l-a vîndut slujii noastre, lui 
Drăguş, ce a fost ureadnic în laşi, 
drept 500 de galbeni tătăreşti” (3, 
p. 90). Mai tirziu, în anii 1640-1641, 
Chişinăul, cu unele sate din apropi- 
ere, devine posesiunea mănăstirilor 
Sf.Vineri şi Galata din laşi. Vlaicu, 
deci, a fost, conform informaţiilor 
documentare, primul protector oficial 
al localităţii, cu alte cuvinte, primul 
„primar” al Chişinăului. lată motivarea 
istorică a denumirii străzii de astăzi 
Vlaicu-Piîrcălab, pe care e situată şi 
Primăria Municipală. Motivate istoric 
sînt, prin urmare, şi urbonimicele Sf. 
Vineri (stradă în sectorul Centru) şi 
Galata (suburbie în sectorul Botanica, 
fostă Poliot, apoi Aeroport). 

Pe la mijlocul secolului al XVII- 
lea, în timpul domniei lui Vasile Lupu, 
Chişinăul era cunoscut deja ca prin- 
cipal centru economic pe noul drum 
comercial moldovenesc Cetatea 
Albă — Tighina — laşi. La 2 martie 1666 
localitatea este menţionată ca tîrg în 
ţinutul Lăpuşna, iar locuitorii ei ca tîr- 
goveţi (4, p. 141). In cel de-al patrulea 
sfert al secolului al XVII-lea Chişinăul 
continua să se dezvolte şi să crească 
în spaţiu, ocupînd noi teritorii din cu- 
prinsul moşiilor mănăstireşti, pe Dealul 
Galben, pe Văile Mălina şi Schinoasa. 
De aici istoricele urbonimice Dealul 
Galben, Mălina Mare, Mălina Mică, 
Schinoasa. La 1677, în Cronica 
polonă de Miron Costin, Chişinăul 
este menţionat printre principalele 
aşezări din Ţara de Jos a Moldovei. În 
Poema polonă cronicarul precizează 
că în ţinutul Lăpuşnei se aflau tîrgul 
Lăpuşna şi tîrguşorul Chişinău. 

Către sfîrşitul secolului al XVII- 
lea şi în prima jumătate a secolului al 
XVIII-lea Moldova devine arena unor 
cumplite războaie duse pe teritoriul ei 
de către străini, între polonezi şi turci, 
tătari, între ruşi şi turci etc. In 1683 
Chişinăul este ocupat şi devastat de 
cazaci. In repetate rînduri, la 1690, 
1739 turcii şi tătarii îl ard şi-l ruinează 
în mare parte. De aceea Dimitrie Can- 
temir, în opera sa istorico-geografică 
Descrierea Moldovei, aminteşte de 
Chişinău, dar nu-l tratează ca oraş 
de aceeaşi mărime şi importanţă ca 
Tighina şi Lăpuşna. 

Conform unui plan-schemă din 
anul 1739, tîrgul, ca şi satul Chişinău 
de mai înainte, se află pe malul drept 
al Bîcului, în partea stingă a rîului 
fiind indicate cele două aşezări rurale: 
Visternicenii şi Rîşcanii. Moşia Vis- 
ternicenilor e cunoscută documentar 
încă din secolul al XV-lea. In 1437 
această „ocină de pămînt” aparţinea 
pisarului Mihai Oțel şi urmaşilor săi. 
La 1517 o jumătate de moşie este 
cumpărată cu 130 de zloți tătăreşti 
de către vistiernicul leremia, după al 
cărui titlu de rang a fost desemnată 
mai tîrziu localitatea. La origine, 
toponimul Visterniceni a însemnat 
„oameni de pe moşia sau din satul 


vistiernicului” (în epoca feudală visti- 
er, vistiernic — „demnitar care avea în 
sarcina sa administrarea financiară şi 
păstrarea vistieriei statului”). La 1525 
leremia „vistiernicul” donează o parte 
din moşia sa Mănăstirii Moldoviţa. 
Donaţia cuprindea pămînturile de la 
„Zăgazul Chişinăului de pe Bîc”. In 
1817 satul avea circa 170 de gospo- 
dării ţărăneşti. Localitatea şi-a ame- 
liorat întru cîtva situaţia economică 
la sfîrşitul secolului al XIX-lea, cînd 
devine staţie de cale ferată pe traseul 
Chişinău-Ungheni. 

Ulterior, celelalte părţi din moşia 
Visternicenilor ajung în posesia mai 
multor latifundiari. In 1772 stăpîn pes- 
te pămînturile din sud-estul acestei 
moşii devine Constantin Rîşcanu. Nu- 
mele acestuia îl preia mai tîrziu noua 
localitate Rîşcani, devenită în secolul 
al XIX-lea o suburbie a Chişinăului. 
Pe un deal de pe malul stîng al Bîcului 
s-a păstrat pînă astăzi biserica Sfinţii 
Impărați Constantin şi Elena, ctitorie 
din 1777 a „biv velvornicului şi spăta- 
rului” Constantin Rîşcanu (5, p. 90). 

De la începutul secolului al 
XVIII-lea datează satul Buiucani, în 
prezent unul dintre cele mai mari sec- 
toare ale urbei noastre. Prin hrisovul 
din 18 decembrie 1610 se întăresc 
lui Dumitrache Chiriţă două părţi din 
satul Buiucani, vîndute acestuia de 
mai mulţi posesori de pămînturi, între 
care şi „Andronic Roşca, feciorul lui 
Drăgăluş, nepotul Nastei Buiecoaie” 
(6, p. 77). Antroponimul Buiecoaie ne 
trimite la o rubedenie a lui Buiuc, pro- 
babil unul dintre proprietarii mai vechi 
sau fondatorul satului Buiucani. După 
1620, moşia acestei localităţi trece 
în posesia mănăstirii Galata din laşi. 

La sud-est de Chişinău se afla 
satul Mănceşti, Munceştii de astăzi 
din componenţa sectorului Botanica. 
Primul document referitor la acest 
sat datează din 1642. La 1812 moşia 
locală devine proprietate a Mitropoliei 
din laşi, iar la 1817 — a moşierului 
l. Bartolomeu. Pe atunci localitatea 
avea circa 50 de gospodării, o bise- 
rică de lemn, o moară de apă pe Bic, 
mai multe grădini, livezi. Denumirea 
ei iniţială Mănceşti poate fi pusă în 

legătură cu numele de persoană 
Mancu (Manciu), care, prin deriva- 
rea cu formantul -eşti, a dat naştere 
toponimului Mănceşti, modificat apoi 
în Munceşti, prin apropiere formală 
de apelativul muncă. 

Cartierul Poşta Veche, din par- 
tea de nord a oraşului, a apărut pe locul 
unei aşezări rurale, cu acelaşi nume, 
de la începutul secolului al XIX-lea, 
denumită astfel după o veche staţie 
de poştă, situată la periferia tîrgului de 
altădată, la intrarea pe drumul dinspre 
Orhei. Sculenii, alt cartier din partea 
de nord a urbei, şi-a luat numele de la 
vechea Barieră a Sculenilor, o intrare 
în tîrgul Chişinăului dinspre Sculeni, 
fost mare centru comercial din Basara- 
bia, aşezare vamală la trecerea peste 
Prut. De vechile şleahuri ne amintesc 
astăzi magistralele oraşului Calea 
Orheiului şi Calea leşilor (odinioară a 
Sculenilor). 

La începutul secolului al XIX-lea, 
pe locul sectorului Centru erau terenuri 
virane şi de păşunat. Prin actul din 25 
aprilie 1813 administraţia Mănăstirii 
Galata donează Chişinăului aceste 
terenuri pentru extinderea spaţiului 
oraşului, proiectat de oficialităţile 
ruse, şi „pentru zidirea Mitropoliei şi 
a Şcolii duhovniceşti”. Curînd începe 
construcţia planificată a oraşului. Pe 
cele dintii străzi (azi Alexandru cel 
Bun, Columna ş.a.) apar primele case 
mari de tip conac, aparţinînd moşierilor 
Bartolomeu, Haralambie, Minco (Min- 
cu). Pe locul destinat Grădinii Publice 
îşi fac apariţia primele localuri de 
distracţie — Cazinoul şi Hanul Verde, 
parcul fiind plantat cu începere din 
1818. După planul general de dezvol- 
tare a oraşului, aprobat oficial de-abia 
în 1834, noile străzi se orînduiesc, la 
vest de vechiul tîrg, în linii drepte, trep- 
tat luînd contur principalele artere şi 
cartiere. Este construită Catedrala, cu 
monumentala-i Clopotniță în preajmă 
(1830-1836), şi Arcul de Triumf (1840- 
1841), azi Porţile Sfinte. Sînt inaugu- 
rate cîteva şcoli: Lancasteriană, Liceul 
Regional (1833), Şcoala Pomicolă din 
Basarabia (1842) etc. Este amenajată 
fîntîna arteziană cu şipotele din apropi- 
erea Bisericii Măzărache (1829-1834), 


care se mai numea Fantalul. Au fost 
înălțate Biserica Luterană (1834), 
Biserica Romano-Catolică (1840- 
1843), rezidite şi refăcute Biserica 
Inălțarea Domnului (1830), Biserica 
Sf. Haralambie (1836). Este edificat 
Castelul de Apă, se pune în funcţie 
primul apeduct al oraşului. 

In 1851 Chişinăul avea deja 102 
străzi, 20 de stradele, 269 de „cvarta- 
le” (intersecţii de artere). Existau 644 
de case noi, inclusiv 100 din ele mari, 
spaţioase, unele cu două niveluri (7, 
p. 28). Noile obiective urbanistice au 
generat apariţia noilor denumiri (de 
străzi, pieţe, cartiere etc.), acestea 
fiind în majoritate absolută în limba 
rusă, trăsătură caracteristică a în- 
tregului secol XIX. Drept punct de 
plecare în desemnarea străzilor noi, 
din partea de sus a oraşului, sau în 
renominarea celor vechi, autorităţilor 
ţariste le-au servit: numele împăraţilor 
ruşi (Alexandrovskaia, Nikolaevskaia, 
Ekaterinovskaia), denumirile unităţilor 
militare dislocate în preajma tirgului 
de altădată (Kievskaia, Podolskaia, 
Moskovskaia);, numele demnitarilor, 
cinovnicilor şi negustorilor care îşi 
aveau casele pe străzile respective 
(Haralampievskaia, lakimovskaia, 
Haruzina);, alte denumiri şi cuvinte 
ruseşti (Krutaia, Ogorodnaia, Sveci- 
naia, Sadovaia). 

Anii 1917-1918 şi perioada 
imediat următoare au dat un impuls 
proaspăt vieţii publice urbane. Chişi- 
năul devine centrul mişcării de elibe- 
rare socială şi de renaştere naţională. 
Se intensifică mişcarea pentru drep- 
turile naţionale, se regrupează forțele 
democratice, iau fiinţă societăţi şi in- 
stituţii publice, renaşte cultura şi arta 
naţională, se dezvoltă învățămîntul 
mediu şi cel specializat, la Chişinău 
este transferată Facultatea de Ştiinţe 
Agricole din laşi, îşi fac apariţia mai 
multe ziare şi reviste în limba română. 
Este revăzută nomenclatura topică 
urbană, obiectivelor locale atribuin- 
du-li-se denumiri în limba populaţiei 
băştinaşe majoritare. 

In perioada postbelică (1944- 
1960) toponimia oraşului este răvăşită 
şi revizuită în spiritul politicii şi ideolo- 

giei regimului sovietic. Astfel ne-am 
ales cu o toponimie urbană revoluţi- 
onarizată, militarizată, ideologizată: 
Dzerjinskogo, Iskriî, Kirova, Komuni, 
Kubinskoi revoliuţii, Roz? Liuxemburg, 
Pavilika Morozova, Okteabrskaia, Pro- 
letarskaia, Ceapaevskaia, Armeiskaia, 
Krasnoarmeiskaia, Malinovskogo, 
Orujeinaia, Partizanskaia, Pograni- 
cinaia, bd. Sovietskoi Armii, Drujbi, 
Kolhoznaia, Komsomolskaia, Karla 
Marksa, Fridriha Enghelsa... 

Prin anii şaptezeci-optzeci, deci, 
pînă la reglementarea fondului topo- 
nimic urban, din cele 720 de străzi şi 
stradele din Chişinău doar 12 purtau 
nume româneşti, dar şi acestea se 
aflau undeva departe de centrul ora- 
şului, pe la periferii şi în suburbii. Dată 
fiind situaţia prea bătătoare la ochi, s-a 
procedat într-un timp la adaptarea 
(traducerea) lor în limba noastră: bd. 
Armatei Sovietice, str. Komsomolului, 
str. Dzerjinski. Or, tocmai aici s-a greşit 
de multe ori. Kuznecinaia uliţa, fosta 
str. Fierarilor, a devenit peste noapte 
str. Greieraşilor (?!). Uliţa Iskrî a fost 
tălmăcită prin str. Scânteii, pentru care 
fapt în Executivul Orăşenesc izbucni- 
se un adevărat „pojar”, unii demnitari 
alegîndu-se cu mari neplăceri. 

Se ştie că prin anii cincizeci- 
şaizeci, cu autorizarea conducerii 
locale, în partea de sud-vest a ora- 
şului luase fiinţă o nouă „Siberie”. 
Pitorescul cartier fusese inundat de 
bizare denumiri orientale: A/taiskaia, 
Amurskaia, Barnaulskaia, Eniseiska- 
ia, Novosibirskaia, Omskaia, Tomska- 
ia, Ussuriiskaia... 

Comisia pentru reglementarea 
denumirilor de străzi a reuşit să sto- 
peze această înstrăinare a urbonimiei 
Chişinăului. Incomoditatea în rostirea 
numelor respective a fost unul din ar- 
gumentele suprimării lor. Rolul princi- 
pal l-au avut, însă, cererile locuitorilor 
din această parte a oraşului, precum şi 
scrisorile cu oferte din diferite instituţii: 
uniuni de creaţie, şcoli, întreprinderi. 
Bătălia cea mare se dădea în ședințe- 
le Consiliului Municipal, pentru că aici 
se aflau mulţi dintre adversarii înver- 
şunaţi ai reglementării. Până la urmă 
au învins totuşi dovezile documentare, 
argumentul ştiinţific (8, p. 8). 

Restabilirea şi reglementarea 
fondului urbonimic naţional s-au făcut 
în urma unor cercetări minuţioase ale 


surselor istorice, ale materialelor de 
arhivă. Principiul de bază aplicat a 
fost cel istoric-tradiţional. Ca sursă 
onimică de nominalizare, ca punct de 
plecare în desemnarea obiectivelor 
urbane au servit: (1) numele perso- 
nalităţilor istorice care pun în valoare 
cuvîntul şi fapta predecesorilor noştri, 
păstrînd amintirea proeminentelor figuri 
ale neamului: Ştefan cel Mare, Matei 
Basarab, Mihai Viteazul, Al. I. Cuza, V. 
Alecsandri, M. Eminescu, Al. Russo, 
A. Mateevici ş.a.; (2) toponimele 
istorice care evocă importante eve- 
nimente şi fapte din trecutul nostru: 
Alba-lulia, Cetatea Albă, Hotin, Soro- 
ca, Orhei, Lăpuşna etc. 

Principiul topografic a fost apli- 
cat la desemnarea unor străzi şi stra- 
dele, ţinîndu-se cont de particularități- 
le fizico-geografice şi naturale locale, 
de specificul faunei şi florei ținutului: 
Dumbrăvii, Luncii, Cucorilor, Monta- 
nă, Pădurii, Liliacului, Teilor ş.a. 

Edificatoare prin conţinutul lor 
figurat, metaforic şi metonimic, prin func- 
ţia onimică referenţială sînt denumirile 
simbolice: Primăverii, Toamnei, Dimi- 
netii, Mărţişor, Mesager, Sperantei. 

Actualele urbonimice sînt denu- 
miri autentice româneşti, fireşti limbii 
noastre, corespunzătoare tradiţiilor 
istorice şi culturale şi, nu în ultimul 
rînd, în conformitate cu legislaţia 
lingvistică în vigoare. 

Nicolae DABIJA 


ALEEA CLASICILOR 


În fiecare zi a anului, locul nostru drag, de vis şi zăbovire a paşilor, este 
Aleea Clasicilor... 

„„„aici veşnicia e-atât de aproape 

c-o poţi atinge cu mâna... 

Aici şi-au dat întâlnire marii ctitori ai literelor române. Istoria a vorbit cu 
glasurile lor. 

Timpul şi-a 
încetinit mersul 
în preajma pa- 
ginilor scrise 
de ei. Graiul 
s-a purificat 
rostit de buze- 
le acestora. 

Gân- 
durile le sunt 
neatinse de 
căruntie. 

Timpul 
lor este altul. 

Aerul din 
preajma acestor busturi e curat şi limpede, ca aerul din preajma munţilor. 

Ei au însemnat trecerea vremurilor cu cele scrise. 

Ei au trăit în logos, ca într-o ţară. 

Nicolae Milescu-Spătaru, Dimitrie Cantemir, Gheorghe Asachi, Con- 
stantin Negruzzi, Alexandru Hâjdeu, Alecu Russo, Alexandru Donici, Bogdan 
Petriceicu-Hasdeu, Mihail Kogălniceanu, Vasile Alecsandri, Ilon Creangă, Mihai 
Eminescu, George Coşbuc, lon Luca Caragiale, Alexei Mateevici, Lucian Blaga, 
Mihail Sadoveanu, Tudor Arghezi, George Bacovia, Constantin Stere, Mircea 
Eliade, Octavian Goga, George Călinescu, Nichita Stănescu, ale căror nume 
le poartă şi le vor purta, fără a osteni să le tot rostească, 

„„„.secolii din gură-n gură”. 

Ca meşterii ce se modelau după catedralele pe care le-au zidit, ei s-au 
modelat după chipul şi asemănarea operelor pe care le-au scris. 

Ca şi cum vremuri trecute şi viitoare s-au întâlnit aici. 

Veacuri s-au concentrat într-o clipă. 

Istoria însăşi — într-o pagină de carte. 

Aici, chiar frunzele au în foşnetul lor ceva dintr-un răsfoit de cronică. 

Aici, arborii par mai îngânduraţi şi mai demni... 

Aleea Clasicilor... 

Respirația oraşului în acest loc e mai domolită. Ca şi cum ne-am afla 
undeva pe un țărm de ape ori la un mijloc de codru. 

Sau la o margine de Veşnicie... 

Irina CONDREA 


STUDIA LINGUISTICA 
IN HONOREM 
PROF. VALERIU RUSU 


La sfârşitul anului trecut s-a tipărit, 
sub egida Catedrei de Limba Română, 
Lingvistica Generală şi Romanică a 
Universităţii de Stat din Moldova, volu- 
mul Probleme actuale de lingvistică. 
Omagiu profesorului universitar 
Valeriu Rusu“. Faptul că această 
importantă culegere de materiale de 
specialitate a fost publicată prin efortu- 
rile catedrei sus-numite nu este întâm- 
plător — profesorul Valeriu Rusu a fost în 
repetate rânduri oaspetele Facultăţii de 
Litere, unde a ţinut prelegeri, a participat 
la întruniri ştiinţifice, a avut întâlniri cu 
profesorii şi studenţii, molipsindu-i de 
fiecare dată pe cei ce-l ascultau prin 
entuziasmul său luminos, prin opti- 
mismul şi încrederea nestrămutată că, 
muncind conştiincios şi perseverent, 
se pot obţine lucruri mari, chiar şi cu 
mijloace mici. Prezenţa Domniei sale 
la Facultatea noastră a fost totdeauna 
marcată de originalitatea ideilor expuse, 
de gesturile pline de generozitate, prin 
care a demonstrat mereu dorinţa since- 
ră de a contribui la animarea activităţii 
ştiinţifice a studenţilor şi profesorilor. Cu 
francheţea ce îl caracterizează, în ultima 
sa vizită, a instituit chiar premiul „Valeriu 
Rusu” pentru câştigătorii concursului de 
traducere, care a avut loc la facultate, iar 
studenţii premianţi au avut posibilitatea 
să vadă atunci, pentru prima dată, cum 
arată moneda europeană euro. 

In cadrul Facultăţii de Litere cea 
mai importantă manifestare legată de 
profesorul Valeriu Rusu a fost confe- 
rinţa organizată cu prilejul împlinirii a 
65 de ani de la naştere. La întrunirile 
şi sesiunile de comunicări ştiinţifice 
au participat atunci zeci de profesori, 


* Probleme actuale de lingvistică. 
Omagiu profesorului universitar Valeriu 
Rusu. — Chişinău: Centrul Editorial al 
U.S.M., 2002. — 365 p. 


doctoranzi, cercetători ştiinţifici atât 
de la Universitatea gazdă, cât şi de 
la alte centre universitare şi ştiinţifice 
din republică — Universitatea Liberă 
Internaţională, Academia de Studii 
Economice, Universitatea Pedagogică 
„lon Creangă”, Academia de Ştiinţe 
a Moldovei. Secţiunile conferinţei au 
fost axate pe tematica ce reflectă cele 
mai importante preocupări ştiinţifice 
ale profesorului Valeriu Rusu: fonetică 
şi dialectologie, gramatică, vocabular, 
traducere, sociolingvistică, didactică. 

Textele comunicărilor, însoţite de 
discursurile de omagiere şi o serie de 
aprecieri ale unor cunoscute perso- 
nalităţi din R. Moldova şi din Franţa, 
au fost înmănuncheate într-un impu- 
nător volum de 365 de pagini, care 
constituie, într-un fel, materializarea 
relaţiilor profesorului Valeriu Rusu cu 
conaţionalii săi, cu colegii de breaslă, 
cu prietenii şi tovarăşii de idei. 

Partea | conţine compartimentele 
Articole omagiale şi Aprecieri. Ea se 
deschide cu un impresionant Curri- 
culum vitae al celui omagiat, din care 
merită să reținem: doctoratul pe care 
l-a luat în 1969 cu ilustrul profesor Al. 
Rossetti, funcţiile de lector de limba 
română la universităţile din Toulouse, 
Belgrad şi Provence, iar în prezent — 
profesor titular de Limbă, Civilizație şi 
Lingvistică Română la Universitatea 
Provence (Aix-Marseille I); participa- 
rea la numeroase colocvii şi congrese 
internaţionale; un vast nomenclator 
de lucrări publicate — cărţi, articole şi 
studii ştiinţifice, comunicări la congrese 
şi colocvii, prezentări, cronici şi intervi- 
uri — lista cuprinde 16 pagini de carte! 
Un loc aparte îl ocupă materialele ce-l 
prezintă pe savantul, pedagogul şi 
omul Valeriu Rusu. Toţi cei care le sem- 
nează — prietenul omagiatului, prof. 
univ. dr. hab. Anatol Ciobanu, membru 
corespondent al A.Ş.M.; conferenţiarii 
dr. VI. Zagaevschi, Irina Condrea, 
Nelu Vicol şi ziaristul Al. Bantoş — scot 
în evidenţă trăsăturile pregnante ale 
operei sale de savant, dar şi ale firii 
sale de om cu poziţie activă, cu iubire 
de adevăr, de neam şi de ţara natală. 
Sunt pline de consideraţie aprecierile 
personalităţilor care l-au cunoscut şi 
care îi aduc sincere elogii — acad. Ni- 
colae Corlăteanu, acad. Silviu Berejan, 
acad. Mihai Cimpoi, dr. lon Melniciuc, 

dr. Ana Bantoş, poeţii Vasile Roman- 
ciuc, Dante Cerilli, lulian Filip, ziarista 
Valentina Butnaru, de asemenea prof. 
Antoni-Lluc Ferrer, dr. Estelle Variot, 
doctorandul Adrian Chircu — toţi trei de 
la Universitatea din Aix-en-Provence. 

Prima parte se încheie cu o 
emoţionantă confesiune a profesoru- 
lui Valeriu Rusu, intitulată /nima mea 
tremură pentru Basarabia..., în care 
îşi găsesc loc dureroasa nostalgie 
după locurile natale, purtată în suflet 
în timpul celor peste 50 de ani de 
absenţă de acasă, grija şi neliniştea 
pentru cele ce se întâmplă acum cu 
neamul, limba şi spiritul acestui me- 
leag, de care mereu îi este şi veşnic 
îi va fi dor — Basarabia. Şi ca un ade- 
vărat filolog, încheie cu definiţia celei 
mai fascinante şi mai „intraductibile” 
noţiuni ce ţine de spiritul poporului 
român -— dorul: «Le sentiment de 
dor, chez les Roumains (il y a même 
des toponymes: Vârful cu Dor „le pic 
avec de la nostalgie”) est nourrit par 
la montagne etil caracterise la vie des 
berges en pratiquant la transhumance, 
qui ont la nostalgie de leur village, de 
leur famille, qui les poussent irresisti- 
blement é y revenir, dès que le prin- 
temps, mama noastră, „notre mère”, 
ainsi qu'on l'appelle dans la poésie 
populaire, s'approche. 

Et ce sentiment est douloureux 
(dor vient du lat. dolus!), car le che- 
min pour retrouver le village natal, sa 
bien aimée, sa famille, est bien long: 

„Foaie verde-a dorului, 

Lung e drumul codrului, 

Dar mai lung al dorului. 

Drumul codrului sfârşeşte, 

Al dorului se lungeşte...”» 

Această palpitantă aserţiune 
este ca un preludiu pentru materialele 
imediat următoare din volum, în care 
autorii pun degetul pe rana mereu 
sângerândă a Basarabiei, simțită atât 
de acut şi de distinsul profesor Valeriu 
Rusu -— situaţia limbii române. 

Partea a Il-a a volumului cuprinde 
articole şi studii de lingvistică şi se des- 
chide cu compartimentul Sociolingvisti- 
că. Tematica materialelor inserate aici 
este de o stringentă actualitate pentru 
societatea noastră, deoarece vizează, 
în primul rând, situaţia limbii române, 
a glotonimului, a vorbitorilor acestei 
limbi — lucruri reflectate în studiul prof. 


univ. dr. hab. Anatol Ciobanu Privire 
retro- şi prospectivă asupra situaţiei 
lingvistice din Republica Moldova. In 
contextul sociolingvistic al republicii 
noastre prezintă interes aspectele 
expuse de prof. dr. Mihail Purice în co- 
municarea intitulată Legislația lingvis- 
tică şi limbile minoritare din Republica 
Moldova, în care se iau în discuţie no- 
ţiunile şi termenii de limbă regională, 
limbă minoritară, limbă oficială şi 
statutul acestora în R. Moldova. Dr. 
hab. Teodor Cotelnic în studiul Situaţia 
lingvistică în aşa-zisa „Republică Nis- 
treană” examinează situaţia vorbitorilor 
de română din Transnistria, aducând 
ca argument o serie de date statistice şi 
comentând felul cum se pun probleme- 
le în şcolile din această regiune. O se- 
rie de Aspecte ale bilingvismului în R. 
Moldova sunt relevate de conf. univ. dr. 
Irina Condrea, care arată cum se des- 
făşoară comunicarea — concomitentă, 
paralelă, alternativă — în cele două limbi 
vorbite curent în R. Moldova — româna 
şi rusa. Conf. univ. dr. Petru Butuc scrie 
Despre realizarea legislaţiei lingvistice 
în unele sate, referindu-se, în special, 
la localităţile cu populaţie mixtă, care se 
orientează şi se reorientează în confor- 
mitate cu politica lingvistică promovată. 
Aspecte ale propagandei antiromâneşti 
şi antinaţionale, abordate de unele 
publicaţii periodice de limbă rusă, sunt 
luate în discuţie de cercetăt. şt. Tamara 
Răileanu în articolul Lingvistica, politica 
şi buna-credinţă. 

Compartimentul Gramatică şi 
vocabular inserează lucrări în care 
sunt examinate o serie de probleme, 
cu referire la limba română şi sistemul 
lexico-gramatical al acesteia, cum ar 
fi: Consideraţii privind blocurile sintac- 
tice de Emilia Oglindă, Despre valorile 
multiple ale lui de, semnat de Adrian 
Chircu, Perfectul compus futural de 
Vitalie Marin, Inceputurile şi continuita- 
tea alfabetului latin în limba română de 
Vladimir Zagaevschi, Les fêtes latines 
de Forcalquier et Gap de Estelle Variot, 
Caracteristici ale limbajului economic de 
Maria Graur-Vasilache, Modelări struc- 
turale ale unor îmbinări terminologice 
(limbajul financiar-bancar) de Svetlana 
Bârsan, Limbajul actelor juridice de 
Mariana Postolachi, Erori lexicale în 
limbajul vorbitorilor din Basarabia de 
Eugenia Dodon, Despre corelaţia retori- 

că-stilistică-limbaj figurat de Sabina Cor- 
niciuc, Unele echivalente româneşti ale 
verbelor aspectuale cu prefixul no- în 
limba rusă. Sincretism sau eurisemie? 
de Anatol Lenţa şi Nicolae Chiricenco, 
Concurența dintre a deveni şi a se face 
(în componența echivalentelor analitice 
eventive) de Silvia Maznic, Observaţii 
asupra utilizării unor neologisme de 
Maria Onofraş, Originea românescului 
codru de Gheorghe Rusnac, Procedee 
de renovare a sensului frazeologismelor 
şi efectele stilistice obţinute în urma 
acestor transformări de Gheorghe Col- 
tun, Valoarea temporală a infinitivului 
de Victor Axente, Despre terminologia 
economico-administrativă românească 
de la sfârşitul sec. al XVIII-lea — începu- 
tul sec. al XIX-lea de Lucia Cepraga. 

Tematica abordată denotă marea 
diversitate a preocupărilor ştiinţifice 
pe care le au cercetătorii şi modul de 
abordare a problemelor luate în discuţie. 

In compartimentul Didactica sunt 
cuprinse materialele semnate de: Lidia 
Strah — Dezvoltarea competențelor 
comunicative ale studenţilor străini la 
lecţiile de limba română, Nelu Vicol — 
Ortologia între teoria şi didactica limbii, 
Tamara Boico — Şcoala şi educaţia 
lingvistică, Ana Cozari — Limbajul ele- 
vilor în mediul dialectal, loana Axenti — 
Actualitatea concepțiilor pedagogice 
elaborate în perioada interbelică, Maria 
Barbă — Viziuni privind unele principii 
ale educaţiei, Rima Gurău — Promova- 
rea deschiderii spre schimbare la lecţia 
de limbă română, Ana Vulpe — Unele 
consideraţii privind procesul de predare 
a limbii române ca limbă străină. 

Toţi autorii prezenţi în volum au 
fost animați de molipsitoarea energie 
a profesorului Valeriu Rusu, care, prin 
studiile, conferințele şi întrunirile al 
căror protagonist a fost, a ştiut să-şi 
găsească adepţi în problemele de 
ştiinţă, audienti fideli în sălile de curs 
şi prieteni de nădejde printre colegii 
de breaslă. Toţi aceştia subscriu la 
următoarele cuvinte ale strămoşilor 
noştri romani, pe care i le adresează 
profesorul Anatol Ciobanu: 

Vir doctissime, venerandissime, 
philologe ilustrissime Valeriu Rusul! 

Vivas, crescas, floreas, tu, qui 
iustissiman venerationem apud nos 
omnes habes! 

Semper sitis in flore! 


RADIOGRAFIE 

LA ZI A ROMANEI 
VORBITE PE 
MALURILE PRUTULUI 


Cele două volume intitulate Limba 
română vorbită în Moldova istorică* 
reprezintă o lucrare unicat, deoarece 
este consacrată unui domeniu, prac- 
tic, nestudiat până acum — realizarea 
limbajului standard prin exprimarea 
orală în mediul urban, o atenţie sporită 
acordându-se formelor interactive de 
comunicare — dialogul, diversele tipuri 
de convorbiri, intervenţii etc. 

Studiul acestor probleme a durat 
din 1996 până în 1999 în cadrul pro- 
iectului proDrum, sponsorizat de către 
Fundaţia Volkswagen din Hanovra 
(Germania) şi a fost realizat de un grup 
de la diverse centre ştiinţifice. Din Ro- 
mânia au participat Adrian Turculeţ, Ana 
Maria Minuţ, Luminiţa Botoşineanu, 
Aurelia Merlan — Universitatea „Al. |. 
Cuza” din laşi; din Republica Moldova — 
acad. Silviu Berejan, Vasile Botnarciuc, 
Galaction Verebceanu, Constantin 
Strugăreanu, Vasile Pascaru de la Insti- 
tutul de Lingvistică al A.Ş. a Moldovei, 
Gheorghe Popa de la Universitatea 
Pedagogică „A. Russo” din Bălţi. Partea 
germană a fost reprezentată de Vasile 
Dumbravă (coordonator), Sabine Krau- 
se — Universitatea din Leipzig, Jürgen 
Erfurt — Universitatea Johann Wolfgang 
von Goethe din Frankfurt pe Main, 
Bărbel Techtmeier — Universitatea din 
Potsdam, Larisa Shippel — Universita- 
tea Humboldt din Berlin. 

Iniţiatorul şi coordonatorul lucrării 
este Klaus Bochmann, prof. dr. acade- 
mician de la Universitatea din Leipzig, 
un excelent cunoscător al limbii române 
(a făcut studii la Universitatea din Bucu- 
reşti), având ca domenii de cercetare: 
sociolingvistica, politica lingvistică, ling- 
vistica română, canadistica, francofonia. 
A publicat numeroase articole, studii, cărţi 
privind lingvistica română, cele mai cu- 
noscute fiind Soziolinguistische Aspekte 
der rumänischen Sprache (ed), Verlag 


* Limba română vorbită în Moldova 
istorică/ Klaus Bochmann, Vasile Dum- 
bravă (editor). Vol. |, Leipzig: Leipziger 
Universitătsverlag, 2002, 202 p.; Vol. II. 
Texte, Leipzig: Leipziger Universitătsverlag, 
2000, 332 p. 

Enzyklopădie, Leipzig, 1980; Gramatik 
der rumänischen Sprache der Ge- 
genwart (colab.), Verlag Enziklopădie, 
Leipzig, 1986; Lebendige Philologie. 
Studien zur Soziolinguistik, Gesellschaf- 
tstheorie und zur Wissenschaftsgeschi- 
chte der Romanistik. Hrsg. von Jürgen 
Erfurt und Falk Seiler, Leipzig Univer- 
sitätsverlag, Leipzig, 1999. 

Grupul de cercetători a avut ca 
obiective următoarele aspecte: definirea 
situatiilor reprezentative de limbă româ- 
nă vorbită, colectarea materialului docu- 
mentar prin înregistrarea discuţiilor şi 
discursurilor respective şi transcrierea 
lor, precum şi analiza datelor, recurgân- 
du-se la experienţele obţinute în cer- 
cetările despre oralitate din domeniul 
altor limbi. Limba română vorbită în cele 
două teritorii, care au constituit cândva 
un tot întreg — partea moldovenească a 
României şi Republica Moldova — a fost 
tratată ca un subiect unitar, ce denotă 
aceleaşi trăsături dialectale comune. 

Volumul | al lucrării conţine studii 
referitoare la diverse probleme de socio- 
lingvistică, ce vizează aspectul vorbit, oral 
al comunicării, în particular, al comunicării 
în limba română din teritoriile menţionate. 
Abordarea lor se bazează pe cele mai 
noi realizări ale ştiinţei lingvistice, autorii 
luând în discuţie o serie de noţiuni mai 
ales din domeniul comunicării, cum ar fi 
limba vorbită, textul, tipuri de texte orale, 
dialogul, mărcile interactive ale dialogu- 
lui etc. Sunt, de asemenea, examinate 
particularităţile limbii române vorbite (în 
Moldova istorică), în special fenomenele 
ce ţin de sintaxă, fonetică şi fonologie, o 
serie de aspecte lexico-semantice. 

Volumul se deschide cu o Intro- 
ducere a prof. Klaus Bochmann, în 
care este arătată importanţa studierii 
aspectului vorbit al limbilor şi faptul că 
„tratarea împreună a limbii vorbite în 
Republica Moldova şi în partea moldo- 
venească a României permite deocam- 
dată să obţinem o primă bază de date, 
care face posibilă compararea realiză- 
rilor limbii vorbite din cele două teritorii 
românofone care odată au format un tot 
întreg, iar, din punct de vedere dialectal, 
identificarea atât a trăsăturilor comune, 
cât şi a deosebirilor dintre ele”. 

In capitolul l, intitulat Dimensiu- 
nile sociolingvistice ale limbii române 
vorbite, Jürgen Erfurt face o amplă 
caracterizare a condiţiilor social-istorice 
şi politice în care s-a dezvoltat limba 
română din acest teritoriu, referindu- 
se la: 1. Evoluţia culturilor şi stabilirea 


granițelor sociale şi politice în Moldova 
istorică; 2. Structura socială, moderni- 
zarea societăţii şi relaţiile lingvistice în 
secolele al XIX-lea şi al XX-lea; 3. Vari- 
atia lingvistică şi transformarea spațiului 
discursiv; 4. Limba şi însuşirea limbii în 
instituţii . Sunt prezentate numeroase 
date statistice, se fac referinţe la cele 
mai importante evenimente sociale şi 
culturale din istoria regiunii, care au 
condiţionat mobilitatea socială şi, o dată 
cu ea, modul de exprimare al diferitelor 
pături ale populaţiei. Autorul comentea- 
ză o serie de termeni sociolingvistici cum 
ar fi graiuri locale şi dialecte, sociolectul, 
idiolectul, cronolectul, limba literară, 
standardul (şi relaţiile acestuia cu alte 
forme de existenţă a limbii, inclusiv cu 
referire la ceea ce în Québec este nu- 
mit un standard dici). Nu sunt trecute 
cu vederea nici spinoasele probleme 
legate de situaţia lingvistică din R. Mol- 
dova, inclusiv cea a glotonimului limbă 
moldovenească vs/limbă română. |n 
legătură cu socializarea lingvistică sunt 
examinate problemele legate de limba 
maternă, limba primară, monolingvism, 
bilingvism, multilingvism, limbă domi- 
nantă, limba a doua sau a treia. 
Menţionăm că multe dintre aceste 
noţiuni sunt utilizate la noi doar sporadic, 
abordate rar şi inconsecvent în lucrările 
lingviştilor, de aceea studiul lui Jurgen 
Erfurt poate servi drept sursă sigură 
pentru o bună iniţiere în problemele de 
sociolingvistică, inclusiv în cele referitoa- 
re la situaţia din R. Moldova. Oarecum 
neobişnuit pare faptul că procedând la 
o analiză a situaţiei şi politicii lingvistice 
din Basarabia, autorul prezintă numai 
propriile opinii, de altfel, foarte bine şi 
corect argumentate, sau îi citează în 
anumite cazuri tot pe conaţionalii săi 
şi nu apelează deloc la materialele 
scrise şi publicate de lingviştii din R. 
Moldova (în special, în ceea ce priveşte 
denumirea glotonimului, bilingvismul, 
politica lingvistică etc.). Face acest lucru 
probabil, în primul rând, din motivul că 
în multe dintre lucrările apărute la noi 
autorii dau frâu liber emoţiilor şi proble- 
me, adeseori complicate şi dificile, sunt 
tratate cu o mare doză de subiectivism. 
Este de presupus că poziţia de implicare 
sentimentală şi de obidă personală cu critici 
gen „ne-au furat limba”, „ne-au luat graiul” 
„ei ne-au împilat, noi am suferit” etc., ce 
apare în materialele ştiinţifice de lingvis- 
tică, nu este luată în serios de savanții 
care cercetează fenomenul, nu efectele 
cu tentă publicistică. Pe de altă parte, 

această totală trecere sub tăcere a celor 
ce s-au scris aici poate fi o modalitate 
de a evita patriarhalul nostru „partizanat 
ştiinţific”, de care poate fi acuzat cineva 
ce îl citează pe X, dar nu aminteşte de 
Y şi nu îl laudă/critică pe Z. 

Limba vorbită — astfel este in- 
titulat capitolul II, semnat de Larisa 
Shippel. Autoarea porneşte de la 
concretizarea conţinuturilor ce se dau 
termenului text în lumina teoriei bazate 
pe caracterul activ şi interactiv al comu- 
nicării, astfel că un text poate fi realizat 
atât grafic (scris), cât şi oral (fonic). 
Conform concepţiei semiotice expuse 
de autoare, textul este limba realizată 
ca acţiune comunicativă, ca semn. |n 
acest compartiment mai sunt examina- 
te oralitatea şi particularităţile textului 
oral (coerenţa, coeziunea, intenţionali- 
tatea, acceptabilitatea, informativitatea, 
situaţionalitatea, intertextualitatea). 

Adrian Turculeţ este autorul 
capitolului III, Tipuri de texte orale, 
în care abordează tipologia textelor 
şi face o caracterizare/clasificare 
provizorie a textelor din corpus. Cer- 
cetătorul menţionează că „în cadrul 
documentării empirice a proiectului 
s-a urmărit înregistrarea de texte orale 
uzuale în trei mari domenii ale interac- 
țiunii comunicative urbane: în instituţii 
(şcoală, universitate, judecătorie, tribu- 
nal, primărie, policlinici, spitale ş.a.), în 
mass-media orale (radio, televiziune) şi 
în situaţii neinstituţionalizate (pe stradă, 
la piaţă, în familie, în căminul studenţesc 
etc.)”. Spre exemplu, ca „tipuri” de texte/ 
convorbiri sunt enumerate: raport/dare 
de seamă, discuţie/dezbatere (oficială), 
dispută (controversă), hotărâre (rezo- 
luţie), discurs, rechizitoriu, pledoarie, 
interogatoriu, depoziţie (mărturie), €x- 
punere, prelegere, referat, convorbire de 
verificare, naraţiune /povestire, relatare, 
tranzacţie, reclamă, solicitare (cerere) 
de informaţii, discuţie (particulară), 
dispută (ceartă), conversaţie familiară 
— fiecare având parametrii respectivi. 

In capitolul IV, intitulat Structuri 
şi forme, de compartimentul Dialogul 
— forma cea mai complexă de mani- 
festare a limbii vorbite este responsabil 
Bărbel Techtmeier. Sunt examinate 
problemele legate de dialog pentru 
care se evidenţiază prezenţa emiţăto- 
rului şi a receptorului, iar în calitate de 
criterii pentru definirea dialogului sunt 
considerate caracterul hic-et-nunc şi 
spontaneitatea schimburilor verbale. 
Clasificarea structurilor considerate ca 


acte verbale se face în baza teoriei ac- 
telor de vorbire (Searle), distingându-se 
astfel acte reprezentative, explorative, 
directive, comisive, expresive şi decla- 
rative. Abordarea se face, de asemenea, 
după criterii funcţionale şi pragmatice. 
In acelaşi capitol este inclus comparti- 
mentul Mărcile interactive şi functiile lor 
în dialog, semnat de Aurelia Merlan. 
Sunt examinate mijloacele lingvistice cu 
funcţie de reglare a spaţiului interactiv, 
numite în literatura de specialitate mar- 
catori discursivi, particule enunţiative, 
mărci de discurs, mărci de structurare 
a conversatiei, mărci conversaţionale 
ş.a. Ele sunt cuvinte simple sau com- 
puse (păi, bun, da, vasăzică), locuţiuni 
(în primul rând, nici vorbă, referitor la), 
frazeologisme (ferească Dumnezeul, 
asta-i bună!, ce mai la deal, la vale) 
etc. Acestea sunt clasificate în mărci de 
deschidere, mărci de menţinere şi mărci 
de închidere a dialogului, examinându- 
se, de asemenea, mărcile fatice, mărci 
ale rândului la cuvânt, mărci ale ezitării, 
mărci ale corectării, modalizatori. 

In capitolul V, Dialogul — un proces 
interactiv dinamic, Bărbel Techtmeier 
studiază tipurile de Activităţi ale inter- 
locutorilor în vederea asigurării suc- 
cesului interacțiunii, cum ar fi crearea 
şi menţinerea unei ordini în desfăşu- 
rarea dialogului, precum şi Enunţurile 
metacomunicative (EM) — constituenți 
importanţi ai structurilor conversaţionale. 

Intitulat Sintaxa românei vorbite 
în Moldova istorică, capitolul VI, realizat 
de Aurelia Merlan, cuprinde analiza 
particularităţilor specifice sintaxei orale. 
Se menţionează că datorită caracterului 
spontan, alternativ, imediat enunţul oral 
se deosebeşte de cel scris, de multe ori 
acesta nu mai este produsul unui singur 
emiţător, ci a doi sau mai mulţi. De aici 
şi conceptul de sintaxă dialogală, care 
reflectă comportamentul cooperativ al 
participanţilor la dialog. Pentru textul 
oral sunt caracteristice în mare măsură 
tendinţa de economie lingvistică (elipsa), 
caracterul redundant (reluările de tot 
felul), repetiţia, structurile-bumerang, cu- 
mulul de termeni, rectificările, reformulă- 
rile, abundența propoziţiilor exclamative, 
interogative, retorice. In cadrul propoziției 
sunt examinate fenomenele specifice 
care ţin de acordul semantic, acordul prin 
atracţie, reluarea predicatului, mai multe 
categorii de structuri anacolutice. Sunt, 
de asemenea, prezentate particularităţile 
specifice limbii vorbite la nivel de frază şi 
la nivelul părţilor de propoziţie. 

Capitolul VII, Fenomene lexico- 
semantice, are două autoare: Luminiţa 
Botoşineanu şi Angelica Hobjilă şi 
este consacrat examinării componenţei 
vocabularului limbii vorbite, care „este, 
în anumite situaţii de comunicare, 
determinat spaţial şi cultural, fapt de- 
monstrat de prezenţa dialectismelor, 
a cuvintelor argotice, a „străinismelor” 
în diferite mesaje, spre deosebire de 
vocabularul limbii scrise, ale cărui ele- 
mente componente sunt condiţionate, 
într-o mai mare măsură, de autocenzu- 
ră”. Se iau în discuţie: Variația sintag- 
matică redusă a vocabularului. Cuvinte 
iterative; Deicticele (reprezentate de 
adverbe, pronume, elemente verbale); 
Prezentativele; Imprecizii în referenţia- 
litate. Cuvinte passe-partout; Cuvintele 
de umplutură: Structurile sinonimice, 
Repetiţiile; Aproximarea în denumire/ 
exprimare; Elipsele lexicale; Mijloace 
de realizare a expresivităţii; Apelativele. 

In capitolul VIII, Fenomenele fo- 
netice şi morfologice, Adrian Turculeţ 
tratează despre Observațiile prelimina- 
re şi examinează o serie de probleme 
legate de unităţile numite sintagme 
intonaţionale, se referă la pauză, ac- 
centul secundar, accentul forte, accen- 
tuarea dublă a unui cuvânt, adverbul 
de negatie nu, cuvintele neaccentuate, 
transferul accentual. Ca fenomene fo- 
netice generale de limbă vorbită sunt 
prezentate reducerea duratei sunetelor, 
afonizarea sunetelor, dispariţia unor 
sunete, acomodarea regresivă, hiatul şi 
evitarea hiatului, diftongarea vocalelor. 
In acelaşi capitol, Galaction Vereb- 
ceanu semnează studiul Fenomene 
fonetice ale limbii vorbite în R. Moldova, 
în care constată că „limba română vor- 
bită la Chişinău şi Bălţi prezintă foarte 
puţine fenomene fonetice deosebite în 
raport cu limba vorbită la laşi... Spe- 
cificul fonetic al vorbirii din Republica 
Moldova, „accentul basarabean” este 
dat în special de diftongarea frecventă 
şi pronunţată a vocalelor în cuvinte 
vechi şi în neologisme, de palatalizarea 
mai puternică a consoanelor urmate de 
(semi) vocale anterioare, de rostirea 
cu | velar; la aceste particularităţi se 
mai adaugă accentuarea sau/şi forma 
fonetică deosebită a unor cuvinte, care 
dovedesc originea rusească a lor”. 

Capitolul IX, Consideraţii finale, 
este scris de Klaus Bochmann, care 
constată că: 1. Rezultatele cercetări- 
lor confirmă ipoteza că limba vorbită 
are legităţile ei şi recurge la o gamă 


largă de mijloace expresive, care le 
depăşesc cu mult pe cele lingvistice 
în sensul mai strict. 2. Comunicarea 
orală se realizează printr-o mulţime 
de texte de factură diversificată care 
formează un continuum ce se întinde 
de la textele redactate în scris, pentru 
a fi citite, până la textele conversatiei 
private, familiale, intime. 3. Numeroase 
sunt fenomenele aşa-zise „universale” 
din textele analizate, care se întâlnesc 
în toate limbile purtătoare de cultură 
modernă. Altele sunt specifice pentru 
limba română vorbită în general şi, 
în sfârşit, există şi un set de trăsături 
regionale moldoveneşti. 4. Existenţa 
românei regionale moldoveneşti nu ne 
permite să trecem cu vederea deose- 
birile evidente dintre felul de a vorbi 
în teritoriile din stânga şi din dreapta 
Prutului. Diferenţa nu constă în faptul 
că în zonele din stânga şi din dreapta 
Prutului se utilizează sisteme lingvistice 
distincte sau se vorbesc dialecte ori 
chiar limbi diferite, ci în faptul că pe am- 
bele maluri ale Prutului aceeaşi limbă 
română este vorbită altfel: cu criterii de 
selecţie diferite se recurge la inventarul 
uneia şi aceleiaşi limbi. 

Volumul | se încheie cu o bineve- 
nită rubrică „Autorii noştri”, în care sunt 
prezentate informaţii despre statutul 
socioprofesional, studiile, preocupările 
ştiinţifice şi lucrările tipărite, mai impor- 
tante ale fiecărui cercetător care a par- 
ticipat la elaborarea acestei valoroase 
şi prestigioase culegeri. 

Volumul Il al lucrării, apărut cu doi 
ani mai înainte decât vol. |, reuneşte o 
selecţie de texte din corpusul înregistrat 
în cadrul programului proDrum. Fiecare 
fragment este paşaportizat, astfel că citi- 
torul poate stabili unde, când şi de cine a 
fost înregistrat şi transcris textul respectiv. 
Este de remarcat faptul că fragmentele 
sunt prezentate în transcriere fonetică, 
prin intermediul căreia se pot recupera 
toate particularităţile de pronunție, accen- 
tuare, pauzele de diferită lungime, anu- 
mite aspecte ale intonaţiei, adică tocmai 
acele caracteristici care sunt specifice 
prin excelenţă limbii vorbite. 

Fără îndoială că cele două volu- 
me intitulate Limba română vorbită 
în Moldova istorică, editate sub 
redacţia lui Klaus Bochmann şi Vasile 
Dumbravă, vor fi de un real folos pentru 
cercetători, studenţi, doctoranzi, pentru 
toţi cei interesaţi de problemele de 
sociolingvistică în aspectul lor teoretic 
modern şi aplicativ. 

Dincolo de interesele de grup, 
Chişinăul literar la începutul unui 
nou secol îşi dispută o imagine 
marcată de lupta pentru ieşirea din 
provincialism. Zbaterile sisifice cu- 
noscute nu de azi sau de ieri sunt 
acum mai spectaculoase. Lucrul 
acesta se întâmplă şi din cauza că 
„provincia” a devenit o noţiune mai 
relativă ca oricând. Că ne aflăm la 
margine, „la Nistru la mărgioară”, 
după cum spune cântecul popular, 
sau „pe marginea vuindelor frun- 
tarii”, după cum scria poetul Liviu 
Damian, Basarabia fiind „răspântia 
răspântiei” (Al. Zub), e un lucru cu- 
noscut. Alta a devenit însă raportarea 
la „centru”, care acum se relativizează 
şi se abstractizează chiar. De fapt, 
relativizarea acestuia din urmă este 
cea care duce în mod inevitabil la 
aproximarea noţiunii de „provincie. 
Ca o consecinţă, în peisajul literar 
pruto-nistrean, aşezarea temeinică a 
eului artistic în sine este determinată, 
inclusiv, de modul în care autorul ştie 
să dea expresie acestui raport: „mar- 
gine-centru”, „închidere-deschidere”. 

Altă dată, mai exact prin anii '60, 
scriitorul îşi proiecta eul şi năzuinţele 
pe un fundal urban panoramic „ca pe 
grele talazuri”, peisaj în care el se 
vedea încadrat perfect cu toate trăirile 
sale tumultuoase, războindu-se cu 
anii şi cu noianul zilelor, „urmat de 
ochii iubirilor mari şi setea bântuind 
fără alean”. Poetul, identificându-se 
cu „ciudata fire”, aşa cum se întâmpla 
în cazul lui Andrei Lupan, îşi vedea 
rostul în „harul năstruşnic al înnoirii”. 


Grandioasa figură afişată de poetul 
grav, „stăpân pe a graiului taină şi 
faptă şi nebiruit făurar de poemă” 
era priincios adumbrită şi dedublată, 
în cheie şăgalnică, uşor ironică, de 
către o altă ipostază a poetului „prea 
risipit” prin bucurie şi „prea neadunat 
pentru tristeţe”, alias Aureliu Busuioc. 
Biografia personajului său liric, mereu 
aceeaşi, se află sub semnul „tăierii 
buricului” şi al „planificării” destinului. 
Viitorul lui este în mâinile Parcelor „tot 
încurcând fuiorul”. Unde s-ar putea 
afla în aceste condiţii centrul spre 
care ar trebui să se îndrepte persona- 
jul liric din poezia lui Aureliu Busuioc, 
tentat şi el, la rându-i, de înnoire, însă 
de o înnoire altfel înţeleasă? „Râsul” 
celor tari şi lipsa de apărare a celor 
slabi care nu au scuturi — iată cei doi 
poli între care se consumă, ca într-o 
„mazurcă de altă dată”, spectacolul 
trăirii autorului Imblânzirii maşinii 
de scris. Sub „pavăza” unui atare 
crez jocul destinului e înscenat cu 
dezinvoltură: 


Când trece pe stradă Bătrânul Poet, 
Bătrânul, grozav de bătrânul poet, 
se scurge şi timpul atunci mai încet, 
ei bine, cu mult mai încet. 

(Aureliu Busuioc, Bătrânul 
poet) 


Vizarea parodică de către Au- 
reliu Busuioc a "absenteismului” Bă- 
trânului Poet nu lasă nici un dubiu: 


Dar el e atât de voinic şi absent, 
Poetu-i atât de absent, 

că nu mai desparte trecut de pre- 
zent. 

El vede, dar unde anume în timp, 
ei, unde anume în timp? 


Echilibrul situației se restabi- 
leşte, însă, prin tinerele voci, „îngâ- 
nând ca în vis un cântec de glorie 
încă nescris”, care are menirea de a 
motiva nevoia de revenire permanen- 
tă a poetului la uneltele sale, cu alte 
cuvinte, circumscrierea procesului de 
creaţie într-o continuă necesitate de 
perfecţionare. 

Este evident că procesul con- 
vertirii timpului social în unul artistic 
nu este mai puţin anevoios decât 
convertirea „marginii” în „centru”. 
Drept dovadă, iată un fapt ce ţine 
de istoria culturală a urbei noastre. 
Mi l-a relatat chiar zilele trecute 
prozatorul Vladimir Beşleagă, care 
îşi aminteşte cu exactitate că la 
Chişinău prima grădiniţă în limba 
pe atunci moldovenească a fost 
deschisă abia în 1957. Dornici să- 
şi educe copiii în limba maternă, 
părinţii de prin toate cartierele capi- 
talei îşi aduceau odraslele la această 
instituţie amplasată la periferia Scu- 
leni. Grigore Vieru, care la fel ca şi 
Vladimir Beşleagă îşi ducea copiii la 
singura grădiniţă moldovenească din 
capitală, a scris primele poezii pentru 
copii în scopul de a susţine instituţia 
respectivă cu „materialele didactice” 
necesare. Astfel începea calea de 
creaţie a unei generaţii, „îngânând 
ca un vis un cântec de glorie”, pe 
atunci „încă nescris”. Tinerele voci 
aveau să se contureze cu tot mai 
multă certitudine şi mai distinct în 
corul literaturii vremii dislocând timpul 
social. În linii mari, generaţia scriito- 
rilor şaizecişti, cei mai mulţi dintre ei 
veniţi de la ţară, se lăsa antrenată în 
procesul de orăşenizare, în timp ce 
Chişinăul îşi acumula imaginea sa de 
capitală a culturii autentice, inclusiv 
din cioburile adunate din straturile 
cele mai adânci ale fiinţei naţionale 
pe care scriitorii le făceau să zuruie 
în auzul fermecat al copiilor. Intrând 
la facultate, viitorii scriitori aduceau cu 
sine cei şapte ani de la „universităţile” 
de acasă. Cele patru clase româneşti 
pe care le aveau majoritatea părinti- 
lor, experienţa dură a războiului, a 
foametei şi a deportărilor au stat la 
baza formării unui „cod” al rezistenţei 
la „încercări şi la situaţii”. Titlurile vo- 
lumelor publicate în anii '60 vorbesc 
de la sine: Darul fecioarei şi Ursitoa- 
rele de Liviu Damian, Numele tău de 
Grigore Vieru, Aripi pentru Manole 
de Gheorghe Vodă, Piatra de citire 
de Anatol Codru, Casă părintească 
de Dumitru Matcovschi, La ruptul 


apelor de Victor Teleucă etc. Lansat 
pe la sfârşitul anilor '60, îndemnul 
poetului Petru Zadnipru 
Veniţi, băieți, veniţi la carte 
De pe la Nord, de pe le Sud, 
Că-n paşii voştri de departe 
Eu paşii proprii mi-i aud 


exprima deja instituirea unei conti- 
nuităţi în sensul stabilirii unui cadru 
clar al autohtonizării culturii în urbea 
Chişinăului. Delimitarea între vechi şi 
nou trece de pe planul strict ideolo- 
gic, cu frecvent pomenitele, în primul 
deceniu postbelic, diferenţe de clasă, 
pe unul al necesităţii de a revendica 
valorile culturii. Investigația în planul 
culturii deschidea alte perspective 
susţinute şi de accesul la literatura ro- 
mână de bună calitate care se difuza 
prin intermediul librăriei „Meridiane”, 
aflată în cartierul Botanica. Aici, până 
în anul 1968, când după evenimen- 
tele din Cehoslovacia librăria a fost 
închisă, atât scriitorii cât şi cititorii, în 
special studenţii, procurau, la un preţ 
accesibil, literatură română şi univer- 
sală. Păstrez ca pe o relicvă în bibli- 
oteca mea câteva volume din Vasile 
Alecsandri, Liviu Rebreanu, Tudor Ar- 
ghezi, dăruite mie, pe atunci elevă, de 
către sora mea care era studentă la 
Facultatea de Biologie a U.S.M. Stu- 
diul autodidactic completându-l pe cel 
din instituţiile de învăţământ superior 
se va dovedi a fi decisiv pentru ieşirea 
din lumea împestriţată şi împieliţată 
a unui provincialism programat. Co- 
municarea pe viu cu scriitorii din alte 
foste republici unionale, în special 
cu cei din Ţările Baltice, de aseme- 
nea a contribuit în mare măsură la 
cunoaşterea de sine prin raportarea 
la celălalt. Stigmatizată de regim şi 
reprimată pe plan public, conştiinţa 
de sine lucra în adâncurile unui eu 
care, în fond, se rezema pe gândul 
la cei de acasă, termenul „acasă” 
fiind foarte încăpător şi comportând 
nuanţe şi subtilităţi de interpretare. 
In intimitatea sa personajul literar 
conceput de scriitori, acomodându-se 
la ritmurile unei civilizaţii urbanizate, 
nu-şi are rupt definitiv gândul de la 

sat, cu alte cuvinte, de la continentul 
civilizaţiei rustice. Oraşul ca mo- 
dalitate de ieşire într-un alt plan al 
exprimării, al punerii în valoare va 
continua să rămână un tărâm care 
trezeşte reticenţe. Fenomenul ţine 
de un proces sinuos de adaptare 
la o altă lume. ltinerarul acesta în- 
cepea, în anii imediat postbelici, la 
George Meniuc, bunăoară, în felul 
următor. Intors de pe front şi găsind 
ruinat cuibul casei părinteşti din oraş, 
scriitorul îşi va căuta bunicii de la ţară, 
singurele rude rămase în viaţă. li va 
căuta ca pe o certitudine a nevoii de a 
o lua de la capăt, provincia fiind locul 
ideal unde se realizează un sfârşit 
după care trebuie să urmeze un în- 
ceput. Spre deosebire de personajul 
lui George Meniuc, care păstrează 
şi unele trăsături de orăşean, cel din 
poezia lui Grigore Vieru rămâne un 
incurabil reprezentant al civilizaţiei 
rustice. lpostaza ideală a acestuia 
este mama. Venită de la ţară la oraş, 
ea până la urmă rămâne inadaptată. 
Poetul îşi face o mea culpa pe care 
o adresează casei de pe margine 
de Prut: 


Ti-am luat-o şi pe mama 
Şi-aţi rămas acuma, ia, 

Vai, nici tu în rând cu lumea 
Şi nici orăşeancă ea. 


Un dialog de o manieră similară 
este susţinut de către poetul Vasile 
Romanciuc, pe care îl vizitează sus, 
la etaj, viţa de vie, amintindu-i de ră- 
dăcinile de acasă. lar Liviu Damian va 
închipui o serie de Dialoguri la mar- 
ginea oraşului, volum de publicistică 
axat pe teme de filozofie, literatură şi 
etică cu scopul investigaţiei lumii unui 
personaj desprins de sat şi neancorat 
definitiv în nişte realităţi stabile. 

Anul 1989 a constituit momentul 
de cotitură: oraşul identificându-se cu 
Agora - Piaţa Marii Adunări Natio- 
nale. De aici au fost lansate poezii şi 
texte în care se răzbuna o jumătate 
de secol de reducere la tăcere. Scrii- 
torii au posibilitatea să-şi asume des- 
chis responsabilitatea identificării cu 
însăşi conştiinţa de sine a neamului, 
valul de poezie patriotică devansând 


unda lirismului şi a căutării de ordin 
estetic din deceniile trecute. Inter- 
pretat pripit, în derularea fierbinte 
a evenimentelor al căror ecou nu 
s-a stins definitiv, fenomenul a fost 
răstălmăcit. Este clar că elita scriitori- 
cească în peisajul nostru interriveran 
este de neconceput fără asumarea 
din partea-i a realităţilor concrete 
de aici cu problemele spinoase pe 
care le conţin. „Arhivele Golgotei” şi 
biblioteca — spaţiul ideal al universului 
protector şi izolat în acelaşi timp — se 
întâlnesc în literatura anilor '80-'90. 
Jocul intelectual, ludicul, în poezia 
lui Leo Butnaru, Eugen Cioclea sau 
Emilian Galaicu-Păun ajunge să se ia 
la întrecere cu sine însuşi. Chişinăul 
în varianta lui Emilian Galaicu-Păun 
fiind „C-hău”. Plictisul de pe plan on- 
tologic trecând spre cel filozofic. Fără, 
însă, a ajunge aici, el staţionează de 
mai multă vreme pe planul filologic. 


În concluzie, Chişinăul care 
este centrul literar cu cea mai mare 
pondere în spaţiul dintre Prut şi Nis- 
tru şi-a însuşit atât calităţile, cât şi 
deficienţele literaturii de aici. Acum 
se conturează o imagine completă: 
de la adâncirea într-o interioritate an- 
cestrală folclorizată şi până la avântul 
către cele mai sofisticate turnuri şi 
turnuri de limbaj. Avânturile cele mai 
temerare spre orizonturile imaginare 
sunt trase către terestru de nişte 
realităţi care nu sunt altele, decât 
cele care sunt. „Tânguirea” câştigă în 
intensitate şi poate, pe ici, pe colo, în 
spectaculozitate, umor şi dexteritate 
de limbaj, însă nicidecum în origina- 
litate. Pesimismul şi relativismul, care 
în Occident se resimţeau încă în anii 
'60, drept consecinţă a discreditării 
revoluţionarismului, la noi abia acum 
începe să se manifeste plenar. 


11 mai 2003 

lon STICI 


__ „SÎNT BUCUROS 
CĂ AM FĂCUT ACEST 
LUNG DRUM 

DE ACASĂ-ACASĂ!” 


În anul 1976, toamna, au avut 
loc Zilele literaturii sovietice în 
R.S.S. Moldovenească şi timp de 
o săptămînă capitala basarabeană 
a fost „inundată” de poeţi, prozatori, 
dramaturgi, critici literari de pe toate 
meridianele colosului roşu. Au partici- 
pat la sărbătoare şi cîte doi literați din 
Polonia, Ungaria, Bulgaria, România, 
lugoslavia, Mongolia... Marea delega- 
ţie sovietică, sosită cu un tren special 
de la Moscova, era condusă de aca- 
demicianul V. M. Ozerov, critic literar, 
secretar al Comitetului de conducere 
al Uniunii Scriitorilor din U.R.S.S. Erau 
somităţi: Margarita Aligher, Valentin 
Kataev, Lev Oşanin, Viktor Astafiev, 
letona Daina Avotina, armeanul Ghe- 
vorg Emin, calmicul David Kugultinov, 
abhazul Fazil Iskander şi mulţi alţii. 


Am fost „înregimentat” la oglindi- 
rea, în oficiosul Moldova socialistă, a 
Zilelor şi în fiece dimineaţă urcam în 
unul din autobuzele delegaţiei, plecînd 
spre alte oraşe, sate, unde aveau loc 
serate literare. M-am alăturat chiar la 
început grupului de scriitori condus de 
Pavel Botu, în care se aflau şi Nichita 
Stănescu şi Mircea Tomuş, scriitori din 
România, trăgînd cu urechea mereu la 
vorbele lor miezoase, pitoreşti şi dragi 
inimii mele. Citisem cîte ceva din opera 
poetului şi-l consideram cu adevărat 
extrem de mare. Mi-l imaginam aşezat 
într-un crîng de lumină, alături de Emi- 
nescu. N.Labiş decedase de timpuriu 
şi altă mare stea pe bolta literaturii 
române nu prea se vedea. Oricum, 
la aşa nivel eram noi informaţi aici, în 
Moldova sovietizată. 

Nichita era fermecător: tînăr, 
voinic, ca un haiduc cu plete blonde, 
cu gesturi largi, sociabil, deschis ca 
o carte. li plăcea să comunice cu 
toţi: cu fetele de la fermă, cu elevii 
din şcoli, cu viticultorii din plantaţii. 
Avea pentru fiecare o vorbă duioasă, 
rostindu-i un vers, fluierîndu-i o melo- 
die. Nici un fel de complexe sau aere 
de superioritate, era liber, se simţea 
stimat şi iubit pretutindeni. 

La Sărata Galbenă l-am auzit 
recitind în ruseşte versuri din Nekra- 
sov, rugînd ca să fie traduse de către 
cineva în română. Şi-a oferit imediat 
serviciile, cine credeţi? Ivan Kalin, 
secretar al c.c. al p.c.m., actualmente 
parlamentar. Şi Nichita s-a bucurat că 
s-a găsit atît de repede un translator 
pe aproape. 

La Mingir, la o masă copioasă, 
se ridică şi închină un pahar pentru 
„V.I. Lenin, care m-a făcut poet ro- 
mân”. Toţi îl priveau cu interes, dar 
şi consternaţi, nu prea înțelegeau 
sensul vorbelor sale. Fabula era sim- 
plă: poetul lămuri că după revoluţia 
din octombrie în Rusia, condusă de 
Lenin, bunicul său cu toată familia, 
inclusiv mama viitorului poet, s-au re- 
fugiat în România. Aici dînsa, ulterior, 
s-a căsătorit cu un român. Şi aşa s-a 
întîmplat „că Lenin l-a ajutat să devină 
el, Nichita Stănescu, poet român”. 

A fost impresionant recitalul său 
de poezie de pe balconul casei-mu- 
zeu Alexandru Donici. De fapt, aşa 
era Nichita, devenise în cîteva zile 

nucleul acelui „desant” scriitoricesc. 
Cînd, la inaugurarea casei-muzeu, 
a spus: „Sînt nespus de bucuros că 
am făcut acest lung drum de acasă — 
acasă!”, poetul academician Andrei 
Lupan a scăpat bereta din mînă, 
evident, nu se aştepta la aşa ceva... 

Şi iată că într-o dimineaţă îi te- 
lefonez maestrului la hotelul „Codru”. 

— Alo, Vă deranjează cutare, 
Vă rog să-mi acordaţi un mic interviu 
pentru ziarul Moldova socialistă. 

— Nimeni nu mă deranjează, 
rosti poetul de la alt capăt al firului, 
cu un fel de asprime în voce. 

Repet: — Scuzaţi-mă, Vă de- 
ranjează... 

Stănescu, şi mai tare: — Nimeni 
nu mă deranjează! 

Am înţeles că-i disponibil să mă 
primească chiar atunci, la 9.00, în 
odaia 406 a hotelului „Codru”. L-am 
găsit la o măsuţă, cu două sticle de vin 
în față, cu două pahare alături de ele. 
M-a rugat să-i ajut a trece masa pe 
balcon, de unde se deschidea o pa- 
noramă minunată. „Ce frumuseţe, ce 
minunăţie de grădină publică!”, făcu el. 

„Aşa ceva n-am văzut la Bucu- 
reşti! Publicăm interviul în anul trecut 
ori în cel viitor?”, mi-a aruncat replica. 


M-am fisticit puţin, deoarece îmi cu- 
noşteam vina: cu cîteva zile în urmă, 
la rugămintea lui P. Boţu, am adus 
în autobuzul cu scriitori, care pleca 
spre Hînceşti, un maldăr de ziare. Să 
vadă participanţii cum sînt oglindite în 
presă Zilele literaturii sovietice în 
R.S.S. Moldovenească. Şi Nichita, 
cum a deschis publicaţia noastră, m-a 
şi sfătuit să fug la redacţie şi să vin cu 
ziare proaspete, din anul curent, căci 
adusesem exemplare din anul 1975. 
De fapt, era o eroare tehnică, mun- 
citorii tipografi greşiseră anul ediţiei. 
Mă uit atent, văd că-i vorba numai 
de frăţie literară în pagini, dar anul 
într-adevăr e greşit. „Citiţi, maestre, 
1976, în loc de 1975, căci e la mijloc o 
glumă a muncitorilor tipografi”, m-am 
scuzat cu jumătate de gură... 

Am închinat cîte un pahar de 
„Româneşti”, Nichita Stănescu vor- 
bind cu admiraţie de colegii săi, scri- 
itorii din Chişinău. Mi-a spus că seara 
a stat pînă tîrziu în ospeţie la Grigore 
Vieru, unde s-a simţit minunat, avîn- 
du-l alături şi pe Liviu Damian. 

In continuare redau într-o formă 
prescurtată interviul cu marele poet, 
păstrînd, evident, intactă atmosfera 
documentului de epocă, de la 1976... 


Şi în Basarabia acasă... Cu Aureliu Busuioc 

„„.CU OCHII CITITORI DE CUVINTE 


In cadrul Zilelor literaturii sovietice în R.S.S. Moldovenească îi avem ca 
oaspeţi şi pe scriitorii români — poetul Nichita Stănescu şi criticul literar Mircea 
Tomuş, redactorul-şef al revistei Transilvania, profesor universitar. 

Poetul Nichita Stănescu s-a născut în anul 1933 la Ploieşti. Prima carte îi 
apare în 1960, purtînd titlul Sensul iubirii. Pînă la ora actuală a semnat circa 
25 de cărţi, printre care menţionăm Dreptul la timp, Necuvintele, Măreţia 
frigului, Clar de inimă, O viziune a sentimentelor, Starea poeziei... 

Multe din versurile acestui înzestrat poet au fost traduse în Uniunea So- 
vietică, Polonia, lugoslavia, Italia, Franţa şi în alte ţări ale lumii. 

Nichita Stănescu este laureat al Premiului Uniunii Scriitorilor din România 
şi al Premiului european pentru poezie Herder. 

Solicitat să răspundă la cîteva întrebări, domnia sa a făcut-o cu plăcere. 

— In ce măsură sînteţi familiarizat cu literatura sovietică? _ 

— Am avut bucuria să recitesc de nenumărate ori „Tînăra gardă” şi „In- 
frîngerea” de Fadeev, schiţele lui Isaak Babel, cele două romane ale lui IIf şi 
Petrov, versurile lui Evtuşenko, pe care le-am putut îmbrăţişa nu doar cu ochii 
cititori de cuvinte, ci şi cu braţele. 

— Cu ce impresii „călătoriţi” pe plaiul moldovenesc? 

— Inima mea a pogorit pe plaiul acesta, ca raza pe plaiul stelelor. 

Aici fiecare deal mi se pare o frunte de muncitor. Acest lucru m-a impre- 
sionat în mod deosebit, întrucît aici cuvîntul este lipit de realitate. Vita de vie 
stă atît de frumos pe spalier, de parcă ar fi un cîntec. M-a impresionat tinereţea 
şi sinceritatea oamenilor din acea veche localitate Hînceşti. Deşi ploua, chipul 
lor era ars de soare, iar cuvintele lor — albe ca luna. Pe această cale le aduc 
încă o dată mulţumiri pentru primirea călduroasă pe care mi-au făcut-o: am 
avut clipe de neuitat. 

— Aţi avut, desigur, întîlniri şi discuţii cu unii poeţi din R.S.S. Moldove- 
nească? A 

— Am avut fericirea să-i întîlnesc pe aceşti maeştri ai cuvîntului. In măsura 
în care am talent, talentul meu s-a îmbogăţit de talentul lor. Toţi, pe care i-am 
întîlnit, sînt frumoşi, îndrăgostiţi de poezie, adeverind încă o dată că inima lui 
Eminescu bate aici pretutindeni. 

Dragul şi scumpul poet Zadnipru — nu-mi vine a crede că s-a stins din 
viaţă. In cuvintele gîndului meu poezia lui înfloreşte în continuare. Cer iertare 
cititorului, că spun cuvinte stingherite de lacrimi... 

— Care Vă sînt planurile de creaţie pentru timpul apropiat? 

— Imi doresc şi cred că o să realizez în curînd, împreună cu stimatul meu 
prieten, criticul Mircea Tomuş, o antologie a poeziei Republicii Socialiste Sovietice 
Moldoveneşti. Această antologie are în conştiinţa noastră semnificaţia stimei 
reciproce şi a îmbogăţirii spirituale, stima prietenilor pentru prieteni şi pentru 
munca ce naşte cîntecul. 


PS. Am locuit un timp în acelaşi bloc cu poetul Liviu Damian de la care am 
aflat că făcuse o vizită în România, plecînd de la Moscova în componenţa unei 
delegaţii a scriitorilor sovietici. Poetul se afla în frumoasa cîmpie maramureşeană, 
cînd aflase că a murit Nichita. A plîns şi a scris atunci poezia despărțirii de acest 
mare prieten. A şi publicat-o într-un ziar maramureşean, plecînd de urgenţă la 
Bucureşti. Ceilalţi scriitori sovietici din delegaţie, se vede, nu înțelegeau de ce 
Liviu a plîns tot drumul. Cînd s-a întors acasă, mi-a povestit detaliat despre că- 
lătoria sa şi mi-a spus că pe Nichita Stănescu l-au înmormîntat la cimitirul Bellu 
din Bucureşti, aproape de Eminescu... 

A plecat pe calea neîntoarcerii şi Liviu Damian, vecinul meu bun şi Omul 
de suflet cu care am împărţit atîtea clipe scumpe mie. Doamne, de ce-i duci pe 
cei mai buni?! 

LS. 

Liviu DAMIAN 


ELEGIE PENTRU SOŢUL NECUVINTELOR 


Bucuria de a fi a cărui ochi lacrimă este? 


Nichita Stănescu 


Dintr-un sentiment de ruşine — se pare — 


Poetul şi-a ascuns cartea-i de durere 


după starea poeziei, transparenta, care, 


peste ruperea de oase, se vrea mângâiere. 


Din când în când, din gând în gând, 
bătea la uşă de cuvânt: 

lasă-mă să intru, să nu mor 

cu visele, cu tot, cu dor. 


Eliberat de rime, 

el se lega tăcut 

ca robul, ca zeul, ca nime 
de foc şi de lut. 


El rupt a fost — cum s-a aflat — 
rupt între zbor şi dor. 

Fără margini conturat. 

Al nimănui, al tuturor. 

Din stea descălecat. 


În cinstea zilei harul său nuntea. 
In cinstea serii care se lăsa. 
Nu mă priviţi, nu mă priviţi, zicea. 


„„.Vulture, sol al bolţii luminoase, 
Şi tu, eterna, blânda mea furnică — 
Luaţi povara lacrimii apoase 

de pe Nichita care se ridică. 

Serafim BELICOV 


DUMNEZEU ÎŞI IA 
LEGENDELE ACASĂ 


Pornit în călătoria din care nu s-a 
existat vreodată întoarcere, Nicolae 
Sulac lasă în urma sa un meleag şi 
un popor cu o istorie încă nescrisă pe- 
adevăratelea, cu un letopiseţ ferfeniţit 
de vînturi cu direcţii imprevizibile 
şi avînd, letopiseţul, tivituri cu roşu 
persistent şi ameninţător la toate 
timpurile şi anotimpurile, inclusiv 
la cel de-al cincilea nedorindu-se a 
fi deconspirat — prăbuşirea. Nouă, 
căror pe-alocuri abia de ne reuşeşte 
descifrarea rostului şi rotirii lumii, s-ar 
cuveni să ne ia teama că nu vom 
ajunge nicicînd la conştientizarea, în 
toată dimensiunea, a pierderii suferite 
sau care ne-a suferit, cîte generaţii 
mai sîntem ori reprezentanţi ai lor, 
căci nu e val să se ridice şi să nu ne 
treacă în trupul sau mai spre locul de 
unde izbucnesc; s-ar putea întîmpla, 
Zic, să ne cutreiere şi mai apăsător 
deşertul, ca rod al anilor din urmă, şi 
amnezici să ne dezicem de noi înşine. 
Dar odată şi odată ni se vor întoarce 
munții acasă şi ne vor întreba unde le 
stă ecoul trimis încoace cu invizibila 
lor imagine ca să nu fie depistaţi. Şi 
noi ce le vom spune? L-a luat Sulac 
să se însoţească reciproc printre 
aştri, să îmblînzească în eterna Sa 


drumeţie fulgerul şi tunetul, ca ploaia 
să picure în jos, clară şi liniştită, nean- 
ticipată de celelalte două fenomene. 
Dar ce-i vom răspunde mării atunci 
cînd străiniile sihastre îi vor mîna 
valurile spre casă? Unde li-i vuietul 
sculptat cîndva aici şi semnificînd 
zbiciumul necunten al patriei? Ce-o 
să le spunem alcătuirilor de arbori în 
perene păduri ce acoperă cu alin şi 
respiraţie neîntreruptă glia strămo- 
şească semnată de Ştefan Voievod? 
Ce-i vom răspunde coltelui în răbuf- 
nirea sa afară, izvorului tăinuind în 
prundişuri flacăra lunii şi ziua, pe cînd 
amiaza, precum i-ar fi lucrarea, ma- 
cină verdele ierbii şi al spicului prunc 
aruncînd punte între Pămînt şi Inalt, 
între deceptie şi speranţă. Şi care, în 
fine, ne-ar fi justificarea că n-am ştiut 
să păstrăm trăirile Sale aici, între noi, 
la răspîntia celor mai dure asperităţi 
cu toate ţevile îndreptate înspre 
idealul ce ne ţine locului întru locul 
cel sfînt şi-atit de al nostru, urmînd 
să ne permanentizeze de-a pururea 
la un loc? 

Şi-a grăbit Nicolae demisia din 
baladă şi din doină şi durerea ni-i cu 
atit mai multă, cu cît vocea Sa de aur 
turnată în cîntecul de dor şi de fiinţa 
ce ne este a înlocuit preţ de patru 
decenii uneori pîinea, alteori sarea; 
uneori apa şi focul şi a dat jos (fără 
putinţă de tăgadă) de pe soclu orgoliul, 
făţărnicia, ignoranţa, minciuna şi, nu 
în ultimul rînd, goliciunea şi aroganta 
unor falşi idolatri, bîrfa ş.a. neextirpate, 

din păcate, din interiorul unor prefăcuţi 
ctitori ai viitorului, unde poemul să se 
scrie, chipurile, singur în dreptul faptei. 

Cu nici două săptămîni înainte, 
Dumnezeule, într-o joie de martie, l-am 
întîlnit în imediata vecinătate a Sălii 
cu Orgă, spaţiu în care profesionişti şi 
amatori îşi comercializează lucrările. 
Şi ne-am îmbrăţişat strîns, sărutîndu- 
ne ca doi fraţi de sînge, ca doi visători 
naivi, gest aducînd aminte evenimente 
dispărute în neguri cu efigia şi partici- 
parea amîndurora... Au fost de toate, 
ce mai vorbă? Nicolae (şi o zic fără 
falsă modestie) găsi de cuviinţă să-mi 
mulţumească (de ce tocmai atunci?!) 
pentru faptul de a-i fi oferit de-a lungul 
timpului umărul să plîngă, gesturi pe 
care, la drept vorbind, mi le înnămoli- 
se uitarea. l-am exprimat gratitudine, 
la rîndu-mi, ca-n acei ani, alături de 
nebunul frumos Victor Copacinschi, 
cînd prin dimineţi dinaintea răsăritului 
de soare îmi acorda asistenţă sufle- 
tească la punerea inimii la loc uitată 
seara la Filarmonică. Ştiam, ce-i drept, 
la ce oră aţipeşte geamul cutărei sau 
cutărei interprete, care locuia în vreo 
odaie de cămin, ştiam că a doua zi 
îi voi afla în curtea cu pricina pe re- 
dutabilii rapsozi populari, cu ultimul, 
Victor Copacinschi, dragul de el, la 
nişte „ceaiuri” ad-hoc, aventurîndu-mă 
în dialoguri ce nu şi-au pierdut nici azi 
actualitatea. 

Dar să revin la Nicolae. 

— Ai dus pe întreg mapamondul 
tot ce poate silabisi izvorul, îi spun. 
Ai reprezentat pasărea şi cerul ce 
o tăinuia, te-a adoptat mitul mioritic, 
ai doinit ca şi Banatul (moş Achim 
Nica)... Eşti un om fericit, Niculuţă. 
Dar tocmai aici artistul n-a vrut să-mi 
dea dreptate. 

— Şi la urmă... cu 160 (una sută 
şaizeci) lei pensie? Ca după o pauză 
să mă întrebe şi pe mine: 

— Dar tu cum te descurci? 

— Ca mai toată lumea de rînd... 

— Apoi, dacă şi tu n-ai fost şi 
nu eşti... (Din motive etice opresc 
aici constatarea sau consideraţia lui 
Sulac...) 

Am mai vorbit despre o eventu- 
ală carte a sa în manuscris, urmînd 
s-o parcurg... 

Şi aşa ne-am luat rămas bun. 


Îmbrăcat într-o pelerină ponosită, 
prea trişti mi se părură ochii lui. Era 
stresat. Şi supărat era pe întirzierea 
primăverii. lar primăvara stîrcea în 
pomii încă neînfrunziţi. Nişte copaci 
istoviţi ca la Minulescu, ca în poveştile 
triste... 

— Să nu uit, mi-a mai spus: ăştia 
după ce-au ras de pe faţa Basarabiei 
toate bisericile şi mănăstirile, după 
ce-au pus cătuşe pe mîinile tuturor 
clericilor şi au umplut taigalele cu ei, 
ăştia să-şi amintească de Căpriana?! 
De ce n-au făcut-o pînă la mijitul 
electoralei?.. L-ar fi urmat ce-l puţin 
pe Urecheanu, care a înălţat printre 
prea puţin inspiratele lor „spectaco- 
le”, denigratoare şi fără de scrupule, 
Clopotnița Neamului — monument al 
întregii sale semintii... Se vede că 
onestitatea şi spiritul gospodăresc nu 
fac parte din vocabularul guvernanţi- 
lor... Ah!... 

Şi-aşa ne-am despărţit, dînsul 
uitîndu-se lung în urma mea, eu 
regretînd că rar de tot, amar de rar ne- 
ntîlnim ca să vorbim... lată cum şi într-o 
clipă de risipe nu mai ştim, virfuită cu 
risipă trece viaţa ce-o trăim... 

Mă despărţeam de Nicolae Sulac 
şi, ajuns la un colţ după care nu se 
mai zărea interpretul, privirile mi-au 
fost prinse de ploaie. M-am gîndit la 
moment că-i posibil să-i fi greşit cu 
ceva. Tinereţile greşesc, mă rog, inevi- 
tabilele inerenţe prin care le e sortit să 
treacă (dar de ce, m-am gîndit, anume 
în ziua şi la întrevederea cu pricina?!). 
Foarte curînd, buna mea prietenă de 
peste o viaţă, regina cîntecului popular 
din cuprinsul nostru cultural, Zinaida 
Julea avea să-mi plîngă lung-prelung 
şi plînsul ei parcă ar fi prefaţat înver- 
zirea aleilor ce nu-l vor mai vedea pe 
Nicolae. Orele îşi începuseră numă- 
rătoarea inversă şi cînd Zinaida s-a 
oprit pe o clipă din plîns, i-am sugerat, 
rugînd-o, să-l ţinem minte pe Nicolae 
Sulac la ceasul oprit al Mioriţei de ini- 
ma Celui care n-a reuşit să-l întoarcă 
la timp. Şi la ora doinelor Sale ce-au 
ţinut loc de piine, de sare, de lacrimă, 
de veşnicie. 

Atunci cînd pămîntul nu încape 
de ele, Dumnezeu, a adăugat Zinai- 
da, îşi ia legendele acasă. Dar aşa 
şi nu prindem la minte. Din păcate. 

Aureliu BUSUIOC 
BĂTRÂNUL POET 


Când trece pe stradă Bătrânul Poet, 
bătrânul, grozav de bătrânul Poet, 
ce scurge şi timpul atunci mai încet, 
ei bine, cu mult mai încet. 

Bătrâni şi bătrâne în scuaru-amurgit, 
pe scaune-n scuaru-amurgit, 

încep să-şi declame cu glasul dogit, 
cu glasul extrem de dogit. 

Când versuri ştiute demult pe de rost 
răsună şi-acum pe de rost, 

se face şi scuarul pădure ce-a fost, 
pădure, exact cum a fost. 

lar zgomotu-acestui oraş estival 
(auzi ce cuvânt: estival!) 

e ca o mazurcă pe vremuri la bal, 

la cine mai ştie ce bal. 

Priviţi-l bătrânul acel desuet, 

e-un tânăr acum desuet, 

căci trece pe stradă Bătrânul Poet, 
bătrânul, bătrânul Poet. 


Când trece pe stradă Bătrânul Poet, 
bătrânul, extrem de bătrânul Poet, 
copiii se joacă şi ei mai încet, 
(aiurea: copiii — încet!) 

Ba fug chiar din urmă-i şi-l strâmbă grozav, 
ei bine, îl strâmbă grozav, 

şi nici că le pasă că-i poate bolnav, 
mai ştii, poate chiar e bolnav! 

Dar el e atât de voinic şi absent, 
Poetu-i atât de absent, 

că nu mai desparte trecut de prezent 
şi nici viitor de prezent. 

El vede, dar unde anume în timp, 

ei, unde anume în timp? — 

un cap cu gambetă de piatră şi nimb, 
cu plete de piatră şi nimb. 

lar jos, lângă soclul spre nimb suitor, 
o, tocmai spre nimb suitor, 

copiii aceştia c-un don’ profesor, 
c-un foarte sever profesor! 

Şi-aude cum tinere voci ca prin vis 
îngână anume ca-n vis 

un cântec de glorie încă nescris, 

un cântec, cum nu s-a mai scris. 


Şi iată-l se-ntoarce Bătrânul Poet 
şi-aleargă Bătrânul Poet 

să scrie, să rupă acelaşi caiet, 
de-o viaţă acelaşi caiet... 

EPITAF 


Mă ocoleşte moartea. Bine face. 

Ce-ar mai putea să-mi ia decât un trup 
Pe care nu mai pot nici să-l corup, 

Nici pentru sfinte moaşte a-l mai coace? 


Mai schimb prin el, ce-i drept, câte-un şurup, 
Dar nu ca s-o îmbii pe Cea Vorace: 

E-un nu ştiu ce pulsând sub carapace 

Şi nu mi-i datul meu să-l întrerup. 


Apus. Zenit. Şi Răsărit de soare! 

E invers şirul. Ştiu. Dar nu-l repar. 

O, Moarte. Moarte! Dacă-ai şti măcar: 
„Non omnis moriar” nici în uitare! 


Drept care-mi scriu eu însumi, 
încruntat: 
„A fost cândva. S-a dus. Nu v-a uitat.” 


Mihail lon CIUBOTARU 
NOI, PICĂTURA DE SÂNGE 


Mă gândeam la poetul 
Grigore HAGIU 


Noi 

picătura de sânge 

picul 

cel pe care poţi pune capul şi plânge 


am tot mers 

pe ce drum pe ce lume 
rătăciţi în răscrucea 
propriilor urme 


ce era 
ce duşmani ai norodului 
în ce trai în ce grai 

la voia irodului? 


unde stăm 

fraţi cu fraţii din naştere 

în îmbrăţişare ca în întunecare 
abia ne putem recunoaşte 


noi 

picătura de sânge 

picul 

cel care la un loc ne strânge 

prin noi 

de după borne de gheaţă 
memoria 

trece în faţă 


AM GRIJILE PLOII 


Am grijile ploii. Platanul din curte 

s-a descojit în văzduh ca o sfântă gorgonă. 
E criză de nori printre ştirile scurte. 

Şi generalul — aduceţi furtunul! — ordonă. 


Aduceţi furtunul — copiii răstoarnă 

ordinul generalului din ecou în prelungi ecouri 
prin cartier, prin oraş, şi mai dincolo, peste 
câmp, Înspre iarnă, 

pe toţi curenţii de aer, exploratorii de nouri. 


Dar generalul demult e-n retragere, practic 
nu-l mai ia nimeni în seamă, tuturor geamăn; 
ordinul său e-nţeles doar ca simplu joc tactic. 
Şi grădinarul doarme nepăsător peste seamă. 


Pe iarba prăjită ca o cafea, pe-o galbenă umbră 
doarme-ntre şipuri, cu pieptul deschis, disperat 
grădinarul, 

sub tot anonimatul răspunderii ce îi incumbă, 
iar lumea bate-n ritmul altor simţuri trotuarul. 


Şi se vesteşte profetul. Şi peste vise şi-obide, 
prin bâlciul furnicător, îndesat ca un ciucur, 
barbă-n curbare, cruce de foc, picioare 
goale-n crepide, 

glăsuieşte-n ger şi toţi spun: iată-l pe 

Bucur! Bucur! 


El glăsuieşte apocaliptic în târg la Râşcani, unde 
cu bunii în caleaşcă maică-mea încă-i o copilă, 


pocăiţi-vă, zice, soarele vostru de voi înşivă 
se ascunde, 
vin zile de-apoi, şi-or fi, şi ne-or lipsi de milă, 


pocăiţi-vă, 

voi aprinzând mânia Domnului Dumnezeu sfântul 
şi de la voi întorcându-şi el faţa, 

hăurile s-or căsca şi-n hăuri scapă-or pământul, 
şi unul scarabeul va fi, şi una bezna, şi gheaţa. 


Şi generalul insistă: aduceţi, aduceţi furtunul! 
Dogor e, robinetele varsă roşcate nisipuri. 
Deziluzie-a tuturor, viitorul îşi scuipă ajunul 
chiar în curtea cu grădinarul frânt între şipuri, 

chiar unde platanului coaja pe trunchi îi crapă 
şi el nu va mai filtra-n spaţii lumeşti respiraţii, 
şi unde izvoarele se identifică prompt 

cu tunul de apă, 

vărsând sudori mitingurile, poliţaii, soldaţii... 


Am grijile ploii 


1990 


Gheorghe VODĂ 


MUSTRARE 


Azi noapte 

mă trezi din somn 

la „celular” 

ziua de mâine. 

Zise: 

Gheorghe, 

nu mai vreau să pierd 
timpul cu tine. 

Ti-am dat 

şase decenii şi cinci ani, 
crezând 

că vei câştiga ceva bani. 
Vei lua un prieten, 

pe cartea aia, 

cum spusesei, 

scrisă pe nemâncate, 
să te saturi, 

să te saturi 

şi tu o dată. 
Minciunosule! 

Nu mai vreau să pierd 
timpul cu tine. 

Stai acolo, absent 

în eternul tău prezent, 
neruşinatule! 


UN SINGUR DOR 


Dati-mi voie să cânt 

Din frunză. 

Cuvintele nu au culoarea 
sincerităţii lor. 


E luna mai şi vreau 
Să mă satur de viaţă. 
Dati-mi voie... 

Nicolae ESINENCU 


CUIUL NAȚIUNII 


Moş lon, 
Dumneata eşti 
Cuiul Națiunii. 


Dacă te rupi Dumneata, moş lon, 
S-a rupt 
Cuiul Națiunii. 


Să-l păzim pe moş lon, 
C-am rupt 
Cuiul Națiunii. 


TIMP NEFOLOSIT 


De când am descoperit 

Sub o piatră 

Timp nefolosit, 

Umblu şi tot cosesc pietrele. 
Care, bre, n-are timp? 
Poftim! 


CUB DE LINIŞTE, 
CUB DE SINGURATATE 


M-am retras într-un 
Cub de linişte, 
Intr-un cub de 
Singurătate. 


Cineva zgârie încet 
Cu unghia 
Cubul. 


Tu? 


Leonida LARI 
COD 


Fraţii mei de sânge, plânşii mei de stea, 
Strângători de suflet, lăsători de vrere, 
Nu-i nici o durere care ne-ar uita, 

Nu-i nici o durere. 


Fraţii mei de sânge, prinşii mei de lut, 
Roditori de pâine, neavani de nume, 
Nu-i un neam pe care să nu-l fi-ncăput, 
Nici un neam pe lume. 

De-ncercări atâtea câte ne-au încins, 

Fără să ne scadă greul din simtire, 
Nu e nici o stare care-n necuprins 
N-am avea-o-n fire. 


Călători prin viaţă ca-ntr-un cerc vrăjit, 
Intăriţi de aştri că ieşire este, 

Nu e nici o veste ce ne-a ocolit, 

Nu e nici o veste. 


Şi fiindcă toate le prefacem cânt, 
Şi fiindcă răul îl curmăm cu bine, 
Nu e nici o jertfă care pe pământ 
Nu ne-ar aparţine. 


Fraţii mei de sânge, de-am ajuns aci, 
De ne este codul de-o putere-aparte, 
Nu e nici o moarte care ne-ar muri, 
Nu e nici o moarte. 


PĂDURE DE ACASĂ 


Pădure de acasă, tânără, 
cu o driadă legănându-se în frunziş 
pe o rază trecută prin lacrima mea. 


Lan dulce-amărui de floarea-soarelui 
cu trupul meu îngropat în ţărâna moale 
ca un corn bântuit de sunete. 


Şes vesel, zăpăcit de copii şi de miei, 
drum obosit, abia cotilindu-se spre sat 
cu bătrâne venind de la târg. 


Luaţi-mă înapoi, neapărat luaţi-mă 
să aleg încă o dată calul cel mai umil 
din grajdul tatălui meu. 


Serafim BELICOV 
ORAŞE PLECATE LA ŢARĂ 


Mâine vom fabrica tichete 

pentru mersul pe jos 

uitând transportul în comun. 
Oraşele neîmbulzite în troleibuze 
vor ajunge de la serviciu în suburbii 
o dată cu cântatul cocoşilor. 


La fiecare intersecţie de străzi 
va fi postat câte-un robot 
gata să te amendeze 

dacă nu respecţi legea 
compostării tichetelor 

la doi-trei kilometri 
făcuţi cu paşii. 


În caz de nesupunere 

vei fi lovit cu bastoane de cauciuc 
peste faţă de către mercenarul 

lăsat să facă ordine 

în dezordinea mişcării turbate, 
copiind-o de fapt pe cea a troleibuzelor 
dispărute ca într-o antichitate. 


Şi nici nu vom prinde de veste 

cum oraşele obişnuite cu îmbulzeala 

din troleuri cu stopările involuntare 

îşi vor ridica foarte curând pe spate 

toate cele avute şi-ncă ne-avute 

şi vor reveni la seninele matrici, 

la cele necoapte, pe-un spic invizibil lăsate, 
la cele multe, departe, aproape, durute. 


Câştigate de sat, 
juma' din oraşe-ntr-acolo-s şi plecate. 


PROCESUL LUI NARCIS 


Vin să v-anunţ: renunţ 

la milenara mea preocupare 
dintr-un motiv banal, 

dar totodată grav, 

că altă-alegere nu este. 


Căci, de o vreme lungă, 
uitându-mă în apa mea, 

nu pot să-mi identific faţa 

din cauza crâncenei desimi de feţe. 


Tot m-am gândit: copii nu am, 

de unde, naiba, s-au plodit atâţia 

şi toţi furându-mi numele. De ce 
narcis urma să fie unul, unul singur; 
pe când acuma, fiecare ins adevărat 
cu siguranţă e dublat 

de un Narcis. 

De-aceea renunţ pân’ şi la 

nume. 

Renunţ la tot, acesta mi-i protestul! 


Deunăzi, într-un secol, 

în semn de alt protest, 

am aruncat o piatră în blestemata apă 
şi împrejuru-ntreg fu mutilat 

de cioburile fetelor stătute. 

Eu vă anunţ: renunţ, renunţ! 

UN VERITABIL TEMPLU AL CĂRŢII: BIBLIOTECA 
MUNICIPALA „BOGDAN PETRICEICU HASDEU” 


Pe la mijlocul lunii martie a.c. am avut ocazia să asist la susţinerea unei 
teze de doctor mai puţin obişnuită. Neobişnuit suna însuşi subiectul lucrării: 
„Evoluţia serviciilor de bibliotecă pentru persoanele dezavantajate în contextul 
democratizării sociale”. Un alt aspect inedit al acestui test ştiinţific consta în 
faptul că persoana ce candida la titlul de doctor era o bibliotecară. Vorba e că la 
noi mulţi, foarte mulţi îşi imaginează că bibliotecarii nu fac decît să dea cititorilor 
cu împrumut cărţi, ziare, reviste; eventual, să pună în ordine rafturile ticsite cu 
volume, aranjîndu-le pe domenii, poate chiar conform cotelor — înălţimii şi gro- 
simii tipăriturilor. 

La acea susţinere m-am convins o dată în plus că bibliotecarii pot fi şi 
oameni de ştiinţă, că cercetarea ocupă un loc important în viaţa, în activitatea 
multor dintre ei. Convingerea mi-a fost întărită atît de modul cum se discuta pe 
marginea tezei de doctor cu subiectul amintit mai sus, cît şi de felul degajat, si- 
gur, documentat cum răspundea la întrebările puse de specialişti din Chişinău, 
Bucureşti şi Moscova, făcînd ample şi argumentate comentarii, candidata — dna 
Lidia Kulikovski, directorul general al Bibliotecii Municipale „Bogdan Petriceicu 
Hasdeu”, preşedinta Asociaţiei Bibliotecarilor din R. Moldova, concomitent — lector 
la Universitatea de Stat din Moldova, la facultatea pe care a absolvit-o cîndva. 

Lidia Kulikovski este de mai de mult un nume de referinţă în bibliografia, 
biblioteconomia şi managementul bibliotecar din republică. Aşa cum mărturi- 
seşte chiar d-ei, de o viaţă trăieşte printre cărţi, între colegii de breaslă, mereu 
preocupată de ameliorarea serviciilor de bibliotecă, a accesibilităţii cititorilor 
la tipărituri, iar în ultimul deceniu -— şi la tot felul de materiale audiovizuale. 

Absolventă a Facultăţii de Biblioteconomie şi Bibliografie a U.S.M. (1973), 
a lucrat cîţiva ani în sistemul de biblioteci din Cahul, ca să revină la Chişinău 

la începutul anilor '80 şi să-şi lege destinul de principala bibliotecă a capitalei 
basarabene. Din anul de graţie 1989 deţine funcţia de director al Bibliotecii Mu- 
nicipale, care include ca filiale toate bibliotecile publice din Chişinău. 

Relativa democratizare ce s-a produs în societatea noastră în ultimii 12-14 
ani i-a permis Lidiei Kulikovski să-şi fructifice cunoştinţele, experienţa acumulată, 
să-şi manifeste din plin harul şi — de ce n-am spune-o? — ambițiile de manager şi 
biblioteconomist de forţă. 

A iniţiat proiectul colecţiei „Bibliografii basarabene”, în scopul valorificării 
moştenirii biblioteconomice naţionale, apoi al elaborării de noi bibliografii consa- 
crate creaţiei unor personalităţi marcante ale literaturii şi culturii contemporane 
de la noi. 

Lidia Kulikovski este animatoarea organizării la Chişinău a unei salbe de 
biblioteci de carte românească: sub conducerea ei nemijlocită, prin concursul 
energic al unor biblioteci judeţene şi municipale din România, a fost posibilă 
apariţia pe harta culturală a Chişinăului a unor importante focare de spiritualitate 
naţională. Graţie altui proiect, al cărui autor este de asemenea dna Lidia Kulikovski 
— „Servicii de bibliotecă pentru minoritățile naţionale” —, la Chişinău s-au deschis 
biblioteci de carte rusă, ucraineană, bulgară, evreiască, găgăuză. 

Serviciul biblioteconomic al Bibliotecii Municipale a fost transformat într-un 
Centru automatizat de Informare şi Documentare (C.I.D.), ai cărui angajaţi oferă 
persoanelor interesate informaţii despre orice chestiune referitoare la viaţa ca- 
pitalei: de la istorie şi cultură la business şi legislaţie, din care motiv C.I.D. este 
supranumit „Enciclopedia ambulantă a Chişinăului”. Adăugăm aici că această 
enciclopedie virtuală se înnoieşte, se completează, se îmbogăţeşte, practic, pe 
zi ce trece. 

Lidia Kulikovski a participat la numeroase conferinţe şi seminare internați- 
onale (Moscova, Beijing, Copenhaga, Budapesta, Washington, Helsinki, Londra 
etc.), unde a putut studia pe viu experienţa avansată a colegilor de breaslă pentru 
a implementa, în măsura posibilităţilor, anumite elemente definitorii, indispensabile 
şi în activitatea Bibliotecii Municipale, dar, concomitent, dînsa a prezentat în lume 
fațete ale chipului spiritual al poporului nostru, starea de lucruri existentă la noi 
atît în ramura biblioteconomiei/bibliografiei, cît şi în alte domenii ale culturii, vieţii 
sociale, spinoasei căi spre democraţie. Lista lucrărilor ştiinţifice scrise de Lidia 
Kulikovski depăşeşte cifra de 50, inclusiv un manual universitar (în colaborare), 
cîteva ghiduri şi cîteva bibliografii, capitole din istoria bibliotecii. A îngrijit şi a 
prefaţat 10 bibliografii şi alte 10 volume tratînd diferite aspecte ale bibliografiei, 
biblioteconomiei şi managementului bibliotecar. O carte ce îşi aşteaptă editorul 
este chiar teza de doctor a Lidiei Kulikovski — o lucrare ştiinţifică cu un subiect 
inedit, cu o tratare judicioasă a problemelor ridicate şi cu o incontestabilă va- 
loare aplicativă, de natură să amelioreze nu numai accesul la carte, dar chiar 
însăşi existenţa unui segment de populaţie mult timp neglijat — persoanele dez- 
avantajate fizic sau intelectual, numărul şi nevoile cărora sînt în toată lumea şi, 
poate cu deosebire, în Republica Moldova cu mult mai multe decît s-ar crede. 

Am făcut aceste haşuri la chipul dnei Lidia Kulikovski, directorul general 
al Bibliotecii Municipale din Chişinău, pentru a contura mai bine un tablou ce ne 
interesează — instituţia pe care o conduce protagonista interviului nostru. Căci, 
aşa cum apreciază mulţi colegi de breaslă, dar şi unii oameni de cultură, factori 
de decizie, munca şi crezul Lidiei Kulikovski se identifică în bună parte cu însăşi 
activitatea acestui veritabil centru de cultură şi de spiritualitate numit oficial 
Biblioteca Municipală „Bogdan Petriceicu Hasdeu”. 

UN VERITABIL TEMPLU 
AL CĂRŢII: BIBLIOTECA 
MUNICIPALA „BOGDAN 
PETRICEICU HASDEU” 


— Conform unor evaluări, fie- 
care al doilea locuitor al Chişinăului 
apelează într-un fel sau altul la 
serviciile oferite de Biblioteca Muni- 
cipală. Nu cred că toţi au o imagine 
clară ce „maşinărie spirituală” repre- 
zintă azi această bibliotecă, cea mai 
veche, cea mai bogată bibliotecă a 
capitalei noastre. Tocmai de aceea, 
V-am ruga să ne prezentaţi o carte 
de vizită a Bibliotecii Municipale 
„Bogdan Petriceicu Hasdeu”. 

- Biblioteca Municipală este 
una dintre cele mai vechi şi mai pre- 
stigioase din Chişinău şi chiar din 
Basarabia. Unii tind să o identifice cu 
Sediul Central, situat într-o clădire- 
monument istoric de pe bulevardul 
Ştefan cel Mare şi Sfînt, la intersecţia 
străzilor Bănulescu-Bodoni şi Teatra- 
lă. De fapt, Biblioteca Municipală este 


compusă din 38 de filiale, situate în 
toate sectoarele capitalei şi în multe 
comune suburbane. Fondul total de 
carte depăşeşte un milion de tipări- 
turi şi alte documente audioviziuale 
în peste 20 de limbi, cu o pondere 
substanţială a literaturii în română 
şi rusă. Nu voi exagera afirmînd că 
sîntem, în pofida vechimii aprecia- 
bile, o instituţie culturală modernă. 
Cuprinzînd prin activităţile sale cel 
mai larg spectru social — chişină- 
uienii, în totalitatea lor — Biblioteca 
Municipală s-a dovedit un spaţiu pu- 
blic comunitar foarte respectat şi bine 
utilizat: 58,2% din populaţia Chişină- 
ului sînt utilizatorii bibliotecii. Auditul 
social efectuat ne demonstrează 
că şi alţi indicatori de performanţă 
— cărţi împrumutate, vizite, vizite vir- 
tuale sînt la nivel european. Conform 
standardelor europene este şi timpul 
mediu de funcţionare, care a crescut 
de la 48,5 la 54,1 ore pe săptămînă. 
Sîntem unica instituţie de cultură care 
funcţionează 7/7, şi 24/24 prin www. 
hasdeu.md, iar pentru publicul care 
nu are acces la tehnologii — 11/24. 
Numărul de vizite în Biblio- 
teca Municipală este în continuă 
creştere. Astfel, în anul 2002 fiecare 
din cei 311.640 de utilizatori activi 
au vizitat biblioteca şi au beneficiat 

de serviciile ei în medie de 10 ori, 
numărul total de frecvenţe constituind 
3.097.919. 

Utilizatorii sînt principalii noştri 
judecători. Considerăm dorinţele 
beneficiarilor nişte ocazii favorabile 
pentru susţinerea activităţii noastre, 
luăm în considerare sugestiile utiliza- 
torilor; cîştigăm loialitatea lor; măsu- 
răm succesul în raport cu aşteptările 
lor, ceea ce justifică indicatorii de per- 
formanță obţinuţi de BM în ultimii ani. 

Avem o echipă inteligentă de 
lucrători. Potenţialul nostru profesio- 
nal îl pot caracteriza prin următoarele 
calificative: flexibil, competitiv, com- 
petent. În anul 2002 numărul biblio- 
tecarilor a crescut de la 351,5 la 362, 
fiind recrutate 41 de persoane noi, în 
condiţiile în care s-au concediat 37. 

Teoria şi practica bibliotecono- 
mică la BM sînt într-o permanentă 
coeziune şi se completează reciproc. 
Biblioteca se orientează spre întineri- 
rea personalului prin recrutarea tine- 
rilor specialişti. Salutăm integrarea în 
„echipa Hasdeu” a acestora, mizăm 
pe gîndirea lor proaspătă, pe elanul 
şi entuziasmul lor. 

În fine, Biblioteca Municipală 
tinde spre a deveni o instituţie perfor- 
mantă, de excelenţă. Acest deziderat 
ne obligă să aplicăm şi să promovăm 
o politică proprie în domeniul calităţii. 
Atributele de bază ale politicii noastre 
sînt: promptitudinea, corectitudinea 
şi competenţa — pentru servicii, iar 
încrederea, amabilitatea şi respec- 
tul constituie fundamentul relaţiilor 
dintre noi şi beneficiari. Deviza „Prin 
experienţă şi eficienţă la nivel de 
excelenţă” este înalt apreciată de 
utilizatorii noştri. Experţi independenţi 
de la Uniunea Europeană au apreciat 
calitatea activităţii noastre prin confe- 
rire Bibliotecii Municipale a distincţiei 
internaţionale „Clasa europeană a 
calităţii” în nominalizările „Mana- 
gerul secolului XXP şi „Instituţia 
secolului XXT în cadrul proiectului 
„UE-XXI”. Activitatea BM a fost apreci- 
ată şi de Guvernul Republicii Moldova 
prin conferirea titlului de Institutie de 


o semnificaţie deosebită pentru 
societate, al cărei impact a fost majo- 
rarea cu 40% a salariului angajaţilor. 

- În anii '20-'30 ai secolului 
trecut, deci cînd Basarabia era parte 
integrantă a României, actuala BM 
era supranumită „bibliotecă ruseas- 
că”. În anii '80, cînd biblioteca purta 
numele unui sinistru ideolog sovietic 
— Jdanov — era o problemă să găseşti 
aici plachete de versuri de poeți din 
R.S.S.M,, nici vorbă de cărți editate 
la Bucureşti... 

— Faptul că fondul de carte al Bi- 
bliotecii orăşeneşti ruse, „ţariste” din 
Chişinău s-a păstrat, practic, intact 
„pe timpul românilor” (au fost elimi- 
nate sau puse la index doar unele 
mostre de propagandă bolşevică) e o 
dovadă clară a toleranţei culturale ce 
exista în România interbelică. În anii 
de putere sovietică, cînd s-a numit 
Jdanov, cărţile de autori locali — în 
română cu grafie chirilică — nu con- 
stituiau decît 8% din fondul de carte 
al principalei biblioteci din Chişinău. 

Noul concept al BM, trasat prin 
1989-1990, prevedea, pe de o parte, 
deideologizarea fondului de carte şi 
în genere a activităţii bibliotecare, 
pe de alta — formarea unei instituţii 
multiculturale, cu accentul pus, fi- 
reşte, pe creşterea şi diversificarea 
fondului de carte în limba naţiunii 
titulare. S-a renunţat la numele lui 
Jdanov, politician aruncat la lada de 
gunoi şi a istoriei ruşilor, Bibliotecii 
Municipale a Chişinăului atribuindu- 
i-se numele marelui cărturar român, 
originar din Basarabia, Bogdan Pe- 
triceicu Hasdeu. Caracteristica enci- 
clopedică, de universalitate culturală, 
patronează simbolic, dar şi eficient, 
benefic, activitatea BM de 15 ani. Din 
1989 s-a procedat la o îmbunătăţire 
constantă a segmentului de carte 
românească, încît astăzi procentual 
aceasta prezintă în BM 46%, ceva 
mai mult decit cea în limba rusă. Nue 
lipsit de importanţă nici faptul că deti- 
nem o colecţie bogată de literatură şi 
în alte limbi, aceasta constituind 11%. 
În unele filiale procentajul de carte 

românească atinge cota de 80-90. 

— Tocmai despre bibliotecile de 
carte românească am dori să vorbim 
ceva mai mult. Apariţia lor se datorea- 
ză, neîndoios, şi spiritului de iniţiativă, 
perseverenţei Dvs. 

— Avem la ora actuală în Chişi- 
nău şapte biblioteci româneşti, pe care 
le voi enumera în ordinea întemeierii, 
deschiderii lor: „Transilvania”, „Onisi- 
for Ghibu”, „Ovidius”, „Tîrgu-Mureş, 
„ Tîrgovişte”, „Alba-lulia”, Maramureş”. 
Este bogată şi variată colecţia de carte 
românească şi la Sediul Central al 
BM. Aceste focare de spiritualitate 
naţională au fost dotate cu cărţi, mo- 
bilier, alte accesorii indispensabile cu 
concursul unor biblioteci judeţene din 
România — fapt ce poate fi întrezărit în 
denumirile lor, precum şi de Biblioteca 
Municipală „Mihail Sadoveanu” din 
Bucureşti, în cazul bibliotecii „Ghibu”. 
Este greu de estimat aportul direcțiilor 
pentru cultură ale consiliilor judeţene 
respective, dar şi al unor personalităţi 
concrete ale culturii române. Mă voi 
rezuma, în acest sens, la doar cîteva 
nume: familia Ghibu de la Bucureşti 
— Onisifor (testamentar) şi Octavian, 
tatăl şi fiul, precum şi dna Constanţa 
Ghibu; nu pot să nu evoc şi figura lu- 
minoasă a scriitorului şi bibliotecarului 
Traian Brad din Cluj, care ne-a părăsit 
prematur, dramatic, anul trecut, fără 
a avea, deocamdată, un echivalent 
ca integritate, verticalitate, dăruire 
profesiei şi afecțiunii pentru noi, ba- 
sarabenii. 

— Un barometru al corectitudi- 
nii şi, de vreți, al înțelepciunii politicii 
culturale pe care o promovează 
B.M. „Hasdeu”, de comun acord cu 
Primăria Chişinăului, rezidă şi în 
deschiderea şi dezvoltarea în capitala 
moldavă a unor biblioteci de carte 
pentru minoritățile etnice de la noi... 

— Apariţia şi funcţionarea aces- 
tor biblioteci au fost posibile datorită 
proiectului „Servicii pentru minoritățile 
naţionale”, iniţiat şi materializat în 
formă incipientă în anii 1990-1991. 
S-a pornit de la ideea că renaşterea 
naţională a românilor basarabeni ca 
populaţie titulară, majoritară, nu poa- 


te să nu ţină cont şi de satisfacerea 
necesităţilor spirituale ale grupurilor 
etnice conlocuitoare. Astfel au înce- 
put să funcţioneze: Biblioteca rusă 
„Mihail Lomonosov”, una dintre cele 
mai solide în capitalele republicilor 
ex-sovietice; Biblioteca evreiască „Ițic 
Mangher”, şi ea una dintre cele mai 
bogate în spaţiul C.S.I.; Biblioteca 
ucraineană ce poartă numele poetei 
iubite a rutenilor, Lesia Ukrainka; 
Biblioteca găgăuză, căreia i s-a dat 
numele lui Mihail Ciachir, un cărturar 
basarabean de seamă, de origine gă- 
găuză; Biblioteca bulgară cu numele 
poetului naţional al Bulgariei, Hristo 
Botev, care a trăit un timp în Basara- 
bia. Aceste biblioteci în prezent pot 
concura cu unele centre culturale de 
tipul Alianţei Franceze, care există 
şi la Chişinău, sau al Institutului 
German Goethe, Institutului Spaniol 
Cervantes -— cu filiale în majoritatea 
capitalelor din Europa şi din America. 
Experienţa noastră în soluţionarea 
necesităţilor de carte şi culturale în 
genere ale reprezentanţilor diferitelor 
grupuri etnice conlocuitoare a susci- 
tat interesul colegilor de breaslă din 
metropolele post-sovietice, precum 
şi din unele ţări dezvoltate ca Elveţia, 
Finlanda şi chiar S.U.A. 

— Aveţi în cadrul BM 
„B.P. Hasdeu” şi cîteva biblioteci 
specializate... 

— Cam puţine, deocamdată: 
Biblioteca de Arte, care a funcţionat 
şi în anii de regim sovietic; Centrul 
Academic Internaţional Eminescu; 
Biblioteca de Drept, recent deschisă, 
foarte bine dotată; Serviciul pentru 
informaţii de afaceri; Sala de lectură 
germană. Aş aminti aici şi de biblio- 
teca din Cricova, ce deserveşte un 
segment specific de populaţie — de- 
ţinuţii, care în virtutea statutului lor, 
nu frecventează biblioteca şi lucrătorii 
acesteia merg cu cărţile la ei. 

— Se ştie că la noi bibliotecarii 
nu au lefuri din cele mai grozave. 
Cum reuşiţi să-i menţineţi într-un 
colectiv destul de constant de buni 
specialişti, fluctuaţia de cadre nefiind 
la BM o problemă ca atare? 

— Cred că principalul în această 
situaţie — colegii mei de breaslă sînt 
cu adevărat prost, nemeritat de slab 
remunerati —, e faptul că majoritatea 
angajaţilor noştri o formează bibliote- 
carii prin vocaţie, oameni care ţin mult 
la carte şi la profesiunea lor, punînd 
mai presus dragostea, ataşamentul 
pentru activitatea aleasă. Dar, pînă 
la urmă, bibliotecarele trebuie să se 
îmbrace frumos, să procure o carte 
preferată, să aibă grijă de propriii 
copii... De aceea, căutăm şi găsim 
diferite modalităţi, „tertipuri” manage- 
riale de stimulare a muncii. Tindem să 
creăm un climat spiritual propice, de a 
remunera angajaţii după coeficientul 
de muncă depus. Incurajăm proiec- 
tele, ca o motivare în acest sens, 
deplasările la stagii şi schimb de 
experienţă în străinătate. Ne-am făcut 
deviză de lucru următorul principiu: 
ca să reuşeşti, trebuie să fii bine 
informat. Perfecţionarea continuă 
a devenit un criteriu de evaluare a 
personalului, ceea ce a condus la o 
creştere substanţială a gradului de 
profesionalism — tot mai mulţi doresc 
să reuşească în mediul nostru atît 
de turbulent. 

Susţinînd dezvoltarea profe- 
sională, tindem să contribuim la 
creşterea performanţelor angajati- 
lor; adaptarea acestora la schimbările 
structurale, sociale şi tehnologice; 
perfecţionarea capacităţii de rezol- 
vare a problemelor; executarea unor 
activităţi specifice; îndeplinirea unor 
sarcini noi; şlefuirea aptitudinilor de 
comunicare; pregătirea pentru noi 
reforme. Numai în 2002 au beneficiat 
de multiple forme de instruire speciali- 
zată 108 persoane. Au contribuit mult 
la dezvoltarea profesională vizitele şi 
stagiile de documentare peste hotare: 
în Crimeea (Sudak, Bahcisarai), la 
Glasgow (Marea Britanie), Buda- 
pesta (Ungaria), în S.U.A., Finlanda, 
Turcia, România, Rusia, Bulgaria, 
Ucraina, Israel, Portugalia. 

— In 2002 aţi sărbătorit 125 de 
ani de la întemeierea BM. V-aş ruga, 
doamnă directoare Lidia Kulikovski, 
să faceţi o succintă trecere în revistă 


a principalelor manifestări culturale 
organizate cu această frumoasă 
ocazie. 

— Anul 2002 a fost marcat printr-o 
suită, cred, impresionantă de activi- 
tăţi şi programe culturale. Promova- 
rea dialogului cultural, social, susţi- 
nerea diversităţii culturale s-a soldat 
cu desfăşurarea în ritm susţinut a 
diferitelor saloane literare, de arte, 
ateneuri, cluburi, cenacluri, lansări 
de carte, expoziţii de arte plastice 
etc. La activităţile culturale din anul 
trecut au participat mii de persoane 
— utilizatori, oameni de cultură, ofici- 
alităţi, oaspeţi din străinătate. 

Anul Caragiale a cuprins ma- 
nifestări culturale de anvergură la 
filialele „O. Ghibu”, „Ovidius”, „Tran- 
silvania”, „Tîrgu-Mureş”, „Alba-lulia”, 
„Tîrgovişte”, Biblioteca de Arte etc. 
Ediţia a 12-a a Concursului repu- 
blican „La izvoarele înţelepciunii”, 
consacrată irepetabilului Caragiale, 
a fost organizată la nivel de cartier 
de către filialele „Transilvania”, „Ovi- 
dius”, Centrul Academic Internaţional 
Eminescu. Etapa municipală a Con- 
cursului, avînd genericul „Caragiale 
— întemeietorul realismului critic”, a 
fost organizată la Centrul Academic 
Internaţional Eminescu. 

Festivalul cărţii evreieşti a de- 
venit o adevărată sărbătoare de 
valorificare a cuvîntului scris şi rostit, 
incluzînd expoziţii de carte, recitaluri 
de poezie, programe literar-muzicale, 
reviste bibliografice, spectacole etc. 

In anul trecut, jubiliar, Bibliote- 
ca Municipală a realizat mai multe 
proiecte editoriale de valoare. In 
context, aş menţiona următoarele 
apariţii editoriale: catalogul Presa 
basarabeană de la începuturi pînă 
în anul 1957 (Editura Epigraf, 2002, 
652 p.), lucrare ce s-a plasat pe locul | 
la Concursul Naţional pentru cea mai 
bună bibliografie; monografia Bibli- 
oteca Municipală „B. P. Hasdeu” 
din Chişinău (1877-2002): Etape, 
contexte, conexiuni şi incursiuni 
istorice. Partea | (1877-1950) de 
M. Vieru-lşaev, Chişinău (Editura 
Colograf-Com, 256 p.) — locul II la 


176 


Limba Română 


Concursul pentru cea mai bună lu- 
crare în biblioteconomie; Biblioteca 
Municipală B. P. Hasdeu: 125 ani 
de activitate. Bibliografie (Editura 
Colograf-Com, 2002, 160 p.), locul I 
în acelaşi concurs; Mihai Cimpoi: 
Biobibliografie (Editura Litera, 2002, 
192 p.), locul | la compartimentul cea 
mai bună bibliografie. O premieră 
editorială absolută a constituit-o vo- 
lumul Cărţi cu autografe în fondul 
BM, în care au fost descrise 1000 
(prima mie!) de donaţii făcute biblio- 
tecii noastre de către autori sau de 
către unii bibliofili, printre aceştia 
evidenţiindu-se familia Clara şi Pavel 
Balmuş. Am avut surpriza de a des- 
coperi dedicatii făcute de majoritatea 
scriitorilor basarabeni contemporani, 
de multe personalităţi ale literaturii şi 
culturii din România, Rusia, Israel şi 
din multe alte ţări. Cum asemenea 
cărţi constituie atît un document al 
memoriei, cît şi un gest de recunoş- 
tinţă faţă de cei care au făcut aceste 
donaţii, intenţionăm să tipărim şi în 
continuare volume similare, fiecare 
incluzînd prezentarea/descrierea a o 
mie de cărți cu autografe. Ţin să men- 
ţionez şi lansarea, în 2002, a revistei 
trimestriale de specialitate Bibliopolis: 
multe biblioteci municipale, metropo- 
litane au asemenea publicaţii, dar şi 
mai multe şi-ar dori să le aibă. 

— Se pare că anul 2002 a fost 
unul de virf şi în ceea ce priveşte 
achiziţia de carte la BM. 

— Rata de achiziţii a fost deter- 
minată de mărimea bugetului alocat, 
dar influenţată şi de alţi factori ca: 
numărul de cărţi publicate în limbile 
locale şi la editurile locale, interesele 
solicitanţilor, gradul de utilizare a ser- 
viciilor de bibliotecă; diversitatea mul- 
ticulturală şi lingvistică a utilizatorilor; 
nevoile speciale, cum ar fi cele ale 
persoanelor cu disabilităţi, de vîrsta 
a treia, copiii din familii vulnerabile. 
In anul 2002 în colecţia BM au intrat 
48.911 tipărituri. Domeniul prioritar îl 
deţine beletristica — circa 50%. După 
criteriul lingvistic, circa 80% de docu- 
mente sînt în limba română, 14,1% 
în limba rusă, cam 10% în alte limbi. 


Ediţiile periodice se cifrează la 489 de 
titluri, dintre care 185 în limba româ- 
nă. La 1 ianuarie 2003 colecţia BM 
constituia 1 mln. 102 837 documente. 
Conform structurii după limbi a colec- 
tiei se simte o creştere semnificativă 
a documentelor în limba română, 
în comparaţie cu anii precedenţi: în 
română — 40,0%; în rusă — 57,6; în 
evreiască — 0,2; în bulgară — 1,4; în 
ucraineană — 0,6; în găgăuză — 0,1; 
în alte limbi — 0,1 la sută. 

— Cum justificaţi afirmaţia că BM 
este o bibliotecă modernă? 

— Ar fi mai corect să spunem 
că BM tinde să fie o bibliotecă mo- 
dernă, tot mai mult comparabilă cu 
instituţiile similare din capitalele unor 
state din Europa Centrală şi de Sud- 
Est, căci pînă a ne alinia la sistemul 
bibliotecilor din Occident mai avem 
multe de făcut. Voi ilustra această 
tendinţă spre modernitate prin cîte- 
va elemente ce definesc activitatea 
actuală a BM. 

Astfel, am putut formula misiu- 
nea şi pregăti setul de valori acceptat 
ca pe o filozofie a instituţiei noastre, 
care ne ghidează activitatea, prin 
promovarea strategiilor la unele di- 
recţii prioritare, prin elaborarea instru- 
mentelor manageriale - Politica de 
acces, Referenţial BM, Evaluarea 
activităţii, Strategii de instruire 
BM, conceptul „BM şi persoanele 
dezavantajate”, manualul Motivarea 
personalului, Strategia de market- 
ing BM, Politica de achiziţii BM, 
Strategia de dezvoltare a colecţiei 
BM, Manualul calităţii, Reţeaua Me- 
tro, Strategia de automatizare BM. 

Elementul pozitiv reţinut şi 
valorizat de mine, ca directoare, din 
această muncă dificilă este că profe- 
sioniştii noştri, managerii, au învăţat 
să gîndească strategic, se pot orienta 
mai bine în aria lor de responsabili- 
tate, au devenit mai competenţi şi 
mai competitivi. Toate acestea ne vor 
ajuta să finisăm aceste instrumente 
deja în anul curent, să le publicăm şi 
să le oferim fiecărui bibliotecar din 
reţeaua noastră. Alt aspect pozitiv pe 
care l-am sesizat din această lucrare 

colectivă este faptul că managerii 
sînt pregătiţi şi motivaţi să participe 
foarte activ la elaborarea strategiei 
BM 2003-2010. 

Instrumentele manageriale se 
bazează pe conceptul de edificare 
durabilă a BM, pe dimensionarea 
ei polivalentă la cerinţele societăţii 
informaţionale, conceptelor despre 
comunitate şi societatea civilă, inclu- 
ziune socială, libertatea accesului la 
informaţie, libertatea intelectuală şi 
de expresie — documente care de- 
leagă bibliotecii un rol social sporit, 
iar activităţii ei responsabilitatea de 
conciliere a libertăţii individuale şi a 
necesităţii de cooperare a indivizilor 
din cadrul comunităţii. 

Efortul pentru îmbunătăţirea 
Web-ului BM, pentru calitatea şi efici- 
enta paginii Internet s-a încununat cu 
locul | în cadrul concursului WEB Top 
2002, organizat de Fundaţia Soros, 
şi de recunoştinţa utilizatorilor — la 
1 ianuarie 2003 PW a fost vizitată 
de 46.341 ori. 

Implementarea sistemului au- 
tomatizat TINLIB s-a făcut în filialele 
„Maramureş, „Alba-lulia”, „Tran- 
silvania”, „O. Ghibu”, iar sistemul 
IRBIS — în bibliotecile „l. Mangher”, 
„Lomonosov”. Departamentul „Auto- 
matizare. Informatizare” a elaborat 
ghidul „TINLIB pas cu pas. Modulul 
Catalogare” — un instrument deosebit 
de necesar bibliotecilor noastre. 

Un pas important spre moder- 
nizare îl constituie crearea infras- 
tructurii unei reţele unice — reţeaua 
metropolitană BM. La 01.01.03 — 
Biblioteca Municipală deţinea 56 de 
calculatoare conectate la Internet, 
din care 24 sînt pentru utilizatori şi 
32 pentru bibliotecari. Acest număr 
reprezintă deocamdată o cotă mică 
(11,2%) în raport cu necesităţile 
noastre — avem nevoie de minimum 
500 de calculatoare. 

Catalogul electronic al Bibliote- 
cii Municipale s-a mărit cu 7.364 de 
descrieri bibliografice. În total catalo- 


gul on-line al BM conţine 43.528 de 
descrieri şi a fost accesat de 29.246 
de ori. Servicii electronice de refe- 
rinţă inedite oferă Biblioteca Publică 
de Drept (www.pll.md). Întreabă 
bibliotecarul sau intreab(Qbibliote- 
carul este un serviciu informaţional 
inovator în lumea bibliotecară din 
Republica Moldova. El are ca scop 
ghidarea şi orientarea utilizatorului 
în găsirea informaţiei prin indicarea 
celor mai bune resurse informaţionale 
şi documentare cu caracter juridic. 
Răspunsurile cuprind informaţii su- 
mare bibliografice şi factologice prin 
consultarea de către bibliotecarul de 
referinţă a resurselor electronice ofe- 
rite via Internet, precum şi a colecţiei 
şi a bazelor de date locale ale BPD 
şi BM. 

Esenţa activităţii de marketing 
BM în 2002 a fost identificarea nece- 
sităţilor de informare ale utilizatorului, 
anticiparea lor, prestarea serviciilor 
culturale şi informaţionale de înaltă 
calitate şi armonizarea lor cu prefe- 
rinţele şi interesele consumatorului. 

Folosind cele mai relevante 
metode în cercetarea pieţei culturale 
chişinăuiene — sondaje sociologi- 
ce, sondaje de opinii, interviuri —, 
a fost identificat cu exactitate locul 
bibliotecii în viaţa socială, spirituală, 
multiculturală a colectivităţi. 

Forma electronică de feed-back 
plasată pe pagina Web a bibliotecii 
a constituit o comunicare virtuală 
eficientă între utilizator şi bibliotecă: 
Cartea de vizită a Bibliotecii Munici- 
pale „B. P Hasdeu”. Utilizatorul are 
posibilitatea să scrie un mesaj cu 
privire la activitatea bibliotecii şi să 
aprecieze site-ul nostru după diferite 
criterii: design, conţinut, ortografie. 

De altfel, ideea de profesiona- 
litate este convergentă nu numai cu 
o bună pregătire ci şi cu responsabi- 
litatea individuală a perfecţionării, cu 
competenţa şi performanţa, gîndirea 
dinamică şi asumarea unor decizii 
dificile. Calitățile acestea le ştiu la 

doamnele Ludmila Pînzaru, Tatiana 
Fiodoruc, Zinaida Pahomi, Geno- 
veva Scobioală, Tatiana Coșeriu, 
Ana Batmanov, Parascovia Onciu, 
Elena Vulpe, Elena Butucel, Clau- 
dia Şatravca, Elena Roşca, Elena 
Dabija, Valentina Tofaniuc, Ecateri- 
na Nedzelski, Angela Olărescu, dl 
Alexandru-Horaţiu Frişcu. Calitățile 
şi caracteristicile acestea le au cei 10 
lucrători învingători în concursul „Cel 
mai bun bibliotecar”, atare însuşiri le 
întrunesc şi echipele de la filialele 
şi departamentele învingătoare în 
concursul „Cea mai bună bibliotecă, 
cel mai bun departament”. Aceleaşi 
caracteristici i-au determinat pe bibli- 
otecarii noştri (rezultatele interviului 
„Activităţile stimulative şi inhibitoare”) 
să identifice — ca stimulative şi moti- 
vaţionale - libertatea în activitate şi 
tendinţa spre performanţă. 

Parteneriatele constituie suc- 
cesul instituţiei noastre. BM şi-a 
coordonat activitatea cu centrele 
biblioteconomice ca membri ai gru- 
purilor de lucru: Comitetul Tehnic 
nr. 1 Biblioteconomie. Informare. 
Documentare, Consorţiul EBSCO, 
Consorţiul TINLIB. Pînă în luna mai 
2002 biblioteca noastră a prezidat 
Comitetul Tehnic nr. 1, care a coor- 
donat activitatea de standardizare 
în biblioteconomie, informare şi 
documentare din ţară. La nivel in- 
ternaţional relaţiile s-au extins prin 
proiectul PULMAN XT. 

Un moment important şi semni- 
ficativ a fost lansarea ideii de a crea 
Consorţiul Centrelor de Resurse Juri- 
dice şi al Specialiştilor în Informare de 
Drept din Europa Centrală, de Sud-Est 
şi din Asia, care are ca scop partajarea 
resurselor informaţionale de drept 
(carte, baze de date, ediţii periodice) 
între membrii consorțiului, sprijinirea 
şi dezvoltarea instruirii specialiştilor în 
informare din domeniul dreptului. Ca 
administrator, pentru perioada 2002- 
2004 a fost aleasă Biblioteca Publică 
de Drept din Chişinău. 


— Nu pot să nu Vă întreb — mai 
ales în această primăvară! — cum 
se manifestă, cum se realizează 
colaborarea dintre BM şi Primăria 
Chişinăului? 

— Sîntem o bibliotecă favori- 
zată într-un fel, faţă de bibliotecile 
din provincie, bunăoară, şi aceasta 
se datoreşte conlucrării cu Departa- 
mentul Cultură al Primăriei, cu Muni- 
cipalitatea în ansamblu. Conducerea 
municipiului nostru înţelege bine ce 
înseamnă cultură, carte, tratează cu 
atenţie şi competenţă problemele 
dezvoltării culturale a Chişinăului, 
inclusiv multe din cele ce stau în 
fața BM. Departamentul cultură, în 
persoana scriitorului lulian Filip, alte 
subdiviziuni ale Primăriei — de la 
Direcţia financiară şi pînă la cea juri- 
dică, însuşi dl Primar General Serafim 
Urecheanu reacţionează adecvat la 
solicitările noastre, ba chiar se implică 
adeseori în activitatea instituţiilor de 
cultură. 

Această disponibilitate se expli- 
că prin faptul că la Primărie lucrează 
oameni de cultură. Am convingerea 
că tocmai oamenii cu un grad avansat 
de cultură sînt indicaţi să lucreze în 
asemenea structuri, căci numai cei 
care înțeleg afirmaţia lui Dostoievski 
că „frumosul va salva omenirea” sînt 
dispuşi şi capabili să rezolve cele mai 
diferite şi mai dificile probleme. 

Mai concret, Primăria munici- 
piului Chişinău se implică în proce- 
sul de achiziţionare a cărţii pentru 
biblioteci — caz nu prea des întîlnit 
la noi, cel puţin eu nu cunosc altele 
similare. De asemenea, conducerea 
municipală susţine tipărirea cărţilor 
de autori autohtoni, avînd un plan 
editorial pe mai mulţi ani, patronat de 
Primarul General. Este edificatoare 
în acest sens conferinţa cu genericul 
„Neliniştea dialectică a bibliotecii”, or- 
ganizată în cadrul Primăriei şi la care 
au fost invitate să participe bibliotecile 
din teritoriu. Nu pot să nu menţionez 
şi acest detaliu semnificativ: datorită 

concursului Primăriei, BM a iniţiat în 
1991 editarea unor bibliografii cu care 
se poate mîndri orice bibliotecă. Am 
început prin valorificarea moştenirii 
noastre în acest domeniu — mă refer 
la proiectul „Basarabiana”, realizat în 
1992 prin reeditarea ulterioară într-o 
colecţie specială a volumelor: 

David A., Tipăriturile româ- 
neşti în Basarabia sub stăpînirea 
rusă, 1993; 

Draganov D., Ucenaia, litera- 
turnaia i hudojestvennaia Bessa- 
rabia, 1993; 

Moghileanski N., Materialy dlia 
ukazatelia literatury po Bessarabii, 
1994. 

Am procedat apoi la întocmi- 
rea unor bibliografii ale scriitorilor şi 
altor oameni de cultură basarabeni. 
Simbolic, prima bibliografie a fost 
consacrată operei şi vieţii cîntăreţului 
limbii noastre, Alexie Mateevici. Au 
urmat: Eugeniu Doga, 1993; Grigore 
Vieru, 1995; Glebus Sainciuc, 1996; 
lon Vatamanu, 1997; Leo Butnaru, 
1997; Nicolae Dabija, 1999; lon Ha- 
dârcă, 1999; Agnesa Roşca, 1999; 
M. Cimpoi, 2002; Puşkin în Basara- 
bia, 1999; Bibliografia Municipiului 
Chişinău, 1996 ş.a. 

Calitatea acestor lucrări, însuşi 
„luxul” de a le edita trezesc încîntarea 
colegilor de la Bucureşti, laşi, Cluj- 
Napoca, dar şi din alte ţări. 

— M-a surprins o declaraţie fă- 
cută de Dvs. într-un interviu recent: 
Lidia Kulikovski, un om prin excelenţă 
al cărţii, tentatiei de a scrie o carte ar 
da preferință construirii unei clădiri 
moderne. Ce edificiu visează să 
înalțe dna directoare a BM? 

— Evident, e vorba de un se- 
diu nou pentru biblioteca noastră, 
actualul fiind depăşit, din mai toate 
punctele de vedere. De altfel, prima 
tentativă de a construi un nou sediu 
pentru BM are o vechime de 30 de 
ani, realizarea acestui proiect fiind 
stopată de cheltuielile direcționate 
pentru Olimpiada din Moscova, din 
1980. Alt proiect ce începuse a se 
contura — fusese pus deja funda- 
mentul, solid, în valoare de 200 mii 


ruble vechi, „tari” — a fost înghiţit de 
Ambasada Rusiei, tocmai pe locul 
acestei „Bastilii diplomatice” urma să 
se afle noul sediu al BM! 

Cu doi ani în urmă a fost emisă 
o hotărîre specială a Primăriei mu- 
nicipiului Chişinău privind edificarea 
noii clădiri a BM, alături de actualul 
Sediu Central: pe bd. Ştefan cel 
Mare, între Opera Naţională şi stra- 
dela Teatrală. Deocamdată ne pu- 
tem bucura doar de existenţa acestei 
decizii. Cît priveşte proiectul... Mi-a 
fost dat să văd multe sedii moderne 
de biblioteci municipale/metropo- 
litane — la Helsinki, Copenhaga, 
lerusalim, în S.U.A. etc. — şi totuşi 
cel mai impresionant, dar şi mai 
funcţional mi se pare noul sediu al 
Bibliotecii Judeţene „O. Goga” din 
Cluj, dat în folosinţă anul trecut. Este 
într-o apreciabilă măsură opera vieţii 
marelui om de omenie şi de cultură, 
a statornicului nostru prieten, regre- 
tatul Traian Brad. Autorul proiectului 
fiind un arhitect basarabean, Traian 
Brad ne-a sugerat să-l realizăm şi 
la Chişinău sută la sută, fără vreo 
cheltuială suplimentară pentru ideea 
arhitectonică originală şi practică. 

Nu pot spune deocamdată în 
privinţa noului edificiu pentru BM 
decit atîta: realizarea lui depinde ex- 
trem de mult, dacă nu întru totul, de 
rezultatele scrutinului din 25 mai... 

— Vă mulțumim pentru dialog 
şi Vă urăm să se realizeze aşa cum 
doriţi visul, proiectul unui edificiu nou, 
potrivit pentru biblioteca pe care o 
conduceţi. 

— Să ne audă şi Cel-de-Sus 
toate dorinţele... 


Consemnare: Vlad POHILĂ 

PROMISIUNEA ŞI FAPTA 


Înfiinţată în 1959, sub auspiciile Academiei de Ştiinţe a Moldovei, Edi- 
tura Ştiinţa a publicat până în prezent circa 6300 titluri, într-un tiraj general 
de aproximativ 17.000.000 de exemplare. În condiţiile de azi, când cenzura 
economică influenţează piaţa cărţii, o instituţie ca aceasta ar fi putut să 
nu supravieţuiască. Editura a rezistat datorită unui mai vechi cercetător 
de la Institutul de Fizică Aplicată al A.Ş.M., dr. Gheorghe Prini. Angajaţii 
editurii îl caracterizează ca pe un bun cunoscător al activităţii editoriale: 
elaborare de programe, planificare, contabilitate, tehnoredactare şi, mai 
presus de orice, stabilirea unor relaţii de colaborare eficientă cu oamenii. În 
prezent editura tipăreşte lucrări de istorie, politologie, estetică, psihologie, 
economie, ecologie etc.; traduceri din limbile de largă circulaţie, manua- 
le, dicţionare, enciclopedii; literatura clasică naţională şi universală, cărţi 
pentru copii. Scopul pe care şi-l propune editura este de a face faţă nevoii 
de echilibru, spre binele tuturor, între volumul de carte în limba rusă şi cel 
în limba română şi de a satisface necesităţile bibliotecilor din Republica 
Moldova. Un alt obiectiv este tipărirea scriitorilor la care cititorii basarabeni 
nu au avut acces în perioada postbelică. În acest scop a fost inaugurată 
în 1990 colecţia Moştenire, care include opere ale lui Ilon Neculce, lacob 
Negruzzi, B. P. Hasdeu, Lucian Blaga, Mihail Sadoveanu, Alexei Mateevici, 
Petre Ştefănucă etc. Un plus al acestor volume este respectarea riguroasă 
a criteriilor ştiinţifice de editare. Publicarea traducerilor unor importante 
lucrări semnate de autori francezi, precum Criza identităţilor de Claude 
Dubar sau Mondializarea culturală de Gerard Leclerc, apărute în colecţia 
Liantul social, precum şi cele dintr-o altă prestigioasă colecţie, Opera 
aperta, toate având menirea de a face ca editura să fie competitivă şi pe 
piaţa internaţională. 

Planuri de viitor? Vom aminti doar două momente elocvente: editarea, 
în colaborare cu Academia Română, a operei lui Dimitrie Cantemir, precum 
şi publicarea unor antologii de texte din literatura română din Basarabia, 
acţiune ce urmează a fi realizată împreună cu Editura ARC. 

Trecerea de la patriotismul afişat ostentativ, de la afirmaţiile patetice, 
de la promisiunile abstracte la fapte concrete este lucrul cel mai dificil de 
realizat. Gheorghe Prini este unul dintre cei care ştie să-şi ţină promisiunile. 

Urăm Editurii Ştiinţa şi dlui Gheorghe Prini, directorul acesteia, ajunşi 
la treapta împlinirii a nişte ani: 

Vivat, crescat, floreat! 

Gheorghe PRINI 


ACTIVITATEA 
EDITORIALA CA 

O ŞANSA PENTRU 
UN VIITOR 

MAI CIVILIZAT 


Editarea de carte, cu toate 
piedicile impuse (ori autoimpuse), 
în comparaţie cu alte posibilităţi 
de afirmare (economică, politică, 
militară etc.), ar fi sfera cu şanse 
de afirmare a noastră în context 
cultural european. 

Constat cu regret că, pe tim- 
puri, o ramură prosperă şi apreciată 
în spaţiul sovietic — cu edituri puter- 
nice, cu tipografii bine înzestrate şi 
cu tehnologii moderne, cu o reţea 
de desfacere a cărţii bine pusă la 
punct — astăzi este la noi una care 
se bucură cel mai puţin de atenţia 
Statului. Tot ce s-a întreprins în ultimii 
ani în vederea ameliorării situaţiei în 
acest domeniu al economiei naţionale 
şi al culturii s-a realizat, în cea mai 
mare măsură, la nivel de întreprinderi 
aparte, fără implicarea Statului printr- 
o politică editorial-poligrafică la nivel 
naţional. Ca rezultat, bibliotecile care 
au mai rezistat sînt pustii, în special 
la sate, fără carte în limba română. 
Statistica demonstrează că fiecărui 
locuitor în Republica Moldova îi revin 
17 cărţi în limba rusă şi numai 2 în 
limba română (dintre acestea, majo- 
ritatea cu grafie rusească). 

Fosta reţea de stat de distribuţie 
a cărţii practic nu mai există. Societă- 
tile comerciale (pe acţiuni sau private) 


Comunicare prezentată la Sim- 
pozionul „Destinul cărţii în Republica 
Moldova”, desfăşurat pe 6 mai 2003, la 
Biblioteca Naţională a Republicii Moldova 
în cadrul Zilelor Editurii Ştiinţa. 


de distribuţie a cărții sînt foarte puţine, 
ineficiente şi nu acoperă tot teritoriul 
republicii. 

Trebuie să menţionez cu regret 
că sînt centre judeţene care au numai 
una sau două librării, iar municipiul 
Ungheni, de exemplu, nu are nici una. 
Aproape toate fostele „Luminiţe” de 
la sate, după privatizare, au devenit 
baruri, crîşme, alimentare etc. 

O situaţie dramatică s-a creat 
în munca de editare a cărţii ştiinţifice, 
de specialitate, a celei universitare, 
pentru colegii, şcoli profesionale şi 
chiar de cultură generală. Academia 
de Ştiinţe primeşte pentru editarea de 
carte citeva zeci de mii de lei. Cum 
putem vorbi de o Academie de Ştiinţe, 
fără posibilitatea publicării rezultate- 
lor cercetărilor ştiinţifice? 

În asemenea condiţii fiecare 
editură îşi rezolvă problemele legate 
de comercializarea cărţii în mod in- 
dividual şi, desigur, ineficient. Capa- 
citatea de cumpărare a eventualului 
cititor este egală aproape cu zero, 
salariile fiind mizere, în special la 
sate. Este adevărat că şi preţurile 
la carte sînt relativ mari şi de multe 
ori inaccesibile pentru o bună parte 
a populaţiei. Dar ele nu pot fi mai 
mici, pentru că materia primă este 
importată, iar costurile serviciilor 
poligrafice sînt aproximativ aceleaşi 
în toată lumea. Şi dacă în Occident 
preţul de cumpărare este de 5-7 ori 
mai mare decît preţul de producere, 
la noi îl depăşeşte doar cu 15-20% 
şi, în cazuri aparte, este cu 50% mai 
mare decît preţul de cost. 

Aşa stînd lucrurile, mai putem 
spera să vindem romane, cărţi de 
poezie, albume de artă? Astăzi se mai 
vinde cartea didactică, dicționarele, 
manualele, parţial cartea pentru copii, 
enciclopediile... şi cam atit. 

Totuşi, s-a realizat cîte ceva, în 
anii de după 1990, în domeniul editării 
şi difuzării cărții. 

Au fost adoptate Legea cu 
privire la cultură, Legea activităţii 
editoriale, Legea bibliotecilor, Legea 
dreptului de autor, alte acte legislative 

şi normative. Ele în multe cazuri co- 
respund standardelor internaţionale 
şi recomandărilor Consiliului Euro- 
pei. Din păcate, însă, legile în cauză 
nu funcţionează pe deplin şi nu au 
impulsionat substanţial activitatea în 
sferele respective. De domeniul îm- 
plinirilor ţine şi existenţa producăto- 
rului de carte autohton — a editurilor 
şi tipografiilor. Ne bucură faptul că, 
într-un fel, datorită condiţiilor minime, 
în alt fel, în pofida lor şi a multiplelor 
piedici şi interdicții, editurile au găsit 
căi de afirmare în plan cultural şi 
pragmatic-economic, completînd ni- 
şele unor „mişcări tectonice” de ordin 
spiritual şi economic, imprevizibile. 

Nu cred că e cazul să numesc 
editurile şi tipografiile importante pro- 
ducătoare de carte. Aceste case de 
editură sînt bine cunoscute. Esenţial 
este ca potenţialul intelectual, profe- 
sionist, concentrat în ele, să fie utilizat 
pe deplin. 

Din punctul nostru de vedere, 
cea mai serioasă realizare în dome- 
niul editării cărţii este asigurarea cu 
manuale a învăţămîntului primar şi 
gimnazial, acţiune ce va fi finalizată 
în anul curent în cadrul reformei în- 
văţămîntului general obligatoriu, cofi- 
nanţată de Banca Mondială. Cu toate 
carenţele apărute la implementarea 
acestui proiect, noi am putut asigura 
şcoala cu manuale prin schema de 
închiriere, care, gestionată eficient, 
va asigura învățămîntul cu manuale 
şi pe viitor. 

Cît priveşte manualele pentru 
licee, acestea sînt tipărite din contul 
editurilor în baza concursurilor orga- 
nizate de Ministerul Educaţiei. Avînd 
în vedere contingentul mic de liceeni 
şi posibilităţile reduse de cumpărare, 
tirajele sînt mici şi ca rezultat preţul 
de cost şi cel de vînzare devin relativ 
mari. Iniţiativa Ministerului Educaţiei, 
susţinută de edituri, de a extinde 
schema de închiriere şi pentru ciclul 
liceal, în scopul micşorării sumei 
achitate de părinţi pentru setul de 
manuale, încă nu a fost legiferată nici 
de Guvern şi nici de Parlament, cu 


toate că această problemă se discută 
de mult timp. 

Statul, în persoana Ministerului 
Educaţiei, doreşte să primească de 
la edituri un credit de circa 20 mil. 
de lei, acesta fiind costul manualelor 
pentru tot contingentul de liceeni, să-l 
ramburseze, din contul taxelor de 
închiriere, într-o perioadă de trei ani 
şi să nu achite nici o dobîndă pentru 
acest credit. 

Acceptînd în principiu ideea 
de creditare a Ministerului de resort, 
editurile producătoare de manuale 
pentru liceu au condiţionat urmă- 
toarele: în perioada de creditare a 
învăţămîntului liceal, Statul, în locul 
dobiînzii, acordă anumite facilităţi 
în activitatea editorial-poligrafică 
a agenţilor economici antrenați în 
producerea manualelor destinate 
liceelor. Este vorba de scutirea de 
taxele vamale şi de TVA la importul 
hîrtiei, cartonului, utilajului, altor ma- 
teriale şi piese de schimb, folosite în 
procesul de pregătire pentru tipar şi 
de tipărire a cărţii de cultură, ştiinţă 
şi învăţămînt. Noi, un grup de editori 
şi poligrafişti, am avansat această 
propunere către Guvern încă în de- 
cembrie 2002. Din păcate, nici pînă 
astăzi problema n-a fost soluţionată. 
Nu voi invoca motivele acestei reti- 
neri, însă aş vrea să accentuez încă 
un moment ce merită a fi cunoscut. 
In alte ţări din fostul lagăr socialist 
(România, Ucraina, Rusia etc.), cu 
o populaţie incomparabil mai nume- 
roasă şi cu un potenţial de cumpărare 
mult mai mare, dispunînd de materie 
primă şi chiar de utilaj editorial-po- 
ligrafic autohton, Statul a creat un 
climat economico-financiar favorabil 
şi condiţii preferenţiale activităţii edi- 
torial-poligrafice şi vînzării de carte. 
Drept exemplu poate servi Legea cu 
privire la susținerea de către stat a 
activităţii de editare a cărții, adoptată 
în Ucraina. 

Dacă am generaliza gîndurile 
expuse mai sus, ar trebui să mentio- 
năm următoarele: 

— pe de o parte, capacitatea 
redusă de cumpărare a populaţiei, 

cărţi puţine, relativ scumpe, biblio- 
teci fără cărţi noi, reţea de distribuţie 
parţial dezvoltată, dar nesusţinută 
de nimeni; 

— pe de altă parte, cititori avizi 
de carte, deci, potenţiali cumpărători, 
în special din rîndul noii generaţii, edi- 
turi şi tipografii active — poate cele mai 
active instituţii din domeniul cultural; 

— dacă ar avea o susţinere din 
partea Statului, această ramură, 
aparţinînd în egală măsură culturii şi 
economiei, ar putea să prospere şi 
chiar să aducă beneficii substanţiale 
în bugetul Statului, cum se întâmplă 
astăzi, bunăoară, în Rusia. 

Care ar fi rolul Statului şi ce 
ar trebui să întreprindă, în situaţia 
creată, instituţiile de stat abilitate şi 
responsabile de acest domeniu? 

În primul rînd, să fie creat un 
cadru legislativ şi normativ favorabil 
cărţii, ţinînd cont de practica altor ţări, 
de convențiile şi acordurile internaţio- 
nale, recomandările Consiliului Euro- 
pei şi de starea de lucruri existentă în 
acest domeniu în Republica Moldova. 

Avînd în vedere că unele acte 
legislative au fost deja adoptate, 
credem că e necesar să fie adoptată 
primordial Legea Cu privire la susține- 
rea de către stat a activităţii editorial- 
poligrafice, după exemplul Ucrainei. 
Un atare act legislativ este necesar 
cu atît mai mult cu cît Republica Mol- 
dova nu dispune de materie primă şi 
tehnica necesară pentru activitatea 
editorial-poligrafică. 

În al doilea rînd, după o analiză 
a completării tuturor bibliotecilor pu- 
blice, şcolare, ştiinţifice, universitare 
şi... a pieţei de carte din Republica 
Moldova, să fie elaborate Programe 
Naţionale ale editării de carte pe com- 
partimente: pentru copii, de cultură, 
ştiinţifică, didactică, de specialitate, 
de promovare a imaginii Statului în 
străinătate etc. 

Odată elaborate de comun 
acord cu Ministerele de resort, cu 
Academia de Ştiinţe, cu cele mai 
prestigioase universităţi, cu uniunile 
de creaţie, cu producătorii de carte şi 


adoptate de către Ministerul Culturii 
cu calculele de rigoare, respectivele 
programe trebuie să fie prezentate 
la Preşedinţie, Parlament, Guvern, 
organizaţiilor naţionale şi internaţio- 
nale interesate, fundațiilor culturale, 
ambasadelor, potenţialilor sponsori 
naţionali şi din străinătate etc. pentru 
ca editurile să fie sprijinite şi finanţate 
sub diferite forme. Realizarea acestor 
Programe urmează a fi efectuată 
prin concursuri şi licitaţii conform ur- 
mătoarelor criterii: preţul, calitatea şi 
termenul de editare. Avem deja multe 
exemple încurajatoare de sprijinire a 
editării cărţilor: poate cele mai eloc- 
vente ar fi, în opinia noastră, Progra- 
mele de editare elaborate şi susţinute 
de către Fundaţia Soros-Moldova. 

În al treilea rînd, se impune faci- 
litarea exportului şi importului de car- 
te. A exportului — pentru lărgirea pieţei 
de desfacere atît în scopul majorării 
tirajului şi micşorării preţurilor de cost, 
cît şi în scopul lărgirii volumului de 
producţie, precum şi pentru a extinde 
geografia difuzării cărţii din Moldova. 
Avem cel puţin două pieţe externe de 
carte, deschise, cu numeroşi poten- 
ţiali cumpărători: cea din România şi 
cea din Rusia; ar putea fi explorată cu 
succes şi piaţa cărţii din Ucraina, în 
zonele unde este solicitată literatura 
în română şi/sau în rusă. 

Oricît de active ar fi editurile 
noastre şi chiar dacă le-am dubla 
numărul, în următorii 10-15 ani nu 
vom fi în stare să acoperim nece- 
sitatea de carte în limba română în 
diferite domenii ale culturii, ştiinţei, 
învăţămîntului. Nu mai puţin pro- 
blematică e starea editării cărţilor în 
limba rusă şi în limbile altor minorităţi 
naţionale de la noi. Cu totul dificilă e 
situaţia în ceea ce priveşte editarea 
cărţilor de specialitate şi ştiinţifice în 
limbile moderne, traducerea şi edita- 
rea cărora la tiraje mici pur şi simplu 
nu este raţională cel puţin din punct 
de vedere financiar. În consecinţă, se 
impune stringent necesitatea facilitării 
importului de carte. 

În al patrulea rînd, revitalizarea 


184 


Limba Română 


sistemului de distribuţie a cărţii, în 
principal în oraşe, în centrele de 
judeţ şi de sector. De problema di- 
fuzării cărţilor la sate trebuie să fie 
preocupată, credem, administraţia 
publică locală. 

Un exemplu cum trebuie solu- 
ţionată această problemă ni-l oferă 
municipiul Chişinău, unde în fiecare 
an, la 31 August sau de Zilele Ora- 
şului, se deschide cîte o librărie, 
gestionată de una din editurile Aso- 
ciaţiei NOI. 

În al cincilea rînd, organizarea 
la nivel de stat a Saloanelor şi Tîr- 
gurilor de carte la noi şi participarea 
editorilor noştri la manifestări similare 
în străinătate. Nu mai e cazul să 
insist asupra importanţei Saloanelor 
şi Tîrgurilor specializate, care consti- 
tuie, concomitent, şi un bilanţ, şi un 
examen, şi schimb de experienţă, şi o 
şansă deosebită de atragere a atenti- 
ei asupra propriei producţii de carte. 

Dacă la Saloanele, Tîrgurile şi 
Expoziţiile naţionale de carte, de ani 
de zile, Ministerul Culturii şi Ministerul 
Educaţiei figurează ca organizatori, 
de multe ori la aceasta reducîndu-se 
rolul Statului în desfăşurarea unor 
atit de importante manifestări cultu- 
ral-educaţionale, despre implicarea 
Statului în promovarea activităţii edi- 
toriale din R. Moldova la manifestări 
similare de rang internaţional nici 
nu putem vorbi. Dacă la Tîrgurile de 
carte de la Bucureşti, Moscova sau 
Frankfurt pe Main îi poţi vedea an 
de an pe preşedinţii şi prim-miniştrii 
acestor ţări, apoi la noi nu vezi, de 
regulă, pe nimeni dintre conducători. 

Dacă organizarea participării 
editurilor la Tîrgurile internaţionale de 
carte în alte ţări e o chestiune de stat, 
fiind abordată la cel mai înalt nivel 
atit în ceea ce priveşte organizarea 
şi finanţarea cît şi participarea ca 
atare, la noi aşa ceva e o chestiune 
exclusiv particulară a editorilor, deşi 
aceştia prestează, indiscutabil, o 
muncă spre binele cetăţenilor, iar în 
ultimă instanţă — şi al Statului. Vom 
cita cîteva exemple semnificative. 


Chiar şi în perioada de război în 
fosta lugoslavie, toate republicile ce 
formau cîndva acel stat erau prezente 
cu standuri naţionale la Tîrgul de la 
Frankfurt pe Main. Din Republica 
Moldova la acest prestigios forum 
expuneau numai cinci-şase edituri, 
pe un stand de 4 m?. Alt exemplu. Din 
1991 pînă în 2002 Republica Moldova 
nu a participat la Tîrgul Internaţional 
de carte din Moscova, şi acesta un 
forum important. 

Există şi alte probleme ce 
aşteaptă o rezolvare echitabilă în 
domeniul editorial-poligrafic şi de co- 
mercializare a cărţii, dar cred că cele 
enumerate mai sus necesită în primul 
rînd o atenţie deosebită din partea 
Statului, în persoana Ministerului Cul- 
turii, a producătorilor şi „consumato- 
rilor” de carte. Sînt convins că numai 
cu eforturi comune vom fi în stare 
să rezolvăm problemele legate de 
destinul cărţii în Republica Moldova. 

Am vorbit despre Destinul cărţii, 
pentru că de acest Destin în mare 
măsură depinde viitorul nostru şi fără 
rezolvarea problemelor evidenţiate 
nu vor putea fi soluționate multe alte- 
le — atît economice, cît şi spirituale. 

Ştim că la Ministerul Culturii 
se elaborează un plan strategic de 
dezvoltare şi susţinere a activităţii 
editoriale. O discuţie constructivă 
pe marginea acestor probleme cred 
că ar fi utilă atît Ministerului Culturii, 
cît şi tuturor celor care văd în carte, 
în activitatea editorială, în cultură o 
şansă şi o garanţie pentru mersul 
nostru spre un viitor civilizat. 

Valentin CIUCĂ 


PUNTEA SUSPINELOR 


Celebra Ponte dei sospiri din 
Veneţia era de fapt un fel de punte 
a durerii. Din sala de judecată a 
Palatului Dogilor se trece direct spre 
temniţă. Putem spune, metaforic, că 
nu toate podurile conduc neapărat 
spre un bine comun. Cred însă că 
legăturile dintre fraţi trebuie privite cu 
mai mult interes şi mai multă atenţie. 
După entuziasmul perfect motivat al 
Podurilor de flori se impunea o ati- 
tudine ceva mai pragmatică şi de o 
parte şi de alta, ceva care să semene 
cu modelul german, deşi ştiu bine că 
acolo lucrurile au avut o altă susţinere 
politică şi economică. Şi chiar dacă 
n-am atins baremurile scontate, ceva 
s-a întîmplat totuşi. Legăturile umane 
cu basarabenii, indiferent dacă ei sînt 
oameni simpli sau personalităţi ale 
vieţii publice sau artistice, au căpătat 
o dimensiune nebănuită înainte de 
1989. Comunicăm unii cu ceilalţi, ne 
bucurăm şi suferim împreună, ştim că 
ideea de a fi laolaltă are dimensiunea 
idealului comun. 

La nivelul contactelor între cei 
dăruiţi culturii naţionale, valorilor 
europene, ne-am plasat cu siguranţă 
deasupra schimburilor economice 
sau de altă natură. Poate că fiind mai 
profund marcați de emoţii şi oarecum 
visători, artiştii au descoperit, ase- 
menea oamenilor de ştiinţă oneşti, 
că avem o istorie comună, o limbă 
comună, o credinţă la fel moştenită 
de la înaintaşi. Aici n-au existat în fapt 
nici un fel de bariere sau stavile reale 
decit cele vremelnice. A ne fi născut şi 
unii şi ceilalţi în dulcea limbă română 
înseamnă pînă la urmă confirmarea 
conştiinţei româneşti. Nu este de mi- 
rare deci că schimburile reciproce de 
valori au înregistrat o curbă specta- 
culoasă şi întemeiată pe dorul unora 
faţă de ceilalţi. 

S-a pornit, aşadar, cu entuziasm 
şi chiar cu o pasiune vrednică de 


respect. S-a continuat cu exemple de 
integrare firească şi neostentativă, cu 
evaluări reciproce a ceea ce a izbutit 
fiecare. Rezultatul a condus în mod 
necesar la decantarea valorilor cu 
adevărat autentice şi debarasarea 
de ceea ce putea fi doar efect al unei 
conjuncturi favorabile. Aşa s-a întîm- 
plat în lumea literară, în capacitatea 
universităţilor româneşti de a acorda 
burse de studii tinerilor merituoşi, aşa 
s-au redescoperit individualităţile din 
sfera muzicii, a teatrului, a artelor 
vizuale. 

Mărturisesc bucuria din anii 
'90 cînd la Bacău prezidam un juriu 
al Saloanelor Moldovei. Bucuria era 
cu atît mai mare cu cît artiştii din Ba- 
sarabia s-au prezentat atunci — o fac 
şi acum — cu un nivel profesional de 
certă autoritate. In plus, se impunea 
cu satisfacţie observaţia că, valoric, 
nu existau discrepanțe, că eram 
preocupaţi de aceleaşi probleme de 
creaţie, ne luptam cu aceleaşi limite. 
Expoziţiile, itinerate pe ruta Bacău-— 
Chişinău, au devenit evenimente cu 
adevărat memorabile. Artiştii s-au 
descoperit ca fiind consanguini în 
spiritul artei lor unde tradiţiile comu- 
ne nu s-au pierdut şi că orizontul de 
împlinire trecuse în fapt în arealul 
cultural european. Compatibilităţile 
sînt numeroase, nevoia de comuni- 
care asemenea. La laşi sau la Piatra 
Neamţ, la Bucureşti sau Galaţi, la Cluj 
sau Timişoara expoziţiile pictorilor, 
sculptorilor, graficienilor din Basara- 
bia au echivalat cu veritabile prestații 
culturale de anvergură naţională. Unii 
au impresia că acum ritmul acestora 
ar fi scăzut. E, cred, doar o impresie. 
Poate că, obişnuindu-ne unii cu alţii, 
reacţiile nu mai sînt atît de frenetic 
mediatizate. E bine să lucrăm temei- 
nic şi serios şi unii şi ceilalţi. Impreună 
vom izbuti să atragem atenţia celor 
care, din păcate, ne consideră uitaţi 
undeva la marginea Europei. In fapt, 
mari reuniuni internaţionale infirmă o 
asemenea percepţie. 

Am convingerea, bazată pe o 
bună experienţă în domeniul artei, că 
vitalitatea, fantezia şi spiritul creator 
al neamului nostru ne vor asigura un 
loc demn la masa aleşilor lumii... 

ZILELE CULTURII CEHE 
LA CHIŞINAU 


In perioada 10-15 aprilie 2003, la 
Chişinău s-au desfăşurat Zilele culturii 
cehe. Prima acţiune, în cadrul lor, a 
constituit-o inaugurarea expoziţiei 
„Václav Havel în fotografii”. Găzduită 
de Muzeul Naţional de Artă al Moldovei, 
ea a reunit 40 de fotografii ale docu- 
mentaristului praghez Tomki N&mec 
consacrate personalităţii excepţionale 
a fostului preşedinte ceh Vâclav Havel. 
N&mec s-a aflat în imediata apropiere 
a lui Havel, a surprins secvenţe nu 
numai din programul lui ca preşedinte, 


de fotografii alb-negru (ca şi cele pre- 
zentate la Chişinău) despre viaţa şi ac- 
tivitatea lui Vâclav Havel. Dramaturgul 
şi omul politic Vâclav Havel s-a născut 
în 1936. Scriitor disident, este unul 
dintre fondatorii Cartei 77; a criticat 
în operele sale (Picnicul, Dificultate 
sporită de concentrare) aberaţiile 
societăţii de atunci. A fost condamnat 
şi încarcerat pentru delict de opinie 
în timpul regimului comunist. Din de- 
cembrie 1989 Hâvel este preşedinte al 
Cehoslovaciei, iar de la separarea Cehiei 
de Slovacia (1993), preşedinte al Cehiei. 

Tomki N&mec (n. 1963) este 
absolvent al facultăţii pragheze FAMU, 
membru al Agenţiei fotografice An- 
zenberger din Viena cu care colabo- 
rează pînă astăzi. In 1995 obţine alt 
premiu în cadrul concursului World 
Press Photo, trei, de această dată, 
pentru o fotografie dintr-un ciclu mai 
amplu realizat în Cuba. Publică în mai 


dar a putut urmări şi înregistra şi mo- 
mente din viaţa particulară. Fotografiile 
care au rezultat înfăţişează astfel mai 
mult decit simpla viaţă protocolară a 
unui om politic. Lucrările fotografice 
ale lui Tomki N&mec se remarcă prin 
calitate, cadru tematic şi temporal. O 
confirmare este şi faptul că pentru una 
din imaginile lui Václav Havel autorul a 
obţinut în 1991, la prestigiosul concurs 
World Press Photo, Premiul pentru cel 
mai înalt standard în fotojurnalism. La 
Praga a apărut recent un album cu 88 


multe periodice cum ar fi: Liberation, 
Le Monde, Der Spiegel, New York 
Times Magazine ş.a. 

O altă manifestare desfăşurată la 
Biblioteca Publică „Onisifor Ghibu” din 
Chişinău a fost dedicată lansării Dicţi- 
onarului scriitorilor români, apărut la 
Editura Libri din Praga în 2001. Este cel 
de-al doilea dicţionar ceh consacrat lite- 
raturii române, primul apărînd în 1984 
la Praga. Dar, spre deosebire de prima 
ediţie, autorii integrează în peisajul lite- 
raturii române tot ceea ce prezintă spirit 

românesc în arta cuvîntului oriunde 
s-ar manifesta acesta, în Europa sau 
America. Astfel, citim articole despre 
Eugen lonescu, Emil Cioran, Monica 
Lovinescu etc. Recentul dicţionar „trece 
Prutul” şi înglobează aspecte semni- 
ficative din punct de vedere literar pe 
teritoriul Basarabiei: Ilon Druţă, Vasile 
Vasilache, Vladimir Beşleagă, Nicolae 
Dabija, Liviu Damian, Nicolae Esinencu 
ş.a. (Publicăm în acest număr de revistă 
o recenzie la Dicţionarul scriitorilor 
români.) 

lubitorii de muzică au putut asis- 
ta la concertul duetului TARA FUKI 
cu două violonceliste cehe — Dorota 
Barovă şi Andrea Konstankiewicz — 
ambele absolvente ale conserva- 
torului. Compozițiile proprii au fost 
acompaniate vocal în limba polonă. 

Patru filme ale tinerilor regizori 
cehi, premiate la diverse festivaluri, 
au fost proiectate la Centrul de Cultură 
Odeon. Este vorba despre Intoarcerea 
idiotului (1999, distins cu Leul Ceh 
pentru cel mai bun film, cel mai bun 
scenariu, cea mai bună regie, cea mai 
bună muzică, cel mai bun rol secundar 
feminin, nominalizare la premiul Oscar 
al Academiei Americane de Film pentru 
cel mai bun film într-o limbă străină, 
Premiul Special PROCIREP la Festi- 
valulul Internaţional de debut în film, 


Angers, 1999), regie Sasa Gedeon; 
Singuraticii (2000, Leul Ceh, 2000, 
pentru cel mai bun rol secundar — 
J. Macháček, Premiul juriului studen- 
tesc pentru cel mai bun film la finala 
Pilzen 2000, Premiul publicului la cea 
de-a 16 ediție a Festivalului Internati- 
onal de Film, Varşovia 2000, Premiul 
publicului la cea de-a 41 ediție a Fes- 
tivalului Internațional de Film, Salonic 
2000), regie D. Ondříček; Lumi paralele 
(2001, Premiul special al juriului la Fes- 
tivalul Internațional de Film, Bratislava 
2001, ediţia a treia, menţiune specială 
a juriului pentru Premiul Findling la cea 
de-a 11 ediţie a Festivalului de Film 
est-european Chotebuz 2001), regie 
D. Ondříček; Victime şi ucigaşi (2000, 
Premiul întîi pentru cel mai bun lung- 
metraj, Fort Film 2001, Premiul pentru 
interpretare, Festivalul de Film, Transil- 
vania 2002), regie Andrea Sedláčková. 

Cu prilejul Zilelor culturii cehe la 
Chişinău s-au aflat profesorii Libuše 
Valentová şi Jifi Nasinec. Ei au avut 
diverse întîlniri cu publicul cititor şi cu 
studenţii de la Universitatea de Stat 
„lon Creangă” din Chişinău. Subiec- 
tele luate în dezbatere se conţin în 
cele cîteva pagini pe care le supunem 
atenţiei cititorilor noştri. Ele se referă 
la raporturile dintre literatura română 
şi cea cehă, la popularizarea literaturii 
române în Cehia. 


Radek Pech, Ambasadorul Extraordinar şi Plenipotenţiar al Republicii Cehe în 
România şi Republica Moldova, fotografii Nicolae Pojoga şi Tomki Němec, profesoara 
Libuše Valentová la inaugurarea expoziţiei Václav Havel în fotografii 

LIMBA ŞI LITERATURA 
ROMÂNĂ ÎN CEHIA 


În societatea cehă, primele sem- 
ne ale unui interes mai pronunţat față 
de viaţa politică şi culturală încep să se 
manifeste pe la jumătatea secolului al 
19-lea. Să menţionăm cîteva exemple: 
în 1846, cunoscutul publicist ceh Karel 
Havlíček Borovský oferă colegului 
său de breaslă din Ardeal, George 
Barițiu, periodicul său Pražské noviny, 
în schimbul Gazetei de Transilvania, 
convins fiind că această legătură ar 
contribui la o mai bună cunoaştere 
şi apropiere a naţiunilor asuprite din 
Austria. Animate de aceleaşi intenţii 
sînt şi scrisorile publicistului român 
C. A. Rosetti, adresate politicianului 
ceh Ladislav Rieder. Poetul revolu- 
ţionar ceh Josef Václav Frič a fost 
surghiunit în Transilvania, în 1858-59, 
exprimîndu-se despre oraşul Dej în 
felul următor: „Dess poate fi caracteri- 
zat drept un orăşel respectabil, avînd o 
aşezare aproape romantică şi o climă 
sănătoasă.” In 1871, marele clasic al 
literaturii cehe, Jan Neruda, publică în 
ziarul Národní listy din Praga foiletonul 
intitulat Bukurešť’, în care descrie cu 
un extraordinar simţ al observaţiei 
şi cu sincere simpatii „Parisul de pe 
Dîmboviţa”, vizitat cu un an în urmă 
(traducerea foiletonului a apărut în 
volumul Jan Neruda: Călătorii, Editura 
Univers, 1984). 

Un rol important în dezvoltarea 
relaţiilor culturale ceho-române l-a 
avut profesorul loan Urban Jarnik 
(1848-1923), fondatorul romanisticii 
cehe. Jarnik a început să se ocupe 
de limba română încă din timpul stu- 
diilor sale la Paris, din anii şaptezeci, 
iar din 1882 a introdus studiul limbii 
române la catedra de limbi romanice 
a Universităţii Caroline din Praga. În 
felul acesta, universitatea noastră a 
devenit a cincea instituţie de învă- 
tămînt superior din afara graniţelor 
României — după cele din Petersburg, 
Torino, Budapesta şi Viena — la care 
se ţineau cursuri de limba română. 


Profesorul Jarnik, din 1879 membru 
corespondent al Academiei Române, 
s-a ocupat nu numai de lingvistică, ci 
şi de folclorul românesc, alcătuind, 
împreună cu Andrei Bârseanu, va- 
loroasa antologie Doine şi strigături 
din Ardeal (1885). 

Spre sfîrşitul secolului al 19-lea 
încep să apară în cehă şi primele tra- 
duceri din literatura română din acea 
perioadă: Moara cu noroc, de loan 
Slavici (1889), Păcat şi alte nuvele, 
de lon Luca Caragiale (1895). 

O atmosferă deosebit de favora- 
bilă amplificării relaţiilor culturale dintre 
cele două ţări s-a instaurat după primul 
război mondial, şi, mai ales, după în- 
cheierea Micii Inţelegeri (1920-1921). 
Cîtorva filologi şi ziarişti cehi li s-au creat 
condiţii pentru a studia la Universitatea 
din Bucureşti. In anul 1927, la Praga a 
luat fiinţă Institutul Cehoslovaco-Ro- 
mân, care-şi propunea să promoveze 
schimburi culturale reciproce; biblioteca 
lui a fost dotată din partea unor instituţii 
româneşti şi de prietenul devotat al 
Cehoslovaciei, profesorul Nicolae lor- 
ga, cu un fond de carte bogat. Ilustrul 
istoric român ţinuse, la începutul anilor 
'20, cîteva conferinţe la universităţile din 
Praga şi din Brno; în 1924 a fost ales 
membru al Societăţii Regale de Litere 
şi Ştiinţe a Boemiei, iar ceva mai tirziu, 
în 1932, i-a fost acordat titlul de Doctor 
Honoris Causa la Universitatea din 
Bratislava. Abia din această perioadă 
se poate vorbi de o intensificare a preo- 
cupărilor privind traducerile din literatura 
română la care şi-au adus o contribuţie 
însemnată profesoara Jindra Hušková- 
Flajshansovă de la Facultatea de 
Litere din Bratislava, traducătoarea 
pragheză Marie Karâskovâ-Kojeckă, 
iar mai tîrziu, în anii treizeci, şi profe- 
sorul de literatură franceză şi română 
J. S. Kvapil. Aceşti traducători merituoşi 
au reuşit să prezinte cu succes operele 
unor scriitori români de seamă, precum 
Liviu Rebreanu, Mihail Sadoveanu, 
Octavian Goga, Tudor Arghezi, Cezar 
Petrescu. Un detaliu semnificativ: mai 
multe romane din literatura română 
contemporană au fost atunci traduse 
şi introduse pe piaţa literară surprinzător 
de repede, de exemplu Calea Victoriei, 
din 1929, a apărut în traducerea cehă 
chiar în anul următor, sau Ochii Maicii 
Domnului (din 1934), a apărut în cehă 
încă în 1936. 

Ocuparea Cehoslovaciei de că- 
tre Germania fascistă, în 1939, a dus 
la ruperea legăturilor de pînă atunci. 
Institutul Cehoslovaco-Român a fost 
desfiinţat de către autorităţile germane 
imediat după 23 august 1944. 

La eliberarea ţării noastre a 
contribuit, în anii 1944-1945, şi armata 
română: aproximativ 50.000 de soldaţi 
români au căzut pe teritoriul nostru. 
Legăturile diplomatice au fost reluate 
în octombrie 1945, iar relaţiile dintre 
cele două ţări au luat o amploare de- 
osebită: în anii şaizeci, Cehoslovacia 
era, din punctul de vedere al schim- 
burilor comerciale, al doilea partener 
al României. 

In acest context, în anul universi- 
tar 1950-1951, la Facultatea de Litere a 
Universităţii Caroline a luat fiinţă secţia 
de limba şi literatura română (şi o secţie 
asemănătoare a funcţionat de atunci şi 
la Brno şi la Olomouc). În anii următori, 
cei doi profesori ai secţiei, dna Maria 
Kavkovă şi dl Jiri Felix, au elaborat 
pentru studenţi, dar şi pentru un public 
mai larg, o serie întreagă de cursuri univer- 
sitare şi de manuale, îndrumînd cîteva 
promoţii de românişti cehi. 

In prezent, secţia funcţionează 
în cadrul Institutului de Studii Ro- 
manice al Facultăţii de Litere, fiind 
reprezentată de trei cadre didactice: 
un istoric literar, un specialist pentru 
predarea limbii române, un lector din 
România. Concursul de admitere se 
organizează din doi în doi ani, numărul 
candidaţilor oscilînd între 20 şi 25. In 
momentul de faţă, în secţie avem în 
anul | — 12 studenţi, în anul IV — tot 
12 studenţi, în anul V — 2 studenţi. 
In general, ei au optat pentru încă 
o disciplină filologică (franceza sau 
italiana, polona sau ucraineana); după 
cinci ani de zile, studiul se termină cu 
un examen de stat, şi, în majoritatea 
cazurilor, cu susţinerea unei lucrări 
de licenţă (atunci cînd româna este 
disciplina principală). 

In ultimii ani, interesul studenţilor 
avansați s-a îndreptat exclusiv către 
teme literare; cu un succes deosebit 
au fost susţinute lucrările privind cel 
de-al doilea val al suprarealismului 
românesc, imaginea războiului de pe 
teritoriul Cehoslovaciei la cîţiva pro- 
zatori români, personajele lui Panait 
Istrati, proza fantastică a lui Mircea 
Eliade, opera lui Constantin Brâncuşi, 


scriitori români din exilul francez etc. 
Absolvenţii secţiei pot lucra în serviciul 
diplomatic sau în învăţămînt, însă noi 
sperăm că cel puţin cîţiva dintre ei vor 
deveni şi traducători bine pregătiţi şi 
entuziaşti ai literelor româneşti. 

In pasajul consacrat predării limbii 
şi literaturii române în Cehia, trebuie să 
menţionăm cu mare regret faptul că, 
după despărţirea de Slovacia, Praga 
a rămas unicul centru de românistică 
din ţara noastră, secţia de română 
de la Universitatea din Olomouc fiind 
desfiinţată (inclusiv biblioteca ei), iar 
la Universitatea din Brno aceasta nu 
a fost deschisă de ani de zile. Cu 
toate acestea, interesul pentru limba 
română, mai ales din partea tinerilor, 
se manifestă şi acolo, dovadă fiind un 
curs liber la Facultatea de Litere din 
Brno cu vreo 30 de participanţi, condus 
de o româncă. 

In legătură cu concepţia studi- 
ilor române de la noi, aş dori să mă 
refer şi la un context mai general. E 
un fapt arhicunoscut că, în prezenta 
lume globalizată, migrarea populațiilor 
şi contactele dintre diferite culturi au 
ajuns la proporţii inimaginabile înainte. 
Sociologii şi psihologii cehi (şi, probabil, 
şi cei din alte ţări foste comuniste) con- 
stată că, din cauza izolării de dinainte 
de '89, populaţia noastră nu prea are 
experienţe de comunicare degajată cu 
indivizi sau grupuri reprezentînd etnii, 
limbi, religii şi tradiţii diferite de ale 
noastre. (Aici poate trebuie amintit un 
fapt pe care n-aş vrea să-l comentez 
acum, fiindcă ne-ar conduce la o serie 
de probleme de ordin istoric: Republica 
Cehă a devenit un stat aproape unina- 
tional, după ce cca 80.000 de evrei din 
Boemia şi Moravia şi-au pierdut viaţa 
în Holocaust, trei milioane de nemți 
au fost strămutați în Germania imediat 
după război, iar în 1992 cîţiva politicieni 
slovaci şi cehi au decis asupra despăr- 
tirii Cehoslovaciei în două state, aşa că 
i-am pierdut şi pe cei 5 milioane de slo- 
vaci şi 500.000 de unguri.) În această 
situaţie, pot apărea foarte uşor fel de 
fel de prejudecăţi sau chiar conflicte. 
Ca exemplu ar putea servi situaţia 
refugiaților din unele ţări năpăstuite de 
soartă, care nu sînt totdeauna priviţi 
cu înţelegere de către populaţia cehă. 
Sau un alt exemplu: în presa noastră, 
în general, se scrie despre România, 
Bulgaria, Ucraina etc. aproape în ex- 

clusivitate în legătură cu fapte negative, 
bunăoară: copii abandonaţi, cîini vaga- 
bonzi ş.a.m.d., ceea ce în mintea unui 
ceh „de pe stradă” coincide cu faptul că 
în metroul praghez acţionează (acum, 
din fericire, mai puţin) grupuri de cer- 
şetori şi hoţi — ţigani din România. Ce 
sarcină ne revine atunci nouă, care 
ne ocupăm de literatura şi civilizaţia 
unui popor numit cîndva „apropiat”: să 
popularizăm, în sensul cel mai larg al 
cuvîntului, cultura ţării respective. 

Din acest motiv am modificat, în 
limitele posibilului, programa cursurilor 
în secţia de română a Institutului de 
Studii Romanice, aşa că, în momentul 
de faţă, ea conţine, pe lîngă disciplinele 
filologice tradiţionale, şi: 1) Istoria şi 
civilizaţia poporului român, 2) Intro- 
ducere în folclorul român, 3) Etnologia 
română, 4) Seminar de traduceri din 
literatura română. Studenţii noştri care, 
în plus, au fost de mai multe ori în 
România (la cursuri de vară, cu diferite 
burse sau în excursii organizate de 
ei înşişi) sînt de pe acum în stare să 
explice persoanelor interesate care a 
fost etnogeneza românilor, de ce sînt 
ei ortodocşi sau în ce fel sărbătoresc 
Paştele. Asemenea cunoştinţe pot fi de 
un mare folos atît într-o tabără de refu- 
giaţi, cit şi la o negociere interguverna- 
mentală; oricum, pot contribui la o mai 
bună înţelegere reciprocă. In domeniul 
literaturii, absolvenţii secţiei precum şi 
actualii studenţi sînt încurajați în ceea 
ce priveşte traducerile din beletristica 
română. Adevărul este că traducerile 
din ultimii ani (în volume sau în reviste 
literare) din Mircea Eliade, Max Blecher, 
Urmuz, Modest Morariu, Ana Blandi- 
ana ş.a. au trezit, în rîndurile cititorilor 
cehi, un viu interes pentru o literatură 
încă relativ puţin cunoscută la noi. De 
asemenea, ne-a bucurat şi faptul că 
Dicţionarul scriitorilor români, apărut 
la editura pragheză Libri în 2001, s-a 
epuizat în scurtă vreme, iar, în cursul 
anului următor, editura a mai tipărit o 
completare a tirajului — 350 de exem- 
plare. 

Altă posibilitate pentru o mai 
bună cunoaştere a realităţilor româ- 
neşti şi pentru o apropiere reciprocă o 
reprezintă Asociaţia Cehia-România, 
înfiinţată la Praga în februarie 1991 
(atunci sub denumirea Asociaţia 
Cehoslovacia-România). Această or- 
ganizaţie nonguvernamentală are în 


spate, de fapt, o preistorie lungă, pe 
care şi-o aminteşte cu mîndrie: Insti- 
tutul cehoslovaco-român, din perioada 
interbelică, apoi Societatea pentru rela- 
tii culturale şi economice (1946-1951, 
desfiinţată de regimul stalinist) şi, în 
sfîrşit, Asociaţia cehoslovaco-română 
(născută în atmosfera „Primăverii de la 
Praga”; desfiinţată de regimul zis „de 
normalizare”, în 1971). Actualmente 
avem peste o sută de membri (din di- 
ferite localităţi ale Cehiei) şi un program 
cuprinzînd conferinţe, mese rotunde cu 
oaspeţi din România şi din Republica 
Moldova şi vizionări de filme, pe de o 
parte, iar pe de altă parte — publicarea 
unui buletin şi a unor broşuri pe teme 
culturale ceho-române. Intr-un mod 
exemplar, colaborăm cu Ambasada 
României, dat fiind că la Praga lipseşte 
un Centru Cultural Român (spre deose- 
bire de Bucureşti, unde Centrul Ceh nu 
numai că există, dar este şi cunoscut 
datorită multiplelor sale activităţi). 
Munca în cadrul Asociaţiei este 
una cotidiană, nu foarte uşor vizibilă în 
prim plan. Totuşi îndrăznesc să spun 
că relaţiile bilaterale ceho-române din 
ultima vreme se formează nu numai la 
nivelul organelor celor două state, ci 
şi prin intermediul acestei organizaţii 
modeste, destinate oamenilor de rînd 
care doresc să afle ceva despre ţara în 
care erau obişnuiţi să plece în interes 
de serviciu sau ca turişti. Asociaţia 
începe să fie luată în serios de auto- 
rităţile cehe şi române (ministerele de 
externe, ambasadele), opiniile noastre 
încep să aibă o anumită pondere. Şi 
încă ceva: să ne închipuim că fiecare 
dintre membrii Asociaţiei are rude, co- 
legi sau prieteni cu care împărtăşeşte 
impresii despre o conferinţă, un film, 
o excursie. Spre deosebire de presa 
noastră uneori doar pretins liberă şi 
obiectivă, se realizează aici un veritabil 
dialog şi o încercare de a ne cunoaşte 
şi de a ne înţelege mai bine. Păcat 
că, deocamdată, nu a fost înfiinţată 
o organizaţie similară în România cu 
care am putea colabora în favoarea 
îmbunătăţirii relaţiilor bilaterale. 
Concluzia se impune de la sine: 
să venim cu informaţii, să venim cu 
traduceri; în ciuda deselor confruntări 
cu probleme financiare sau birocra- 
tice, rezultatul — adică o mai bună 
cunoaştere a unui popor şi a unei 
culturi — merită asemenea eforturi. 

LITERATURA ROMÂNĂ 
ÎN TRADUCERI CEHE, 
DUPĂ AL DOILEA 
RĂZBOI MONDIAL 


În ciuda faptului că în perioa- 
da interbelică România şi Cehoslo- 
vacia aveau relaţii politice şi econo- 
mice destul de strânse, amândouă 
fiind membre ale Micii Inţelegeri, 
pe plan cultural bunele relaţii nu 
prea se vedeau. In timp ce litera- 
tura iugoslavă era publicată într-o 
colecţie specială, independentă, 
literatura română nu se bucura de o 
asemenea favoare; era vorba, mai 
degrabă, de iniţiativa individuală a 
traducătorilor. 

După cel de-al doilea război 
mondial, când ambele ţări au tre- 
cut în sfera de influenţă sovietică, 
această situaţie s-a ameliorat cel 
puţin din punct de vedere cantitativ: 
apar mai multe titluri, dar din păcate 
majoritatea tributare momentului 
respectiv, atunci când literatura, în 
numele realismului socialist, devi- 
ne trâmbiţa ideologiei, iar criteriile 
estetice trec pe planul al doilea. 
Temele principale sunt rezistenţa 
antifascistă, schimbarea relaţiilor 
de producţie, colectivizarea satelor. 
Exemple tipice le constituie romanul 
lui Zaharia Stancu Desculţ (1949), 
Negura lui Eusebiu Camilar (1950), 
Mitrea Cocor (1951) al lui Sado- 
veanu, antologia de povestiri Un sat 
tulburat (1951) sau piesa lui Aurel 
Baranga larba rea (1950). 

O întoarcere spre bine a marcat- 
o fondarea, în anul 1953, a Editurii de 
Stat pentru Literatură, Muzică şi Artă 
(SNKLHU), ulterior (1965) schim- 
bându-şi numele în Odeon. Aceasta 
aparţinea direct de Ministerul culturii, 
axându-se pe literatura universală, iar 
literaturile aşa-ziselor democraţii po- 
pulare prietene trebuiau să reprezinte 
40% din volumul de cărţi publicate. 


Acest mod de abordare a literaturii, 
în principiu nesănătos, centralizat şi 
direcționat, avea, în cazul respectiv, 
şi părţile sale pozitive: a făcut posibilă 
crearea unei echipe de specialişti, 
fiecare membru ocupându-se numai 
cu una-două, maximum trei literaturi 
naţionale şi străduindu-se să le facă 
cunoscute cititorilor din ţara sa, în 
mod sistematic şi din punctul de 
vedere al evoluţiei istorice. Cititorul 
ceh a făcut astfel cunoştinţă pe rând 
cu opera tuturor marilor clasici ro- 
mâni: |. L. Caragiale în anul 1953 (O 
scrisoare pierdută şi o culegere de 
proză), lon Creangă — 1958 (Amintiri 
din copilărie), Mihai Eminescu — 
1964 (Versuri) şi loan Slavici — 1973 
(Mara). A văzut lumina tiparului şi 
Pseudokynegetikos sau Fals tratat 
de vânătoare (1974) al lui Odobes- 
cu, o traducere extrem de reuşită a 
Ţiganiadei lui loan Budai-Deleanu 
(1972). Posibilitatea de a reacţiona 
prompt la activitatea literară con- 
temporană a oferit-o revista Světová 
literatura (Literatura universală), ce 
apărea la aceeaşi editură începând 
cu anul 1956. In paginile acesteia li 
s-au prezentat cititorilor cehi pentru 
prima oară de pildă loan Alexandru, 
A. E. Baconsky, Ana Blandiana, 
lordan Chimet, Vladimir Colin, Ovid 
S. Crohmălniceanu, Nichita Danilov, 
Petru Dumitriu, Mircea Eliade, Toma 
George Maiorescu, Modest Morariu, 
D. R. Popescu, lon D. Sîrbu, Marin 
Sorescu, Nichita Stănescu şi Vasile 
Voiculescu. 

In perioada 1953-1989 cititorii 
cehi au mai putut face cunoştinţă 
cu reprezentanţii diverselor mişcări 
literare ale literaturii interbelice ro- 
mâneşti (L. Rebreanu, G. Călinescu, 
G. Bogza, Cezar Petrescu, lon Marin 
Sadoveanu), iar într-o măsură mai 
restrânsă şi cu poezia (T. Arghezi). 
Dintre scriitorii secolului XX o poziţie 
privilegiată au avut-o tradiţionaliştii 
Mihail Sadoveanu şi Zaharia Stancu. 
In anii şaptezeci volumul traducerilor 
din limba română, tipărite de diferite 
edituri, s-a stabilizat la două titluri pe 
an, ceea ce nu era nici pe departe 
suficient pentru ca cititorul ceh să- 
şi poată face o imagine complexă 
privind fenomenul literar românesc. 

În comparaţie cu numărul de 
titluri din celelalte ţări din lagărul so- 
cialist este revoltător de puţin, inter- 
venind din nou aspecte extraliterare. 
Dat fiind că în 1968 România n-a 
participat la ocuparea Cehoslovaciei 
reformiste, iar Nicolae Ceauşescu 
făcea eforturi pentru a duce o poli- 
tică internaţională independentă de 
Moscova, tot ce venea din România 
era a priori suspect. Şedinţa plenară 
a C.C. al P.C. Cehoslovac din anul 
1969 a însemnat ultima lovitură dată 
„Primăverii de la Praga” şi o nouă 
strângere a şurubului ideologic, care 
avea să dureze până la jumătatea 
anilor '80. Este o perioadă malignă 
pentru cultura cehă: numeroşi scrii- 
tori au fost reduşi la tăcere, alţii au 
emigrat, redacţiile revistelor literare 
au fost ocupate de persoane devo- 
tate noii conduceri neostaliniste a 
partidului. Unele teme ca: procesele 
politice din anii '50, ilegalităţile privind 
colectivizarea forţată etc. au devenit 
din nou tabu. Din motive politice, la 
unele traduceri apărute în perioada 
de după 1968 a fost de asemenea 
eludat numele traducătorului pentru 
simplul motiv că acesta participase 
activ la mişcarea reformistă cunoscu- 
tă ca „Primăvara de la Praga”. 

In anii '80 o contribuţie însem- 
nată la cunoaşterea literaturii române 
a avut-o fără îndoială publicarea 
Dicţionarului scriitorilor români la 
Editura Odeon, într-o serie consacra- 
tă literaturii universale. In aceeaşi pe- 
rioadă a fost posibilă publicarea unor 
cărţi valoroase din literatura română, 
care s-au bucurat de o primire deose- 
bit de favorabilă din partea publicului 
cititor ceh (Cinci nuvele româneşti, 
Basme româneşti, Şarpele şi Mai- 
treyi de Mircea Eliade, Fascinaţia 
de Laurenţiu Fulga, Nuvele de Gib 
Mihăescu). 

După schimbarea regimului 
politic, în anul 1989, am presupus cu 
naivitate că ni se deschid posibilităţi 
nelimitate de publicare a traducerilor 
literare, selectate în sfârşit numai 
după criterii estetice. In curând însă 
s-a dovedit că noile bariere, dictate 
de legile necruțătoare ale pieţei, sunt 
din multe puncte de vedere chiar mai 
dure decât fostele bariere ideologice, 


care se puteau trece, printr-o retorică 
iscusită. Astfel, în perioada de după 
1989 au apărut în Cehia numai 24 de 
cărţi semnate de scriitori români, din 
care însă 15 aparţin lui Mircea Eliade, 
din celelalte merită menţionate două 
volume ale lui Emil Cioran, prozele 
autobiografice ale lui Max Blecher 
Intâmplări din irealitatea imediată; 
Inimi cicatrizate şi Pagini bizare de 
Urmuz. Opera lui Mircea Eliade se 
bucură azi în Cehia de o apreciere 
de excepţie, unele lucrări ale sale 
au fost dramatizate, alte dramatizări 
se pregătesc. Numele Maestrului 
îl poartă scena mică a Teatrului Na 
zábradlí (Pe balustradă), unde a fost 
prezentat pentru prima oară drama- 
turgul Václav Havel. La facultatea de 
litere se scriu teze de licenţă având 
ca temă opera lui, piesele muzica- 
le compuse pentru dramatizarea 
Domnişoarei Cristina au apărut pe 
CD-rom etc. 

In ceea ce priveşte literatura iz- 
vorâtă între Prut şi Nistru, aceasta ră- 
mâne, pentru cititorul ceh, din păcate, 
practic necunoscută. In perioada în 
care Republica Moldova făcea parte 
din Uniunea Sovietică, dreptul prefe- 
rinţial pentru publicare îl avea Editura 
Lumea Sovietelor (din anul 1968 
numită Editura Populară), care însă 
nu utiliza acest drept, deoarece lipsea 
un specialist pentru zona respectivă 
şi relaţii pe linia oficială. Astfel au fost 
publicate numai câteva din operele lui 
lon Druţă (Povara bunătăţii noastre, 
Intoarcerea ţărânei în pământ, Ultima 
lună de toamnă, Biserica Albă) şi Spi- 
ridon Vangheli (Guguţă — căpitan de 
corabie, Isprăvile lui Guguţă), traduse 
însă din rusă. Prima operă tradusă 
din versiunea originală a fost Zbor 
frânt de Vladimir Beşleagă, publicată 
de Editura Odeon în traducerea mea, 
în 1987. Imediat după revoluţie acest 
număr modest s-a completat doar 
cu o selecţie din nuvelele lui Vasile 
Vasilache Elegie pentru Ana Maria 
(1990). Anul acesta este în curs de 
apariţie traducerea mea a romanului 
lui Aureliu Busuioc Pactizând cu 
diavolul, din care revista Literârni 
noviny a publicat fragmente. Busu- 
ioc a fost primit cu entuziasm de toţi 
cei care l-au putut citi în manuscris, 


Interferenţe spirituale 


193 


aşa că editoarea ar 
dori să publice în 
viitor un alt roman 
al autorului Lătrând 
la lună. Au promis 
sprijin la lansarea 
lui simpatizanți de 
la radio şi câţiva di- 
sidenţi influenţi cum 
ar fi Jâchym Topol. 
La publicare a con- 
tribuit şi Fondul Li- 
terar Ceh în modul 
următor — a scutit 
editura de datoria de 
a-mi plăti onorariul, 
acesta fiind achitat 
de Fond. Din cele 
45 de proiecte pe 
care le-a analizat 
Fondul, proiectul de 
traducere a roma- 
nului lui A. Busuioc 
s-a plasat pe locul al 
doilea, lucru care-mi 
dă speranţe şi opti- 
mism pentru viitor. 
Din surse neoficiale 
ştiu că publicarea 
va fi sprijinită parţial 
şi de Ministerul Cul- 
turii, unde au avut 
de ales din 135 pro- 
iecte. 

Editura Hejkal 
îşi are sediul în ora- 
şul Havlíčkův Brod, 
unde se desfăşoară 
an de an Târgul au- 
tumnal de carte, la 
care dorim să facem 

nului un adevărat 
eveniment. Să spe- 


Praga. Catedrala San Vito 


răm că printr-un efort concertat vom 
reuşi să trezim un mai mare interes 
privind literatura din aceste părţi ale 
Europei (pe care uneori se pare că şi 
Dumnezeu le-a uitat). 

Am impresia că din nou va 
depinde foarte mult de iniţiativa per- 
sonală a noastră, a traducătorilor, 
căci astăzi nu e suficient să efectuezi 
o muncă de cea mai înaltă calitate, 
traducătorul trebuie să fie şi oarecum 
manager, de pildă, dacă îi propune 
editorului un titlu de calitate, dar 


nerentabil, e bine să-i ofere, drept 
compensație a eventualei pierderi, 
un titlu rentabil din vreo literatură de 
circulaţie. 

Vlad POHILĂ 


PATRU SECOLE 
DE LITERATURĂ 
ROMÂNĂ VĂZUTE 
DE LA PRAGA 

(ŞI, PARTIAL, 

DE LA CHIŞINĂU) 


Despre asemenea cărţi se 
cuvine a scrie numai de bine — su- 
ficient ca realizarea (fondul, con- 
ţinutul) lor să nu ridice probleme 
deosebite... Pentru că primează, 
în aceste situaţii, mesajul, intenţia: 
cineva, din depărtare, îţi face un soi 
de publicitate culturală, cea mai in- 
grată posibil dintre „speciile” publici- 
tare! Dicţionarul scriitorilor români 
(DSR)*, tipărit la finele anului 2001 
în Editura Libri din Praga, depăşeşte 
sub toate aspectele, din toate unghiu- 
rile de vedere, anvergura unei lucrări 
cu caracter publicitar, fiind de facto o 
onorabilă minienciclopedie a literaturii 
române de-a lungul a patru secole. 
(Cel mai „bătrîn” autor prezentat în 
acest dicţionar este Nicolae Olahus 
(1493-1568, decedat, în treacăt fie 
spus, nu prea departe de Cehia, în 
actuala Slovacie), dar cum cei mai 
vechi reprezentanţi ai culturii noastre, 
aflaţi cît mai aproape de accepţia 
autentică a noţiunii de literat, incluşi 
în DSR, sînt totuşi Varlaam, Dosof- 
tei, Grigore Ureche — considerăm 
că întinderea cronologică a lucrării 
analizate începe în sec. XVII, înche- 
indu-se, de altfel, cu trimiteri la nişte 
apariţii editoriale din anul 2001.) 

Dicţionarul la care ne referim 
este opera unui colectiv, în fruntea 
căruia stă dna prof. dr. Libuse Va- 


* Slovnik rumunskych spisovatelu 
(Kolektiv autorů pod vedením Libuše 
Valentové), Nakladetelství Libri, Praha, 
2001, 259 p. 


lentová (lv), o admirabil de energică 
propagatoare a limbii, literaturii şi 
culturii române: şi la celebra Universi- 
tate Carolină din capitala cehă, unde 
predă studenţilor de la românistică, şi 
în calitate de colaboratoare la diferite 
edituri şi publicaţii literare, şi în cadrul 
Asociaţiei culturale Cehia-România... 
Fiind şi corespondent din străinătate 
al revistei România literară, dna Li- 
buše Valentová îşi mai revendică şi 
ipostaza de propagatoare a literaturii 
cehe în spaţiul cultural românesc. Jiři 
Nasinec (jn), al doilea autor al DSR, 
s-a impus şi dînsul ca „agent de 
popularizare” al spiritualităţii române 
în patria lui Hasek, Capek, Seifert, 
Kundera; baştina lui Freud, Kafka şi 
Kokoschka... Vom aminti, pentru con- 
firmare, de munca sa de traducător 
din română: a tălmăcit cîteva zeci de 
volume din autorii noştri, de la Mihail 
Sadoveanu şi Mircea Eliade pînă la... 
Vladimir Beşleagă şi Aureliu Busuioc 
(romanul Pactizînd cu diavolul s-ar 
putea să vadă lumina tiparului con- 
comitent cu acest număr de revistă). 
Acestor doi exegeţi praghezi li s-au 

alăturat, pentru a completa configu- 
raţia DSR, doi literați de la Chişinău: 
Vasile Gârneț (vg) şi Vitalie Ciobanu 
(vitc) — fondatori şi editori ai „revis- 
tei tinerilor scriitori din R. Moldova” 
Contrafort. 

Aşa cum au declarat înşişi auto- 
rii volumului, de mai multe ori, inclusiv 
în cadrul lansării acestei valoroase 
cărţi la Chişinău (la Biblioteca publică 
„Onisifor Ghibu”, în aprilie 2003), DSR 
include 310 articole prezentînd tot atî- 
ţia scriitori: pe lîngă cei fără de care 
nu s-ar putea crea o imagine clară a 
literaturii române, beneficiază, în pre- 
mieră pentru românistica din Cehia, 
de portrete biobibliografice şi scriitori 
români emigraţi, din exil, din diaspora. 
In premieră pentru românistica din 
Europa Centrală şi de Sud-Est, graţie 
contribuţiei coautorilor de la Chişinău, 
figurează în DSR şi poeţi, prozatori, 
critici literari din R. Moldova. Nu am 
putut stabili dacă această statistică, 
310 articole, cuprinde şi prezentările 
unor curente („şcoli”, „epoci”) şi/sau 
grupări literare cu un rol sui generis în 
evoluţia literelor române: avangarda 
literară, folclor literar, gîndirismul, 
onirismul, poporanismul, sămănă- 
torismul, simbolismul etc. (Citind 
articolul consacrat poporanismului, 
am căutat să văd ce scriu cehii, prin 
contrast, şi despre Junimea, despre 
junimism, însă aşa ceva lipseşte, 
nici vorbă de neojunimism; lipsesc şi 
articole ce ar fi meritat, credem, să 
fie incluse, măcar „pentru echilibru”: 
romantismul, traditionalismul, mo- 
dernismul, realismul (nu ne referim 
obligatoriu la cel „socialist”, ci mai 
curînd la formulele acestuia, supra- 
numite „critic”, „clasic”, „naturalist”, 
„integral” „neţărmurit” etc.) 

Fără a întreprinde o contabili- 
zare cît de cît exactă, deducem că 
cele mai multe articole din DSR sînt 
scrise de dna prof. dr. Libuše Valen- 
tovâ. Cum şi-a asumat misiunea de 
a-i prezenta pe marii noştri clasici, 
autoarea o face cu un rafinat simţ al 
discernămîntului, dar şi al unei apre- 
ciabile „răspunderi estetice”. Emi- 
nescu, Coşbuc, Blaga, Minulescu, 


Fundoianu, Stănescu, apoi Cara- 
giale, Rebreanu, Camil Petrescu, 
Sadoveanu, E. lonescu, M. Eliade 
ş.a. beneficiază de portrete literare 
zugrăvite cu precizie, în tuşe puterni- 
ce şi sigure, în haşuri şi linii adeseori 
surprinzătoare — ca să recurgem la 
un limbaj specific profesiei prietenului 
nostru comun, pictorul basarabean 
Teodor Buzu, stabilit în oraşul Tâbor 
din Boemia de Sud. (De altfel, am in- 
trat în posesia acestui valoros lexicon 
graţie generozităţii lui T. Buzu şi a ing. 
Nicu Pastramagiu din Praga; profit de 
ocazie pentru a le exprima încă o dată 
sincere mulţumiri.) 

Nu vom exagera apreciind 
că LV dă în acest dicţionar literar 
adevărate modele de prezentare 
competentă şi convingătoare, de o 
manieră sută la sută enciclopedică — 
pentru compatrioţii săi — a pilonilor 
unei literaturi străine, puţin cunoscută 
în lume, inclusiv în Cehia. Colegului 
dnei L. Valentová, maestrul J. Naši- 
nec, i-a revenit rolul de a face în DSR 
portretele a circa 50 de literați români, 
parte din care nu au ajuns încă la 
calitatea de a fi mari, altii, lipsiţi poate 
chiar de această şansă. Protagoniştii 
eseurilor biobibliografice semnate de 
JN sînt, în majoritate absolută, din 
epoca modernă, unii — din cei consi- 
derati în genere ca „democraţi”, „de 
stînga” etc., calificative ce ţin în ultimă 
instanţă de criteriul estetic. 

La Chişinău, în mod special, 
merită o discuţie aparte „faţeta ba- 
sarabeană” a acestui dicţionar de 
literatură română. Completarea se 
realizează prin 39 de schiţe biobiblio- 
grafice — considerăm, foarte generos, 
căci, dacă ţinem cont de faptul că VG 
şi VITC creionează chipuri de literați 
din R. Moldova (inclusiv unii originari 
din Nordul Bucovinei, iar alţii — din 
Transnistria) cu precădere contem- 
porani, reiese că în DSR a încăput 
cam fiecare al zecelea membru al 
Uniunii Scriitorilor de la Chişinău. 

Dacă şi-ar citi prezentările din 
DSR, mulţi scriitori basarabeni ar 
închide satisfăcuţi cartea: biobiblio- 
grafii complete, precise; caracterizări 
pertinente, aprecieri ce consună 

celor cu care s-au înscris deja în 
istoria critică a literelor de la noi. 
Cum moldoveanul este frate bun cu 
exagerarea, nu credem să se supere 
cineva pentru anumite excese în 
radiografierea creaţiei sale. Apar 
totuşi şi ciudăţenii în felul cum este 
informat cititorul ceh despre unii 
literați basarabeni: dacă excesele 
de complezenţe amicale pot fi dis- 
cutate, unele obiecţii (considerate) 
critice sînt de-a binelea discutabile, 
măcar şi pentru motivul că li se 
imprimă o notă acuzatoare, poate 
chiar punitivă. Trecem peste numele 
lui lon Druţă, căruia, aşa cum con- 
stata cu fin umor o colegă de breaslă, 
mulţi nu-i iartă rătăcirile, gafele, dar 
tot atîţia nu-i pot ierta harul, talentul. 
lată însă cum apare, în viziunea lui 
VG, Leonida Lari: după ce i se pun în 
aceeaşi oală volume atit de diferite ca 
discurs artistic — Anul 1989, Dulcele 
foc, Epifanii, Intre îngeri şi demoni 
etc. — se constată că „poeta îşi cultivă 
o imagine de luptătoare neînfricată, 
o «loană d'Arca renașterii basarabe- 
ne», dispusă să nimicească răul din 
această lume” (p. 139; aici şi în con- 
tinuare dăm citatele în traducere din 
cehă — VI. P.). Despre Grigore Vieru, 
acelaşi autor, VG, scrie că „motivele 
cele mai frecvente ale poeziei sale 
moralizante, mîntuitoare, sînt: plaiul 
natal, mama, cele sacre, credinţa şi 
dragostea”. Apoi cehii sînt informaţi 
că „de îndată ce s-a schimbat regimul 
politic în Europa de Est, Gr. Vieru a 
început să cultive o poezie angajată, 
cu subliniate acorduri mesianice, o 
lirică patriotică şi socială, în spiritul lui 
Eminescu, Coşbuc şi Goga”. In fine, 
Gr. Vieru e denunţat „că îşi asumă 
rolul de martir naţional, dorind, prin 
creaţia sa, să-şi provoace, trezeas- 
că conaţionalii” (p. 246). Aşa ceva 
nu vei găsi în nici unul din eseurile 
scrise de Libuše Valentová sau de Jiji 
Nasinec... alta e grila de aprecieri a 
cehilor, a europenilor în genere. E de 
presupus că respectul pentru munca 
altora i-a determinat pe autorii de la 
Praga, tot ei şi traducători ai colegilor 
de la Chişinău, să accepte asemenea 


interpretări „publiciste”, în vădit con- 
trasens cu ţinuta critico-enciclopedică 
a DSR. O mai fi la mijloc şi un surplus 
de încredere acordat basarabenilor. 
La Praga nici specialiştii nu au cum să 
ştie, de pildă, că Nicolae Dabija nu 
şi-a semnat nicicînd opera cu N. Da- 
bija-Ciobanu şi au lăsat în DSR acest 
fals nume dublu, cum îl rebotează cu 
ostentaţie (p. 29, 30, 89) VITC, care 
uită, în schimb, că Ciobanu era nume- 
le „civil” şi al scriitoarei Lida Istrati. 
Dincolo de suveranitatea jude- 
căţilor lansate în DSR de către autorii 
basarabeni, se face simțită, totuşi, 
o dependenţă de anumite surse de 
istorie şi critică literară. E vorba, în 
primul rînd, de Istoria deschisă a 
literaturii române din Basarabia 
de Mihai Cimpoi. Bunăoară, articolul 
despre Eugen Cioclea (semnat de 
VITC) pare a fi o traducere în cehă 
a prezentării pe care i-o face M.C. în 
monografia amintită. Pe de altă par- 
te, în tableta despre Vitalie Ciobanu, 
VG parcă ar dori să-i demonstreze 
lui M. Cimpoi că limbajul excesiv de 
neologic al romanului Schimbarea 
din strajă nu este defel un anacro- 
nism, un cusur, ci mai curînd o virtute. 
Rămînînd la opinia că în cazul 
basarabenilor DSR a fost prea de tot 
generos, nu putem să nu semnalăm 
şi cîteva absenţe sau omisiuni, cre- 
dem, regretabile. Este, în primul rînd, 
cazul lui Constantin Stere — sigur că 
cele 8 părţi ale romanului-fluviu În 
preajma revoluţiei au prea puţin în 
comun cu cele 7 părţi ale altui ro- 
man-fluviu, A la recherce du temps 
perdu, dar însuşi G. Călinescu, după 
ce semnalează „greşeala capitală” a 
lui C. Stere, îi analizează opera pe 
parcursul a cinci pagini „biblice”, aşa 
cum le ştie oricine a răsfoit Istoria 
în prezent. Ni se pare inadmisibilă 
sau cu totul greu explicabilă absenţa 
în DSR a unor poeţi ca Pavel Boţu, 
Mihail lon Ciubotaru, Valeria Grosu, 
Victor Teleucă, lon Vatamanu, sau a 
literaţilor Vlad lovită, Emil Loteanu, 
Gheorghe Vodă, toţi trei fiind şi nişte 
prezenţe importante în cinemato- 

grafia basarabeană. Nici unul din 
aceşti scriitori (ale căror nume le-am 
citat special în ordine alfabetică, nu 
conform unei scări a valorilor, pe 
care trebuie s-o facă cei ce-şi asumă 
calitatea de judecători ai literaturii) nu 
este amintit măcar în eseul Literatura 
din R. Moldova, parte indisolubilă a 
literaturii române, semnat de Vitalie 
Ciobanu, ca o completare a studiului 
introductiv al dnei Libuše Valento- 
vá consacrat literaturii române în 
ansamblu. Este adevărat că VITC 
pune accentul — în mod cu totul firesc 
pentru prestanţa (şi prestaţia) sa — pe 
literatura „tînără”, pe cea modernistă 
şi „postmodernistă”. Dar şi în această 
stihie tinerească se iscă unele ne- 
dumeriri. Să zicem, dacă au devenit 
nume de referinţă (fie ca „stilp”, fie 
ca „speranţă”), în contextul literaturii 
tinere de la noi, Ecaterina Năgară, 
Aura Christi, Tamara Cărăuş sau An- 
drei Ungureanu, cum se explică totala 
neglijare a unor scriitori ca Lorina Băl- 
teanu, Călina Trifan, Luminiţa Dum- 
brăveanu sau Ghenadie Postolache? 
(Am recurs intenţionat la o simetrie, 
însă lista celor „excluşi”, dar în drept 
de a fi prezenţi cel puţin într-o trecere 
în revistă a literaturii tinere de la noi, 
este, fără doar şi poate, cu mult mai 
întinsă — o ştiu cel mai bine poate chiar 
redactorii revistei consacrate aproape 
că exclusiv acestei generaţii.) 

La întocmirea unei surse de 
referinţă există scăpări, lacune ine- 
rente, dar se fac şi „inadvertenţe 
premeditate”. S-ar putea ca în cazul 
numit de noi „faţeta basarabeană a 
DSR”, tot ce ar face obiectul unor 
discuţii să constituie, de fapt, efectul 
unei munci de pionierat. Unde mai 
pui că, pe fundalul general-românesc 
al dicționarului, „problemele” noastre 
devin cu totul secundare. Totuşi, 
lucrurile s-ar limpezi definitiv dacă 
măcar unele articole din DSR s-ar 
tipări — cu acordul autorilor, evident 
— în vreo revistă literară, în traducere 
română. Nu numai pentru a se vedea 
într-o oglindă nouă, „din sticlă de 
Boemia”, cei interesaţi, dar şi pentru 
a-şi face mai mulţi o imagine despre 
această experienţă unică: modul de 
prezentare a scriitorilor noştri într-un 
alt univers cultural. 


O singură obiecţie ar fi de făcut 
autorilor DSR: că nu au dat cu litere 
aldine sau italice titlurile de opere 
literare (cum sînt tipărite denumirile 
de ziare şi reviste) analizate ori citate, 
nici măcar în bibliografiile ce încheie 
atit de frumos majoritatea portretelor 
literare. In rest — mulţumim celor care 
au prezentat cu har, competenţă şi 
consideraţiune literatura română în 
inima Europei — căci exact în inima 
bătrînului continent se află şi ca aşe- 
zare geografică Zlatá Praha, „Praga 
de aur”, însăşi vechea şi mirifica 
Boemie, numită acum Ceská repu- 
blika — Republica Cehă. 

Angela SOLTAN 


SIMBOL 

AL SOLIDARITĂŢII 
CULTURALE DINTRE 
LATINI 


În anul 1992, dl Philippe 
Rossillon, opersoană plină de iniţiative 
şi idei şi care iradia energie pretutindeni, 
a decis să exploreze latinitatea de 
la extrema est-europeană. Philippe 
Rossillon, preocupat în mod deosebit 
ca diversitatea culturală pe care o oferă 
civilizațiile latine să fie cât mai prezentă 
în lume, a fost cel care a reanimat, în 
1983, Uniunea Latină, constituită cu 
treizeci de ani mai devreme şi rămasă 
într-un fel pe hârtie. 

Bineînţeles, Republica Moldova, 
cu simbiozele ei culturale şi cu domi- 
nanta latină, nu putea să stea deoparte 
şi, spre finele anului 1992, a aderat la 
Uniunea Latină, care de la 12 state 
membre în 1983 a ajuns să întruneas- 
că în prezent 35 de state de pe toate 
continentele. 

In manifestările pe care le desfă- 
şoară în cadrul Uniunii Latine, Statele 


membre lansează diferite activităţi 
care permit ocrotirea bogăției spiritu- 
ale a lumii latine, promovarea şi valo- 
rificarea diversităţii culturale, comu- 
nicarea şi schimbul dintre culturi. Trei 
direcţii prioritare au fost alese pentru 
aceasta: Promovarea şi Predarea 
Limbilor Latine, Terminologia şi Indus- 
tria Limbilor, Cultură şi Comunicare 
în care e prezent şi compartimentul 
Audiovizual. 

Republica Moldova şi-a găsit 
locul în cadrul proiectelor desfăşurate 
în cele trei direcţii de activitate. Din- 
tre numeroasele concursuri, premii, 
seminare, ateliere, expoziţii, donaţii 
de carte unele au devenit de acum 
tradiţionale, constituind o carte de 
vizită a direcțiilor pe care le reprezintă. 

Dialog Latin este concursul mul- 
tilingv lansat în toate ţările membre cu 
ocazia Zilelor Francofoniei şi încheiat pe 
15 mai, de Ziua Latinităţii. Concursul — 
o îmbinare de probe cu caracter ludic, 
care solicită intuiţia lingvistică, spiritul 
creativ şi imaginaţia participanţilor — 
este destinat tinerilor care cunosc două 
sau mai multe limbi latine. Al treilea 
an la rând, tineri din toată lumea care 
participă la acest concurs obţin premii 
băneşti, cărţi, CD-uri, metode de stu- 
diere a limbilor, cursuri de limbi străine 
etc., oferite atât de Uniunea Latină cât 
şi de instituţiile partenere. Invingătorii 


Imagine de la seminarul Armonizarea educaţiei artistice în plan european 


Interferenţe spirituale 


199 


Premierea laureaţilor la Concursul de Artă Uniunea Latină, ediţia a IV-a. lunie, 2002 


în cea de-a Il-a ediţie au beneficiat de 
o călătorie la Roma. Ambasada Franţei 
şi Alianţa Franceză din Moldova, Am- 
basada României, Ambasada Spaniei, 
Institutul Cervantes din Bucureşti, Aso- 
ciaţia Univers Moldova, Reprezentanţa 
ISTC în Moldova, Facultatea de Limbi şi 
Literaturi Străine a Universităţii de Stat 
din Moldova sunt membri ai Comitetului 
Naţional de Pilotaj şi oferă premii parti- 
cipanţilor la aceste probe. 

Concursul de Artă Uniunea Lati- 
nă, destinat studenţilor de la Facultăţile 
de Arte Plastice şi Design din Repu- 
blica Moldova, de cinci ani încoace le 
oferă participanţilor posibilitatea de a-şi 
valorifica atât aptitudinile plastice cât şi 
cunoştinţele teoretice. Probele concur- 
sului variază de la an la an. In actuala 
ediţie accentul se va pune în mod spe- 
cial nu pe volumul de cunoştinţe ci pe 
aptitudinile analitice ale concurenţilor, 
pe capacitatea lor de a compara două 
opere de artă din epoci diferite şi de a 
trage concluzii, de a caracteriza creaţia 
unui artist pe baza anumitor lucrări şi 
de a argumenta. Cei mai buni studenţi 
sunt gratificaţi cu premii băneşti şi albu- 
me de artă oferite de Uniunea Latină. 
Ediţia din acest an este semnificativă 
prin faptul că, pe lângă partenerul nos- 
tru fidel de la primele ediţii, Facultatea 
de Arte Plastice şi Design a Universităţii 
Pedagogice “lon Creangă”, au aderat 


şi parteneri noi. Alianţa Franceză din 
Moldova va oferi o călătorie tematică la 
Paris — Descoperirea Artei Moderne — 
pentru laureatul premiului |. Muzeul 
Naţional de Arte Plastice va acorda 
un premiu. Fundaţia Union Fenosa va 
pune la dispoziţia premianţilor Sala de 
expoziţii din localul Teatrului de păpuşi 
„Licurici” pentru vernisajul lucrărilor. 

In anul curent va fi lansat, în pre- 
mieră în toate ţările membre, Premiul 
Uniunii Latine pentru Tinerii Creatori 
în Domeniul Artelor Plastice. Premiul 
este destinat tinerilor artişti care sunt 
pe cale de a se afirma. Ei vor prezenta 
un dosar în conformitate cu cerinţele 
concursului. În fiecare ţară, juriuri naţi- 
onale vor alege câte un artist. Apoi, pe 
baza candidaţilor propuşi de acestea, 
un Juriu internaţional va selecta trei fi- 
nalişti cărora li se va oferi posibilitatea 
de a lucra timp de trei luni în cadrul 
unei tabere internaţionale de creaţie. 

La cea de-a l-a ediţie este Pre- 
miul Uniunii Latine pentru Traducere 
Tehnico-Ştiinţifică în Limba Română, 
care a înlocuit Premiul pentru Termino- 
logie Tehnico-Ştiinţifică. Organizarea 
acestui concurs are la bază două 
necesităţi fundamentale ale activităţii 
lingvistice din Republica Moldova şi 
din România: asigurarea unei prezen- 
te mai bune şi mai bine reprezentate 
a limbii române în cadrul comunicării 

specializate şi stimularea profesiunii 
de traducător de texte tehnico-ştiinţi- 
fice. Premiul recompensează munca 
traducătorului, dar în acelaşi timp 
pune în valoare şi editurile care au 
tipărit traducerile respective. Această 
acţiune, ca şi multe altele din dome- 
niu — seminare de formare, mese 
rotunde, conferinţe — are menirea de 
asemenea să stimuleze comunicarea 
dintre instituţiile care pregătesc cadre 
în ale traducerii, profesioniştii din ra- 
mură şi organismele care au nevoie 
în activitatea lor de traducători şi de 
alte persoane competente în limbajele 
specializate. 

In cadrul Cursurilor de formare 
pentru tinerii cineaşti din spaţiul latin 
trei cineaşti din Republica Moldova 
au fost selectaţi în ultimii trei ani pentru 
a participa, împreună cu alţi colegi din 
ţările Uniunii Latine, la cursuri de reci- 
clare în scrierea scenariilor şi tehnica 
montajului la şcoli prestigioase din 
Paris şi de la Roma. 

Pe lângă aceste activităţi, Uniu- 
nea Latină îşi propune să-şi lărgească 
acţiunile în domeniul audiovizualului 
şi mai ales al filmului. De mai mulţi ani 
participăm în parteneriat cu Ambasada 
Franţei şi cu Alianţa Franceză la organi- 
zarea Festivalului Filmului Francofon la 
Chişinău. In octombrie 2003, Birourile 
din Moldova şi din România ale Uniunii 
Latine vor organiza la Bucureşti şi la 
Chişinău un Festival al Filmului Latin. 


La Chişinău evenimentul va fi găzduit 
de fidelul promotor al cinematografiei 
europene şi al celei latine în general, 
Centrul de Cultură Odeon. 

Pentru a difuza ideea de lati- 
nitate, pentru a amplifica prezenţa 
limbilor şi a culturilor ţărilor latine în 
concertul mondial, Uniunea Latină se 
sprijină din ce în ce mai mult pe toată 
gama instrumentelor de comunicare 
moderne: formarea de bănci de date 
informatizate, editarea de CD-Romuri 
lingvistice si culturale, constituirea 
unui site amplu pe reţeaua Internet, 
care poate fi accesat de pe adresa 
http://www.unilat.org. 

Pe site-ul Uniunii Latine este for- 
mulată şi misiunea Organizaţiei, care a 
fost definită pornind de la necesitatea 
de a fi în pas cu timpul şi de a răspunde 
priorităţilor existente: „In momentul în 
care se strâng legăturile dintre ţările 
ibero-americane şi se dezvoltă relaţiile 
instituţionale dintre statele lusofone şi 
cele hispanofone, precum şi dintre 
statele francofone, în momentul în 
care a luat naştere Mercosur şi s-a 
constituit o comunitate a ţărilor de 
limbă portugheză, în momentul în care 
se edifică o Europă a culturilor, care 
trebuie în mod necesar să completeze 
Europa economică şi monetară, Uni- 
unii Latine îi revine misiunea de a-şi 
asuma un rol tot mai semnificativ în 
percepţia acestei solidarităţi culturale 
dintre latini, pe care o simbolizează.” 


Seminarul-atelier de Arte Plastice Opoziţie: concepţii, viziuni şi situaţii 

UN RESEAU CULTUREL 
INTERNATIONAL 


L'Alliance Frangaise assure la 
diffusion de la langue et de la culture 
française grâce à un réseau de 28 
centres en France et de 1085 asso- 
ciations de droit local dans 138 pays 
à travers le monde. Chaque année 
350 000 personnes fréquentent ses 
cours. 

Ces Alliances Françaises sont 
encadrées, animées, souvent finan- 
cées par des amis étrangers attachés 
à la langue et à la culture française. 

L'Alliance Française peut se 
considérer la plus importante «multi- 
nationale culturelle» au service de la 
langue française. 

Une association à but non 
lucratif 

L'Alliance Française de Molda- 
vie — comme toutes les autres dans le 
monde - ne vise aucun objectif com- 
mercial. Dans chaque pays elle est 
autonome, enregistrée auprès des 
autorités locales et administrée par 
un Comité composé de personnalités 
appartenant au monde économique, 

culturel et scientifique. Ses statuts 
sont approuvés par ľAlliance Fran- 
çaise de Paris qui veille au respect 
de certains principes, notamment 
l'obligation pour l'association de res- 
ter étrangère à toute préoccupation 
politique, religieuse ou raciale. 

Une association d'utilite pu- 
blique 

Ayant un caractère d'utilité pu- 
blique, l'Alliance Française de Molda- 
vie bénéficie du soutien du Ministère 
français des Affaires Etrangères qui 
participe à son budget, sous forme 
de mise à disposition de personnel, 
d'aides ponctuelles liées à des pro- 
jets culturels ou d'investissement, et 
dans certains pays, de subventions 
de fonctionnement. 

Un enseignement de qualité 
tourné vers lavenir 

L'Alliance Française de Mol- 
davie propose des cours de fran- 
çais pour tous les âges et tous les 
niveaux, français général et français 
sur objectif. 

L'équipe pédagogique est com- 
posée de professeurs, enseignants 
français et moldaves qualifiés, titu- 
laires de diplômes universitaires, qui 

ont reçu une formation spécifique en 
français langue strangere. lls sont 
sélectionnés pour leur experience. 
On utilise les dernières recherches 
et méthodes pédagogiques en ma- 
tière d'enseignement du français: 
approche communicative fondée 
sur les techniques de l'immersion, 
documents authentiques, matériel 
audio-visuel et multimédia. 

Un enseignement dans un 
contexte francophone 

L'enseignement dispensé par 
l'Alliance Française de Moldavie va 
bien au delà de l'apprentissage de 
la langue. Il valorise également le 
trésor culturel de lľétudiant grâce à 
'ambiance de l'établissement, doté 
d'une Médiathèque — Centre d'infor- 
mation sur la France Contemporaine. 

Un dialogue avec toutes les 
cultures du monde 

L'Alliance Française de Molda- 
vie organise en partenariat avec le 
tissu culturel local des événements 
culturels (arts visuels, musique, 
théâtre, arts plastiques, etc.), avec 
le soutien du Ministère français des 
Affaires Etrangères, de l'Association 
Française d'Action Artistique (AFAA) 

et d'autres institutions publiques et 
privées. 

Qu'elles soient organisées à 
l'Alliance Française de Moldavie (ex- 
positions, conférences, séminaires, 
films, lectures, etc) ou hors les murs 
(Fête de la Musique, Journées de la 
Francophonie, Lire en Fête, festivals 
de théâtre, etc), les manifestations 
artistiques et culturelles coordonnées 
par nos services sont toutes guidées 
par le thème de la rencontre. En effet, 
la coopération prend tout son sens 
lorsque les équipes artistiques et 
culturelles, françaises et moldaves, 
peuvent se rencontrer pour aller 
ensemble vers le(s) public(s). 

Cela implique des diffusions de 
spectacles (ou autres manifestations 
culturelles) français en Moldavie et 
moldaves en France, et aussi des 
coréalisations et coproductions. 

Le partenariat entre les acteurs 
culturels et les structures françaises 
et moldaves est systématiquement 
recherché. Cette coopération cherche 
également des articulations possibles 
avec des programmes multilateraux, 
afin d'y intégrer d'autres partenaires, 
particulièrement ceux des pays fran- 
cophones. 


Cetăţeni de Onoare 

Efim JOSANU 


VERITABIL ANIMATOR 
AL MIŞCARII OLIMPICE 


„Devotamentul lui pentru cauza 
sportului şi pentru apropierea 
dintre popoare este unul deo- 
sebit. În virtutea acestui fapt şi 
drept mărturie a consideraţiunii 
mele regale confer lui Juan An- 
tonio Samaranch Torello titlul de 
marchiz de Samaranch, titlu pe 
care el şi descendenţii săi îl vor 
purta cu drept deplin în acord cu 
legislaţia spaniolă, care confirmă 
noblețea în această ţară.” 


Juan Carlos, Regele Spaniei 


În penultimul an de pregătire 
pentru Olimpiada de la Sydney 
din 2000, marchizul Juan Antonio 
Samaranch, Preşedinte al Comite- 
tului Internaţional Olimpic (C.1.0.), 
venea pentru a doua oară în Moldova. 
Această vizită diferea de prima, ce a 
avut loc în 1992, nu numai prin faptul 
că nu făcea parte dintr-un itinerar 
programat cu mai multe opriri la 
staţiile numite republici ex-sovietice. 


Acceptase în mod special invitaţia la 
Chişinău din mai multe considerente, 
dar, cred, şi dintr-o simpatie ce ne-o 
purta mai de mult. Samaranch venea 
nu numai pentru a-i fi înmânat Ordinul 
Republicii şi a răspunde cu Ordinul 
Olimpic de Aur cu care urma să-l 
decoreze pe Preşedintele Moldovei 
Petru Lucinschi. 

Diplomat de carieră, era obiş- 
nuit cu recepții şi onorurile ce i se 
acordau. Asemeni, însă, misionarilor 
prefera să se întâlnească cu cât mai 
mulţi oameni de diferite profesii, con- 
fesiuni şi orientări pentru a-i uni pe 
toti în religia şi cultul idealului olimpic. 

Demonstra o memorie extraor- 
dinară. In drum de la aeroport remar- 
ca, răspunzând parcă unei amintiri: 
„Frumos arată Chişinăul. Recunosc, 
cu şapte ani în urmă, părea apăsat, 
îngrijorat de ceva. Poate şi din cauza 
că începuse conflictul armat de pe 
Nistru, şi, să ştii, oraşele simt ca şi 
oamenii neliniştea...”. „Mă bucur, 
domnule Preşedinte, de această 
apreciere, i-am răspuns. Sper să 
aveţi surprize şi mai frumoase...” 

Discuţia de la Primăria capitalei 
cu Serafim Urecheanu nu a durat mai 
mult de o oră. Am avut însă impresia 
că cei doi se cunoşteau de multă 
vreme. Se simţea o deschidere totală. 
Nu o spun dintr-o pornire şablonardă 
ca un tribut obligatoriu plătit circum- 

stanţelor. Stima este fondul necesar 
sentimentelor noastre, materialul 
trainic ce ne dă o doză de încredere, 
de siguranţă de care fiecare avem ne- 
voie ca să trăim. Dincolo de zâmbetul 
protocolar răzbătea ceva mai mult— o 
preţuire reciprocă pentru realizările 
fiecăruia în domeniul profesat, chiar 
dacă acestea erau atât de diferite. 
Când spre finalul întrevederii primarul 
capitalei noastre dădu citire hotărârii 
de a-i conferi Preşedintelui C.1.O. 
titlul de Cetăţean de Onoare al ora- 
şului Chişinău, marchizul a răspuns 
mişcat: „Domnule primar, mă simt 
deosebit de emoţionat şi îndatorat 
pentru această neaşteptată onoare 
ce mi se acordă”. 

A doua zi J. A. Samaranch şi S. 
Urecheanu au plantat cu prilejul inau- 
gurării Aleii Olimpice un pom, într-o 
neuitată atmosferă de primăvară... 

Unii au considerat acordarea 
titlului de Cetăţean de Onoare al 
Chişinăului drept un gest de moment, 
care, chipurile, favoriza imaginea pri- 
marului înainte de alegeri. Nimic mai 
fals. Era hotărârea unui om care a 
ştiut să preţuiască meritele deosebite 
ale unei personalităţi cu o contribuţie 
ce a lăsat urme de neşters în istoria 
omenirii. Pentru că Samaranch va ră- 
mâne, în pofida oricăror detractori şi 

pigmei, grăbiţi să aducă osanale celor 
care l-au înlocuit, fie de asemenea 
merituoşi, omul care a salvat Jocurile 
Olimpice ale modernităţii şi a dăruit 
lumii puse pe ceartă continuitatea 
unui ideal. 

In 1972 americanul Every Bran- 
dadge, cel de-al şaselea Preşedinte 
C.I.O., după trei mandate în fruntea 
forului suprem sportiv, lăsa mişcarea 
olimpică făcând o tristă precizare: 
„După cel mult două olimpiade jocu- 
rile vor apune...”. 

Riscul nu părea unul imaginar, 
ci imens prin duritatea încercărilor. 
Mişcarea olimpică era serios afectată 
de morbul boicoturilor. Politicienii, în 
cinica lor luptă pentru putere, impli- 
cau şi sportul, trăgându-l în mlaştina 
dezbinării. Juan Antonio Samaranch 
este ales Preşedinte C.I.O. în 1980 
— apogeul crizei prin care trecea miş- 
carea olimpică — când S.U.A. şi ţările 
Occidentului în mare parte boicotea- 
ză jocurile Olimpiadei de la Moscova, 
ca protest împotriva invaziei sovietice 
în Afganistan. 

In 1984, la prima ediţie a jocuri- 
lor, când se afla în calitate de condu- 
cător al C.1.O., era rândul sovieticilor 
să refuze participarea, obligând şi 
celelalte ţări partenere, cu excepţia 
României, ieşită demonstrativ din 

cor, să nu-şi trimită echipele la Los 
Angeles. Samaranch depune eforturi 
imense ca să salveze Jocurile. Este 
conştient că nu-şi are a reproşa vreo 
vină — culegea de fapt roadele unei 
proaste semănături. Dar trăieşte 
totuşi uneori momente de disperare. 
„Erau zile întregi, îşi amintea Marta 
Salsas, secretara lui spaniolă, când 
Samaranch stătea închis în hotelul 
Palace din Lausanne, fără să iasă ori 
să primească pe cineva. Se simţea 
absolut bulversat. Spunea tuturor că 
nu are nimic de comunicat. Numai 
uneori, împreună cu soţia sa, pu- 
team avea acces la el pentru sem- 
narea documentelor... Şi, totuşi, 
după un timp Samaranch îşi reveni, 
redevenind cel pe care-l cunoşteau 
toţi: zâmbitor, calm, ca şi cum nimic 
nu s-ar fi întâmplat. Urcă în avion 
şi porni în impresionantul său ocol 
în jurul lumii ca să salveze Jocurile 
viitoare...” 

Cu siguranţă, istoria va reţine 
semnificaţia acestor călătorii, ce au 
însumat aproape cinci milioane de 
kilometri. 

In 1988, când mulţi credeau că 
Jocurile de la Seul vor finaliza marea 
aventură olimpică modernă, istoria îşi 
reia, cu o nebănuită forţă, cronicile ce 


vor atesta cu fiecare nouă ediţie ce- 
lebrele-i cuvinte: „Aceasta a fost cea 
mai minunată olimpiadă din istoria 
olimpică”. Şi aşa de fiecare dată: la 
Barcelona, Abberville, Lillehammer, 
Atlanta, Nagano, Sydney... 

Triumful suprem a fost Austra- 
lia-2000, unde s-au prezentat toate 
ţările lumii fără nici o excepţie. Şi 
când în acelaşi an Samaranch a 
încheiat lucrările Adunării Generale 
C.I.O. în Buenos Aires şi a lovit cu 
ciocănelul în masă, pronunţând: 
„Aceasta a fost ultima şedinţă pe care 
am prezidat-o ca Preşedinte C.I.0O. 
Vă mulţumesc!”, sala s-a ridicat în 
picioare ovaţionându-l aproape ju- 
mătate de oră... 

Eram extrem de mândru că 
cea mai mare personalitate a lumii 
olimpice, după Pierre de Coubertin, 
este Cetăţean de Onoare al oraşului 
meu, Chişinău. 

Mihai URSU 


UN CENTRU MUZEAL 
DE PESTE UN SECOL 


Muzeul Naţional de Etnografie şi 
Istorie Naturală este cea mai veche insti- 
tuţie muzeală din Moldova. A fost fondat 
în luna octombrie 1889 în baza colecţiei 
de exponate selectate la expoziţia agri- 
colă, organizată la Chişinău de Zemstva 
Gubernială a Basarabiei. Fondator şi 
director al muzeului în anii 1889-1907 a 
fost baronul A. Stuart, magistru în zoo- 
logie, membru iar mai apoi preşedintele 
Upravei Zemstvei Guberniale. Primul lo- 
cal al muzeului a fost clădirea Zemstvei 
Guberniale. Ulterior, în anii 1903-1905, 
a fost construită o nouă clădire după 


proiectul arhitectului VI. Ţâganco, în stil 
pseudomauritan, care şi în prezent este 
blocul expozițional de bază. 

Fondat ca Muzeu Agricol, peste 
puţin timp devine Muzeu Zoologic, 
Agricol şi de Industrie casnică. În 
secolul XX a fost de mai multe ori 
reorganizat devenind, în 1919, Muzeu 
Naţional din Chişinău, în 1922 — Muzeu 
Naţional de Istorie Naturală din Chi- 
şinău, în 1937 — Muzeu Regional al 
Basarabiei, în 1940 — Muzeul Central 
de Studiere a Ţinutului al R.S.S.M,, 
în 1944 — Muzeu Republican de 
Studiere a Ţinutului al R.S.S.M,, în 
1957 — Muzeu de Stat de Istorie şi 
Studiere a Ţinutului al R.S.S.M,, în 
1983 — Muzeu de Stat de Studiere 
a Ţinutului al R.S.S.M. In pofida nu- 
meroaselor reorganizări pe parcursul 
întregii sale existente, în activitatea 
Muzeului au fost prezente două di- 
recţii principale — Studierea Naturii şi 
Culturii Tradiţionale a Basarabiei. De 


` F 
CYL] 


4p 

4 iai | 

[at 
HASI xj- 

WAAS 


— 
$ 
2 


2 

ARRA 4 
s d 
,, 


n '5 atata 


7 
ite Ka 


„ra * 


+ 
Ži 


= 


AZ 
SS 


v 
2$ 


v 
+ 


Permanenţe 


207 


aceea în anul 1983, o dată cu organi- 
zarea Muzeului de Istorie a Moldovei, 
Muzeul nostru revine pe făgaşul iniţial 
de activitate, ca mai apoi, în 1991, să 
i se confere şi denumirea adecvată 
activităţii sale — Muzeul Naţional de 
Etnografie şi Istorie Naturală. 

Din primii ani de existenţă, Muze- 
ul devine un centru important de ştiinţă 
şi cultură al Basarabiei, fiind cunoscut 
nu numai în Imperiul Rus, dar şi în 
Europa. Participând la diferite expoziţii 
şi întruniri, reprezentanţii Muzeului au 
fost înalt apreciaţi. In această perioadă 
începe colaborarea cu unele muzee din 
Franţa, Germania, Austria şi din alte 
țări. Printre personalităţile de vază care 
au contribuit la propăşirea Muzeului 
au fost primul custode şi preparator 
Frant Osterman, fondatorul colecţiei 
Etnografie şi Custode Albina Osterman, 
directorii Muzeului P. Gore, N. Florov, 
l. Lepsi, N. Moroşan, naturaliştii 
N. Zubovschi, |. Crasilşcic, S. Miler, 
V. Bezval, F. Porucic, M. Pocoară, 
B. Tarabuchin ş.a. O pagină deosebită 
în istoria dezvoltării muzeului a înscris-o 
Societatea Naturaliştilor şi Amatorilor 
de Ştiinţele Naturii din Basarabia, care 
a activat pe lângă muzeu în anii 1904- 
1914. 

Pe parcursul existenţei sale de 
mai mult de un secol Muzeul a acu- 
mulat colecţii petrografice, paleontolo- 
gice, zoologice, botanice, arheologice, 
numismatice şi etnografice, multe din 
ele fiind valoroase şi chiar unicale. În 
prezent patrimoniul muzeului consti- 
tuie peste 135 mii piese, dintre care 
un interes deosebit prezintă scheletul 
unui Dinotherium Gigantissimus, nu- 
meroase relicte ale florei şi faunei din 
diverse perioade geologice, colecţiile 
zoologice şi botanice de la sfârşitul 
secolului XIX, tezaurele arheologice 
Cărbuna, Lărguţa, Doroţcaia, colecţiile 
numismatice, importante colecţii care 
caracterizează cultura tradiţională din 
Basarabia, inclusiv colecţiile de covoa- 
re, port popular, prosoape, arhitectură 
populară, ceramică, instrumente muzi- 
cale, carte rară ş.a. Din bogatele sale 
colecţii etnografice se evidenţiază atât 
numeric cât şi prin valoarea artistică 
tezaurul de covoare moldoveneşti ce 
datează din secolele XVIII-XX şi de fapt 
reprezintă evoluţia covorului moldove- 


nesc. Colecţiile Muzeului au o valoare 
nu numai naţională, dar şi europeană, 
multe piese fiind expuse la diverse ex- 
poziţii organizate în numeroase ţări din 
Europa, America şi Asia. Patrimoniul 
muzeului este o bază ştiinţifică pentru 
cercetători, oameni de creaţie. 

In cadrul muzeului există o bi- 
bliotecă ştiinţifică, una dintre cele mai 
vechi în Republica Moldova, organi- 
zată o dată cu fondarea muzeului. 
Deţine peste 43 mii de volume din 
diverse domenii ştiinţifice, inclusiv o 
colecţie impunătoare de carte rară. 

Activitatea de cercetare a mu- 
zeografilor pe parcursul a mai bine de 
un secol s-a materializat în numeroase 
lucrări ştiinţifice şi promoţionale publi- 
cate în culegeri şi ediţii aparte. Merită 
menţionate Albumul de covoare 
moldoveneşti, Lipsca, 1912, Catalo- 
gul explicativ..., Chişinău, 1912, Bu- 
letinele Muzeului din anii 1926-1942, 
1961, 1969, 1989 şi multe altele. 

Realizări deosebite pot fi con- 
siderate de asemenea expoziţiile 
permanente şi temporare ale muze- 
ului, inaugurate în diferite perioade, 
cu o tematică foarte variată. 

In anul 1994 a fost deschisă 
pentru publicul vizitator expoziţia per- 
manentă „Natura. Omul. Cultura”, care 
dezvăluie evoluţia corelaţiei omului cu 
natura, evoluţia lumii organice, dinamica 
valorificării resurselor naturale, sinteza 
creatoare Om-Natură, situaţia ecologică 
din Republica Moldova şi căile de ameli- 
orare a ei. Grădina Botanică din preajma 
Muzeului, prima în Chişinău, concepută 
încă la începutul secolului XX, constituie 
o carte vie a florei Moldovei. In prezent 
în acest colţ al naturii se creează un 
vivarium cu expoziţie de păsări rare şi 
exotice. La dispoziţia vizitatorilor stă şi 
o sală de expoziţii temporare, în care 
se organizează vernisaje cu lucrări atât 
din patrimoniul instituţiei noastre, cât şi 
din alte muzee. Au devenit tradiţionale 
expoziţiile meşterilor populari. 

In anul 1998 Muzeul a participat 
la concursul „Muzeul European al 
Anului”, organizat de Forumul Muze- 
elor Europene, şi a fost nominalizat 
printre finaliştii acestei prestigioase 
competiţii. 

Fiind cea mai veche instituţie 
din domeniu, Muzeul este centrul 

dezvoltării muzeografiei, contribuind 
la crearea şi avansarea majorităţii 
muzeelor din Republica Moldova, la 
pregătirea muzeografilor. In prezent 
Muzeul nostru face eforturi pentru 
crearea la Chişinău a Muzeului 
Satului. De asemenea contribuie la 
edificarea Complexului Muzeal „Vila 
Mândâc” din nordul Moldovei. Sub 
egida Muzeului se află şi complexul 
muzeal din lvancea, Orhei, unde în 
incinta Conacului-Parc Balioz a fost 
creat Muzeul Meşteşugurilor Popu- 
lare din Moldova. In cadrul acestui 
muzeu publicul are posibilitatea 


de a vizita expoziţia permanentă 
consacrată trecutului şi prezentului 
meşteşugurilor populare din Moldova. 

In anul 2000, cu sprijinul Fundaţi- 
ei SOROS-Moldova în cadrul muzeului 
a fost organizat Centrul de Informatică 
Muzeistică din Moldova şi a început 
crearea Bazei de Date a colecţiilor 
muzeelor din republică. A fost lansat 
în Internet site-ul „Muzeele Moldovei”. 

Astfel că, şi după peste o sută 
de ani de existenţă, Muzeul rămâne 
unul din cele mai importante centre de 
ştiinţă şi cultură al Republicii Moldova. 

lurie COLESNIC 


CIMITIRUL CENTRAL 
ORTODOX 

LA UN PAS DE 

A DEVENI PANTEON... 


Trebuie să recunoaştem: nu 
numai situarea geografică avanta- 
joasă, în chiar inima oraşului, a făcut 
din Cimitirul Central un muzeu în aer 
liber. Aşa s-a întâmplat că familiile 
de nobili au preferat să-şi înmormân- 
teze membrii aici şi nu în importantul 
şi chiar mai vechiul cimitir de lângă 
biserica Sf. Împărați Constantin şi 
Elena de pe colina Râşcanu. Ale- 
gerea s-a dovedit a fi şi norocoasă, 
căci cimitirul din preajma bisericii Sf. 
Împărați Constantin şi Elena a fost 
lăsat conştient în păragină, ca să 
se elibereze terenul în alte scopuri. 
Şi să nu uităm de faptul că pe timpul 
sovieticilor chiar pe teritoriul cimitirului 
a fost trasat un drum de centură ce a 
ruinat definitiv acel monument istoric 
de unicat în care erau înmormântate 
mai multe generaţii din dinastiile 
Donici, Russo, Catargi, Râşcanu ş.a. 

Cimitirul Central Ortodox se află 
şi el într-o „zonă de risc”, periculoasă 
de când s-a început vinderea locurilor 
pentru morminte şi construirea unor 
mausolee moderne pentru persoane 
neînsemnate. Totuşi personalităţile 
înhumate aici asigură o pondere 
capabilă să păstreze, până în ziua 
de azi, valabil statutul de Panteon 
Naţional. Acest cimitir şi acum poate 
oferi surprize nebănuite cercetătorilor. 

Exemplificăm prin cazul genea- 
logic al fostului om politic: 

„GAFENCU, lordache,(- * 
1824, Cimitirul Central din Chişi- 
nău), slujer. 

Străbunicul fostului ministru de 
externe al României Grigore Gafen- 


cu. („Cronica”// Din trecutul nostru. — 
1939, august-septembrie)”. Curios 
e şi cazul Mariei Stere, fosta soţie a 
marelui om politic, pe care l-a urmat, 
precum şi-au urmat decembristele 
soţii, în Siberia, înmormântată în 
1946, tot aici. 

Ca să ne dăm seama de valoa- 
rea acestui monument, prezentăm o 
listă sumară a personalităţilor care şi- 
au găsit somnul de veci aici: membri 
ai familiilor Krupenski, Katakayi, 
Inglezi, Cristi, Stroescu, Râşcanu- 
Derojunschi, Parhomovici, Sibirski 
ş.a. Este impresionantă lista de per- 
sonalităţi notorii ale culturii noastre, 
care odihnesc la Cimitirul Central 
Ortodox: 

scriitori — Nicolae N. Alexandri, 
Gheorghe Gore, Alexe Mateevici, 
Vasile Laşcov, Vasile Cijevschi, Leon 
Donici, Liuba Dimitriu, Alexandru 
David, losif Balţan, Liviu Deleanu, 
Emilian Bucov, Vlad lovită, Pavel 
Boţu, Nicolai Costenco, Alexandru 
Cosmescu, Bogdan Istru, Nicolae 
Vieru, lon Vatamanu, Lidia Mişcenko, 
George Meniuc, Gheorghe Malar- 
ciuc, Valentin Roşca, Andrei Lupan, 
Lidia Istrati, Vasile Leviţchi, Nicolae 
Romanenco, Victor Teleucă ş.a.; 

compozitori, muzicieni, artişti de 
teatru — Alexandru Cristea, Eugeniu 
Coca, Mihail Berezovschi, Ştefan 
Neaga, Tamara Ciobanu, Timofei 
Gurtovoi, Serghei Lunchevici, Valeriu 
Cupcea, lon şi Doina Aldea-Teodo- 
rovici, Veniamin Apostol, Nicolae 
Sulac ş.a.; 

artişti plastici, arhitecţi — Alexan- 
dru Plămădeală, Nicolae Ţâganco, 
Lazăr Dubinovschi, Mihai Grecu, 
Leonid Grigoraşenco ş.a. 

oameni de ştiinţă şi de stat — 
loan Doncev (autorul primei grama- 
tici româneşti din Basarabia), Toma 
Ciorbă (medic), Anatol Corobceanu, 
Sergiu Rădăuţan (academician), 
Anton Crihan, lon Dumeniuk, Grigore 
Cincilei, Gheorghe Cincilei, Nicolae 
Costin (primar de Chişinău), lon 
Dron ş.a. 

slujitori ai bisericii: Mihail Plă- 
mădeală (tatăl sculptorului), Nicolae 
Laşcov (preot şi scriitor), Vasile 
Parhomovici (rector al Seminarului 
Teologic din Chişinău şi arhiepiscop 
al Donului), Vasile Petrache (paroh al 
bisericii Sf. Nicolae) ş.a. 

Din şirul de celebrităţi, în aceas- 
tă primăvară — a 85-a de la Marea 
Unire a Basarabiei cu România, — 
găsim potrivit a le pune în evidenţă pe 
acelea care au făcut parte din Sfatul 
Ţării, primul parlament al Basarabiei. 

Unirea Basarabiei a adus şi 
multe probleme de racordare poli- 
tică, administrativă, economică şi 
unii dintre acei care au pus umărul 
la înfăptuirea Unirii s-au pomenit 
angajaţi integral în aceste procese. 
Tocmai de aceea multă vreme se 
credea că membrii Sfatului Ţării s-au 
refugiat cu toţii ori au fost capturați de 
KGB şi risipiţi prin lagărele Siberiei, 
pierduţi în nordul de gheaţă. Puţini 
ştiu că o parte din liderii acestui for 
legislativ îşi dorm somnul de veci în 
inima Chişinăului, la Cimitirul Central 
Ortodox de pe strada Armenească. 

Nicolae N. ALEXANDRI (1859- 
1931), o rudă îndepărtată a bardului 
de la Mircești, a jucat un rol deosebit 
în organizarea activităţii Sfatului Ţării. 
A fost preşedintele (decanul) de vâr- 
stă al acestui for şi a deschis şedinţa 
lui din 21 noiembrie 1917. 

Adept convins al doctrinelor lui 
Lev Tolstoi, pe care l-a vizitat în câte- 
va rânduri la lasnaia Poleana, Nicolae 
Alexandri era departe de mişcarea 
revoluţionară şi cu atât mai mult de 
cea de eliberare naţională. 

Dar a făcut cunoştinţă în 1906 
cu Pan Halippa şi cu alţi tineri, care 
considerau că ţarismul trebuie lichidat 
şi minorităţilor naţionale din imperiu 
trebuie să li se dea drepturi egale cu 
cele ale ruşilor. Animat de ideea de 
a oferi publicului din Basarabia posi- 
bilitatea de a cunoaşte opera marelui 
său îndrumător spiritual, N.N. Ale- 
xandri se ocupă intens de traduceri, 
atrăgându-l în această muncă şi pe 


Halippa, care, la rându-i, îl convinge 
pe moşierul de la Voronoviţa, adică 
pe Alexandri, că această întreprin- 
dere nu poate avea sorţi de izbândă 
din cauza insuficientei cunoaşteri a 
limbii materne şi că trebuie să mear- 
gă peste Prut pentru a învăţa limba 
română la Universitatea din laşi. Şi 
studenţii din acea vreme îi vedeau în 
aulele universitare pe doi basarabeni 
atât de diferiţi: unul tânăr, în floarea 
vârstei, altul cu capul albit de vreme, 
învățând rostirea românească. 

În 1913, când a început editarea 
revistei Cuvânt moldovenesc, cei 
doi prieteni erau alături şi în jurul lor 
s-a grupat toată elita intelectualităţii 
basarabene, din care în 1917 s-a şi 
creat Partidul Naţional Moldovenesc. 

Nicolae Alexandri nu numai 
că a fost membru al Sfatului Ţării şi 
preşedinte onorific al acestuia, ci şi di- 
rectorul ziarului cu acelaşi nume, care 
timp de câţiva ani informa populaţia 
despre toate chestiunile discutate în 
primul parlament basarabean. N. Ale- 
xandri a salutat unirea printr-o foarte 
frumoasă declaraţie: 

„Noi am înfăptuit cel mai mare 
eveniment, ale cărui consecinţe sunt 
fără de număr: suntem uniţi cu Țara- 
mamă. 

La 1859, pe orizontul politic al 
Europei s-a ivit deodată un om nou, 
care a cerut ca să fie recunoscut. 
Acest om întruchipa România. 

În timp de 60 de ani, ţara aceas- 
ta unită din două principate slabe s-a 
întărit şi s-a impus respectului Euro- 
pei. Acum ea caută să adune la sânul 
ei şi celelalte ţări locuite de fiii nea- 
mului nostru. Cea dintâi asupra căreia 
a căzut norocul este Basarabia, care 
astăzi se uneşte cu România”. 

După Unire a ocupat diferite 
posturi: secretar şi apoi vicepreşe- 
dinte în Senatul României, a fost şi 
senator în opoziţie, ca în cele din 
urmă, decepţionat de incoerenţa şi 
inconsecvenţa oamenilor politici, să 
se retragă în căsuţa de pe str. Livezi- 
lor nr. 5, unde s-a şi stins din viaţă. A 

fost înmormântat la Cimitirul Central 
Ortodox, conform ultimei sale dorinţe. 
O simplă cruce de lemn îi stă la cap. 

Există la Cimitirul Central Orto- 
dox din Chişinău două morminte ce 
se aseamănă. Unul e al sculptorului 
Alexandru Plămădeală, celălalt este 
al lui Vasile Cijevschi. De fapt, acele 
două blocuri de granit au fost alese de 
Al. Plămădeală în scopul executării 
unei pietre funerare pentru prietenul 
său Vasile Cijevschi, care, fiind unul 
dintre conducătorii municipiului, a re- 
uşit să salveze de la desființare Şcoa- 
la de Arte Frumoase, condusă de 
Plămădeală. Recunoscător, artistul 
plastic s-a dovedit a fi foarte receptiv 
şi, la rugămintea soţiei lui Cijevschi, a 
şlefuit un basorelief, instalându-l pe o 
stâncă de granit, şi a obţinut astfel un 
monument de o incontestabilă valoare 
artistică. Sculptorul nu bănuia, pro- 
babil, că a doua lespede, rezervată 
poate pentru cine ştie ce lucrări, va 
fi instalată chiar pe mormântul său. 

Născut la Zaim, judeţul Tighina 
(1880), Vasile CIJEVSCHI s-a înca- 
drat în mişcarea de eliberare naţională 
fiind căpitan în armata rusă. A partici- 
pat în 1917 la Congresul Naţionalită- 
tilor din Rusia, care a avut loc la Kiev, 
iar la Chişinău a fost ales preşedinte 
al Congresului Militarilor Moldoveni, 
ce s-a ţinut la 20-27 octombrie 1917. 
Congresul l-a şi ales membru în Sfa- 
tul Ţării. A fost şef de Stat-Major la 
Comisariatul Militar al Basarabiei şi 
în şedinţele Sfatului Ţării a fost unul 
dintre cei mai activi membri ai Blocului 
Moldovenesc. La propunerea lui a fost 
primit în Sfatul Ţării basarabeanul, 
devenit între timp ieşean, Constantin 
Stere. Şi tot el, alături de lon Buzdu- 
gan, a luptat hotărât pentru obţinerea 
votării nominale în şedinţa decisivă, la 
care s-a votat Unirea. 

Vasile Cijevschi a fost şi un 
foarte bun publicist, prezent în pagi- 
nile edițiilor periodice locale. Dar mai 
puţină lume ştia de faptul că acest 
bărbat ferm şi bine educat avea o 
fire romantică şi sentimentală. Abia 


după dispariţia lui, când revista lui 
Pan Halippa — Viaţa Basarabiei — i-a 
publicat povestirea Unei prietene, 
mulţi au conştientizat că Basarabia a 
pierdut nu numai un bun organizator 
al vieţii sociale, ci şi un subtil prozator. 

Mă gândesc cum de a scăpat 
de distrugere mormântul lui V. Ci- 
jevschi. L-a salvat, probabil, faptul 
că e situat la o margine a cimitirului. 

Mormântul lui Vasile ŢANŢU, 
aflat în acelaşi cimitir, a avut de su- 
ferit. Plasat în partea de nord-vest a 
panteonului chişinăuian, crucea de 
fier a lui Vasile Ţanţu nu prea atrage 
atenţia vizitatorilor, unicul lucru care 
îi jena pe demnitari era inscripţia de 
pe piatra funerară, în care se amin- 
tea că în acest loc e înmormântat un 
membru al Sfatului Ţării. Şi cineva, 
din ordinul cuiva, a şters cu dalta 
toate înscripţiile. 

S-ar cuveni să ştim că Vasile 
Ţanţu, originar din Horodişte, jud. 
Lăpuşna, a fost unul dintre liderii 
Sfatului Ţării. 

Congresul ostăşesc din 20 
octombrie 1917 l-a ales secretar 
pentru lucrările sale şi preşedinte 
al Biroului de organizare a Sfatului 
Ţării. Misiunea a fost onorată cu brio 
de V. Ţanţu, care a luat cuvântul în 
deschiderea lucrărilor Sfatului Ţării, 
fiind unul dintre cei trei deputaţi care 
au vorbit româneşte. 

Era un om curajos, nu se te- 
mea de riscuri. În luna decembrie 
este trimis la laşi să ceară ajutorul 
Guvernului român, dar este reţinut 
de Frontotdel. La 6 ianuarie 1918 
comandantul garnizoanei din Chi- 
şinău, Levenson, ordonă arestarea 
lui Ţanţu. Însă V. Ţanţu reuşeşte să 
se ascundă în casa unui gospodar 
de la Mălina Mică, noaptea iese din 
oraş şi ajunge la laşi. 

După votarea Unirii, a ocupat 
diferite funcţii administrative şi la 
vârsta de 55 ani, pe data de 30 
ianuarie 1937, s-a stins din viaţă la 
laşi. În 1940 NKVD-ul i-a arestat fiul, 
încă elev, şi l-a exterminat. 

Vasile LAŞCOV face parte din- 
tr-un neam de preoţi basarabeni care 
au slujit cu osârdie interesele bisericii. 
A fost şi dânsul elev al Şcolii Duhov- 
niceşti şi al Seminarului Teologic, dar, 
spre surprinderea multora, l-a părăsit 
şi s-a înrolat în armată. Însă nici cari- 
era militară nu-l atrage, după cum nici 
serviciul în administraţia basarabea- 
nă nu-i aduce satisfacţii deosebite. 
Avea o fire sensibilă, poetică, atrasă 
de muze, şi acest tânăr funcţionar de- 
vine un bun şi original scriitor, mândria 
Basarabiei. Din multele volume pe 
care le-a scris, putem alege câteva 
titluri care simbolizează întreaga 
operă a scriitorului: Lebăda neagră 
(1895), Teoreme (1896), Simvolî i 
volloşcenia (ed. III, 1930), Antologia 
poeziei româneşti (1928) ş.a. 

În Sfatul Ţării Vasile Laşcov a 
fost ales ca reprezentant al presei 
basarabene. Comportamentul lui în 
acest for merită toată recunoştinţa 
urmaşilor. Deşi şi-a scris opera în lim- 
ba rusă, fostul preşedinte al Societăţii 
Ziariştilor din Basarabia a rămas de 
partea poporului, în mijlocul căruia a 
trăit şi a creat. A fost senator şi chiar 
vicepreşedinte al Senatului Român. 

A murit la Chişinău, pe 1 iulie 
1932, şi a fost înmormântat la Cimi- 
tirul Central. Mormântul e modest, 
împrejmuit cu un gard de metal şi nu 
se prea deosebeşte de altele. Nimic 
nu dezvăluie taina acestui poet şi 
membru al Sfatului Ţării. 

Boris IEPURE a fost un militant 
cumva mai modest al Sfatului Ţării: 
după ce a considerat încheiate lucră- 
rile acestui for legislativ, s-a retras şi 
a activat ca notar public. 

Născut în 1881 în familia lui 
Macarie lepure, inspector de Şcoală 
Duhovnicească, Boris şi-a făcut studiile 
la această şcoală, iar mai apoi la Semi- 
narul Teologic din Chişinău. Aşteptările 
părinţilor nu au fost îndreptăţite, căci 
tânărul, în loc să se înscrie la vreo 
Academie Teologică, pleacă în Estonia, 
la Tartu, unde este admis la Facultatea 
de Drept, pe care o şi absolveşte. 


Revenit la baştină, se angajea- 
ză ca secretar la comisia financiară 
din Soroca, unde l-au şi găsit eveni- 
mentele din 1917. S-a implicat, fără 
a sta mult pe gânduri, în problemele 
politice ale Basarabiei. Şi mai uşor 
s-a integrat în mişcarea de eliberare 
naţională, căci în fruntea acestei 
mişcări se aflau foştii lui colegi de la 
Seminarul Teologic şi de la Universi- 
tate. Ei l-au şi ales pe juristul Boris 
lepure să ţină lucrările de secretariat 
ale Sfatului Ţării. 

Niciodată nu şi-a supraapreciat 
rolul în mişcarea de eliberare a Ba- 
sarabiei, deşi pe actul Unirii din 27 
martie/9 aprilie 1918 semnătura lui 
stă alături de cele ale lui lon Inculeţ 
şi lon Buzdugan. Treptat a fost dat 
uitării, numele lui a dispărut din me- 
moriile scrise în grabă de participanţii 
la acele evenimente. Dar procesele- 
verbale, alte documente seci ale epo- 
cii păstrează mărturii revelatoare şi 
nici modestia lui B. lepure, nici dorinţa 
unora de a trage mai mult jăratic la 
turta lor nu pot diminua implicarea sa 
în opera de reîntregire a pământurilor 
româneşti. 

S-a stins din viaţă în 1938 şi a 
fost înmormântat în sectorul rezervat 
familiei lepure, unde se odihneau 
deja Macarie lepure şi fiul acestuia, 
fratele lui Boris, Nicolae lepure (1886- 
1936). 

Sergiu DONICĂ-IORDĂCHES- 
CU (1889 — 2.VII.1932, Chişinău) a 
fost ofiţer, maior în rezervă. Absolveş- 
te Şcoala de cadeți, devine membru 
al Partidului Social-Democrat, aripa 
menşevică, este ales deputat din par- 
tea Congresului Gubernial al Ţărani- 
lor. În primul parlament al Basarabiei 
a avut mandat validat de la 26.1.1918 
până la 27.X1.1918. 

În cadrul Sfatului Ţării a fost 
vicepreşedinte al Comisiei Consti- 
tuţionale (de la 27 iulie până la 27 
noiembrie 1918), membru al Comisiei 
de Redactare. La 27 martie 1918, în 
ziua când s-a votat Unirea Basarabiei 
cu România, s-a abținut de la vot. 

lacob SUCEVEANU a fost 
învăţător. Este tatăl Olgăi, viitoa- 
rea soţie a sculptorului Alexandru 
Plămădeală. Deputat în Sfatul Ţării 
din partea învăţătorilor moldoveni 
de la şcolile primare din Basarabia. 
Mandat validat de la 24.111.1918 până 
la 27.X1.1918. La 27 martie 1918 a 
votat Unirea Basarabiei cu România. 
Înmormântat la Cimitirul Central Or- 
todox din Chişinău. 

Nicolae MOGHILEANSCHI 
(22.11.1877, orăşelul Priluki, Cerni- 
gov — 17.VI.1966, Chişinău). 

Membru al Sfatului Ţării. Este 
trecut pe lista finală a deputaţilor 
fără să fie indicate datele validării 
mandatului şi de către cine a fost 
înaintat. Socialist-revoluţionar. A sus- 
ţinut ideea creării Sfatului Ţării, dar 
considera că statistica demografică 
rusă era obiectivă şi deputaţii ar fi 
trebuit să fie aleşi conform acestei 
statistici. Din cartea lui Petre Cazacu 
Moldova dintre Prut şi Nistru. 1812- 
1918 aflăm că Nicolae Moghileanschi 
a fost ales deputat din partea Dumei 
oraşului Chişinău. Întemeietor de 
publicaţii periodice, Nicolae Moghi- 
leanschi lansează în 1902 o revistă 
de specialitate Ëčńňîę â€citădrânăr, 
acităls€” č nfătâtânhâr (1902-1903), 
care şi-a suspendat repede apariţia, 
căci la 13 martie 1903 redactorul ei 
a fost arestat pentru transportare 
ilegală de literatură interzisă. În 1907 
a tipărit la Odesa revista de speciali- 
tate BunoapaOapcmeo u eunodenue, 
iar în 1908 revine la Chişinău unde 
activează în cadrul redacţiei ziaru- 
lui Peccapa6ckaa xu3nHb. De la 1 
octombrie 1908 începe tipărirea re- 
vistei bisăptămânale Beccapa6ckoe 
CerlbCKkoe XO3Aiicmeo, care a apărut 
până în 1917. Publicaţia era nu nu- 
mai teoretică, ci şi una orientată spre 
propagarea rezultatelor practice. Tot 
el a organizat tipărirea unor calendare 
agricole, care au şi apărut ca supli- 
ment la revistă în anii 1912, 1914 şi 
1917. A lăsat posterităţii peste o sută 
cincizeci de lucrări, scrise în proble- 


me de specialitate, mai bine de cinci 
sute de articole publicate în ziare. Ni- 
colae Moghileanschi a avut răbdarea 
să întocmească trei biblioteci — câte 
una pentru fiecare epocă. Prima sa 
bibliotecă, bibliografia căreia a fost 
reprodusă în volumul Mamepuanbi 
OnA yka3amena numepamypbl nmo 
Beccapa6uu (1912), s-a pierdut în 
1918, când, de teama schimbărilor 
survenite în Basarabia în urma Unirii 
cu România, el trece clandestin Nis- 
trul şi se stabileşte în Rusia Sovietică. 
Acolo a adunat o bibliotecă nouă care 
a ars în timpul războiului, pe când se 
afla la Puşkino, localitate din preajma 
Sankt Petersburgului. Cea de-a treia 
bibliotecă, şi ultima, şi-a constituit-o 
până la sfârşitul vieţii. După moartea 
sa, biblioteca a fost achiziționată 
de Institutul de Cercetări Ştiinţifice 
în Domeniul Pomiculturii, Viticulturii 
şi Vinificaţiei din Moldova. Savant 
de formaţie enciclopedică, Nicolae 
Moghileanschi nu se limitează la cer- 
cetările din domeniul strict profesional şi 
în anul 1912, când tipăreşte bibliografia, 
mai dă spre editare câteva lucrări pre- 
ţioase ce ţin de geografia, statistica şi 
istoria Basarabiei: /eoapapuueckuu 
u cmamucmuueckuii ouepKk 
Beccapa6ckoi 2yGepnuu (1912) ş.a. 

Ultimul membru al Sfatului 
Ţării, înmormântat la Cimitirul Central 
Ortodox din Chişinău, a fost Anton 
Crihan. 

Anton CRIHAN (10.V!1.1893, 
Sângerei — 9.1.1993, Saint Louis, 
S.U.A.). Mandat validat de la 21. XI. 
1917 până la 27. XI. 1918. În cadrul 
Sfatului Ţării a fost vicepreşedinte al 
Comisiei Agrare, de la 17 mai până la 
27 noiembrie 1918. A făcut parte din 
Comisiile: Şcolară, l-a de Redactare, 
de Luptă contra Anarhiei şi de Aprovi- 
zionare, de Declaraţii şi Statute. La 27 
martie 1918 a votat Unirea Basarabiei 
cu România. Studii: liceale — la Bălţi, 
iar cele universitare — la Facultatea 
de Economie din Odesa. Participant 
la primul război mondial în grad de 
ofiţer. 

În 1917, împreună cu alţi ba- 
sarabeni, organizează la Odesa Co- 
hortele moldoveneşti pentru apărarea 
populaţiei din Basarabia de anarhie. 
În 1917 — subsecretar de stat al 
Agriculturii în Directoratul General al 
Republicii Moldoveneşti. A condus 
Casa Noastră din Basarabia. 

Deputat în Parlamentul Româ- 
niei (1919, 1920, 1922 şi 1932). 

În 1932-1933 — subsecretar de 
stat la Ministerul Agriculturii şi Dome- 
niilor, în această calitate a contribuit 
la transferarea Facultăţii de Agrono- 
mie de la laşi la Chişinău. Membru 
al delegaţiei române la Conferinţa 
româno-sovietică de la Viena. 

Absolvent al Universităţii Sor- 
bona din Paris, unde în 1934 îşi ia 
doctoratul în economie. Din 1934 până 
în 1945 — profesor la Universitatea din 
laşi. Între timp, revine la Chişinău, iar 
din 1940 -— din nou la laşi. După război, 
în 1946, se retrage în ilegalitate, apoi 
se refugiază în Iugoslavia, trecând 
clandestin frontiera, ca să ajungă 
ulterior la Paris. În 1950 pleacă din 
Franţa, stabilindu-se în Statele Unite. 
Este ales, la propunerea Regelui Mihai 
I, membru al Comitetului Naţional Ro- 
mân în exil. În S.U.A. s-a căsătorit cu 
Olivia Lula, nepoată a lui Petru Groza. 

Opera: Capitalul străin în Rusia; 
Unirea Basarabiei; Drepturile româ- 
nilor asupra Basarabiei (după unele 
surse ruseşti); Chestiunea agrară în 
Basarabia până la revoluţia din 1917. 

Distincţii: Ordinul Ferdinand în 
grad de Ofiţer; Ordinul Steaua Româ- 
niei în grad de Ofiţer ş.a. 

A fost unicul dintre membrii 
Sfatului Ţării care a cunoscut inde- 
pendenţa Basarabiei sovietizate. 
Înmormântat, conform dorinţei sale, 
la Chişinău, unde i s-au organizat 
funeralii naţionale. O stradă din sec- 
torul Centru al Chişinăului îi poartă 
numele. 

Modestele morminte din centrul 
cimitirului n-au prea atras atenţia au- 
torităţilor şi, din acest motiv, au scăpat 
de vandalism. 


Cimitirul Central Ortodox ar 
trebui transformat într-un Panteon 
Naţional. Încetul cu încetul, în inima 
Chişinăului, în inima Basarabiei ar 
trebui adunate de peste mări şi ţări 
marile noastre personalităţi, inclusiv 
toţi foştii membri ai celui mai eroic for 
legislativ din istoria Basarabiei. Apoi 
vor fi readuşi acasă cei împuşcaţi în 
lagărele staliniste: Emanuil Katelly, 
Teodor Neaga, Grigore Turcuman 
ş.a., se va întoarce în pământul natal 
lon Păscăluţă de la Toronto (Canada), 
vor veni ieşenii Gheorghe Năstase, 
lon Inculeţ, Vasile Harea, cei omorâţi 
în închisorile comuniste din România: 
lon Pelivan, Daniil Cigureanu, Vladi- 
mir Cristi ş.a. 

Constituind, de fapt, un veritabil 
muzeu în aer liber, Cimitirul Central 
Ortodox balansează între două şan- 
se: să redevină un cimitir ordinar cu 
înhumări zilnice ori să se transforme 
într-un Panteon Naţional. Alegerea 
trebuie făcută cât mai curând... 

PAŞTELE BLAJINILOR 


Lumea Blajinilor — o definire 
enigmatică, destul de complexă şi 
de mult apusă — îşi trage obârşia din 
înrâurirea unei concepţii de străveche 
factură mitică, care admite şi are ca 
suport realitatea unor lumi coexisten- 
te. Geneza şi cadrul motivaţional ale 
credinţei populare, astfel definită, 
aparţin unor stranii mentalități de 
odinioară. Practicarea sărbătorii 
şi a credințelor de factură primară, 
generate de particularităţile ineditului 
ceremonial al Paştelor Blajinilor, s-a 
strecurat prin negura anilor până în 
zilele noastre pe întortocheatele că- 
rări ale mitului. Descrierea versiunii 
originale a insolitei sărbători populare 
pendulează între imposibilitate şi 
posibilitatea valorificării doar a unor 
date fragmentare şi vagi informaţii, 
moştenite din generaţie în generaţie 
în arhiva memorială a Dornelor. Aşa 
că întâmplările, fenomenele şi faptele 
reliefate fac obiectul unei străvechi 
mentalități populare şi al unei, tot pe 
atât de vechi, stări culturale din aria 
teritorială de referință. Sărbătoarea 
astfel denominată, care s-a manifes- 
tat cu intensitate şi în unele intervale 
istorico-sociale defavorabile sau chiar 
ostile culturii tradiţionale, are la bază 
condiţia cosmică a unei civilizaţii cu 
obârşii supranaturale, pe de-a dreptul 
misterioase. Lumea Blajinilor, după 
opinia bătrânilor din Dorne, trăieşte, 
undeva, la capătul pământului, pe 
Apa Sâmbetei, apă care desparte 
viaţa pământeană de tărâmul celor 
trecuţi în neființă. O lume care, după 
opinia bătrânilor, a intrat în graţia di- 
vinităţii datorită modestiei şi a purității 
sale morale. Este, de fapt, o lume 


misterioasă, care nu poate fi asociată 
entităţilor divine şi nici celor malefice, 
de inspiraţie demonică. Prin sistemul 
mitului de acumulare spontană se 
deduce că Blajinii, în lumea lor ima- 
ginară, au rânduite şi sărbătorile de 
Paşte, fenomen care este sărbătorit 
şi de pământeni, deşi limita de înţe- 
legere a sensului sărbătorii, în toată 
complexitatea sa magico-mitică, este 
depăşită. Paştele Blajinilor, care a 
fost şi, sporadic, mai este o realitate 
specifică Dornelor, are în osatura sa 
particularităţi şi structuri inedite, cu 
desfăşurare în timp în strânsă relaţie 
cu Paştele creştinilor şi, în general, 
cu civilizaţia pământeană. Descrierea 
fenomenului, aşa cum era perceput 
el în Dornele de la jumătatea seco- 
lului al XX-lea, are la bază memoria 
bătrânilor din satele dornene, inclusiv 
cea a autorului care, în copilăria sa, 
a avut şansa să practice multe dintre 
cerinţele magico-mitice ale ceremoni- 
alului de străveche îndatinare. 

În fiecare an, miercuri, în săp- 
tămâna patimilor, după ce se însera, 
se dădea foc la grămezi de vreji sau 
de vreascuri dinainte pregătite pe 
ogoarele ori pe turiştile din apropi- 
erea caselor de locuit. Grămezile 
trebuiau să fie suficient de uscate şi 
de voluminoase pentru a se putea 
degaja cât mai mult timp căldura şi 
o vâlvătaie mare. Focul astfel de- 
clanşat în acea seară de străveche 
predestinare avea la bază un simbol 
sacru prin definiţia sa — focul de de- 
nie — cu geneza în negura vremurilor 
nepovestite şi diverse semnificaţii: se 
dăruia lumină şi căldură moşilor şi 
strămoşilor din spiţa neamului, adică 
sufletelor celor trecuţi în veşnicie, 
lumina calea celor aflaţi pe celălalt 
tărâm pentru a putea cobori peste 
noapte, la ospățul nemuririi din Joia 
Mare, în vatra lor de obârşie, se sem- 
nala sosirea sărbătorilor de Paşti în 
lumea creştină şi în cea a Blajinilor, 
se îndepărtau duhurile malefice din 


216 


Limba Română 


vecinătatea casei de locuit ş.a. Tot 
în aceeaşi zi, dar în intervalul de timp 
cuprins între ujina mare şi apusul soa- 
relui, copiii, cei neîncercaţi de vârsta 
pubertăţii, scoteau în curtea casei o 
masă, una folosită, de regulă, pentru 
prăznuirea moşilor şi a strămoşilor. 
Pe masă se aşternea o bucată de 
pânză albă, neutilizată în alte scopuri, 
apoi se încărca cu diferite sortimente 
de mâncăruri, toate de post, şi de 
băuturi, mai ales miedul şi mursa. De 
pe masa astfel pregătită nu trebuia să 
lipsească nici apa de izvor, cea neîn- 
cepută, şi nici vinul pământului, adică 
apa minerală. Apa, vinul pământului, 
miedul şi mursa se turnau în ulcele de 
lut — ulcele de paos — nefolosite în alte 
ocazii. Pe fiecare ulcică de paos se 
aşeza câte un colăcel în care se înfi- 
gea o lumânare din ceară de albine. 
Pe masă trebuia să se găsească, de 
asemenea, furculiţe, linguri, pahare 
mici, chibrituri ş.a. Pe lângă masă, 
pe trei laturi ale sale, se aşezau tot 
atâtea băncuţe din lemn pe care se 
aşterneau plocăzi, lăicere sau ma- 
caturi. O latură a mesei, cea dinspre 
nord, unde nu se aşezaseră bănci, 
era destinată focului. De aceea, co- 
piii care se ocupau de amenajarea 
mesei pregăteau şi o grămăjoară 
de lemne uscate, cu toate cele ne- 
cesare pentru aprinderea focului în 
momentul hărăzit de legile nescrise. 
Din grămăjoara destinată arderii nu 
trebuia să lipsească lemnul de alun. 
Toată noaptea, copiii nelumiţi, sau o 
bătrână iertată, rămâneau de veghe 
lângă masa astfel pregătită, invocând 
rugăciuni pentru iertarea păcatelor 
celor trecuţi în neființă. Cineva din 
familie, cel puţin o persoană, trebuia 
să meargă la biserică, pentru a parti- 
cipa la denie, ocazie care era folosită 
şi pentru aprinderea lumânărilor din 
ceară curată la mormintele celor 
dispăruţi. 

A doua zi, joi, în săptămâna pa- 
timilor, până a se miji de ziuă, un copil 


nelumit trebuia să aprindă focul în 
grămăjoara de lemne dinainte pregă- 
tită la capătul mesei, pentru a purifica 
zona din jurul mesei şi al casei cu fu- 
migaţii de răşină de brad. În această 
fază a ceremonialului se aprindeau 
şi lumânările înfipte în colăceii aflaţi 
pe ulcelele de paos. La revărsarea 
zorilor, potrivit credințelor neîntinate 
de trecerea vremii, soseau sufletele 
celor trecuţi în lumea umbrelor pentru 
a se întâlni şi pentru a se ospăta în 
vatra lor de obârşie. După ce se încăl- 
zeau la focul cu semnificaţie sacră, se 
aşezau la masă pentru a se odihni pe 
băncile dinainte pregătite, pentru a-şi 
potoli foamea şi setea. Dacă în timpul 
zilei, prin vatra gospodăriei marcată 
de tradiţie treceau cerşetori sau copii 
necăjiţi, ei primeau de pomană câte 
un colăcel cu lumânare, o ulcică cu 
băutură şi câte ceva din sortimentele 
de mâncare aflate pe masă. Ce ră- 
mânea neconsumat, în aceeaşi zi, cu 
puţin timp înainte de apusul soarelui, 
se arunca pe o apă curgătoare, de 
preferință pe un pârâu cu apă curată, 
pentru a ajunge în Lumea Blajinilor, 
cărora, pe această cale, li se vestea 
apropierea sărbătorilor de Paşti. Ziua 
de joi era rezervată, prin tradiţie, 
pentru copt pască, cozonaci şi pen- 
tru prepararea celorlalte sortimente 
de mâncare şi de băutură necesare 
sărbătorilor mult aşteptate. Tot în 
aceeaşi zi, seara, înainte de apusul 
soarelui, toate cojile de ouă — se 
considera un mare păcat să scurgi 
ouăle în asemenea împrejurări — şi 
diversele fărâmituri se trimiteau în 
Lumea Blajinilor pe calea aceleiaşi 
ape curgătoare. Seara, după ce se 
aprindeau alte grămezi de vreji sau 
de vreascuri, se pornea la denie. Cel 
puţin unul dintre copiii nelumiţi sau o 
bătrână iertată trebuia să suprave- 
gheze grămezile aflate în flăcări şi 
să arunce din când în când bulgări 
de răşină de brad în vâlvătăile focu- 
lui, în scopul purificării locului. Cre- 

dincioşii prezenţi la denie trebuiau 
să evacueze biserica cu cel puţin o 
oră înainte de miezul nopţii. La ora 
zero, relatează cei care pretind că 
au fost martori la evenimente, uşile 
de intrare se deschideau larg, iar în 
biserică îşi făceau apariţia credincioşii 
trecuţi în lumea umbrelor, în frunte cu 
slujitorii de odinioară ai altarului, care, 
înălțând imnuri de slavă divinității, 
începeau oficierea slujbei de denie. 
Vopselele naturale — florile de Paşti — 
cu care se înroşeau ouăle în sâmbăta 
premergătoare Paştelui, înmiresmate 
cu aroma florilor de busuioc şi de so- 
vârf, se trimiteau şi ele Blajinilor tot pe 
calea undelor de apă curgătoare. Co- 
jile de ouă roşii, rezultate din practica 
„ciocnirii” în zilele de Paşti, aveau ca 
destinaţie aceeaşi lume misterioasă, 
prin acelaşi tradiţional sistem al apei 
curgătoare. 

Miercuri, în săptămâna lumina- 
tă, se mai înroşeau câteva ouă care, 
a doua zi, în Joia Verde, după ce se 
rostogoleau pe iarbă, se dădeau de 
pomană pentru a vesti Blajinilor că 
sărbătorile creştinilor s-au terminat 
şi că se apropie Paştele lor. Cojile 
rezultate din ciocnirea ouălor în ziua 
de Joia Verde se înscriau pe acelaşi 
traseu şi aveau aceeaşi destinaţie 
pe calea undelor de apă. Sâmbătă, 
în ultima zi din săptămâna luminată, 
se preparau mâncărurile şi băuturile 
specifice — pască, cozonac, prăjituri, 
mied, mursă şi, desigur, ouă roşii 
— pentru a servi organizării cere- 
monialului de sărbătorire a Paştelui 
Blajinilor. În ziua de duminica Tomei — 
prima duminică de după Paşti — după 
ce se mergea pe la rude şi vecini cu 
mâncare şi băutură, dându-se de 
pomană şi ciocnindu-se ouă roşii, se 
poposea pe malul unui lac sau al unei 
ape curgătoare, unde se ospăta, se 
cânta şi se petrecea de Paştele Bla- 
jinilor. Undeva, pe ostroavele de pe 
Apa Sâmbetei, la umbra unor arbori 
misterioşi, Blajinii îşi sărbătoreau 


Paştele. Cea mai mare bucurie a 
celor care făceau parte din acea lume 
imaginară era să ştie că Paştele lor 
sunt serbate şi de către pământeni şi 
să primească pe calea apelor mâncă- 
rurile şi băuturile oferite de către cei 
de pe Pământ. Sărbătorirea Paştelui 
Blajinilor de către pământeni, cu tot 
ceremonialul premergător acestora, 
se considera un gest de preţuire şi 
de recunoştinţă pentru faptul că, 
prin postul şi rugăciunile lor, Blaji- 
nii implorau divinitatea pentru a fi 
îngăduitoare cu pământenii. Până 
ce ajungeau pe masa de ospăț a 
Blajinilor, ouăle, pasca, cozonacul 
şi băuturile specifice sărbătorilor de 
Paşti luau forma lor iniţială. De fapt, 
se credea cu tot dinadinsul că un 
ou îndestula masa pentru 12 Blajini, 
iar ospăţul de Paşti, aşa cum era 
definit el de credinţele populare de 
odinioară, era unul modest, care 
avea loc într-o armonie desăvârşită. 
Paştele Blajinilor reprezenta pentru 
bărbaţii acelei lumi misterioase ziua 
întâlnirii cu femeile lor, toate fiind de 
o frumuseţe uluitoare, coabitare care 
dura până la Ispas. În acest interval 
de timp, mai ales în ziua de Paştele 
Blajinilor, dacă cineva punea urechea 
pe luciul apei, putea auzi cum aceste 
fiinţe supranaturale, considerate a fi 
deosebit de benefice omenirii, îşi pe- 
trec ziua de Paşti. Pentru a putea auzi 
cântatul cocoşilor în misterioasa lume 
de pe Apa Sâmbetei, era suficient ca, 
în ziua lor de Paşti, să se apese ure- 
chea pe pragul uşii de intrare în casă. 
Într-o asemenea situaţie, curiosul 
pământean risca să rămână fără auz 
pe toată durata vieţii. Aşa se explică, 
invocând cutumele tradiţiei populare, 
de ce a tăia cocoşul pentru sărbătorile 
de Paşti se consideră un mare păcat, 
unul de neiertat. 

După trei zile de la aruncarea 
cojilor de ouă în albia apelor curgă- 
toare, timp în care Blajinii îşi extrăse- 
seră substanţa hrănitoare dorită de ei, 

un copil aflat până la vârsta pubertăţii 
sau o bătrână iertată puteau desprin- 
de pielita de pe coji — bănuţul — în 
scopul folosirii ei în practica medicinei 
empirice de odinioară. Bozarcele — 
femeile care se ocupau cu tămăduli- 
rea bolilor — foloseau pielita în stare 
proaspătă sau conservată, sub formă 
de praf, în diversele descântece pen- 
tru sperietură. Procedeul, care era 
cunoscut şi aplicat pe scară largă în 
practica vindecătorilor de boli, avea 
efecte benefice în totalitatea cazurilor 
care făceau obiectul unor astfel de 
tratamente. 

Blajinii erau definiţi ca fiinţe 
supranaturale care vieţuiau undeva, 
departe, la răscruci de lumi şi de 
timpuri. Lumea lor era dincolo de 
munţi, de dealuri şi câmpii, de mări 
şi de oceane. Era o lume a spirite- 
lor de dincolo de lumea reală, era, 
după convingerea bătrânilor, o lume 
care se stingea încet, dar sigur. La 
jumătatea secolului al XX-lea, des- 
pre Blajini vorbea şi bătrânul de o 
vârstă cu veacul, dar şi copilul atras 
în vraja serilor şi a zilelor destinate 
istorisirilor de întâmplări adevărate 
sau ale celor imaginare. În văpăiţele 
şi pe vetrele Blajinilor — se argumenta 
cu convingerea credințelor populare 
— ardea apa sau, se susţinea, că ei 
merg pe apă şi nu se scufundă. Aceste 
făpturi — istoriseau bătrânii — sunt de 
o frumuseţe seducătoare şi modeste 
din cale-afară. Ele, de sărbătorile lor, 
stau la sfat la lumina nopţilor cu lună 
plină, se plimbă pe cărările din umbra 
clarului de lună şi rătăcesc printre 
văi de valuri înspumate. De aceea 
pământenilor nu le era îngăduit ca, în 
nopţile cu lună plină, să se exprime, 
spunând Ce bine se vede! O astfel de 
sintagmă se considera o mare ofen- 
să la adresa Blajinilor. În asemenea 
împrejurări, ei blestemau spunând 
Să i se vadă ție aşa cum ni se vede 
nouă şi nouă cum ţi se vede tie! În 
societatea Dornelor de odinioară se 


vorbea cu admiraţie şi convingere 
despre Blajini. Femeile lor, datorită 
frumuseţii de-a dreptul orbitoare, erau 
asemuite cu zânele bune. Relatările 
despre Blajini deveneau captivante, 
aveau darul de a te scoate în afara 
timpului, te fermecau. Se intra într-o 
lume care plutea în misterul taine- 
lor, care te situa în afara realităţii, 
o lume curată, o lume a umbrelor 
care se pierdeau în adâncul nopţi- 
lor cu lună şi al molcomelor ninsori 
solstiţiale. Era o lume care, prin 
fantasticul ei, nu se putea uita. De 
Paştele Blajinilor, anul acesta, am 
aprins o lumânare din ceară curată 
în mijlocul ierburilor de acasă, aco- 
lo unde bătrânii, acele arhive vii, o 
aprindeau altădată. Îndreptându-mă 
spre casa părintească, simţeam cum 
aromele de liliac pluteau în sublima 
atmosferă a copilăriei mele. Lângă 
portita de la cerdacul casei m-au 
întâmpinat bujorii arzând sângeriu, 
bujorii şi noianul amintirilor de neuitat. 
Atunci am înţeles mai bine ca oricând 
că veşnicia s-a născut la sat. 


Oraşul meu, al tău, al tuturor 

CUM A APĂRUT 
IMNUL MUNICIPIULUI 
CHIŞINAU 


De la 1960 pînă în 1998, Chi- 
şinăului i-au fost dedicate mai multe 
cîntece. Parte dintre acestea au fost 
înregistrate pe o casetă audio, intitu- 
lată sugestiv Citadela dragostei. Ea 
se deschide cu piesa Chişinău, tu eşti 
leagănul meu a compozitorului Alexei 
Stiîrcea (versuri — Liviu Deleanu) în 
interpretarea Tamarei Ciobanu. De-a 
lungul anilor, capitala basarabeană 
i-a inspirat pe mai mulţi compozitori, 
poeţi şi interpreţi. Hora Chişinăului, 
Cîntec despre Chişinău, Ne-am înt- 
îlnit la Chişinău, Oraşul meu, iubite 
Chişinău, Porţile şi altarele Chişină- 
ului, Trandafirii dragostei, Chişinăul 
nocturn sînt doar citeva din piesele 
ce au figurat în repertoriul Mariei 
Bieşu, Ludmilei Mişov, Ninei Crulico- 
vschi, Stelei Argatu, surorilor Oxana 
şi Georgeta Ciorici, Inesei Stratulat, 
Stelei Mitriuc şi al altor interpreţi de 
la noi. Versuri despre Chişinău au 
scris poeţii Nicolai Costenco, Petru 
Zadnipru, Pavel Darie, Grigore Vieru, 
Anatol Ciocanu, lulian Filip, Steliana 
Grama ş.a., iar muzică — Vladimir 
Slivinschi, Petre Teodorovici, luri 
Aliabov, Marian Stîrcea, Leonid 
Gorceac... Şirul acestora ar putea fi 
continuat. Pe noi, însă, ne interesea- 
ză acum cîntecul care a devenit Imn 
al municipiului Chişinău. 

„„„Istoria ne-a relatat-o compo- 
zitorul Eugen Doga... Se turna un 
film documentar despre Chişinău. 
Autorii, lon Mija şi Gheorghe Vodă, 
i-au comandat maestrului să scrie 
muzica la această peliculă. „După 
ce am compus-o, filmul a fost vizio- 
nat de către şefii de la televiziune”, 
povesteşte Eugen Doga. Cuiva i-a 
venit în cap ideea că, deoarece 


filmul e despre Chişinău, ar fi bine, 
ca la sfîrşit, să răsune un cîntec 
despre oraş. „Mi-au dat şi un text. 
De altfel, mediocru. lar eu trebuia să 
plec de urgenţă la Moscova. Vin la 
mine Vodă şi Mija şi-mi cer cîntecul. 
Textul e banal, le zic. Daţi-mi altul şi 
fac îndată cîntecul”. 

A doua zi, în zori, i-au adus 
compozitorului alt text. L-a citit şi, pe 
loc, a şi improvizat melodia cîntecului 
pe care îl ştie acum toată lumea. Dar 
nu-i ajungeau cuvinte pentru refren. 
Deoarece maestrul nu mai avea 
timp — la ora două urma să ia avionul 
spre Moscova — a compus refrenul 
fără cuvinte. De parcă aşa a fost 
conceput. La ora 12.00, Eugen Doga 
le-a pus notele pe masă autorilor 
filmului. Cîntecul a fost interpretat de 
Sofia Rotaru. 

La 560 de ani ai oraşului, Pri- 
măria Chişinăului a hotărît ca acest 
cîntec să stea la baza Imnului capi- 
talei. Deoarece piesa care devenise 
şlagăr semăna mai mult a baladă, 
autorii — compozitorul Eugen Doga şi 
poetul Gheorghe Vodă — au fost rugaţi 
să intervină în text şi melodie, pentru 
a le ajusta la cerinţele unui imn. Piesa 
a fost înregistrată cu Olga Ciolacu şi 
Lidia Şolomei, Capela Corală Moldo- 
va şi Ansamblul coral Lia-Ciociîrlia, 
acompaniate de Orchestra simfonică 
a Companiei de Stat Teleradio-Mol- 
dova, dirijată de maestrul Gheorghe 
Mustea. La această piesă s-a lucrat 
o lună de zile, ne-a spus Leonid 
Gorceac, director-adjunct al Depar- 
tamentului Cultură al municipiului 
Chişinău. Totodată, a fost înregistrată 
şi o variantă prescurtată, fără text, 
cu Orchestra Ministerului Afacerilor 
Interne, dirijată de Nicolae Usaciov. 
Această variantă răsună la şedinţele 
Consiliului Municipal şi la solemnită- 
tile deosebite ale capitalei. 

Caseta de care vă vorbeam 
la început este însoţită de un auto- 
graf al Primarului General Serafim 
Urecheanu: „Nimic mai frumos 
decît sentimentele de dragoste 
pentru casa ta, pentru oraşul tău, 
sentimente exprimate prin cîntec. 

Chişinăul întotdeauna a fost baştina 
unor oameni de treabă. Să-l cîntăm 
sănătoşi şi să-i sporim frumuseţea 
IMPREUNA”. Eu zic să învăţăm acest 
cîntec despre oraşul nostru din „albe 
flori de piatră” — în varianta veche 
era „cu umeri albi de piatră” —, să-l 


cinstim, pentru că ne încălzeşte ini- 
mile şi ne însoţeşte paşii pe străzile 
lui lungi şi drepte, iar flacăra sufletului 
să se aprindă mereu cînd vom bate la 
porţile lui. Pentru că este oraşul meu, 
al tău, al TUTUROR... moldovenilor 
cu inimă de român. 


ODĂ ORAŞULUI CHIŞINĂU 


Muzică — Eugen Doga 
Versuri — Gheorghe Vodă 


Laudă ţie, străbun Chişinău, 

Luminată zidire a neamului meu. 

Tu eşti cel mai frumos şi mai drag pe pămînt, 
despre tine mereu, Chişinău, am să cînt. 


Oraşul meu, din albe flori de piatră, 
în ploi de soare zi de zi scăldat, 

mai tînăr ca oricînd pe vechea vatră, 
cu braţele iubirii înălţat. 


Oraşul meu, în licăriri de stele, 

cu arbori legănaţi de vînt uşor, 

tu eşti grădina bucuriei mele, 

un cînt de care-mi este veşnic dor. 


Oraşul meu cu farmec de poveste, 
îţi simt adînc în piept suflarea ta, 
destinul meu, destinul tău ne este, 
şi te iubesc cu toată viaţa mea. 


Oraşul meu, căldura mea de casă, 
doar ţie noi cu drag ne dăruim, 
să-ţi fie ziua bună şi frumoasă, 

cu tine nemurirea s-o trăim. 


Laudă ţie, străbun Chişinău, 
luminată zidire a neamului meu. 


Tu eşti cel mai frumos 
şi mai drag pe pămînt, 
despre tine mereu, Chişinău, 


am să cînt, 


îţi dorim — „Să-nfloreşti!”, 
îți dorim — „Să trăieşti!”. 
Chişinău, „Să-nfloreşti!” 
Chişinău, „Să trăieşti!” 


mulţi ani! 

Aurelian SILVESTRU, director-patron al Liceului „Prometeu”, doctor în 
psihologie, Eminent al Învățămîntului Public din Republica Moldova, membru 
al Uniunii Scriitorilor din Moldova. 

Angela SOLTAN, filolog romanist, director al Biroului Uniunii Latine în 
Republica Moldova. 

lon STICI, publicist, şef Departament la cotidianul Moldova Suverană, 
membru al Uniunii Jurnaliştilor din Moldova. 

Petru ŢARANU, doctor-inginer, publicist, scriitor, membru al Uniunii 
Scriitorilor din Moldova, al Societăţii Scriitorilor Bucovineni şi al colegiului de 
redacţie al revistei Limba Română din Chişinău. 

Mihai URSU, istoric, director general al Muzeului Naţional de Etnografie 
şi Istorie Naturală din Chişinău. 

Libuše VALENTOVA, filolog romanist din Cehia, conferenţiar universitar 
doctor, şefa Catedrei de limba şi literatura română de la Facultatea de Litere a 
Universităţii Caroline din Praga; autoare a numeroase studii consacrate literaturii 
române; cofondator al Asociaţiei culturale Cehia-România. 

Grigore VIERU, poet şi eseist, membru de onoare al Academiei Române, 
membru al Uniunii Scriitorilor din Moldova şi al Uniunii Scriitorilor din România; 
autor de manuale şcolare; membru al colegiului de redacţie al revistei Limba 
Română. 

Paulina ZAVTONI, actriţă la Teatrul Republican „Luceafărul”, Artistă Eme- 
rită din R. Moldova, conferenţiar universitar la Academia de Muzică, Teatru şi 
Arte Plastice din Chişinău. 


/ 


LI 


KOMANA 


REVISTĂ DE ȘTIINȚĂ ȘI CULTURĂ 


